legislatura stringclasses 4 values | id stringclasses 180 values | fecha stringdate 2012-11-20 00:00:00 2023-12-12 00:00:00 | speaker stringclasses 314 values | party stringclasses 11 values | topic stringlengths 0 767 | text stringlengths 3 64.2k | language stringclasses 1 value | url stringclasses 461 values | unique_id stringlengths 9 13 |
|---|---|---|---|---|---|---|---|---|---|
10 | 65 | 13.02.2014 | UNZALU HERMOSA | SV-ES | EH Bildu legebiltzar-taldeak egindako legez besteko proposamena, tortura behin betiko desagertarazi beharrari buruz. Eztabaida eta behin betiko ebazpena | Arzuaga jaunak hemen adierazi dituen gertakariak, Joxe Arregi heriotzara eraman zutenak alegia, bere garaian salatzeak ematen didan zilegitasunetik, une hau erabiliko dut José María Ryani omenaldia egiteko: Lemoizko zentral nuklearrean lan egiten zuen ingeniari bat zen, 1981eko urtarrilaren 29an bahitu zuten, zuk aipatutako gertakariak baino apur bat lehenago. Euskadin, manifestazio jendetsuak izan ziren Ryan jauna bahituta egon zen aste hartan. Egun haietan, Amnistia Internazionalek ETAri eskatu zion Ryan ingeniaria aska zezala. Egun haietan, Ryan jaunaren emazte eta seme-alabak telebistan agertu ziren, ETAri errukia eskatzeko. ETAk torturatu zuen, ETAk hil egin zuen, hala ere. Nire omenaldirik zintzoena José María Ryan jaunari. | eu | https://www.legebiltzarra.eus/ic2/restAPI/pvgune_descargar/default/e02687d0-2278-4a11-a897-cca25663e510 | parl_eu_3501 |
10 | 65 | 13.02.2014 | ITURRATE IBARRA | EA-NV | EH Bildu legebiltzar-taldeak egindako legez besteko proposamena, tortura behin betiko desagertarazi beharrari buruz. Eztabaida eta behin betiko ebazpena | Señora presidenta. Sémper jauna, ez egin tranparik, edo, gutxienez, ez iezaiozu horrelakorik egin Ganbarari. Lehenengo eta behin, abendutik, azken hilabeteetan, gutxi gorabehera denbora bera erabili dut nire parte-hartzeetan. Hilabete horretan, gogoeta eta gai hauek Bake eta Bizikidetza Batzordera bidaltzea erabaki dugu talde gisa. Beraz, ez dut denbora gehiago erabili, eta bilkura-egunkariak kontsultatu ditzakezu. Are gehiago, erlojua ez da inoiz hori jartzera iritsi. Bigarren, gaur dakargun legez besteko proposamen hau –eta hitza hartu dudan lehenengo aldian esan dut–, lehenik eta behin EH Bildurena da, ez dugu guk ekarri; bigarrenik, maiatzean aurkeztu zen. Zuzenketa-epea maiatzean bukatu zen; orduan, Alderdi Sozialista oraindik batzordea utzi gabe zegoen. Beraz, ez geunden inola ere ez dinamika horretan. Eta, hirugarren, erdibideko zuzenketa –ez aurkeztutakoa– gaiari lotuta aurkeztutako azkeneko edozeinen antzekoa da. Eta ez da egia orain, zuk esan duzun bezala, ez izatea batzordera joateko beharrik; izan ere, zuzenketaren bigarren puntua batzordeari igortzeaz ari da. Beraz, ez du alde handirik Egibar jaunak edo nik aurkeztutakoarekin. Eta, bestalde, zuk badakizu minutu asko, minutu asko egin ditudala tribuna honetan ETA salatzen –eta hori hau nire bigarren legealdia baino ez delarik– eta minutu asko Legebiltzarreko talde horri zuzentzen eta egindako kaltea onar dezatela eta erantzukizun printzipioa bere gain har dezatela eskatzen. Beraz, ez ahalegindu nahasten; ez gu, ez iritzi publikoa. Begira, hemen inork ez ditu sartu koktel-ontzi batean alde bateko eta besteko elementuak, tortura sistematikoak salatzeko. Ez guk, behintzat. Argi esan dut nik Tortura Prebenitzeko Batzordearen txostena ez dela tortura sistematikoaz ari. Baina, zuk Konstituzio Auzitegiaren zortzi edo hamar babes-epai aipatu dituzunez, nik azken hamar urteetan Estrasburgoko Giza Eskubideen Europako Auzitegiak emandako sei epai aipatuko dizkizut (berriro diot, Espainiaren sistema juridikoaren parte da): Giza Eskubideen Europako Auzitegiak emandako epaia, 2004ko azaroaren 2koa, Martínez Sala eta beste batzuk Espainiaren kontra; Giza Eskubideen Europako Auzitegiak emandako epaia, 2009ko urtarrilaren 8koa, Iribarren Pinillos gaia; Giza Eskubideen Europako Auzitegiak emandako epaia, 2010eko abenduaren 28koa, San Argimiro gaia; Giza Eskubideen Europako Auzitegiak emandako epaia, 2011ko martxoaren 8koa, Beristain Ukar gaia; Giza Eskubideen Europako Auzitegiak emandako epaia, 2012ko uztailaren 24koa; Giza Eskubideen Europako Auzitegiak emandako epaia, 2012ko urriaren 16koa, Egiguren gaia hori ere. Eta horietan guztietan, Espainiako Erreinuari kondena ezartzen zaio tortura-kasuak behar bezala ez aztertzeagatik. Eta nik uste dut horrek, lehenengo eta behin, edozein demokrata gorritu beharko lukeela, edozein demokrata larritu beharko lukeela, eta, are gehiago, edozein demokrataren ardura izan behar duela, Sémper jauna. Denon ardura da, zurea ere bai. Eta pozten naiz kezkatzen zaituela eta salatzen duzula entzuteaz; baina ez da kezka-kontu bat bakarrik: ardurakontu bat izan behar du. Botere publikoek jardun beharra daukagu; hori egiteko eskatzen zaigu. Bestalde…, ez dut gai horietan sartu nahi, baina zuk batzuei, edo gainerakoei, arinkeria leporatzea… Bai, arinkeriaz ari zara zu, azalpenetako zehaztasun faltaz. Noski, zu... Bakoitzak nahi duena egin dezake, zuk ez duzu zertan idatzi, baina… zuk hitz egiten duzu, eta gero ez al duzu gogoratzen zer esan duzun? Arinkeria leporatu diguzu guztioi, leporatu, eta, ondoren, gelditu gabe, txostenaz ari zinela, Arkauteko Akademiako ziegetan dagoen argi faltari egin diozu erreferentzia. Begira, nik ez dizut eskatzen ez Guardia Zibilaren ez Polizia Nazionalaren ziegetan egun-argia jartzea. Tortura Prebenitzeko Batzordeak eskatzen dituen neurriak aplikatzearekin nahikoa da: inkomunikazioa bukatzea, bideo-zaintza, medikua eta abokatua aukeratzeko askatasuna. Bukatzeko, bakarrik eskatzen dut biktimei errespetua izatea, biktima guztiei, alegia. Guztiok egiten ditugun aldarrikapen horiek, giza eskubideen aldarrikapen unibertsal horiek, pertsona guztientzat eta egoera guztietan izan daitezen. Begira, 1978. urtea baino lehenagoko torturatuek eskubidea dute egia jakiteko, justizia eta erreparazioa jasotzeko; bai eta 1978. urtea baino lehenagoko terrorismoaren biktimek ere. Eta geroagokoek ere, modu berean. Printzipio eta arreta bera jasotzea merezi dute. Hemen –jaun-andreok, ez gaitezen eskandalizatu–, terroristak eta errugabeak torturatu dira; Indau- txuko polizia-etxean egun batean sartu eta hiru egunera paralitiko agertzen ziren, guztiz errugabeak izanda. Eta pertsona horiek eskubidea dute aitortza eta erreparazioa jasotzeko, eta hori da, hain zuzen ere, legez besteko proposamen honekin eskatu nahi duguna. Eta ez dugu besterik eskatzen. Eta terrorismoaren biktimak gogora ekartzen ari garenez, tortura-salaketekin oso lotua, José María Lidónen hitzak ekarri nahi ditut, Zuzenbide Penaleko ikasgaian hau esaten zigun: "Espainiako poliziak ez du ikerketaren bidez lan egiten Espainiako poliziak entzuten duena hartzen du aintzat, atxilotua astintzen du eta belarria jartzen du". Tamalez, José María Lidónek ezin izan zuen giza eskubide guztiak defendatzen dituen printzipio horiek esaten eta defendatzen jarraitu. Talde terrorista batek bizia kendu baitzion. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/e02687d0-2278-4a11-a897-cca25663e510 | parl_eu_3502 |
10 | 65 | 13.02.2014 | SÉMPER PASCUAL | PV-ETP | EH Bildu legebiltzar-taldeak egindako legez besteko proposamena, tortura behin betiko desagertarazi beharrari buruz. Eztabaida eta behin betiko ebazpena | Iturrate jauna, asko sentitzen dut baina ez zara bataioko haurra, ezkontzako emaztegaia eta hiletako hildakoa. Ez nintzen zurekin ari! Sentitzen dut zure burua aipatutzat hartzea esaten ditudan gauzak zuekin lotuta egon daitezkeela iruditzen zaizunean; batez ere, EH Bilduko jaunandreekin horrelako kontuak sinatzen tematzen zaretenean. Eta badago ezberdintasun bat, Iturrate jauna; izan ere, orain arte –eta ez gara honekin luzatuko, baina uste dut azalpen bat behar duela–, orain arte, gai horiek guztiak saihesten zenituzten (berriro diot, ez guztiak: zentsura batekin, kondena batekin, ekintza terroristen errefusarekin, edo mehatxu eta bortxaketekin eta Alderdi Popularraren egoitzen kontrako kaleborrokaren erasoekin lotutako gaiak), saihestu egiten zenituzten, esanez Bake eta Bizikidetza Batzordearen bidez landu behar zirela. Eta gaur, lehenengo aldiz, Bildurekin batera erdibideko zuzenketa bat egin duzue (zorionak, Bilduko jaun-andreok; Euzko Alderdi Jeltzalea erakartzen ari zarete), gai batzuk baieztatzen eta Bake eta Bizikidetza Batzordera bidaliko den ohar horretan gauzak eskatzen. Hau ez da asmakizun bat, idatziz dago. Zuk jakingo duzu zergatik egin duzun eta zer arrazoik bultzatu zaituzteten erabaki horiek hartzera! Begira –eta honekin bukatzen dut–, ez Bake eta Bizikidetza Batzordea, ez eguna argitu arte hitz egitea, ez gaztelaniaz, ez euskaraz... hemen ez dago ulertzerik. Argi esan dezagun: ez dago ulertzerik. Eta ez dago ulertzeko modurik, bi errealitatetan bizi garelako, bi plano oso desberdinetan, eta ez dute elkar ukitu ere egiten, ezta hurbildu ere, Arzuaga jauna. Izan ere –errepikatu egingo dizut–, guk tortura edo tratu txarreko edozein jarduera kondenatu, errefusatu, arbuiatzen dugu, bai atxilotua ETAko kidea denean, bai GALekoa denean, bai edozein talde terrorista edo kriminaleko kidea denean. Errefusatu, kondenatu eta arbuiatu egiten dugu. Eta hona etortzen gara aldarrikapen eta baieztapen politikoak egitera; eta ozenago esan nezakeen, baina ez iezadazu eskatu ahalegin hori. Argiago ez. Aldea da zuk ez daukazula zilegitasun politikorik indarkeria-jarduera bat errefusatzeko, kondenatzeko, eta are gutxiago oraindik torturaz ari bagara. Eta ez daukazu, zuk ETAren indarkeria terroristaren jarduera justifikatu eta babesten duzulako, Ganbara honetako gainerako kideak ez bezala. Hori alde itzela da. Eta ezingo zarete hona etorri, ikuspuntu politikotik, ez tortura kondenatzera ez errefusatzera, besteak beste; harik eta ulertzen ez duzuen arte ezen, Ganbara honetako gainerako kideen baldintza beretan jokatzeko, onartu behar duzuela ETAk inoiz ez zuela existitu behar, akats handia izan zela eta ezbehar izugarria gizarte honentzat; ETAren hilketek ez dutela zilegitasunik, ezta inolako baliozkotasunik ere, eta mina sortzeko baino ez dutela balio izan. Ez dagoelako gu gauden zilegitasun-plano berean, Arzuaga jauna. Ez dagoelako. Zuretzat, justifika daitezken indarkeria batzuk daudelako, zeinetan erretorika korapilatsu bat baliatzen baituzu kondenatu behar ez izateko. Eta, aldiz, zuretzat badagoelako sendotasunez kondenatu dezakezun beste indarkeria-mota bat. Eta horrek ez du balio, ez du balio Arzuaga jauna. Ezin daiteke onartu. Horregatik esaten dizut Ganbara honetara etorri, eta indarkeria edo tortura kondenatzeko, lehenengo bide bat egin behar duzula, eta, tamalez, egunez egun erakusten duzunaren arabera, ez du ematen gogorik duzunik. Pena bat da, lurralde honentzat ziur, baina batez ere zuentzat. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/e02687d0-2278-4a11-a897-cca25663e510 | parl_eu_3503 |
10 | 66 | 20.02.2014 | UNZALU HERMOSA | SV-ES | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Gracias, señora presidenta. Señora consejera, señorías, buenos días a todos. Azken hilabete eta erdian, Euskadin, batez ere kostaldean, zenbait denboraleren eraginak pairatu dira, eta, bata bestearen segidan gertatu direnez, ez diete atsedenik eman herritarrei. Hori dela eta, azken asteetan euskal herritar guztien kezka izan den gauza beraz arduratu nahi dugu gaur minutu batzuez, hots, astindu gaituzten zenbait denboralez eta haien ondorioez. Ondorio dramatikoena gazte senegaldar baten heriotza izan da, Ondarroan gertatua, eta aukera honetaz baliatuko naiz hura oroitzeko eta haren hurbilekoei gure babesa eta elkartasuna helarazteko. Egiaztatu dugu eraginpean dauden erakundeak ahaleginak egiten ari direla, eta gure asmoa da Legebiltzarrak bat egitea ahalegin horiekin. Nahi dugu erakundeek kontuan izatea Legebiltzar honek zer iritzi duen erabakiak hartzerakoan. Horrelako adierazpenak ez dira berriak. Aurreko legealdian ere, 2010eko otsaileko ziklogenesi lehergarri bortitz hura gertatu zenean, koordinaziomekanismoak aktibatu zituen Rodolfo Ares sailburuak zuzentzen zuen eta larrialdien kudeaketaz arduratzen zen sailak, Arabako Aldundiarekin –lurralde horrek jasan zuen eraginik handiena–, udal-ordezkariekin eta Estatuko Administraziokoekin lankidetzan aritzeko. Orduan, orain bezala, Legebiltzar honi egoki iruditu zitzaion jarduera hura indartzea, eta Euzko Alderdi Jeltzaleko proposatzaileak 2010eko eztabaida hartan esan zuena ekarriko dut: "Talde Sozialistarekin sinatu dugun erdibideko zuzenketaren bitartez, uste dugu aukera eman dugula" –etenpuntuak–… "ez dadin arazorik egon euskal erakundeek ematen duten edozein laguntza osagarrik arazo hori konpontzeko…", eta eragina jasan duten pertsonak eta erakundeak arta- tzeko. Ez ditugu aipatuko hitzaldi hartan egin ziren kritika guztiak; izan ere, adierazi dudanez, Eusko Jaurlaritza bizkor ibili zen ustekabeko egoeren aurrean premiazko irtenbideak bilatzeko. Uste dugu egungo Jaurlaritzak ere horretan jardun duela. Ez dugu denborarik emango, halaber, gai honetan lege-esparru propiorik ez dagoela gaitzesteko, aurreikusita baitago, legegintza-egutegiaren arabera, larrialdien lege bat ekartzea. Bide batez esanda, aurreko Jaurlaritzak bazuen horrelako lege bat, eta ekarri ere egin zuen; baina haren tramitazioa geldiarazi egin zen, eskumenen ohiko gorabeherengatik, eta, azkenean, kendu egin zen bilkura-alditik. Espero dugu, kasu honetan, seihileko honetan, hitzemanda dagoenez, Jaurlaritzak bere proiektua ekarriko duela, bai baitaki Arbitraje Batzordeak ez ziola eragozpenik jarri sozialisten Jaurlaritzak egindako proiektuari. Beraz, ez dugu kritika funsgaberik egingo. Arreta jarriko dugu gure gobernu-tresnak osoki garatzen, orain arte erakutsitako koordinazio-ildoa ez hausten, etorkizunean funtzio horiek hobetuko dituen legedia garatzen; baina baita Jaurlaritzak legeak ezarritako ordain ekonomikoez gain neurriak hartzeko duen gaitasunean ere. Azpiegiturak konpontzeaz harago, eragina jasan duten kolektiboei aurrerakin ekonomikoak edo abalak edo lehentasunezko mailegu-lerroak emateko aukeraz ari gara hitz egiten. Eragina jasan duten ostalariez ari gara hitz egiten, agian aseguruek osoki estaltzen ez dituzten hobekuntza-obrak egin behar baitituzte. Edo arrantzaleez ari gara hitz egiten; beren azpiegituretan kalteak jasan dituzte horiek, eta batzuk, gainera, ezin izan dira itsasora atera hainbat astetan, eta, hortaz, negu osoa daramate diru-sarrera oso txikiekin edo batere diru-sarrerarik gabe. Egia da denborale hauek baxurako flotaren geldialdi biologikoaren une berean gertatu direla; baina arte xeheen ontziak, beren lana egunez egun egiten dutenak, ia hilabete eta erdi egon dira atera gabe, eta, hortaz, diru-sarrerarik gabe, baina autonomoen kuotak eta gainerako fakturak ordaintzen jarraitu behar izan dute. Badira Jaurlaritzak azter ditzakeen tresna ekonomikoak, aurrekontu-erabilgarritasunarekin horretarako ezarritako planak, eta badakigu badagoela Larrialdien Zuzendaritzan horrelako neurriak har ditzakeen diru-sail hedagarri bat –2014ko Aurrekontuez ari naiz–. Ekimen horren asmoa da, kalteak ebaluatu ondoren eta ekintzen egutegia martxan jarri aurretik –Eusko Jaurlaritzaren arabera, martxoko lehenengo asterako dago aurreikusita hori guztia–, kontuan hartzea Legebiltzar honen iritziak; beraz, espero dut Ganbera hau, Legebiltzar hau, aho batez mintzatuko dela honi buruz, 2010ean bezala. Hori dela eta, eskerrak ematen dizkiot Euzko Abertzaleak taldearen ordezkariari Legebiltzar honek 2010ean onartutakoa jasotzen duen akordio batera iristeagatik, eta, bistan denez, jasota geratu da, esan dudanez, denborale hauen ondoriorik dramatikoena ere, hots, Senegalgo herritar baten heriotza Ondarroan. Orobat, elkartasuna adierazten diegu beren ondasunetan denborale hauen kalteak jasan dituzten pertsona guztiei. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3504 |
10 | 66 | 20.02.2014 | ARRIZABALAGA OLAIZOLA | EA-NV | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Egun on guztioi. Egia da aurtengo urte honen hasieran denboraleak gogor jo dituela gure kostaldeak. Akaso gutako askok inoiz ikusi gabeko moduan jo du, nahiz eta gerora ikusi izan ditugun orain dela urte dezenteko argazki zaharrak, dokumentu zaharrak, antzeko denboraleen lekukotasuna utzi digutenak. Egia da itsasoak horrela jotzen duenean, gogor baino gogorrago jotzen duenean, ikusgarri bihurtzen duela gure kosta eta horrek jendearen ikusmina ere sortu duela. Baina ikusgarri izateaz gain, kontrolaezina da itsasoaren indarra eta ikaragarrizko kalteak eragin dizkigu, bai Bizkaiko, bai Gipuzkoako hainbat herritan. Ikusi izan dugu Bermeoko dikea puskatu ondoren olatuak nola sartu izan diren porturaino hondamendia eraginez, eta harriduraz ikusi dugu nola Donostiako Urumeako ahotik olatuak sartu eta ez bat, baizik eta bat, bi, hiru, lau eta bosgarren zubia ere kaltetu dituen. Itsasoak azpiegiturak jan ditu, errepideak puskatu, zubiak hondatu, itsasontziak hondoratu eta banakakoen lokalak eta negozioak ere kaltetu, larriki. Guzti hori bere onera ekartzeak kostu handia izango du, dudarik gabe. Baina, gainera, Unzalu jaunak aipatu duen bezala, ikusi ahal izan genuen, bideo kamerak bazter guztietan daudelako, nola Ondarroako kaian itsasoak arrantzale bat, Abdu Ndiaye, jan zuen uretara botata. Benetan, bere lagun eta familiartekoentzat elkartasuna eta gure saminaren adierazpena. Bizitza batek ez dauka konponbiderik; lehen aipatu ditudan beste gainontzeko gauza guzti horiek, bai. Hasiera-hasieratik esango nuke gure erakunde desberdinetako arduradunek bere inplikazio zuzena agertu dutela aurreneko momentutik, eta, baita ere, nahiko nuke aprobetxatu esateko bai sorospen, bai segurtasun, bai larrialdi zerbitzuetako arduradun eta langile guztiek egin izan duten lan hori, uste dudalako benetan aitzakiarik gabeko lana izan dela. Gure itsasertzean erakunde desberdinek dute eskuduntza, eta bakoitzak hartu behar ditu bereak diren ardurak. Kontrakoa ez litzateke zentzuzkoa. Eusko Jaurlaritzak, adibidez, eskuduntza zuzena du portu azpiegituretan, eta, zalantzarik gabe, eskuduntza horrek eskatzen dizkion ardura guztiei aurre egingo die. Aurreneko momentutik ikusi dugu Jaurlaritza lan horretan, lehen aipatu dudan Bermeoko kasuan, adibidez, non behin-behineko eta presazko lanak jarri zituen abian gertatu orduko hondamendia, gerora ondorio larriagorik izan ez zezan. Gipuzkoako Aldundia ikusi genuen nolabaiteko diagnostikoa egiten kostako errepidean gertatutakoari buruz eta bere ardura publikoki azaltzen. Bizkaiko Aldundiak ezohiko laguntzak bideratu ditu lurralde horretako hainbat udalentzat. Udal mailan ere eman dira pausoak, eta udalak ere mugitu dira aurre egiteko hondamendiari. Eta aipatu nahiko nuke, adibidez, Donostiako Udalean aurrekontuak aurrera ateratzeko Euzko Alderdi Jeltzalearen eta udal Gobernua osatzen duen Bilduren artean lortutako hitzarmena, beste arrazoi batzuen artean, hain zuzen, Donostiak jasan dituen hondamendiei aurre egin ahal izateko partidak abian jartzeko. Eta hala ere, gure udaletatik, gure foru aldundietatik eta gure Jaurlaritzatik haratago, badago, baita ere, beste erakunde bat, zer esan handia daukana gure itsasertzean, alegia, Estatuko Gobernua, bereak dituelako gaur-gaurkoz itsasertzeko itsaso eta lehorraren arteko jabari publikoan eskumen guztiak. Madrileko Gobernua, eta Estatua oro har, beti oso kezkati agertzen zaigu bere eskuduntzak direnak gorde nahian. Adibideak mila izan daitezke eta ez naiz hasiko horiek aipatzen, baina hain zintzo edo zorrotz jokatzen duenez bere eskumena gordetzen, logikaz espero dezakegu, nahiz eta oraindik ere ikuskizun den, eskuduntza horietatik eratortzen zaion zuzen-zuzeneko erantzukizunari erantzuten ere jakingo duela. Azpiegitura publikoetan sortutako kalteez haratago, badaude beste kaltetu asko ere, banakakoak, pertsona pribatuak, beraien jabetzetan, beraien lonjetan, edo biltegietan edo negozioetan kaltetuak izan direnak, eta hauentzat oso da garrantzizkoa –baita besteentzat ere, baina hauentzat, bereziki– aseguruen eta aseguru kontsorzioaren jarduera. Azken finean, bai jatorrizko ekimenean, bai –nola ez– lortu dugun erdibideko honen helburua, besteak beste, da guzti honetan zer esana duten erakunde guztien arteko lankidetza eta koordinazioa sustatzea, kalteen neurketa egitea eta bakoitzaren arduren banaketa egitea, aseguruen tramitazioa ahal den neurrian ondo joan dadila laguntzea eta guzti horrekin batera, beren ondasunetan kalterik izan dutenen aldeko jarrera…, jarrera baino gehiago ekimena, azaltzea, bereziki bestelako babesik gabe geratu direnen alde, herri honetan horrelakoak gertatu izan direnean beti egin izan dugun bezalaxe. Unzalu jaunak esan du, ez dakit hitzez hitz jaso dudan, pero "queremos que las instituciones tengan en cuenta lo que establece este Parlamento". Y me parece correcto que las instituciones tengan en cuenta lo que decide este Parlamento, pero querría decir que las instituciones, aún antes de que este Parlamento se haya pronunciado a este respecto, están realmente implicadas, desde el primer momento, en hacer frente a todas las consecuencias que han tenido los temporales de este primero de año. Tal y como se va a aprobar en la enmienda de transacción, se reconoce un cierto y cierto liderazgo al Gobierno Vasco en la coordinación y en llevar adelante todas las propuestas que se plantean. Yo creo que el Gobierno desde el primer momento, y públicamente, y es de todos conocido, ha ejercido esa capacidad, y ha convocado y ha mantenido reuniones, y ha establecido un calendario de reuniones… Y no solamente eso, sino que se ha comprometido también a plantear una programación de aquellas obras que le competen directamente, además de todo lo demás, para que nuestra costa pueda responder a las necesidades que se planteen, tanto desde el punto de vista de la utilización de las infraestructuras náuticas, deportivas o pesqueras, como desde el punto de vista del servicio de las playas para este verano. Y, ya que está aquí la consejera Oregi, me gustaría agradecerle la labor que está realizando su departamento en este sentido. Y, sin más, espero que toda la Cámara se avenga a votar esta enmienda de transacción. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3505 |
10 | 66 | 20.02.2014 | MANEIRO LABAYEN | Mixto-UPyD | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Bai, eskerrik asko, presidente andrea. Bakarrik esan nahi dut erdibidekoaren alde bozkatuko dugula. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3506 |
10 | 66 | 20.02.2014 | LÓPEZ DE OCARIZ LÓPEZ DE MUNAIN | PV-ETP | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Eskerrik asko, presidente andrea. Egun on, legebiltzarkideok, lehendakari jauna, sailburu jaunandreok. Lehenik eta behin, Talde Popularrak doluminak eman nahi dizkio Ondarroan hildakoaren senide eta lagunei, eta gure elkartasuna eta babesa adierazi nahi dizkiegu denboralearen eragina jasan duten guztiei. Euskadiko kostan, ziklogenesi lehergarri horrek eta marea biziek hondoko itsaso zakarra eragin zuten otsailaren 2ko goizaldeko marea betean, zazpi eta zortzi metro bitarteko olatuak izan ziren, eta kostaldea suntsitu zuten; kalte larriak eragin zizkieten, besteak beste, Bakio, Bermeo, Zarautz eta Donostiari. Egoera ezohikoa izan zen, eta administrazio eskudun guztiek hala jo zuten hasieratik. Eta zoriondu egin nahi ditut administrazio eskudun guztiak. Otsailaren 3tik, Espainiako Gobernuak operatibo bat du martxan kalteak identifikatzeko, baloratzeko eta, eskumen-banaketaren arabera, Estatuko Administrazio Orokorrari dagozkion ekintzak lehenesteko –ekintza horiek Barne Ministerioarekin koordinatuz eta gainerako erkidego-, foru- eta udal administrazioekin lankidetzan egiten ditu koordinazio handiena bilatzeko–. Hilaren 1ean eta 2an gertatutako kalteen behin-behineko zerrenda jasotzen zuen txostena eraman zen Ministroen Kontseilura, otsailaren 8an. Espainiako Gobernuak aurretiko inbentario bat egin zuen, altzari publikoek, errepideek, hirietako bideek, itsas pasealekuek, hondartzek, itsasontziek, moilek, portuko dikeek, dendek, etxebizitzek, trenbide-instalazioek eta portuek jasandako kalteak jasotzeko. Kalteen azken behin-behineko zerrendaren arabera, kalkulatzen da Estatuak Euskadiko kostan konpondu behar dituen kalteen zenbatekoa 10 milioi eurotik gorakoa dela (7,5 Gipuzkoan, eta gainerakoa Bizkaian); kostalde osoko kalteak 22 milioi euroan zenbatetsi dira behin-behinean; eta Barne Ministerioak kalkulatzen du kalteak, guztira, azpiegitura publikoak eta pribatuak barne, 115 milioi eurokoak direla. Datozen egunetan, ekintza premiazkoenak eta beharrezkoenak jarriko dira martxan, beste denborale batzuei aurrea hartzeko eta segurtasun handiagoa izateko: dikeak eta harri-lubetak konpontzea, eta hondartzetan area berrezartzea, premiazkoa den lekuetan. Bihar, ostiralarekin, Gobernuak errege legedekretu bat proposatuko du onartua izan dadin, eta han jasoko dira Estatuko Administrazioaren esparru orokorrean hartu beharreko neurri guztiak kalteak arintzeko. Lehenengo premiazko ekintzak martxan jartzea planifikatzen ari da dagoeneko Tragsa, eta aurrekontuak aldatzeko eskaerak eta obrak larrialdizkotzat jotzeko behar den memoria izapidetzen ari dira jada. Beraz, jada martxan daude Tragsak egingo dituen lehenengo ekintzak. Eta enpresa pribatuek egin behar dituzten ekintzetarako, bada, esleipen-prozesua gehiago luzatuko da, nahiz eta urgentziaz egin. Hilaren 14an, ostiralarekin, Eusko Jaurlaritzan bildu ziren gai honetan eskudunak diren administrazio guztiak, aldundiak eta udal kaltetuak, eta agerian geratu zen aldeen prestutasuna, eta adostu zen denen artean ekintza presazkoenak definitzea, kontuan izanik udalek ematen duten informazioa. Astearte honetan hastekoak dira, sailburuak jakinarazi zuenez, bilera teknikoak, udalez udal, eta, haietan, informazioa emango da lantalde teknikoek, Administrazioaren lau mailekin batera (udal, foru-, erkidego- eta estatu-administrazioa), egutegia defini dezaten, eta kalteak eta ekintzak, baita lehentasuna ere, zehaztu daitezen. Uste dut nahikoa zorroztasunez ari direla jokatzen; egoerak eskatzen zuen moduan jokatu dutela administrazioek. Ezohiko egoera honen aurrean, administrazioek arin eta bizkor jokatu dute, eta, horrenbestez, bada, nik, Talde Popularraren bozeramailea naizen aldetik, zorionak ematen dizkiet Euskadiko kostaldean eragina izan duen denborale honen kalteak konpontzen esku hartu duten edo esku hartzen ari diren administrazio guztiei. Beraz, bada, uste dut denei ematen dizkiegula zorionak. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3507 |
10 | 66 | 20.02.2014 | MAEZTU PEREZ | EH Bildu | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Bai, eskerrik asko, presidente andrea eta egun on guztioi. Beno, lehenengo eta behin esan behar dut Euskal Herria Bilduk ondo ikusten duela Alderdi Sozialistak eta Euzko Alderdi Jeltzaleak sinatu duten testua, besteak beste, uste dugulako bi, hiru eta laugarren puntuetan jasotzen dena momentu honetan egiten ari dena dela edo, momentu honetan egiten ez baldin bada, ziurrenik epe motzera egingo diren edo hartuko diren neurriak jasotzen direla. Oker ez banago, hasieratik egon da koordinazioa Eusko Jaurlaritzaren eta foru aldundien artean. Uste dut momentu honetan, gainera, herriz herri ari dela eskumena duten administrazioen ordezkaritza bat bisitak egiten eta balorazioak egiten. Gaur bertan ere Gipuzkoako Batzar Nagusietan gai honetaz agerraldi bat dago, eta uste dut Eusko Jaurlaritzako ordezkaritza bat ere bertan egon behar dela; eta, orduan, ikusten dugu beharrezkoak diren neurriak jasotzen direla, baina momentu honetan hartzen ari diren neurriak direla. Beraz, alde horretatik, inongo arazorik gure aldetik. Eta, era berean, lehenengo puntuan jasotzen dena ere, ondo ikusten dugu. Zoritxarrez hildako senegaldarraren familiari eta ingurukoei elkartasuna helaraztea hemendik ere. Baina Euskal Herria Bildutik ez dugu uste denboralaren ondorioak edo denboralaren ondorioz egin ahal diren irakurketak soilik arlo horretara murriztu edo mugatu behar direnik. Bizkaiko, Gipuzkoako eta Lapurdiko kostaldean sortarazitako kalte materialak zelan konpondu, noski, hori aztertu behar da. Baina, horretaz gain, uste dugu beste irakurketa bat ere egin behar dugula kostaldearen inguruan ari garenean. Nik telebistako irudiak ikusi nituenean niri burura gauza konkretu bat etorri zitzaidan. Ikusten ari nintzen Bermeoko irudiak, Donostiako irudiak, eta, era berean, hor agertu zen Lekeitio, eta hainbat bizkaitarrok erabiltzen dugun hondartza bat agertu zen, Karraspioko hondartza, Mendexan dagoena, Mendexako udalerrian; eta momentu horretan sententzia bat etorri zitzaidan burura, 2013ko urrian Euskadiko Epaitegi Nagusiak emandako sententzia bat. Epai horrekin bertan behera geratzen zen Mendexako arau subsidiarioen aldaketa bat. Aldaketa horrek Karraspion etxebizitzak eta parking handi bat eraikitzea zuen helburu, Mendexako udal gestorak bere garaian bultzatutako eta Bizkaiko Foru Aldundiak baimendutako arau subsidiarioen aldaketak. Ez dut imajinatu nahi zer gertatu ahal zen etxebizitza horiek eta parkinga itsas denboralea egon zenean eraikiak egonez gero. Zer-nolako kalte materiala edo beste era bateko kalteetaz ariko ginen gaur egun eta ziurrenik denon diruarekin ordaindu behar izango ziren kalte materialez ariko ginen gaur egun ere. Era berean, ez dut pentsatu nahi zer-nolako irudiak ikusi ahal izango genituen, egun horretan ere, Mendexatik nahiko hurbil dagoen Ondarroan, Aieriko paduretan Ondarroako udal gestorak, kasu honetan ere, eta Bizkaiko Foru Aldundiaren baimenarekin ere, egin nahi zituzten 500 etxebizitzak eraikiak egongo balira; kasu honetan ere, Euskadiko Epaitegi Nagusiaren sententzia batek bertan behera utzitako etxebizitzen proiektua, padura batean, Ondarroan bertan. Edota Zierbenan, udalak bultzatutako errekalifikazio baten ondorioz itsas lehorreko jabari publikoan hainbat etxebizitza eraiki nahi den lekuan. Eta horrela jarraitu nezake 10 minutuak agortu arte. Kalteak, jaun-andreok, kostaldean sortarataziko kalteak ez dira itsasoak sortarazitakoak. Kostaldean egindako kalteak porlanak eta adreiluak sortarazitakoak dira. Itsasoak egin duena da bere espazioa aldarrikatu eta okupatu. Noski, kate materialak sortu dira, konpondu ahal diren kalte materialak, baina kostaldean urtean zehar sortutako kalteak, benetako kalteak eta buelta ezinak direnak dira porlanarekin eta adreiluarekin sortarazitako kalteak. Noski, lehengo egunekoa ez ohikoa izan zen! Badakigu, baina ez da lehenengo bider izan eta ziurrenik ez da azkenekoa izango. Badakigu beharrezkoa dela oreka bat bilatzea herrien hedapen urbanistikoaren eta ingurumenaren artean, baina agerian utzi nahi genuena gaurko honetan da oreka hori aspaldi gainditu izan dugula. Esan dudan bezalaxe, itsasoaren indarrak sortarazitako hainbat kalte material saihestezinak dira, baina beste hainbat, mugagabeko hazkunde urbanistikoak sortarazitakoak dira. Hor dago jatorria, hor bilatu behar da jatorria, eta ez itsasoen indarrean. Itsasoak ez du kostaldean kalterik sortu, itsasoaren indarrak gizakiak kostaldean eraikitakoa kaltetu du. Beraz, ondo daude eta ulertzen ditugu gaur egun hona ekartzen diren eztabaidak, eta beharbada beharrezkoak dira ere, kaltetutako herritarrek eskatzen digutelako eta sortarazitako kalteei aurre egin behar zaielako. Administrazioen artean koordinazioa, bat-bateko erantzun arina eskaintzea eta gertutasuna. Bai, ulertzen dugu eta konpartitzen dugu aldarrikapen hori badagoela eta, noski, erantzun egin behar zaiola, baina badaude hainbat herritar ere momentuko irakurketa arinetatik aparte, sakoneko hausnarketa bat eskatzen dutenak. Noiz arte kostaldea espekulazio objektu bezala? Noiz arte ingurumena hainbat jarduera ekonomiko garatzeko beharrezkoa den espazio fisiko bezala soilik? Eta jarduera ekonomikoak esaten dugunean, industrialez edo bizitegi erabilera emateaz ari gara. Noiz arte jarraitu behar dugu kostaldearen mugagabeko okupazioarekin? Noiz hasi behar gera ingurumena eta kostaldea –kasu honetan ere– hurrengo belaunaldiak disfrutatzeko utzi behar dugun ondare bezala kontsideratzen? Beraz, gaur planteatzen duzuena, ondo, eta gure aldeko bozka jasoko du erdibideko testu horrek, baina ahaztu barik gure kostaldean buelta ezinak diren kalte materialak porlana eta adreiluak sortarazitakoak direla, ez itsasoak sortu dituenak, horiek konpondu ahal diren kalte materialak direlako. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3508 |
10 | 66 | 20.02.2014 | UNZALU HERMOSA | SV-ES | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Zure baimenarekin, eserlekutik. Ekarri dugun proposamenaren abiapuntua zen –pozten naiz dirudienez aho batez onartuko delako Euzko Abertzaleak taldearekin lortu dugun erdibidekoa–, hain zuzen, egiaztatu dugula, nire hitzaldian esan dudanez, erakundeek lanean dihardutela. Funtsean, koordinazio hori hauspotu, indartu eta babestu egin nahi genuen honekin, uste baitugu garrantzitsua dela. Jakitun gara eskumen asko daudela jokoan, eta zenbait administraziok dituztela eskumen horiek; beraz, koordinazioa garrantzitsua da. Oso garrantzitsua da ez hastea eztabaidatzen nori dagozkien, hori nahiko ondo zehaztuta baitago, baizik eta lana egin behar da. Lana egin, zer zentzutan? Gure proposamenaren bigarren zentzuan, hots, laguntzak osatzea, eta kaltetuei, haiek axola baitzaizkigu gehien, beren ondasunak berreskuratzen laguntzea. Hori dela eta, hori zen hau ekarri izanaren bigarren zentzua: koordinatzea ika-miketan hasi gabe, eta, batez ere, lana egitea kaltetuei laguntzeko, hori baita garrantzitsuena. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3509 |
10 | 66 | 20.02.2014 | ARRIZABALAGA OLAIZOLA | EA-NV | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Bada, gaurko gaiari helduz, eskerrak ematea aldeko bozkarengatik talde guztiei, baita EH Bilduri ere. Eta gaurko gaia hainbeste ez den baina EH Bilduk hona eta luze ekarri duenari erantzuteko gogoa sortarazi zaidalako jaitsi naiz, nahiz eta ez dakidan oso ondo zer esan horri behar bezala erantzuteko 4 minutu 39 segundotan. Ni neu kostako herri bateko kumea naiz, bertan jaioa eta bertan bizi naizena. Nik ez dut esango historian zehar gure herrian eta beste hainbatetan gauza guzti-guztiak behar bezalako neurrian egin izan direnik eta inolako aitzakiarik merezi ez dutenik, baina dakidana da Zumaian, urrutirago joan gabe, bederatzi mila eta piko lagun bizi garela, herrian ez garela gaizki bizi, ez dela gure herria herri txarra bizitzeko, eta egia dela porlana eta adreiluz egindako herria daukagula, gutako bakoitzaren etxeak porlana eta adreiluz eginak daudelako, porturako sarbidea harriz eta porlanez egina dagoelako, Zumaiako parrokia dotorea, porlanez ez dakit, garai hartan ez zelako egongo, baina harri gorriz, behintzat, egina badagoelako, eta zorionez edo zoritxarrez, gizakiok bizi garen lekuetan gure zerbitzuak bermatzeko, gure bizi-kalitatea bermatzeko, gure etorkizunari bide emateko azpiegiturak eta horrelakoak izan behar ditugulako. Baina hau ez da bakarrik kostan gertatzen den zerbait. Esango nuke barrualdean ere gertatzen dela. Edo konpondu ahal liteke gizakiok eragindako kalte hori denok Jakara, adibidez, joango bagina bizitzera? Eta gure zaletasuna belaontzi bat –ez da nire kasua– hartu eta itsasora ateratzea izan ordez, izango balitz furgona baten gainean eskiak jarri eta ama lurra larriki zauritu duen azpiegitura erraldoi batetan barrena Pirinioetara iritsi eta han forfait bat erosi eta erremonte batetan mendi tontorrera igo, gero jaitsieran gozatzeko? Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3510 |
10 | 66 | 20.02.2014 | MAEZTU PEREZ | EH Bildu | Lehenbailehen eztabaidatzeko Euskal Sozialistak legebiltzartaldeak egindako legez besteko proposamena, azken olatu-denboraleen efektuak arintzeko neurriei buruz. Eztabaida eta behin betiko ebazpena | Eskerrik asko, presidente andrea. Ez nuen espero Arrizabalaga andrearen erantzuna. Ez dakit zergatik esaten duzun gure gogoetak zuri erantzuteko gogoak piztu dizula. Azken finean, uste dugu partekatu ahal den gogoeta bat egin dugula. Kontziente gara itsasora begira bizitzen diren hainbat herri daudela. Nire lehenengo interbentzioan esan dut oreka bat bilatu behar dela, baina ez da berdina babes mugikor bat eraikitzea herri bat itsasotik babesteko edo babes mugikor bat egitea kirol portu bat barruan egiteko eta kirol portuarekin datorren espekulazio eredua ezartzeko. Ez da berdina. Horregatik 'oreka' hitza. Gainera, hau ez da soilik EH Bilduren gogoeta. Orain dela gutxi aukera izan genuen Ingurumen Batzordean Greenpeaceren txosten bat ikusteko. "Destrucción a toda costa" deitzen zen, eta ez bereziki itsasoak sortarazitako kalteen edo hondamendien inguruan ari zen txostena: "Los municipios más destruidos de España", eta azterketa horretan Calvia, Marbella, Cullera, Oropesa, Torrevieja edo Vinaròsekin batera, adibidez, Zierbena agertzen da. Txosten horretan esaten da: "La gran refinería de Petronor, perteneciente a Repsol, se sitúa entre la costa de Zierbena y Muskiz. Se han sustituido marismas y grandes zonas de valor natural, y se ha ocupado la primera franja para la refinería y actividades logísticas. Esta refinería fue amnistiada por el Gobierno de Rodríguez Zapatero, que permitió que invadiese la costa. Además, sigue destruyéndose con dragados y nuevos planes urbanísticos la playa de La Arena. Durante los años de burbuja inmobiliaria incrementó anualmente la superficie artificial en un 1,17 %. Hoy en día el 61 % de su franja de los primeros 500 metros está urbanizada", dejando en evidencia que la construcción a toda costa que se ha hecho también en nuestra costa es lo que ha traído la destrucción de gran parte de la costa. Eta uste dugu gogoeta hori egin behar dela. Eta bakoitzak jakingo du gero bere bizitzan koherente den defenditzen duenarekin ala ez. Baina hemen, Ganbera honetan, kostaldearen kalteen inguruan ari garenean, eta ikusten ditugun irudiak ikusten ditugunean, jakinik berriro ere gertatu behar direla lehen ere gertatu direlako –zuk ondo aipatu duzun bezalaxe–, hau ez da izan lehenengo bider, badaude historian beste momentu batzuk antzerako gertaerak gertatu direnak, eta ziur aski berriro ere gertatuko direnak. Ez baldin bagara kapaz gizarte bezala gogoeta hori egiteko eta ikusteko zer-nolako erabilpena egin dugun kostaldeena eta zer-nolako okupazioa egin dugun, bada, ziurrenik –ez dakit noiz, espero dut laster ez izatea–, horrelako eztabaidak hemen ere berriro edukiko ditugu. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3511 |
10 | 66 | 20.02.2014 | LÓPEZ DE OCÁRIZ LÓPEZ DE MUNAIN | PV-ETP | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Eskerrik asko, presidente andrea. Legebiltzarkide jaun-andreok, egun on. Ongi etorri Legebiltzar honetara mozio honen eztabaida ikustera etorri zaretenoi. Talde Popularraren izenean aurkezten dudan mozio hau joan den abenduaren 3an Ekonomiaren Garapen eta Lehiakortasuneko sailburu andreari aurkeztu genion interpelazioaren ondoriozkoa da, Derioko, Fraisoroko, Arkauteko, Bermeoko eta Pasaiako Nekazaritzako eta Itsas Arrantzako Lanbide Heziketako eskolen geroari buruzkoa. Gaur egun, Hezkuntza Sailari atxikita daude zentro horiek, eta hango langileek, Hezkuntza Sailaren mende ez dagoen beste sail edo erakunde batera lekualdatuko direla jakin dutenean… La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3512 |
10 | 66 | 20.02.2014 | LÓPEZ DE OCARIZ LÓPEZ DE MUNAIN | PV-ETP | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | … oso haserre daudela adierazi eta jakinarazi digute. Nazkatuta daude jasaten ari diren ibilbidearekin. Azken hiru urteetan, lau lekualdaketa jasan dituzte, alajaina. Eta sailburu andreak interpelazioan baieztatu zigun zentro horietan zehaztugabetasun-egoerari eusteko asmoa duela. Egoera hori batetik, eta baliabiderik eza bestetik, baita egoera negargarrian dauden eraikinak ere, irakaskuntzaren kalitatea murrizten ari dira, eta hori onartezina da; baina badirudi Jaurlaritzari ez zaiola axola. Irakaskuntzaren erdigunean ikasleak egon behar badu –hori maxima bat da hezkuntza-sektorearentzat–, Ekonomiaren Garapen eta Lehiakortasun Sailak zeharo ahazten du ikaslea; harentzat ez da existitzen. Ekainaren 28ko negoziazio-mahaian, non Hezkuntza Sailak eta Ekonomiaren Garapeneko Sailak hartu baitzuten parte… Barkatu, aurreratu egin naiz. Jaurlaritza honek kargua hartu zuenean, nekazaritzako eta itsas arrantzako etengabeko prestakuntza arautua Hezkuntza Sailean zegoen, lekualdaketa oraindik ez baitzen burutu. Ekonomiaren Garapen eta Lehiakortasun Sailaren egitura-dekretua argitaratzean, nekazaritzako eta itsas arrantzako prestakuntza Landa eta Kosta Garapenerako eta Europako Politiketarako Zuzendaritzaren barruan ageri da. Ez du ezer esaten prestakuntza arautuari buruz. Zehazten du nekazaritzaren, arrantzaren eta landa-ingurunearen arloko lanbide-trebakuntza sustatu behar dela, eta tartean dauden beste erakunde eta eragile batzuekin koordinatuz bultzatu. 2013ko martxoan –eta orduan hasi ziren kezkak–, aurreko aldaketaren ondoren giroa baretzen ari zenean, berriro ere ziurgabetasuna gailendu zen. Apirilaren 23an, Ekonomiaren Garapen eta Lehiakortasun Sailak dokumentu bat sinatu zuen, non kudeaketa-esleipen baten akordioa formalizatzea proposatzen baitzen, Hezkuntza, Hizkuntza Politika eta Kultura Saileko irakasleek eta irakasle ez diren langileek nekazaritzako eta itsas arrantzako prestakuntza eta gainerako jarduera osagarriak eman zitzaten Ekonomiaren Garapen eta Lehiakortasun Sailari atxikitako eskoletan. Tira, horrek lasaitasun pixka bat eman zuen –ez lasaitasun osoa–, behintzat langileek Hezkuntzan jarraitzen baitzuten, eta haien egonkortasuna bermatzen baitzen. Ekainaren 28ko negoziazio-mahaian, non Hezkuntza Sailak, Ekonomiaren Garapen eta Lehiakortasun Sailak eta alde sozialak hartu baitzuten parte, Nekazaritzako sailburuordeak azaldu zuen ezen, zerbitzu juridikoei egin zizkieten kontsultak zirela eta, langileei aurrerago emango zitzaizkiela lekualdaketaren xehetasunak. Planteatzen da irakasleak Hezkuntza Sailaren mende egotea. Ez da ez zentrorik ez langilerik pribatizatuko. Langileak kudeaketa-esleipenaren bidez arautuko dira, eta koordinazio-organo bat sortuko da, bi sailen artean informazioa pasatzeko. Kudeaketa-esleipen horren xehetasunak laster antolatzekoa zen mahai teknikora bidali zituzten. Baina mahai hura ez zen inoiz antolatu, eta hilabeteak pasatu ziren antolatu gabe, harik eta urtarrilean Jaurlaritzak Araubide Juridikoaren Sailburuordetzaren txosten bat aurkeztu zuen arte, non ondorioztatu baitzuen ez dagozkiola Hezkuntza Sailari nekazaritzako eta itsas arrantzako prestakuntza-zentroetako langileak, horren eskumena Nekazaritza Sailak duelako. Harrigarria da, batez ere Araubide Juridikoaren Sailburuordetzaren txostena izanik, txosten horrek ez duela inon aipatzen prestakuntza arautua. Alderdi hori oso aipagarria iruditzen zaigu, eta ez dakit garrantzitsuagoa ote den esaten duenagatik edo esaten ez duenagatik. Oso arraroa iruditzen zaigu terminoetan hain zorrotza den organo batek ez aipatzea eta ez desberdintzea prestakuntza arautua eta etengabeko prestakuntza, prestakuntza publikoa eta prestakuntza pribatua. Jaun-andreok, prestakuntza arautu publikoa inoiz ez da izan Nekazaritza Sailaren eskumena. Inoiz ez da izan Nekazaritza Sailaren eskumena. Adibidez, hor dugu Hezkuntza Sailak 2002an eman zuen agindua Nekazaritza Sailari baimena emateko ikastaro bat eman dezan, eta hauxe esaten dio: "Agindu honetan agertzen den baimena emateak ez du inola ere esan nahi laguntzak lor daitezkeenik kontzertu ekonomikoen araubidearen bitartez". Eta gaineratzen du: "Zentroak indarrean dauden aplikatu beharreko xedapenetan ezarritakora egokitu behar du, eskola-postuen kopuruari eta eskola-unitateko gehieneko irakasle/ikasle erlazioari, eta irakasleen titulazioari eta espezializazioari dagokienez". Hori ez du inoiz bete Nekazaritza Sailak, sail horrek ez baitu inoiz eman lanbide-heziketa publikoa. Ez du inoiz eman. Jaun-andreok, baliteke zeuen buruari galdezka egotea zer desberdintasun dagoen Hezkuntza Sailean egotearen edo beste sail, administrazio edo erakunde pribatu batean egotearen artean. Hezkuntza Sailarentzat, sail horrek zuzenean kudeatzen ez dituen zentroak diru publikoarekin kudeatutako zentro pribatuak dira. Hezkuntza Sailean egonda, interes politikoen aldaketek ez dute batere eraginik zentroan. Beste sail edo administrazio batean egonda, berriz, interes politikoen aldaketen mende daude, une bakoitzean nork agintzen duen edo nola egituratu nahi duen gorabehera. Lau urtean, nekazaritzako eta itsas arrantzako lanbide-hezkuntzako zentroak lau organismotan egon dira: Mendikoin, Itsasmendikoin, Hazin eta, azkenean, Hezkuntza Sailean. Lau urtean. Hori da egonkortasuna? Zer eragiten du horrek? Hori da batere interesik ez izatea. Hemen, interes politikoa izan da nagusi, ez gailendu behar duen interesa, hots, hezkuntza, eta, azken finean, ikaslea, esan dizuedanez. Hezkuntza Sailean, zentroak oso ondo antolatuta eta egituratuta daude. Nekazaritza Sailean, ordea, ez dago egiturarik. Ez dago egiturarik. Organigraman egindako aldaketek eta aldaketa politiko bakoitzaren antolaketan egindako aldaketek zehazten dute, isilpean, nola egituratzen den. Hezkuntza Sailak araudi bat du bigarren hezkuntzako prestakuntza ematen duten institutu guztientzat. Nekazaritza Sailak ez dauka araudi ez orokorrik, ez berariazkorik, prestakuntza-zentroentzat. Ez dauka. Hezkuntza Sailean, LPZ bat dago irakasleentzat. Nekazaritza Saileko LPZetan, ez dago lan-kontratudun irakaslearen figurarik. Hezkuntza Sailean, legezko prozedura publiko eta garden bat egiten da ordezkapenetarako eta lanpoltsetarako hautagaiak hautatzeko eta barematzeko. Nekazaritza Sailean, nola egiten dira lan-poltsak? Zer irizpide erabiltzen dituzte? Non dago gardentasuna? Egitura berri bat egingo du Nekazaritza Sailak, Hezkuntza Sailarenaren parekoa, gauza horiek guztiak konpontzeko? Baina, jaun-andreok, ez zenuten adostu joan den astean, ez zenuten ekimen bat aurkeztu Ganbera honetan Administrazioaren egitura murrizteko? Etengabe zaudete kontraesanean. Orduan, zer? Edo agian esan nahi duzue beste administrazio batzuek murriztu behar dutela beren egitura? Gaur egun nekazaritza-eskoletan ematen den etengabeko prestakuntza Haziren eskumena da, eta gastu orokor guztiak, Haziko langile batzuen otorduak barne, Hezkuntza Sailak prestakuntza arautura bideratzen duen aurrekontuarekin ordaintzen dira. Eta, ondo dakizuenez, nabarmen jaitsi da aurrekontu hori. Jaun-andreok, zertan gabiltza? Zertan gabiltza, baina? Tristeena da gaur-gaurkoz ez dugula txintik ere entzun Hezkuntza Sailarengandik, eta hauxe da galdera, jaun-andreok: zergatik ez du iritzirik ematen Hezkuntza Sailak? Hezkuntza Sailak, lanbide-heziketa publikoaren arduraduna den aldetik, ez du txintik ere esaten; ez zuri, ez beltz. Zer gertatzen da hemen, jaunandreok? Uste dugu irizpide politiko hau irizpide garrantzitsuari gailentzen ari zaiola, hots, nola egin lanbideheziketa publiko bat lehen sektorerako, itsas arrantzaren sektorerako. Nola liteke Hezkuntza Saila gaur-gaurkoz ezer esan gabe egotea, sail horretan dauden irakasleekin hitz egin gabe egotea? Nekazaritza Sailarentzat, badakigu ikaslea ez dela existitzen; esan dizuedanez, berdin zaio. Hezkuntza Sailean, nekazaritzako eta itsas arrantzako bi ikasturte horietako prestakuntzaren esperientzia oso positiboa izan da. Prestakuntza hori lekualdatuz gero, gardentasuna galduko litzateke kudeaketan, giza baliabideetan, kudeaketa ekonomikoan, zentroen funtzionamendu demokratikoan eta zentroak kudeatzeko autonomian. Jaun-andreok, gertatzen ari diren gauza batzuek ez lukete gertatu behar; izan ere, begira, zentro horiek Hezkuntza Sailetik joaten badira, Hezkuntza Sailaren mende dagoen hezkuntza-zentro publiko batek bakarrik emango lioke arreta itsas arrantzaren familia profesionalari, eta zentro horrek oso zati txiki bat bakarrik eskaintzen du, hots, akuikultura. Bidegabekeria argia, inguruko prestakuntza-eskariarentzat. Flotak itsas arrantzako tituludunak behar ditu zubi eta makinen espezialitatean. Ikasleak hezkuntzasistemako prestakuntza-ibilbidetik bereizita geratuko lirateke, eta, ondorioz, aukerarik ere ez lukete izango froga libreetara aurkezteko teknikari eta goi-teknikari tituluak lortzearren; eta lanbide-eskola publikoetako ikasleak, aldiz, bai, horiek aurkeztu daitezke. Hori ezin dute egin Nekazaritzako eskolek; ezin dute egin. Eta hori, jaun-andreok, diskriminazio larria da. Jaun-andreok, itsas arrantzako zentroetara beste autonomia-erkidego batzuetako ikasleak etortzen dira, hemen askoz errazago ematen baitira tituluak. Gainera, jaun-andreok, gaztelaniaz ez dakiten eta ezer ulertzen ez duten ikasleei merkataritza-nabigazioko ziurtagiriak ematen zaizkie; etortzeagatik bakarrik, ziurtagiriak jaso dituzte. Badirudi horrek ematen digula ospe ona, hori dela hain garrantzitsua… Izan ere, jaun-andreok, falta zaien gauza bakarra da zentroetako idazkaritzetan ziurtagiriak jartzea, norbait agertzea, bere izena jartzea eta ziurtagiria eramatea; askoz azkarragoa, askoz merkeagoa… Jaun-andreok, horretan datza guretzat gure eskolen ospe ona, Euzko Abertzaleak taldeak hainbeste aipatzen duen hura. Jaun-andreok, erdibideko zuzenketa bat aurkeztu dugu, eta garrantzitsuak iruditzen zaizkigun lau gauza eskatzen ditugu: Nekazaritzako eta itsas arrantzako prestakuntza Hezkuntza, Hizkuntza Politika eta Kultura Sailean kokatzea, eta horretarako behar diren lege-aldaketak egitea. Bigarrenik, sei hilabeteko epean lanbideheziketako zentro integratuen dekretua onartzea, eta nekazaritzako eta itsas arrantzako prestakuntza-zentroak lanbide-heziketako zentro publikoen direktorioan sartzea, zentro integratuak direla berariaz aipatuz, eta bermatzea, batetik, berariazko prestakuntza finantzatzea kolektibo jakinentzat, eta, bestetik, nekazaritzako prestakuntza birziklatzea eta eguneratzea sustatzea horretarako aurreikusitako funtsen bidez. 2013ko ekainean nekazaritzako eta itsas arrantzako prestakuntza-zentroetako langileen ordezkariekin hartutako konpromisoak errespetatzea eta betetzea, eta langileei beren lan-eskubideak eta negoziazio kolektiborako eskubideak bermatzea, inolako kalterik gabe. Eta, laugarrenik, Pasaiako Itsas Eskola eta Arrantzarako Institutu Politeknikoan eskolak ematen jarraitzeko baldintza egokiak lehenbailehen ziurtatuko dituzten obrei premiaz ekitea. Jaun-andreok, zentro horrek hiru urte daramatza…, bueno, urte gehiago, baina azken bi urteetan egoera negargarrian egon da, eta premiaz behar ditu egokitze-obrak. Ez dakigu Jaurlaritzak zergatik ez duen gaur-gaurkoz zenbateko bat aurreikusi, eta zergatik doan hain motel obra horiei bizkor ekiteko tramitazioa. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3513 |
10 | 66 | 20.02.2014 | LAZAROBASTER BADIOLA | EH Bildu | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Egun on guztioi. Hezkuntza Hezkuntzan edo hezkuntza Nekazaritzan? Gaurko osoko bilkuran eztabaida hau ez genuen izango, eragileek ere etorri beharrik ez zuten izango, Jaurlaritzak Legebiltzar honetan onartutakoa errespetatu eta bete izan balu edota eskoletako eragileekin hitzartutakoa bete izan balu. Lehenbizi esan, gure ustez, eskolek bi zeregin nagusi dituztela: batetik, ikasleak ongi trebatuak ateratzea, eta, bestetik, ematen den zerbitzu horretan ku- deaketa garden bat edukitzea. Historikoki, Nekazaritza eta Arrantza Sailean aurkitu izan ditugu eskola hauek, Nekazaritza Sailean egon izan diren beste erakunde asko eta asko bezala. Behin eta berriz salatu izan da nekazaritza eta arrantza sektorearen inguruan enpresa publiko eta parapubliko gehiegi daudela eta bertan, EAJren gotorlekuak direla hauek, sektorera bideratu beharreko dirua enpresa hauetara joaten dela, kudeaketa guztiz iluna eramaten dela, kontratazioak eta lan baldintzak modu arbitrarioan ezartzen direla, nahi erara. Eta nekazaritza eta itsas arrantza eskolak dira horietako beste bat gehiago. Eta Itsasmendikoiri bereziki egindako salaketetan, aurretik aipatu ditudan guzti hauetaz aparte, horretaz gain sektoreari programazioetan parte hartzea ukatu egin zaio. Eskola hauetan nekazaritza eredu espezializatu eta intentsiboa irakatsi da, urte askotan EAJk ahal izan duen leku guztietan bultzatu duen eredua, beste nekazaritza eredu bat egon daitekeela aipatu ere egin gabe. Azken urteetan, nekazaritza iraunkor eta herrikoiari leku egiten hasiak dira ikastetxe hauek, halabeharrez, mundua aldatzen doalako, ekoizleak eta herritarrek beste behar batzuk dituztelako. Edonola ere, gaur egun ere, menderatzailea eta nagusia den eredua espezializatua eta intentsiboa da. Beraz, eskola hauek, berez dituzten zereginak, batetik, lehen aipatu bezala, ikasleak edukien aldetik ongi trebatuak ateratzearena eta kudeaketaren aldetik kudeaketa garden bat eramatearena, gure iritziz ez dira betetzen, ez bata eta ez bestea. Onartzen dugu PSEren Gobernuak trebetasuna izan zuela asmatzeko; ez hainbeste legealdiaren amaieran presaka eta korrika egin zuelako –hori, segur aski, hobeto egin zitekeen–, baina bai, ordea, planteamenduarekin: hezkuntza Hezkuntza Sailean kokatzearekin. Guri ondo iruditzen zaigu hori. Zergatik? Batetik, programazioaren inguruko erabakiak eta ildoak sektorearen parte-hartzearekin modu zabalago batean hartuko direlako, eta, bestetik, kudeaketa askoz ere gardenagoa aurkitzen dugulako Hezkuntzan: Hezkuntzan kudeaketa guztiz arautua dago, uniformea da, kontratazioak, ordezkapenak, soldatak, lan baldintzak, hori guztia goitik behera araututa dago. Guri iruditzen zaigu hezkuntza Hezkuntzan egon behar dela. Legebiltzar honek ere pasa den maiatzean horixe erabaki zuen. Jaurlaritzak ez du hori errespetatu nahi. Bi sailen arteko formula misto baten alde egin zuen iaz. Eskoletako langileen ordezkariekin adostasun batetara ere iritzi zen udan, baina udazkenean formula misto hori legalki posible ez zela argudiatuta, dena Nekazaritzara pasatzeko saiakera eta borondatea erakutsi digu Jaurlaritzak. Hortaz, non geratzen da Legebiltzar honek onartutakoa? Non geratzen da langileekin adostutakoa? Gai honetan ikusten dugu Jaurlaritza tematuta eta itsututa. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3514 |
10 | 66 | 20.02.2014 | CORCUERA LEUNDA | SV-ES | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Eskerrik asko, presidente andrea. Sailburu andrea, legebiltzarkide jaun-andreok, egun on. Ongi etorri nekazaritzako eta itsas arrantzako eskoletako langileen ordezkariei ere. Hara, iazko maiatzaren 14an, sozialisten ekimen bat onartu zen Ekonomiaren Garapen eta Lehiakortasuneko Batzordean, Eusko Jaurlaritzari eskatzen ziona koka zezala berriro Arkauteko, Fraisoroko, Derioko, Bermeoko eta Pasaiako eskoletan ematen zen nekazaritzako eta itsas arrantzako prestakuntza Hezkuntza, Hizkuntza Politika eta Kultura Sailean, eta berrantola zitzala hala eskumenak, Euskadin etorkizuneko erronkei behar bezala erantzungo zien lanbideheziketa sendo bati eusteko helburuarekin. Joan den legealdian eskumenak aldatzearen arrazoia izan zen lanbide-heziketaren sistema integratu bat eratu behar zela, eta nekazaritzako eta itsas arrantzako prestakuntza ematen zuten eskolak lanbideheziketako zentro integratu bihurtu behar zirela. Sozialiston ustez, lanbide-heziketa sektore publikoaren bizkarrezurra da eta izan behar du, eta uste osoa dugu Hezkuntzako sektore publikoa bermerik onena dela hezkuntza eta prestakuntza zerbitzu publiko gisa gordetzeko. Nekazaritzako eta itsas arrantzako eskolak lanbide-heziketako zentro publikoen direktorioan sartzen badira zentro integratuak direla berariaz zehaztuz, euskal hezkuntza-sistema den sektore publikoaren bizkarrezur horretan sartzen dira zentro horiek, eta, horrez gain, zentro integratu bihurtzen direnez, beste zerbitzu batzuk eskain ditzakete –eta eskaintzen dituzte, gainera–, hala nola enplegurako prestakuntza. Bost eskolak zentro integratu bihurtzeak are gehiago errazten du nekazaritzako eta itsas arrantzako sektorea prestakuntza-zentroekin eta haietan ematen diren zerbitzuekin lotzea, eta horren arrazoia da lan- bide-heziketako zentro integratuek gobernu-organo goren bat dutela, gizarte-kontseilua, non ordezkatuta baitaude ekoizleak eta enpresa- eta sindikatuerakundeetako kideak, sektorearen ordezkariak guztiak ere. Eta ez gara ari proposatzen lekuz kanpoko ezer, ezta burutazio zororik ere, antzeko ezaugarriak dituzten eta nekazaritzaren eta itsas arrantzaren arloari dagozkion beste zentro batzuk urteak baitaramatzate euskal hezkuntza-sistemari, Hezkuntza Sailari, lotuta eta hango kide izaten. Murgiako Nekazaritzako Bigarren Hezkuntzako Irakaskuntzaren Institutuaz, Mutrikuko Akuikultura Eskolaz eta Portugaleteko Nautika eta Itsasontzi Makineriaren Goi Eskola Teknikoaz ari naiz. Eta, gure ustez, Arkauteko, Fraisoroko, Derioko, Bermeoko eta Pasaiako eskolak Hezkuntza Sailari lotuta jarraitzeak aukera ematen du zentroak hobeto kudeatzeko –hori aipatu dute aurreko bozeramaileek ere–, bai arlo akademikoan, bai lan-arloan. Izan ere, zentroa Hezkuntza Sailak kudeatzen badu, eta zentroaren kudeaketa eta funtzionamendua Hezkuntza Sailaren mende badaude, zuzendaritza-organoak, irakasleak eta irakasle ez diren langileak, eta ematen den prestakuntza bera Hezkuntza Sailaren arauek eta irizpideek arautzen dituzte, eta arau horiek demokratikoak, gardenak eta, garrantzitsuena, denentzat berak dira. Hezkuntza Sailaren irizpide horien helburua da prestakuntza-eskaintza antolatzea, optimizatzea eta koordinatzea ikuspegi akademikotik eta irakaskuntzaren kalitatea hobetzearen ikuspegitik; beraz, atzean geratzen dira bizi garen XXI. mende bete-betean batere gomendagarriak ez diren ohitura eta funtzionamendumetodo jakin batzuk. Hori dela eta, Alderdi Sozialista pozik dago adostea lortu dugun erdibideko zuzenketarekin. Izan ere, lehen Alderdi Popularreko bozeramaileak aipatu duen zuzenketa honek erabat eta osoki islatzen du 2013ko maiatzean onartu zen ekimen sozialista, eta, gainera, sindikatuek eta nekazaritzako eta itsas arrantzako eskoletako langileen ordezkariek eskatu digutenaren eta Ekonomiaren Garapen eta Lehiakortasun Sailari eskatu diotenaren isla da. Horrez gain, nekazaritzako eta itsas arrantzako eskolak lanbide-heziketako zentro integratu bihurtzea dakar. Beraz, pozten naiz ekimen honekin 2013ko maiatzean Ganbera honetan onartutako ekimenarekin baino adostasun handiagoa lortu izanagatik. Gaur, gehiago gara, gehiago gara, eta pena da EAJk bat ez egitea erdibideko honekin. Eta erdibideko honetara iritsi gara uste dugulako Hezkuntza Sailak Autonomia Estatututik datozkion gaitasunak dituela araubide orokorreko zein bereziko irakaskuntzei –haien etapa eta maila guztiak barne–, goi-mailako hezkuntzari eta bizitzan zehar kualifikazioak lortzea edo areagotzea dakarten ikaskuntzajarduerei dagokienez. Zentro horiek hezkuntza-sisteman sartzeak aukera ematen du helburuak eta jarduera-ildoak definitzeko, baita oso garrantzitsua den honetarako ere: prozesuak baloratzea eta emaitzak baloratzea. Oso ondo dakit denak ez datozela bat jarrera honekin, eta, horregatik, eskerrak eman nahi nizkieke, halaber, arrantzako enpresa-erakundeei lotutako hamalau erakundeei, zenbait kofradiari, kooperatibei, ganadua hazten dutenen federazioei, abeltzainen kudeaketa-zentroei eta nekazaritza-erakunderen bati gai honetan duten interesagatik eta honi buruz duten iritzia helarazteagatik. Iritzi hori errespetatu egiten dugu Talde Sozialistak eta nik, baina ez gatoz bat, ez baitut ulertzen zer xedapen edo artikulutan ezartzen duen Hezkuntza Sailetik ezin dela iritsi nekazaritzako edo itsas arrantzako espezifikotasunera. Edo ez ote da bada iritsi Hezkuntzaren bitartez eta lanbide-heziketaren bitartez makina-erremintaren, industriaren, osasungintzaren edo ostalaritzaren espezifikotasunera? Eta harritu egin nintzen iazko maiatzean, sozialisten ekimena gaur onartuko dugun zentzu berean jorratu genuenean, gure taldeak behintzat ez zuelako iritzi bakar bat ere jaso, mezu elektroniko bakar bat ere jaso honi buruz. Tira, bada, ongi etorri gaur erakunde horien iritziei. Eta nik aukera honetaz baliatu nahi nuke zuei adierazteko uste osoa dudala erakunde horiek eta guk helburu bera dugula: lehen sektorean, nekazaritza eta abeltzaintzari, arrantzari eta itsas sektoreari dagokienez, ondo prestatutako eta kualifikatutako profesional onak edukitzea. Eta uste dut jakin behar duzuela beste familia profesional batzuetako prestakuntza-zikloak ematen dituzten Euskadiko irakaskuntza-zentroak ez direla esleitzen, ez direla sartzen, Eusko Jaurlaritzako sailetan haien izendapenaren eta dagozkien politika sektorialen arabera. Izan ere, benetan axola duena eta lehenesten dena da lanbide-heziketa modu eraginkorrean eta bikainean kudeatzeko borondatea eta aukera. Horregatik daude Hezkuntzan kokatuta. Nekazaritzako eta Itsas Arrantzako Lanbide Heziketako zentroek izan duten berezitasun inoiz ikusi gabea da Nekazaritzako eta Arrantzako sailei atxikita egon direla 2012. urtera arte, lanbide-heziketaren arloan eskuduna den sailari, hots, Hezkuntzari, atxikita egon ordez, Euskadin, Espainia osoan eta Europan partzialki gertatzen den bezala. Eta are harrigarriagoa da Jaurlaritza ez dela modu koherentean jokatzen ari nekazaritzako eta itsas arrantzako zikloak ematen dituzten beste zentro batzuei dagokienez, Eusko Jaurlaritzak ez baitu asmorik ez borondaterik haiek Ekonomiaren Garapen eta Lehiakortasun Sailaren kudeaketaesparrura eramateko, hala nola Murgiako, Mutrikuko eta Portugaleteko zentroak. Euskal lanbide-heziketa herrialde-marka da. Harro egon gintezke gure hezkuntza-sistemaz eta gure lanbide-heziketaz. Eta lanbide-heziketa hori denon ahaleginaren emaitza da. Gaur egun, izen oneko eta izen ona ematen zaion prestakuntza da; oso ospe ona du gure inguruko hezkuntza-sistemen artean, gure ekoizpen-sarearekin harreman estuak garatuz hazi da, eta, gainera, eskakizun berrietara eta garai berrietara egokitzeko gaitasuna izan du, berrikuntzarekin –adibidez, Tknikarekin– gertatzen den bezala, eta ez du kanpoan utzi, kanpoan uzten eta kanpoan utziko –hala espero dugu– ezein familia profesional, eta, hortaz, ezta nekazaritzaren eta itsas arrantzaren familia ere. Nire ustez, prestakuntzak, oro har, eta, kasu honetan, nekazaritzako eta itsas arrantzako prestakuntzak, bereziki, etengabe hobetu behar dute. Gainera, baditugu horretarako tresnak: eskumen-sistema propioa, hezkuntza-sistema propioa eta kalitateko eta izen oneko lanbide-heziketa, hezkuntza-sistemak ordezkatzen duen euskal sektore publikoaren bizkarrezurraren zati izan daitekeena eta izan behar duena. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3515 |
10 | 66 | 20.02.2014 | TELLERÍA ORRIOLS | EA-NV | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Mahaiburu anderea, sailburuak, legebiltzarkideok, egun on denoi. Ongi etorri nekazaritzako eta itsas arrantzako eskoletako irakasle guztiei. Lehengoan nire taldekide Garbiñe Mendizabalek azaldu zigunarekin jarraitzeko, esan behar dizuet Frisiak ez duela eskumenik nekazaritzako prestakuntzan. Estatuak ditu eskumen guztiak. Baina, zuei erakusten jarraitzearren, nekazaritzako prestakuntza, bere alderdi guztietan, Estatuko Nekazaritza Ministerioaren mende dago. Behin batean, Euskadin bazegoen nezakal hezkuntza bat, Estatutik transferitu zutena 1980an. Ordutik, ezarri, aldatu eta handitu egin zen Jaurlaritzaren baitan, nekazal eskumena izan duten sailen baitan. Eskumen hau sektore publikoak garatu izan du beti, bai zuzenean Administraziotik, bai Itsasmendikoi enpresa publikotik. Inoiz, sekula santan ez da pribatizatu, eta hala jarraitzea espero dut. Joan den legealdian, López jauna buru zuen Jaurlaritzak ideia eta proiektu askorekin hasiko zuen agian bere ibilbidea, baina haien artean ez zeuden, inola ere, nekazaritzako eta itsas arrantzako prestakuntzak. Haren proiektua zen gauzak normalizatzea eta herritarrok normalizatzea. Han ez zegoen lehen sektoreko lanbide-heziketa. Ikusten denez, normalizatuta zegoen jada. Egia da haren hasierako ideietako bat zela Nekazaritza Sailak urteetan eraiki zuen bezeroen mesederako ustezko egitura maltzur bat eraistea. Egitura hura zerbitzu hobea emateko diseinatutako erakundearkitektura bat besterik ez zen. Nolanahi ere, gogor ekin zioten egitura murrizteko zuten setari. Egitura murrizteko lanean ari ziren bitartean, nekazaritzako prestakuntzako langileen sindikatu-eskaerak jaso zituzten. Hori ez dut nik asmatu; Unzalu andreak, adarreko sailburuak, esan zuen batzordean, eta lekukoak daude. Sindikatu-eskaera haiek bukatu ziren, besterik gabe, nekazaritzako prestakuntza Hezkuntza Sailera eramanez. Ahaztu dezagun eskumen hori, gainera etorritakoa eta sozialisten asmoetatik kanpo zegoena. Zergatik ez zuten lehenago horretan pentsatu? Segur aski, sektoreak ez zuelako horren eskaerarik egin nekazaritza kudeatzen 31 urtez aritu ondoren, pertsonez osatutako edozein elkartetan barne arazoren bat gertatzea gauza logikoa da, baina hortik aparte gai honek ezer gutxi eman lezake. Es lógico que ocurran problemas internos en cualquier organización compuesta por personas, pero, aparte de eso, este tema no puede dar mucho más de sí. Bada, sindikatuen eskakizunei erantzuteko –hori ez dut gaitzesten– nekazaritza-sektoreari horri buruz galdetu gabe onartu zen –hori gaitzetsi egiten dut– 2012ko abuztuaren 21ean nekazaritza-eskolak Hazi enpresa publikotik Hezkuntza Sailera pasatzeko dekretua. Gobernu Kontseilu hartan bertan iragarri zuen orduko lehendakari Patxi Lópezek hauteskundeak deituko zituela. Azken segundoan, presaka. Transferentzia-dekretua tramitatzeko orduan ez zen gatazkarik izan, ez eskumenaren gaia transferitze hutsarekin, ezta eskoletako eraikinekin, behiekin edo patatekin ere. Zein izan zen, bada, arazoa? Hain zuzen ere, langileak transferitzea eta horrekin batera bere jatorrizko hitzarmen kolektiboaren ondoriozko onurak. La transferencia de los trabajadores y, junto a ello, de los beneficios derivados del convenio colectivo original. Hala, 2012ko abuztuaren 1ean, hauxe adierazi zuen Jaurlaritzako Kontrol Ekonomikorako Bulegoko zuzendariaren txostenak: "Paradoxikoa da langileak sektore publikoko erakundeen artean lekualdatzea eragin duen berrantolaketa-prozesu batean langile horien jatorrizko erakundeak hitzartzea haien ordezka- riekin zer baldintzatan atxikiko diren erakunde berrietara". Eta gaineratzen du: "Bereziki adierazgarria da 3. puntua, adierazten baitu bermatzen dituela langile bakoitzaren soldata egonkortuak, baita osagarri pertsonal bat ere, erakunde berrian esleitu zaion kategoriari dagokion ordainsaria Hazin dutena baino txikiagoa bada". 2012ko uztailaren 23an, zera esan zuen Aurrekontuen zuzendariak: "Zuzendaritza honi ez zaio ongi iruditzen langileek Hezkuntza Saileko langile analogoek baino baldintza hobeak izaten jarraitzea, nahiz eta duela oso gutxi onartutakoak izan". Izan ere, txostenak dioenez, transferentzia egin baino lehen hitzarmen berri bat sinatu zen korrika eta presaka. Langileak eta beren ordezkari sindikalak lan baldintza hobeak lortzen saiatzen dira. Logikoa da hori, eta giza espirituaren partea da, baina kudeatzeko ardura duen erakundeak interes orokorrak lehenetsi behar ditu. Hori egin beharrean desoreka ahalbidetzen baldin badu, desegokia deritzot, gutxienez; eta desoreka ahalbidetzea bakarrik ez, hori sustatzea, bada, zer esanik ez. Aldiz, nekazaritza-erakundeei informazioa eta arreta ematea arrazoizkoa izango zen lehen sektoreko prestakuntzaren etorkizuna goitik behera aldatzeko bidean. Kasu honetan, ez zen horrelakorik izan; ezta itxurarik ere. Zentroetako langileen eskakizunari bakarrik erreparatu zitzaion, eta ondo iruditzen zait, betiere erreparatu izan balitzaio zuzentasunez eta ez hari bakarrik. Baina, legealdia amaitu baino lehen eragiketa bukatzeko presaren ika-mika hartan, inork ez zion legeari erreparatu, 2008ko abenduan onartutako Nekazaritza eta Elikagaigintza Politikako Legeari, hain zuzen. Lege horren 70. artikuluak zera esaten du: "Prestakuntza-esparru honek barnean hartzen ditu unibertsitatez kanpoko prestakuntza arautua eta etengabeko prestakuntza, eta sail horrek edo beste erakunde batzuek" –ez ordea sailek– "garatuko dute zuzenean, Gobernu Kontseiluak aldez aurretik adostuta". Eta honela jarraitzen du: "Esparru honi lotutako prestakuntza-eskaintza euskal hezkuntza-sisteman aurreikusitakoarekiko koherentziaz diseinatuko da". Eta horra iritsi nahi nuen nik: Legebiltzar honek onartzen dituen legeak betetzeko onartzen ditu, eta horretan ari da Ekonomiaren Garapen eta Lehiakortasun Saila. Lege horien arabera, Jaurlaritzako nekazal eskumena duen sailak garatu behar du nekazal hezkuntzak. Hori ez da aitzakia izan legegintzaldian zehar konbergentzia egoteko. Izan ere, legeak horixe bera ere eskatzen du, alegia, Hezkuntza Sailarekin elkarlanean jardun dezala. Arrazoizkoa zirudien, legea betetzen baitzen erantzukizuna Nekazaritza Sailak izaten jarraitzeari zegokionez, eta Hezkuntza Sailarekiko koherentzia bermatzen baitzen. Urtarrilean, txosten juridiko batek baztertu egin zuen aukera hura, eta legeak zioen langileek Ekonomiaren Garapeneko Sailera itzuli behar zutela. Izan ere, guk kasu egiten diegu txostenei. Hori dela eta, PPren mozioarekin hasieran proposatutakoaren arabera, egoki iruditu zaigu nekazaritzako eta itsas arrantzako eskolak zentro integratuei buruz egingo den dekretuan sartzea. Logikoa iruditzen zaigu, eta hori aldeztuko genuke. Laburbilduz, Alderdi Sozialistak, aurreikusita izan gabe eta gai honetaz nekazaritza-erakundeekin batere hitz egin gabe, eta eskoletako langileen sindikatuei bakarrik kasu eginez, maniobra bat egin zuen presaka, zuzentasunaren muturrean eta Nekazaritza Politikako Legeari kasurik egin gabe, eta horrek, azkenean, ezegonkortasuna eragin du eskoletan eta langileetan, eta egungo Jaurlaritza hori konpontzen saiatu da, baina arazo juridiko batzuk aurkitu ditu, eta, gaur egun behintzat, ezinezkoa dirudi horiek konpontzea. El Departamento de Desarrollo Económico y Competitividad debe seguir dirigiendo la formación agraria, que es y ha seguido siendo la apuesta de nuestro grupo, lo cual no disminuye nuestro interés de integrar dichas escuelas, como establecerá el Decreto de Centros Integrados. Ekonomiaren Garapen eta Lehiakortasun Sailak jarrai dezala nekazal hezkuntza zuzentzen, hori baita eta izaten jarraitu du gure taldearen apustuak. Horrek ez digu interesa kentzen eskola horiek integratzeko, Integratutako Ikastetxeen Dekretuak ezarriko duen bezala. Interes handiagoa egon da sindikatuen eskakizunei erantzuteko –horiek, arrazoizkoak izanagatik ere, alde batera utzi dituzte sektorearen interesak eta Nekazaritza Sailaren eta nekazaritzaprestakuntzaren arteko harreman historikoa, emankorra eta ona–, legetik bereizten saiatzeko –ez dakigu zer ondorio dituen horrek–, eta dena presaka. Bukatzeko, badakit Frisian lasaiago egiten dituztela gauzak, agian Gregorio Marañón jaunari entzun ziotelako esaten: "Bizkortasunak, zeina bertute bat baita, aje bat eragiten du: presa". Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3516 |
10 | 66 | 20.02.2014 | MANEIRO LABAYEN | Mixto-UPyD | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Eskerrik asko, presidente andrea. Egun on guztioi. Sailburu jaunandreok… Ados gaude erdibideko hau sinatu duten eta haren alde bozkatuko duten taldeek azaldu dituzten argudioekin. Guk ere haren alde bozkatuko dugu. Ados gaude proposatzen diren puntu guztiekin. 2013ko maiatzean ere antzeko zerbait bozkatu genuen. Gure iritziz, guztiz arrazoizkoa, logikoa eta zentzuzkoa izan zen Jaurlaritza sozialistak nekazaritzako eta itsas arrantzako prestakuntza Hezkuntza Sailean kokatzeko hartu zuen erabakia, erabaki hura hartu zen moduaz eta uneaz harago. Iruditu zitzaigun hori zela arrazoizkoena, zentzuzkoena eta logikoena, eta une hura baino askoz lehenago egin beharrekoa. Lehen zegoena guztiz arraroa eta ulertezina zen. Horixe esan genuen beste batean, 2013ko maiatzean bertan, zegokion batzordean gai honetaz eztabaidatu zenean. Galdera da zer asmo duen Eusko Jaurlaritzak, zer bilatzen duen, zer aldezten duen, zer interes babesten dituen Eusko Jaurlaritzak Ganbera honetako legebiltzarkide gehienok ustez ulertzen ez dugun moduan. Galdera hori egiten dugu guk eta herritar askok eta askok: zer asmo duen Eusko Jaurlaritzak, zer ari den aldezten. Gu ados gaude erdibideko horretan islatutako proposamenarekin. Azken batean, esan denez, sektoreko sindikatu guztiak Hezkuntza Sailean egoteko proposamenaren alde daude, eta legebiltzar-talde guztiok, Euzko Alderdi Jeltzaleak izan ezik, argi eta garbi ikusten dugu. Kalitateko prestakuntza eta hezkuntza bermatzea da helburua. Hezkuntza-egonkortasuna, ikasleari arreta hobea ematea, hobeto koordinatzea eta hezkuntza hobea ematea dira helburuak. Zentroak ahalik eta ondoen kudeatzea bermatzea da helburua. Gardentasuna bermatzea da helburua. Eta, jakina, zentroetako langileen lan-baldintzak eta egonkortasuna bermatu nahi dira. Helburua da –eta horixe eskatzen da erdibideko honetan– Eusko Jaurlaritzak errespeta eta bete ditzala 2013ko ekainean nekazaritzako eta itsas arrantzako zentro publikoetako langileen ordezkariekin hartutako konpromisoak. Eta, jakina, sektore publiko arrazoizkoa eta arrazionala, gardena eta eraginkorra eduki nahi dugu, baina bistan da gaur egun ez dugula halakorik. Izan ere, Tellería jauna, Euzko Alderdi Jeltzaleak sortutako eta gutxi batzuei mesede egitearren urteetan mantendutako administrazio paralelo batekin jarraitzen dugu. Eta horretaz ere ari gara gaur. Bistan denez, ez dira eman, inola ere, administrazio paralelo hori guztia murrizteko behar diren pausoak, baina, nolanahi ere, guk gai hori errepikatzen jarraituko dugu. Gutxi batzuei mesede egitearren Euzko Alderdi Jeltzaleak urteetan sortutako eta Jaurlaritza sozialistan ere mantendutako administrazio paralelo hori arrazionalizatu eta arindu egin behar da. Laburbilduz, erdibidekoaren alde bozkatuko dugu. Ez dugu uste irakasteko hain gai berezi, arraro edo zailik dagoenik Hezkuntza Sailean kokatu ezin izateko, non eta ez diren esparru jakin batzuk itxita mantendu nahi. Beraz, erdibidekoaren alde bozkatuko dugu, eta Eusko Jaurlaritzak bete dezala hura, eta bultza ditzala erdibideko hori betearazteko behar diren lege-aldaketa guztiak. Bete dezala presarik gabe, baina lehenbailehen. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3517 |
10 | 66 | 20.02.2014 | LÓPEZ DE OCARIZ LÓPEZ DE MUNAIN | PV-ETP | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Jaun-andreok, Alderdi Popularrak berriro dio nekazaritzako eta itsas arrantzako lanbide-heziketa oso garrantzitsua dela sektorearentzat. Uste dut horretan denok egongo garela ados. Bada, denok baldin bagaude ados, ados egongo gara denok prestakuntzaeskaintza hori ofiziala izatearekin, une honetan Hezkuntza Sailaren barruan den bezala. Eta, gainera, denok ados egon behar genuke kudeaketa gardena izan dadin zaintzearekin; funtzionamenduan, arlo ekonomikoan… demokratikoa izan dadin zaintzearekin. Eta Nekazaritza Sailean inoiz ez da horrelakoa izan. Ez da inoiz izan. Jaun-andreok, orain arte, itsas arrantzako zentroen lana hirugarren organismoek ziurtatu behar zuten! Zer daukagu? Zer nahi dugu? Egoera hartara itzuli? Tellería jauna, Jaurlaritza sozialistak, beharbada, ez zuen modurik onenean egin. Beharbada. Erraza ere ez da. Baliteke akatsak egin izana, baina ados geunden erabaki harekin, eta askoz lehenagotik geunden ados, eta, hemen, Ganbera honetan, behin eta berriz adierazi dugu. Baina, Tellería jauna, zuek inoizko denborarik onenean lortuko duzue aurrekoak on bihurtzea. Izan ere, Jaurlaritza nazionalistak, 2009 arte, kudeatzaile onak, azkarrak eta arinak ziren. Baliteke irizpideetan bat ez etortzea, baina kudeatzaile onak ziren. Jaurlaritzan emandako hamalau hilabeteak ez dakigu onak edo txarrak diren. Ez duzue kudeatu. Nahasi egiten duzue, hori bai, saltsan ibiltzen zarete; baina ez duzue kudeatzen. Manipulatu egiten duzue joan den mendeko jardunbideekin, eta ez naiz hitz horrekin luzatuko. Ez naiz luzatuko. Bai, Tellería jauna. Eta lasaitasuna eskatzen duzu? Bada, legealdia aurrera doa, eta zuek lasaitasunean jarraitzen duzue. Tellería jauna, esan dizudanez, eskatzen duzun lasaitasuna agian izango da atseden hartzeko, Jaurlaritzak zein zuen alderdiak egun hauetan Ganbera honetako taldeen irizpidea nolabait aldatzearren eromenez egindako lanaren ondoren. Begira, oso erraza da: nekazaritzako eta itsas arrantzako lanbide-heziketa ofizial eta publikoa nahi dugu. Ez ditugu txosnak nahi, orain arte bezala. Badakit asko gustatzen zaizuela, hori dela zuen saltsa, eta, gainera, zuen intereserako eta interes alderdikoietarako erabiltzen duzuela. Beraz, ez dugu onartuko horrek aurrera egitea. Eta, legea aldatu behar bada, aldatu egingo dugu, lanbide-heziketaren interes orokorragatik. Horregatik; ez geure interesagatik. Beraz, iruditzen zait egoskorkeria batean sartu zaretela, eta hainbeste urtean egin duzuena eta oso errentagarritasun handia emango zizuena lortu nahi duzuela, baina guk ez dugu horretan parte hartuko. Ez, ez dugu parte hartuko. Beraz, oso pozik gaude erdibideko zuzenketa hau sinatu dugulako, zeina ez baita erraza izan; baina uste dugu oso ekarpen garrantzitsua egiten diola nekazaritzako lanbide-heziketari, alegia, ofiziala eta publikoa izatea, eta Hezkuntza Sailaren mende egotea, eta gardena, garbia eta demokratikoa izatea, lanbideheziketak Hezkuntza Sailean dituen arau berekin, Nekazaritza Sailean ez baititu inoiz izan. Ez ditu inoiz izan. Beraz, uste dut ona litzatekeela gogoeta egingo bazenute. Eta, ez bazaude ados puntu guztiekin, Tellería jauna, bozka ditzakezu egokiak iruditzen zaizkizunak. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3518 |
10 | 66 | 20.02.2014 | LAZAROBASTER BADIOLA | EH Bildu | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Eskerrik asko. Tellería jauna, nekazaritza eta itsas arrantza eskolak, sektoretik gertu egoteko, derrigorrean, Nekazaritza eta Arrantza Sailean kokatu behar direla diozue; nolabait, Europatik datozen politika, programa eta diru-laguntza horietatik gertu egon behar dutela ikastetxeek ere, eta Hezkuntzan egoteak sektorearekin guztiz etetea dakarrela. Sektorearentzako sekulako galera izango balitz bezala ari zarete aurkezten aldaketa hau. Horrela ari zarete sektorean ere ideia hau zabaltzen. Guk diogu ezetz, hezkuntzak Hezkuntzan egon behar duela eta hortik aurrera posible dela bi sailen artean elkarlana egunerokoan, sakonera handikoa, behin eta berriz, hori guztia posible dela. Ikusten dugu, gainera, azkeneko bi-hiru egunetan, hemen nire aurretik egin diren adierazpen batzuetan aipatu den bezala, Legebiltzarrera iritsi zaizkigula nekazaritza eta arrantza sektoreko eragile desberdinen idatziak, denak eskatzen Nekazaritza eta Arrantza Sailean kokatzeko hezkuntza. Hor EAJk egin du bere indar erakustaldia, 30 urtean Gobernuan egoteak laguntzen du horretan eta egun Gobernuan egoteak ere bai. Nire ustez, oso da lotsagarria hori, azkeneko egunetan horrenbeste e-mail iristea, ziur nagoelako eragile hauei gai hau aste honetan iritsi zaiela eta ez dutela denbora nahikoa izan ez aztertu eta ez eztabaidatzeko benetan gai honen sakonean zer dagoen. Argi adierazi zaiela hartu beharreko posizioa zein den. Eta ziur nago, baita ere, Jaurlaritzak esan izan balie posizioa hartu beharrekoa dela Hezkuntzan kokatzearena, jaso izango genituela jaso ditugun atxikimendu guztiak baina justu kontrakoa esaten. Hortaz, EAJ, onartu ezazue ezin dituzuela garai batean beste txiringito eduki, gaur egun ja ez dela hain erraza; eta, hortaz, nahi baduzue, beste egun batean hitz egingo dugu Hazi, Neiker, Azti, Elika eta hauei guztiei buruz. Gure aldetik esan erdibidekoari babesa emango diogula, gure sinadura ere hor nahi genuela ikustea, baina betiko arrazoiagatik eta denok ezagutzen dituzuen arrazoiengatik ez dela agertzen. Eta Jaurlaritzari benetan eskatzea itsukeria horretatik ateratzeko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3519 |
10 | 66 | 20.02.2014 | CORCUERA LEUNDA | SV-ES | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Eskerrik asko, presidente andrea. Hara, lanbide-heziketarik onena ez dago Ekonomiaren Garapen eta Lehiakortasun Sailean; izan ere, hori egia izango balitz, Ekonomiaren Garapen eta Lehiakortasuneko sailburuak ziurrenik bere gain izango zuen honezkero, eta aspalditik, lanbide-heziketa guztia, eta lekualdatuak izango zituen Lanbide Heziketako Sailburuordetza, Lanbide Heziketako eta Ikaskuntzako Zuzendaritza, Tknika… Laburbilduz, bere sailari dagokion guztia pasatuta edukiko zuen honezkero, lanbideheziketa barne. Izan ere, bestela, zer egiten du Makina Erremintaren Institutuak zure sailetik kanpo, Tapia andrea? Zer egiten du lanbide-heziketa industrialak zure sailetik kanpo? Zer egiten dute ostalaritza-eskolek Turismotik kanpo? Non daude? Hezkuntza Sailean, halaxe behar baitu! Nekazaritza eta Elikagaigintza Politikako Legeak EAJri ematen dion eskumen-esparrua –EAJren arabera– prestakuntza guztia bere sailean edukitzeko, Ekonomiaren Garapen eta Lehiakortasun Sailean, artikuluek nekazaritza- eta elikagaigintza-arlora murrizten dute esparru hori. Non dago lege horretan itsas arrantzako prestakuntzaren eskumena? Non dago? Beraz, hara, Tellería jauna, ni ez naiz sartuko zuk aspalditik sartu nahi gaituzun EAJren eztabaida horretan: presa, Jaurlaritza sozialistaren eta López lehendakariaren inprobisazioa, irregulartasunak… Ea, arrazoizko zalantzak eta susmoak baldin badituzu irregulartasunak egin direla, nik baino hobeto ezagutzen dituzu Legebiltzar honek zalantza eta susmo horiek argitzeko dituen tresnak eta mekanismoak. Eta, bestela, hor dituzu epaitegiak. Joan eta salatu ezazu! Joan eta salatu ezazu, baina utz iezaiozu alor honetan irregulartasunak egin direlako susmo estaliak emateari. Aski da! Sar zaitez gaiaren sakonean, eta ez zaitez etorri Frisiarekin eta inora ez garamatzaten kontuekin. Kontua da sakoneko gaian ez sartzea, ke-laino bat botatzea, ezkutuan gordetzea, eta gai hori da ea zergatik ez dauden nekazaritzako eta itsas arrantzako eskolak Hezkuntza Sailean. Hara, ez da ulertzen zergatik dagoen egoskortuta Euzko Alderdi Jeltzalea gai honekin. Edo boterean egonda izaten diren anbizio horien ondoriozko miseriak dira, gobernuan egonda 9 milioi euroko aurrekontu bat izaten baita, eta eskumena arlo sektorial batean –eta hori onartezina da–; edo, bestela, EAJri iruditzen zaio Euskadiko lehen sektorea bere jabetzako esparru bat dela, han dagoela esentzien eta nortasunen ontzia, eta, hortaz, inor, ezein legebiltzar-talde eta ezein alderdi politiko, ezin dela sartu esparru horretan. Inork ez dugu baimenik, gobernatzen dugunean, López jaunaren Jaurlaritzarekin gertatu zen bezala, nekazaritzako eta itsas arrantzako prestakuntzaren kokapenari buruz hitz egiteko, iritzia emateko eta erabakitzeko, Hezkuntza Sailera lekualdatzearekin gertatu zen bezala. Hori debekatuta zegoen; izan ere, Jaurlaritza sozialista, zer zen? Esparru horretan sartu zen traidore bat? Ez, ezta, Tellería jauna? Zeren, hala balitz, onartezina izango litzateke gure aldetik ere. Nik benetan espero dut ekimen honek, zeinak gaur adostasun handiagoa baitu –ustez aldeko 48 boto jasoko ditu, ez 38, 2013ko maiatzean sozialisten ekimenak jaso zituen bezala– ibilbide luzeagoa izango duela, eta onartu eta errespetatu egingo direla Ganbera honetan onartutakoak. Benetan espero dut. Izan ere, egia esan, eskola horietako langileek hezkuntzakolektiboari atxiki eta lan-egonkortasuna lortu behar dute; egonkortasuna eta beren eskubide guztien aitorpena emango dizkien hitzarmen bat lortu behar dute. Nik espero dut eskolak prestakuntza-zentro integratu bihurtzea, eta haietan XXI. mendeko prestakuntza akademikoa ematea, eta Euskadin lehen sektorearen etorkizuna bultzatuko duten ondo prestatutako profesional kualifikatuak izatea euskal gizarteak. Eta aipamen bat egin nahi nuke, Tellería jauna: sozialistok irregulartasunaren atarian egon baginen lekualdaketa honekin, zer ari zarete zuek bi urtez, bi ikasturtez, Nekazaritza eta Elikagaigintza Politikako Legea bete gabe? Zertan zabiltzate? Zergatik? Zuek helburu bat eta ezinbesteko kausa bat dituzuelako? Alderdi Sozialistak Patxi López lehendakariarekin gobernatzen zuenean zeukan berbera: herrialde-diseinu eta -eredu bat. Herrialde-diseinu eta -eredu bat. Beraz, espero dugu, herrialde honen hobe beharrez, ekimen hau aurrera ateratzeaz gain, zuek gai izango zaretela hura gauzatzeko Eusko Jaurlaritzan. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3520 |
10 | 66 | 20.02.2014 | TELLERÍA ORRIOLS | EA-NV | Mozioa, María del Carmen López de Ocariz López de Munain Euskal Talde Popularreko legebiltzarkideak aurkeztua, Euskal Autonomia Erkidegoko nekazaritzako eta itsas arrantzako prestakuntzaren geroari buruz. Eztabaida eta behin betiko ebazpena | Mahaiburu anderea, eskerrik asko. Guk jarrera hau aldezten jarraitzen dugu; hasteko, hogeita hamaika urtez egon zelako eta inork ez zuelako zalantzan jarri; bigarrenik, berariaz jasoa dagoelako gure hauteskunde-programan, eta, printzipioz, hura betetzen saiatzen garelako, nahiz eta gero gauza batzuk adostu beharko diren; eta, hirugarrenik, sektorea defendatzen ari garelako, ziurrenik gu bakarrik. Esango duzue antigoaleko jardunbideak direla, maniobragileak garela… Nik dakidan gauza bakarra da hona etorri direla –ez EAJrengana, baizik eta talde guztiengana; eta ez EAJk aginduta– Elikagaien Klusterra; ABRA ardo-elkartea; EHNE sindikatua; ENBA sindikatua; ENEEK nekazaritza ekologikoaren elkartea; Sektore arteko Zuraren Mahaia; Euskadiko Nekazaritza Kooperatiben Federazioa; Lorra, Abelur eta Abere kudeaketa-zentroak; EHAE, Efrife, Epife, Confelac, Txerrizaleok eta Gitxegi elkarteak; Euskadiko baxurako arrantzaleen kofradien bi federazioak –eta Arabakorik ez, han ez dagoelako–; eta OPPAO, Ondarroako alturako arrantzaleen elkartea. Horixe iritsi da egun hauetan Legebiltzarrera, haiek hala erabaki dutelako, eta eskatu dute nekazaritzako prestakuntzak jarraitu dezala Nekazaritza Sailean. Hortik aurrera, bakoitzak bere ondorioak atera ditzake, eta deitu diezaioke inozo sektoreari bere burua erraz manipulatzen uzten duelako. Hitz egin ezazue sektorearekin, eta galdetu iezaiozue. Nik esaten jarraituko dut presaka egin zela, eta, berriro diot, zuzentasunaren muturrean. Ez naiz ari ezer salatzen. Esaten ari naiz gaizki egin zela, Alderdi Popularrari ere esan diodanez. Gaizki egin zen. Bide batez, eskerrak eman nahi dizkiot Alderdi Popularrari, eta, zehazki, López de Ocariz andreari, adostasun batera iristeko egin duen ahaleginagatik. Ahalegina egin du, eta bart oso berandu arte aritu zen saiatzen, eta nik eskertu egiten diot. Asko eskertzea ere ez dago ondo, pentsatuko baituzue zerbait berezia dugula, eta, gainera, batzuetan ez gara ados egoten; baina, berriro diot, norbait saiatu da gai honetan akordioetara iristen. Norbait konturatu da akordioetara irits gintezkeela. Hala ere, esaten jarraituko dut Alderdi Sozialistak ez zuela pentsatu non zegoen hobeto. Alderdi Sozialistak men egin zien langileen sindikatuen presioei. Eta ondo dago, eta langileen sindikatuek ondo egin zuten; izan ere, 2012ko abenduaren 11n, lehendakariak kargua hartu baino hiru egun lehenago, idazki bat iritsi zen Hezkuntza Saileko Hezkuntza Kudeaketaren Zuzendaritzara, abuztuan adostu zituzten soldatak gogorarazten zituena (abenduaren 11n), Arrantzako sailburuordeak eta sindikatuetako ordezkariek sinatua, eta soldata horiek Hezkuntzakoak baino askoz handiagoak ziren, eta gogorarazten zuten eutsi egin behar zitzaiela soldata horiei. Horregatik ari naiz esaten esaten ari naizena. Hau da, zuek tematuago zeundeten sindikatuen presi- oei erantzutearekin, sektorearekin hitz egin eta adostearekin baino. Hara, nekazaritzak denbora asko darama Euskadin bizirauteko borrokatzen, bere burua herrialdetzat duen herrialde batek nekazaritza-jarduera eduki behar baitu. Nekazaritzarik ez edukitzearen kostuak izugarriak dira. Eta, borroka horretan guztian, prestakuntza ezinbestekoa da gazteak nekazaritzan sar daitezen. Haiek nekazaritza-eremuari lotuta egotea garrantzitsua da guretzat. Hezkuntzan sartzea, besteak beste, LOMCEren sisteman sartzea da, eta uste dut Legebiltzar honek esan duela sistema hori ez zaiola asko gustatzen, bide batez esanda. Nekazaritza-eremutik bakarrik ikusiko da ezinbestekoa dela nekazaritza-prestakuntza. Hezkuntzara pasatzen bada… Eta ez da Hezkuntza Sailak gaizki egiten duelako, baizik eta sistema handiago baten barruan sartuko litzatekeelako; eta ez dut zoritxar-igarlea izan nahi, baina zin egingo nuke bost urtean desagertu egingo dela. Baliteke ni hemen ez egotea, agian nire taldeak kendu egingo nauelako azkenaldian legez besteko proposamen guztiak galtzeagatik (Risas), baina nire taldeko norbaitek hemen esan berri dudan honen epitafioa irakurriko du. Nire taldeko norbaitek irakurri egingo du. Berriro diot: gauzak presaka, gaizki eta benetako asmoak ezkutatuz egin dira, nahiz eta asmo horiek guztiz legitimoak izan, eta, hauteskundeprograman edukitzeaz gain, horixe esaten du Nekazaritzako Politikako Legeak. Horretan egin beharko da lan. Hara, Perichekin bukatuko dut, presen kontuari helduz: "Jainkoak sei egunean egin zuen mundua. Orain arte, inork ez du jakin azaltzen zergatik hainbesteko presa. Eta ikusten dugu nola geratu den". (Risas) Bada, hori. Itzul gaitezen hasierara; pentsa dezagun eta eskain diezaiogun denok denbora gehiago, denbora izan, izango baitugu. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3521 |
10 | 66 | 20.02.2014 | ETXEBERRIA IRADI | EH Bildu | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Egun on guztioi. Adela Ibabe Ortueta 1945eko udazkenean jaio zen Aramaion, Zubietagainekoa baserrian, zortzi seme-alabetan bosgarrena Adela. Gasteizen egin zituen irakasle ikasketak Magisteritza Eskolan eta segituan Oñatin hasi zen lanean Oñatiko eskoletan eta, ondoren, beranduago, 1968an Arrasateko Ikastolaren sorreran parte hartu zuen. Adela 28 urterekin haurdun geratu zen. Abortatzea debekatuta eta gogor zigortuta zegoen garai hartan, klandestinitatean, ezkutuan egiten ziren abortuak, eginkizun arriskutsua eta garestia. Adelaren ebakuntza Frantziatik etorritako mediku batek egin zuen Irungo etxebizitza batean, Ventas auzoan. Adelak gaua bertan pasa zuen eta hurrengo egunean Debagoienera itzuli zen, baina segituan gaizki sentitzen hasi eta Arrasateko ospitalera joan behar izan zuen. Ospitaleko medikuek baieztatu zuten barne odol jarioa zuela eta larri zegoela. Anbulantzian sartu eta Gurutzetako ospitalera eraman zuten eta hantxe, Gurutzetako ospitalean, hil zen odolustuta Adela 1973ko otsailaren 11n. Adelak 28 urte zituen. Gabriel Arestik idatziz kantatu zion Adelari eta Oskorrik kantuan omendu zuen Adela. Eta Adelaren oinordekook kantu honi esker jaso dugu gure historiaren zati hau; ez dugu historia ahaztu nahi eta ez dugu historia errepikatu nahi. Gabriel Arestiren hitzak gure eginez, "Adela geurea", "hire memorian, hire memorian". Mugimendu feministaren borrokak eta emakumeon praktikak legeen aurretik joan dira beti. Legediak gogo txarrez askotan eta oztopo ez gutxirekin, errealitate horri erantzun beste erremediorik ez du izan, baina egia da abortatzeko eskubidearen kontrako presioak eta erasoak ere etengabeak izan direla. Aste honetan Juana Balmasedaren bisita izan dugu Parlamentuan, eta berak zioen legeak onak badira, jendearen bizitza erraztu behar dutela. Zeinen logikoa, baina aldi berean zeinen urrun gure errealitatetik. Hain zuzen, Gallardonek ezarri nahi duen abortuaren debekua kontrako norabidean dator, emakumeon bizitzak are gehiago konplikatzera, etorkizuneko ateak ixtera. Askatasun eta aukera gehiago eman ordez, bide bakarra inposatzera. Amatasuna omen emakume izateko bide bakarra. Abortatzeko eskubidearen kontrako erasoak eta orokorrean emakumeon askatasunaren kontrako erasoak etengabeak dira, eta horrek zerbait erakusten badu, emakumeon eskubideen ahulezia da; eta ez emakumeok ahulak garelako, baizik eta askok emakumeok menpean nahi gaituztelako, eta horientzat emakumeak eta eskubideak bi kontzeptu kontrajarriak dira, emakumeak eta eskubideak bi kontzeptu kontrajarriak dira. Mugimendu feministaren borrokak eta emakumeon praktikak legeen aurretik joan dira beti, eta horiek ekarri dituzte lege aldaketak. 1985ean abortuaren legeztapen partzial bat egin bazen, 76tik zetorren borroka baten ondorioz izan zen eta dezente beranduago, 2010ean, emakumeoi gure erabakiz abortatzeko aukera ireki bazitzaigun neurri batean, ohiko praktika zelako eta gehiengo baten eskaera izan zelako izan zen. Baina, esan bezala, abortatzeko eskubidearen kontrako presioak eta erasoak etengabeak dira, eta Gallardonek iragarritako lege aldaketa da azkena, baina ez bakarra. Euskal Herriko askoren memorian geratu da Basauriko 11 emakumeen epaiketa 1982an. 1990ean Iruñean hiru mediku epaitu zituzten abortatzeagatik, eta mehatxu eta presioarekin lortu zuten handik aurrera Nafarroa Garaian aborturik ez egitea, eta hala izan da 2011n Antsoaingo klinika pribatua ireki zuten arte. Eta ez dugu memoria ariketa handirik egin behar gogoratzeko Antsoaingo klinika presionatzeko protestak, Iruñeko gotzaina, Opus Deiko enparatuekin errosarioa eskuan, Guardia Zibilak babestuta, abortuaren kontra Ansoaingo klinikaren aurrean. Araban, Bizkaian eta Gipuzkoan halako presiorik ez dago, baina hala ere Jaurlaritzak ez du apusturik egiten abortuak osasun sistema publikoan egin daitezen, eta gaur egun egia da abortuen % 95a hemen sare pribatura bideratzen dela. Hortaz, ezin esan abortatzeko eskubidea erabat lortuta daukagunik, are gutxiago orain, Espainiako Gobernuak legea errealitateari begira egin baino, nahiago duenean zeruari begira egon. Esandakoa, Juana Balmasedaren hitzak gogoratuko ditut berriro ere: "Legeek, onak direnean, jendearen bizitza errazten dute. Txarrak badira, berriz, jendearen bizitza konplikatzen dute". Euskal herritarren gehiengoa abortatzeko eskubidearen alde dago. Hemen gehiengoa abortatzeko eskubidearen alde dago, eta Gallardonek kontrarreformaren bidez abortua debekatzeko, delitu bihurtzeko egin nahi duen saiakerak hemen ez dauka babesik. Hemen gehiengoa Adelarekin eta Basauriko 11 emakumeekin dago. Eta Legebiltzar honek ere udazkenean adierazi zuen kontrarreformaren kontra dagoela eta abortatzeko eskubidearen alde dagoela. Emakumeak ez garelako gorputz soilak, ez garelako inkubagailuak, emakume izateko hamaika modu daudelako; emazte- ama-zaintzaile izateko betebeharra gure egiten ez dugulako; gure etorkizuna gurea delako. Pertsona askeak, gorputz askeak, sexualitate askea eta harreman horizontalak, hori da gure iparra. Gallardonen kontrarreformak Hego Euskal Herrian ez dauka babesik. Eta orain zer? Aukera bat da Madrili begira geratzea, zain, ea Madrildik zer datorren. Mozio honekin guk proposatzen dugu hitzetatik ekintzetara pasatzea. Madrildik zer etorriko zain egon ordez, gure bide propioa egiten hastea. Hemen gehiengo bat badago abortatzeko eskubidearen alde, abortatzeko eskubidea babestearen alde dagoena; hortaz, goazen, goazen pausoak ematen hastera hemen abortatzeko eskubidea blindatzeko. Kataluniako Parlamentuak bide hau hasi berria du; bada, goazen gu ere. Gure jatorrizko mozioan proposatzen dugu lehenik eta behin egun indarrean dagoen legea bere potentzialtasun osoan garatzea; eta bigarrenik, emandako aurrerapausoak atzeraezin bihur daitezen blindatzeko neurriak aztertu eta garatzea. Izan ere, uste dugu Araban, Bizkaian eta Gipuzkoan oraindik gaur egungo legediarekin badagoela zer hobetua, heziketa afektibo sexualari dagokionez, antisorgailuei buruzko informazioa eta hedapena. Eta batez ere, abortuak osasun sistema publikoan egitea sustatzea, benetan abortua doakoa izan dadin, unibertsala izan dadin, kalitatezkoa eta segurtasunez egin ahal izateko. Era berean proposatzen dugu, eta Jaurlaritzari eskatzen diogu, abortua debekatzeko arriskuaren aurrean aurrikuspenez eta prebentzioz joka dezala eta abortatzeko eskubidea blindatzeko aukerak, moduak eta bitartekoak aztertzen eta lantzen has dadila. Pasa gaitezen hitzetatik ekintzetara. Pasa gaitezen posizioa azaltzetik posizioa hartzera. Eta has gaitezen abortatzeko eskubidea blindatzeko pausuak ematen. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3522 |
10 | 66 | 20.02.2014 | MANEIRO LABAYEN | Mixto-UPyD | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Hau da UPyDren ekimenaren helburua: Espainiako Gobernuak aurkeztu duen aurreproiektuarekin aurrera jarraitu dadin saihestea; Espainiako Gobernuari eskatzea baztertu dezala Espainian indarrean dagoen sexu- eta ugalketa-osasunari eta haurdunaldiaren borondatezko etendurari buruzko legedia berrikusi nahi duen lege organikoaren aurreproiektua. Hori da helburu nagusia. Gure helburua ez da joatea, baizik eta hemen geratzea, Gobernu honek beste bidegabekeria bat egin ez dezan. PPren Gobernua kasuen sistemara itzultzen da, baina ez 1985ekora, baizik eta askoz mugatzaileago batera: malformazio fetalaren berariazko kasua desagertu egiten da; gainera, amaren osasun fisiko edo psikikorako arriskuaren kasua ez da mugagabea, 1985ean bezala, baizik eta 22. astera arte. Hau da, adibidez, malformazio fetala epe horren ondoren hautematen bada, emakumeak ezingo du inola ere abortatu, anomalia fetala ez bada bateraezina bizitzarekin. Gainera, legezko kasu horiek betetzen direla egiaztatzeko baldintzak gogorragoak dira. Beraz, ez gaude ados burugabekeria honekin, eta helburua da Espainiako Gobernuak burugabekeria hau, aurreproiektu hau, tiradera batean gordetzea; aurreproiektu hau atzera botatzea, Espainiako Gobernuaren azken burugabekeria geldiaraztea, esatea hemen ere ez gaudela ados. Lege erreakzionario, erregresibo eta atzerakoi honek zuri-beltzeko Espainiara garamatza, eta barregarri uzten gaitu mundu aurreratuenaren aurrean; barregarri uzten ditu Espainiako Gobernua eta herrialdea bera. Eta guk aldatu egin nahi dugu hori. Horregatik egin dugu legez besteko proposamena, non, proiektu hori erabat gaitzesteaz gain, geure proposamena egin baitugu: indarrean dagoena baino epeen lege hobea egitea, segurtasun juridikoa areagotzeko; baina, nolanahi ere, eta batez ere, aurreproiektu hau geldiarazteko. Por eso, rechazamos este proyecto, e instamos al Parlamento Vasco a que también lo rechace. Horregatik ezetz esaten diogu proiektu honi, eta eskatzen diogu Eusko Legebiltzarrari ere ezetz esateko. Espainiako Gobernuaren proiektua emakumeen kontrako eraso bat da, baina ez bakarrik emakumeen kontra, baizik eta gizarte plural eta laikoaren, denon kontra. Erregresiboa da, atzeragarria, atzerakoia, erreakzionarioa, inboluzioa suposatzen du, atzeranzko aldaketa, atzeranzko urratsa. Zergatik ez dio ekiten Espainiako Gobernuak herritarren arazoak konpontzeari? Zergatik gobernatzen du berriro ere gizartearen gehiengoaren aurka? Zergatik hartzen ditu herritar gehien-gehienek aldezten ez dituzten erabakiak? Bistan denez, legeak hobetu egin daitezke, modernizatu egin daitezke, baina lege-aldaketa horien helburuak izan behar du lege horiek hobetzea, norbanakoaren askatasunen babesa hobetzea edo segurtasun juridikoa hobetzea; baina ez justu kontrakoa egitea, ez bidegabekeriak egitea, hala nola aurrean duguna. Aurreproiektu honek emakume haurdunen erabakia mugatzen du, edo mugatu nahi du; eta emakume horiek tratatu nahi ditu berez erabakitzeko gaitasunik ez duten eta hirugarrenek, ustez inoren mende ez dauden aditu batzuek, zaindu behar dituzten adingabe gisa, edo horrelako zerbait. Bide batez esanda, emakumeen eskubideak denoi axola zaizkigu; denon kontua dira. Aurreproiektu honek –jada esan dute gizarteko hainbat sektorek eta oposizioko alderdi politiko guztiek– inboluzioa dakar, iraganera garamatza, eta Europaren atzealdean kokatzen gaitu. Agian, nolabaiteko probokazioa planteatu nahi izan dute orain, beren murrizketak, gezurrak, ustelkeria edo gaitasunik eza ezkutatzeko. Ez da bakarrik emakumeei egiten zaien eraso bat; gizarte anizkoitz eta laiko batenganako irain bat da. Izan ere, Alderdi Popularrak nahi du Estatuko lege batek moral partikular bat hartzea herritarren erabaki pertsonalak gobernatu behar dituen moral publiko gisa. Hau da, moral jakin bati egin nahi dio mesede, gizarte osoari inposatzeko. Eta hori guztiz onartezina da. Beraz, eta bukatzeko, ekimenaren asmoa da aurreproiektu hau geldiaraztea; Espainiako Gobernuak tiradera batean gordetzea aurreproiektu hau, gizarte osoari entzutea, eta Legebiltzar honi ere entzutea. Horixe da helburua, aurreproiektu hau geldiaraztea. Eta, hasieran esan dudanez, gure asmoa ez da joatea, baizik eta hemen geratzea, aurreproiektu honek aurrera ez jarraitzeko, Espainiako Gobernuaren politikak aldatzeko, eta Espainiako Gobernua bera ere aldatzeko. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3523 |
10 | 66 | 20.02.2014 | SÁNCHEZ MARTÍN | SV-ES | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Egun on, jaun-andreok. Berriro gatoz Ganbera honetara emakumeen aurkako lege bati ezetz esatera. Izan ere, Gallardónen proiektua ez da abortuaren aurkako lege bat; emakumeen aurkako lege bat da. Duela urte-erdi, euskal herritarren ordezkarien gehien-gehienok jada adierazi genuen baztertu egiten genituela susmatzen genituen erreforma-asmoak. Sozialistok jada aurreikusten genuen. Aurreikusten genuen PPren Gobernuak, zeinak agintaldiko lehen bi urteak zerbitzu publikoak murrizten eman baitzituen, norbanakoaren eskubideak murriztearen bideari ekingo ziola. Hori dela eta, prebentzioz, eztabaida hartan PPren bozeramaileak gogotsu esan zuenez, eta Ganberako gainerakook onartu genuenez, hemen jada eskatu genuen ez zedila bultzatu emakumeek beren amatasuna askatasunez gauzatzeko duten eskubidearen aurkako lege murriztailerik. Bistan da Rajoyren Gobernuak ez zigula entzun. Ez zion entzun Eusko Legebiltzarrari, eta ez zion entzun askatasunaren trenari; ez die entzuten gainerako erkidegokoetako parlamentuei, ez udalei, ez Espainiako biztanleen % 80ari, ez erreforma honen aurka gogor manifestatzen ari diren Europar Batasuneko herritarrei, ez Europako Parlamentuari, ez Europako Kontseiluari, ez Estatu Batuei, eta ez ditu ez entzuten ez irakurtzen The Times, Le Monde, The New York Times eta La República, besteak beste. Ez die entzuten, halaber, medikuntzako profesionalei eta psikiatrei –Gallardónek uste du bere erreforman haiek dutela haurdunaldi bati buruz erabakitzeko gaitasuna–. Gobernu hau gorra eta itsua da, eta bere eskuinera bakarrik begiratzen du; eta hainbeste begiratzen du alde horretara, non bere ordezkari politiko eta boto-emaile askori entzuteari ere utzi egin baitio. Aldiz, abortua erabat gaitzesten dutenak ere ez dira pozik geratuko, haien koherentzian uste baitute kasu bakar bat ere ezin dela aurreikusi. Baina aipatu ditudan beste guztiek, salbuespenik gabe, uste dute Gallardónek proposatzen duen emakumeen aurkako legea lau urteko atzerapausoa baino gehiago dela –lau urte horietan, Espainiak bide argi bat egin zuen epeen legearekin, eta hari jarraitu diote Europa Mendebaldeko herrialde gehienek, eta lege hura dute gaur egun Europako herrialde gehientsuenek–. Ez da lau urte atzera egitea; berriro diot, hogeita hamar urte atzera egitea da. Emakumeok gure bizitzari buruz erabakitzeko gaitasunik ez genuen izaki gisa hartzen gintuzten garaira itzultzea da. Eta aitzakia mediko lausoekin eta gezurrekin itzultzea da. Gallardón ministroak gezurra esaten du esaten duenean haurdunaldiarekin jarraitu nahi duten eta zailtasunak dituzten emakumeak babestu nahi dituela legearekin. Zer babes eskain dezake Mendekotasun Legea zuzenean indargabetu duen, gizarte-zerbitzu gehienak murriztu dituen eta bere lan-erreformekin emakumeei lana eta familia uztartzea zaildu dien gobernu batek? Neurri horiek amatasuna sustatzen la- guntzen dute? Lege honek ez dio aurka egin nahi abortuari, ezta gutxiagorik ere. Ez dauka neurri bakar bat ere nahi ez diren haurdunaldiak saihesteko, eta hori da abortu-kopurua murrizteko neurririk eraginkorrena. Eta gezurra esaten du esaten duenean 1985eko adostasuna berreskuratu behar dela. Zer adostasun? Orduko Aliantza Popularrak aurka bozkatu zuen eta! Orduko akordioa ona izan zela uste du ministroak? Bada, onar dezala 2010eko adostasuna, 1985eko indar analogoek lortu baitzuten. Beraz, ez zaitezte ibili ihesi, gezurrak esaten edo adostasuna gezurretan eskatzen. Alderdi Sozialistak nahi du aurreproiektua baztertzea. Celia Villalobos aipatuz, "espero dugu proiektu hau Gorteetara ere ez iristea"; PPk ez dezala planteatu behar izan botoaskatasuna eman ala ez, ez diezaiola bere buruari galdetu behar izan ea emakumeen aurka bozkatu behar duen berriro. Ez dadila berriro errepikatu lehengo eguneko argazki deitoragarria, argi berdea eman zitzaionean abortuaren erreformaren proiektuari, PPko emakume guztiak txalotzen ari zirela emakume guztien eskubidea murrizten duen lege bati hasiera ematea. Horregatik ez dugu onartzen EH Bilduk proposatzen duena, legea onartu eta hurrengo egunean pentsatuz. Ez. Orain nahi dugu hor dabilen testu hori berreskuratzea eta paperen birringailutik pasatzea. Baztertu dadila. Eta, horretarako, nahi dugu erakunde guztiek, Legebiltzar honek, Jaurlaritzak eta Kongresuko eta Senatuko euskal ordezkari guztiek ahal duten guztia egitea testu hori onartu ez dadin. Urrian egin nuen hitzaldian esan nuenez, zuek arazo bat sortu duzue ez zegoen tokian eta gizarteak eskatu gabe, Eliza Katolikoaren sektore kontserbado reenei atsegin ematearren bakarrik. Alderdi Sozialistak nahi du Legebiltzar honek bat egitea egungo araudiaren eta emakumeek beren amatasunari buruz erabakitzeko duten eskubidearen defentsan, emakumeen sexu- eta ugalketa-eskubideei eraso larria egiten dien eta gure herrialdea hogeita hamar urte atzera eramaten duen legedi baten kontra. Planteatutako erreformarekin, abortuak eskubide izateari uzten dio, eta emakumeak bortxaketa-kasuan bakarrik erabaki dezake. Hori dela eta, berriro diot, lege hau emakumeen aurkako lege bat da, ez abortuaren aurkakoa. Eta adierazten dut, halaber, ez dugula onartzen Gobernuak aipatzen duen "zuzenduko da tramitazioan zehar". Izan ere, abortuaren kontrarreformaren arazoa ez da zenbat kasu sartzen dituen edo ez; kontua da: edo kasuen sistema batean gaude, edo epeen sistema batean gaude; edo abortua emakumeek duten eskubide bat da beren amatasunari, gorputzaren erabateko jabetza izateari eta sexualitateari buruz erabakitzeko, edo botereak ematen digun kontzesio bat da, aginte horri iruditzen zaizkion kasuetan bakarrik abortatu ahal izan dezagun. Horixe da kontua. Hori dela eta, sozialistok ez dugu ezer negoziatuko, ez baitugu nahi kasuen lege bat, baizik eta epeena, hura baita emakumearen erabakitzeko eskubidea benetan ahalbidetzen duen bakarra. Eta PPren saiakera hori geldiarazteko, haurren eta amaren eta babesteko eskubidearen artean gatazkarik ez dagoela ziur gauden herritar guztiok eta erakunde guztiok gara beharrezkoak. Gatazka bakarra dago: PPk bere botoemaileekin duena. Emakumeek zaintzarik gabeko amatasun aske eta arduratsu baterako eskubidea bermatuta izan behar dutela uste dugunok egungo legea aldeztuko dugu, arazorik sortu ez duen lege hau, emakumea izaki arduratsu gisa aitortu baitu. Hori dela eta, sinatu dugun eta Ganberaren gehiengoak bozkatuko dugun erdibideko zuzenketaren alde bozkatuko dut, urrian ere gertatu zen bezala. Izan ere, planteatutako osoko zuzenketan Talde Sozialistak jasotzen zuena jasotzen du erdibideko zuzenketa honek. Hau da, proiektua berehala baztertzeko eskatzen da, baita Eusko Legebiltzarrak Eusko Jaurlaritzari eskatzea ere egin diezaiola aurre aktiboki, behar diren lege-bitarteko guztiekin, injerentzia honi, eta, horrekin batera, egin ditzala behar diren ekintza guztiak, gure eskumen-esparruaren barruan, emakumeek amatasun aske eta arduratsu baterako duten eskubidea bermatzeko; ekintza horietako bat izan daiteke bere garaian konstituziokontrakotasun-errekurtso bat aurkeztea, uste baitut emakumeen eskubideen defentsak merezi duela. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3524 |
10 | 66 | 20.02.2014 | ARRIZABALAGA ARRUZA | EA-NV | Honako ekimen hauek batera eztabaidatu eta behin betiko ebazpena hartzea: | Eskerrik asko, mahaiburu andrea. Sailburua, legebiltzarkideok, egun on denoi. Etxeberria andrea, memoria historikoko ariketa egin duzu gaur hemen. Istorio gogorrak gogorarazi dituzu. Ezin ditugu horiek ahaztu, eta egia da ezin ditugula errepikatu. Espainiako Gobernuak kontzebituaren bizia eta haurdunaren eskubideak babesteko aurkeztu duen lege organikoaren proiektuari buruz eta emakumeek haien bizitzaren, gorputzaren, amatasunaren eta sexualitatearen inguruan erabakitzeko duten eskubideari buruz eztabaidatzen ari gara gaur. Nire partetik ez daukat esaldi mediatiko, politikoki desegoki edo burrunbatsurik esateko. Gure taldeak, EAJk, hitz bakarra dauka esateko: ez. Ez, ez dugu gaur egun indarrean dagoen Abortu Legea aldatzerik nahi. Zergatik aldatu behar da aldatzea beharrezkoa ez zeukan ezer? 2010eko legearekin hain beharrezko ziren segurtasun juridikoa eta osasun segurtasuna lortu ziren. Ez, erreforma hau ez dago adostasunetan oinarrituta. Adostasun hitza kasu honetan kimera bat dela esan beharko genuke. Consenso, cero. Norekin hitz egin dute? Nori kontsultatu diote? Noren ekarpenak jaso eta aztertzen ari dira? Hau, gehiengo baten inposaketa da soilik. Ez, ez dio eskari sozial bati erantzunik ematen. Inkestak eta abar daude, datu objektibo ugari daude gizarteak erreforma hau errefusatzen duela adieraziz. Ez, lege berri honek emakumeen arteko desparekotasuna baino ez dakarrelako, errealitate bat izango delako, legea indarrean jarriz gero, baliabideak dituzten emakumeak abortuak praktikatzea legala den herrialdeetara joan ahalko direla eta zerbitzu horiengatik ordaindu, baina baliabiderik ez daukatenek zer-nolako baldintzatan egingo dute? Emakumeen bizitza arriskuan jartzen ari zarete. Ez, ez gaudelako ados osasun profesionalei erantzukizuna egokitzearekin, lege proiektu honek segurtasun eza eta kezka baino ez dakarrelako… Hainbat eta hainbat arrazoi gehiago daude lege erreforma honi ezetz esateko. EAJren jarrera abortuaren aurrean ezagutzen duzue. Urrian gai honi buruz izan genuen eztabaidan argi utzi genuen behin ere. 2010eko Abortuaren Legea onartzerakoan esaten genuen kontzientzia hartu behar genuela, denok, haurdunaldiaren etenaldia ez zelako azaleko nahiera bat, eta hezkuntza, balore eta errespontsabilitatean oinarritutako konpromiso afektibo eta sexualean kontzientzia hori jaso behar genuela nahi ez diren haurdunaldiak saihesteko eta, ondorioz, etenaldi posibleak saihesteko. Esan genuen indarrean dagoen legea onartzeari aldeko botoa emateak ez zuela esan nahi abortua irtenbide gisa aldeztea. Alderdi hain polemiko honetan, non mugaketak oso lausoak baitira, gutxienez ez genioke ezarri behar kode etiko eta moral bat kode horrekin ados ez dagoenari, eta legeak guztiontzat egin. EAJk beti joko du abortua porrot baten emaitza gisa, baina haurdunaldi-eteteak egunero gertatzen dira, eta, hori horrela denez, etete horiek segurtasun mediko eta juridiko osoz egin behar dira, egungo legeak bermatzen duen bezala; lege horrek barnean hartzen du medikuaren kontzientzia-eragozpena, eta jatorrizko arrazoiari aurre egiten dio prebentzioaren eta informazioaren bitartez, nahi ez diren haurdunaldiak saihesteko. Izan ere, benetako estatistika-datuek diote –eta ez da asmakizun bat– egungo legea indarrean dagoenetik abortu gutxiago egiten direla. Etxeberria andreak esan dituenen artean gauza batzuk azpimarratu nahi nituzke. Aurreikuspenaz hitz egin du: zer egingo duen Jaurlaritzak, zer egingo duen Osasun Sailak. Kataluniako Parlamentuak izandako ideia ona izan daiteke: blindar la ley esaten zuten, baina zein neurrirekin, ez? Neurri egokiekin, legezko neurriekin? Horiek zehaztu egin beharko dira. Sinatu dugun erdibidekoan konpromiso hori eskatzen zaio Jaurlaritzari: erreformaren ondorioz, Euskadiko emakumeei gaitza ekidin diezaien tresnak martxan jar ditzala, baina ez ahaztu ere jasotzen dela ahal den heinean eta gure eskumenek ahalbideratzen duten heinean legezko baliabideekin egitea. Beraz, ezin dugu hori ahaztu, legearen barne jokatu behar dugula Legebiltzar honetan eta beste batzuetan, legeak egiten baititugu. Batzuk beste batzuk baino gehiago gustatu arren, legeak betetzeko egiten ditugu; beraz, ez du balio batzuek leku batzuetan legeak betetzea eta beste leku batzuetan besteoi ez betetzeko eskatzea. Hori argi utzi nahi nuke. Maneiro jauna, berriz ekarri diguzu haurdunaldia eteteko hamalau asteko legezko epea luzatzearen ideia, hori planteatzen baitzuen zure alderdiak gaur eztabaidatzen ari garen legez besteko proposamenean. Gaur, adostasun zabal batera iritsi gara talde guztiak, Talde Popularra izan ezik. Negoziazioetan ez duzu inoiz epeen gaia aipatu, eta, orain, zure hitzaldian, berriro atera duzu gai hori; eta oso zilegi da, talde bakoitzak jakingo du zer egin bere ideiekin, baina, aizu, arraro samarra egiten zait zure alderdi politikoak, zeinak ordezkagarritasun eta indar handiagoa baititu Madrilgo Gorteetan, ez aipatzea epeen gai hau. Izan ere, Abortuaren Legearen erreforma-proiektuari buruzko Gorteetako azken ekimenetan behintzat (Ezker Anitzak planteatutako presazko mozioa, eta erreformaren aurreproiektua baztertzeari buruzko legez besteko proposamena, PSOEk planteatutakoa), zure alderdiak aldeztu egiten ditu bi ekimen horiek, eta ez duzue ezer aipatu epeei buruz. Hemen, ordea, ordezkari bakar batekin, proposamena aurkezten diguzu, eta planteatzen diguzu abortua egiteko ezarritako legezko epeak aldatzea. Bada, aizu, pixka bat arraroa egiten zaigu, eta are gehiago kontuan izanik, hain zuzen, lege guztia hobetu daitekeela, baina kasu honetan hori ez da kontua. Kontua da legea erabat berritzea eta gizarte honetan atzerapauso larria ematea saihestea, eta ez hastea indarrean dagoen legean aldaketa handiak bat-batean eztabaidatzen. Nolanahi ere, azpimarratu nahi nuke adostasun-maila handia lortu dela hamalau asteen legezko epe hori ezartzean, eta, gainera, epe hori dutela Europako herrialde gehienek; beraz, iruditzen zaigu gaurgaurkoz ez dela hasi behar aldaketa hori aztertzen. Bukatzeko esan erdibideko batera heldu garela UPyD, Talde Sozialista, EH Bildu eta gure taldea, Euzko Abertzaleak taldearen artean. Bertan, lege proiektuaren kontrako jarrera islatzen dugu, erretiratzea eskatzen diogu Espainiako Gobernuari eta Jaurlaritzaren eskumenen barne dauden legezko baliabide eta tresna guztiak martxan jartzea adostu dugu. Eskertu nahi diet talde bakoitzeko ordezkariei adostasun honetara heltzeko izan duten prestutasuna, esan dudan bezala, talde bakoitzak gauzaren bat bidean utzi behar izan baitu. Adostasun honek islatzen du gure gizarteak gaur egun bizi duen egoera. Euskal Herrian gehiengoa gara gu guztiok batuta, eta gehiengoak ezetz dio lege proiektuaren erreformari. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3525 |
10 | 66 | 20.02.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Egun on guztioi. Eztabaida lasai bat egiten saiatuko naiz, uste baitut oihu eginagatik, irainduagatik, esloganak erabiliagatik eta adjektibo asko erabiliagatik, hemen egin den bezala, ez dela arrazoi handiagoa izaten. Ganbera honetan, berriro ere, eta beste batzuetan bezala, bere ibilbidea oraindik hasi ez duen legeekimen bat eztabaidatzen ari gara. Izan ere, zuek, jaun-andreok, zuek guztiok, eskatzen ari zarete ez dadila eztabaidatu, ez dadila jorratu Ganberara iritsi ere egin ez den ekimen bat. Eta ez, Maneiro jauna –zure ekimenean "lege-proiektu" jartzen zuen–, ez da legeproiektua. Aurreproiektu bat da. Eta gure erakundesisteman, hura jorratzeko eskumena Diputatuen Kongresuak du. Esan bezala, bere ibilbidea hasi duen aurre proiektu bat dugu une honetan. Esan da ez diogula inori entzuten; orain entzungo da. Bere ibilbidea hasi du aurreproiektu honen tramitazioak, eta hainbat kontsulta-organoren informazioa bilduko du, hala nola Estatu Kontseiluarena, Botere Judizialaren Kontseilu Nagusiarena, Bioetika Batzordearena, Medikuen Elkargoarena, Erizainen Elkargoarena, Medikuen Elkargoaren Erakundearena, Desgaitasunaren Kontseilu Nazionalarena, emakumeen elkarteena, autonomia-erkidegoena… Eta, txosten horiek elkartuta, eztabaidatu egin daiteke, hobetu egin daiteke, ekarpen berriak egin dakizkioke, eta ikuspegi desberdinetatik ikus daiteke. Gainerako lege-aurreproiektuetan bezala, ibilbidea Ministroen Kontseiluan hasi ondoren, eta kontsulta-organoetara bidali ondoren, Gorte Nagusietara iritsiko da, une horretan hitz egiteko, eztabaidatzeko, jarrerak aztertzeko eta iradokizunak aztertzeko. Une hau Gobernuaren ekimenaren unea da. Baina zuek ez diozue utzi nahi Gobernuari bere ekimen-gaitasuna erabiltzen, eta ez diozue utzi nahi Legegileari, Diputatuen Kongresuari, bere parlamentu-lana egiten. Esan dudanez, oraindik ez da hasi parlamentulana, eta zuek hura baztertzeko eskatzen ari zarete dagoeneko. Diputatuen Kongresuko hainbat eta hainbat eztabaidatan esan zaizuenez, Gobernuaren proiektu guztiak baztertzeko eskatzen duzue, eta indargabetzea iragartzen duzue, batez ere Alderdi Sozialistak, haren oposizio-politika indargabetzea baita. Baina, jakina, indargabetze hori gobernu sozialista batek bakarrik egin dezake; hark bakarrik du zilegitasuna indargabetzeko eta berritzeko. Badirudi Alderdi Sozialistaren lanetik sortzen ez den guztia indargabetu egin behar dela, eta, aldiz, Alderdi Sozialistaren ekimenez onartzen dena aldaezina dela, eta inork ezin duela planteatu hura erreformatzea eta indargabetzea. Alderdi Popularraren Gobernuak 2010eko legea berritu nahi du. Bai. Bai, argi eta garbi. Baina, 2010eko legea ez bezala, erreforma hau iragarrita zegoen, eta, gainera, erreforma koherentea eta kontsekuentea da. Koherentea eta kontsekuentea da Alderdi Popularrak beti izan duen jarrerarekin; hots, gatazkan egon daitezkeen bi ondasun juridikoren babesa uztartzearekin –bi ondasun juridiko, eta hori ez du zuetako inork aipatu hemen–. Koherentea eta kontsekuentea da aurreko legearen tramitazioan zehar izandako jarrerarekin, non osoko zuzenketa bat eta beto bat aurkeztu baikenizkion Senatuan, boto partikular bat ezarri baikenuen –legea eztabaidatu zuen azpibatzordean aurkeztu genuen–, eta Konstituzio Auzitegian errekurtso bat aurkeztu baikenuen. Eta, azkenik, koherentea eta kontsekuentea da gure hauteskunde-programan jasotakoarekin, iazko urrian hemen esan nuenez. Erreformak kasuen legera itzultzea dakar, bai, 1985ean bezala; zehapen guztiak kenduz emakumea ez kriminalizatzea dakar; eta kendu egiten da hemezortzi urtetik beherakoek gurasoen baimenik gabe abortatu ahal izateko aukera. Orain ez gara edukian sartuko, baina agerian utzi behar da erreformaren beharra arrazoituta dagoela legeak zeharo babesik gabe uzten duelako bi ondasun juridikoetako bat, hots, jaiotzeko denarena. Izan ere, jaiotzekoaren ondasun juridikoaren babesa ez da aitzakia bat, ekimenetako batean adierazten denez. Konstituzioak ezartzen duen betebehar bat da. Bai, Maneiro jauna, Konstituzioak, ez moralak; Konstituzioak, eta halaxe aitortu du Konstituzio Auzitegiak, eta zuzenbide alderatuan ere agertzen da. Hori dela eta, epeen lege batek erabateko babesgabetasunegoera dakar, eta hori bateraezina da gure Konstituzioarekin. Aurretiko gogoeta bat egin beharra dago abian den legegintza-ekimenari eta askotan erabiltzen den neurri bikoitzari buruz. 2010ean erreforma egin zenean –ez zegoen hauteskunde-programan, eta eskaera sozialik ere ez zegoen, ez baitzegoen, eta Gobernuak berak ere ez zuen planteatu–, kanpoko injerentziarik gabe egin zen. Jakina, zilegitasun osoz. Alderdi Popularraren Gobernuak egin nahi duenean, beti izan duen jarrerarekin eta gehiengoak bozkatu duen hauteskunde-programarekin kontsekuenteak eta koherenteak izanik, kanpoko agindu eta injerentziengatik egiten du, eta hori egiteko zilegitasuna ukatzen zaio. Eta errepikatzen aspertzen ez zareten eta erabat gezurrezkoak diren bi baieztapen ukatu behar dira. Lehena, Alderdi Popularraren Gobernuak adostasuna hautsi nahi duela. Ez da egia; ez ezazue zeuen burua engainatu. Adostasuna Gobernu sozialistak hautsi zuen, hogeita bost urte baino gehiago –1985az geroztik– Alderdi Sozialistaren eta Alderdi Popularren gobernuekin iraun zuen adostasuna –haietako batek gehiengo osoa izan zuen, baina ez zuen aldatu 1985eko lege hura–. Eta hautsi egin zuen, esan dudanez, bere hauteskunde-programan eduki gabe, kargua hartzeko eztabaidan hartutako konpromisoetako bat izan gabe, legealdiaren erdia baino gehiago pasatu ondoren, eta abortuaren legegintza-erreforma bati ekinez eskaera politiko bat zela eta. Izan ere, ez zegoen eskaera sozialik, ez zegoen, eta halaxe aitortu zuten Zapatero jaunak berak eta presidenteordeak urtebete lehenago bakarrik, ez zegoela eskaera sozialik. Esan dizuedanez, adostasunera itzuli nahi da, konstituzio-araudiarekin bat datorren arauketa batera, zeinak bi eskubideak jasoko baititu, amarenak eta jaiotzekoarenak, biak existitzen baitira baina bietako bat ere ez baita absolutua. Eta, esan bezala, eskubideen babesa uztartzera itzuli nahi da, gehiengoak aldezten dituen kasuen edo argibideen lege bat eginda. Eta, bigarrenik, beste gezur bat ukatu nahi dut; hots, lege horrek –hemen esan da gaur– ez dituela kontuan hartzen emakumeen eskubideak; emakumeen aurkako lege bat dela. Hori ez da egia. Ez da egia, jaun-andreok, eta asko errepikatuagatik ez da egia bihurtuko. Aídoren Legeak ere ez zizkien eskubideak ematen emakumeei, eta une honetan izapidetzen ari den legeak ere ez dizkie kentzen. Jakina kontuan hartzen dituela emakumeen eskubideak, baina, esaten dizuedanez, haien eskubi- deak ez dira absolutuak, ez dira mugagabeak. Bi balio daude gatazkan, eta haztatu egin behar dira, harmonizatu egin behar dira, eta, hori ezinezkoa denean, zehaztu behar da zer baldintzatan emango zaion lehentasuna haietako bati. Eta hori ez du Alderdi Popularrak bakarrik esaten –hemen esan nuen duela lau hilabete–; beste talde politiko batzuek ere argi uzten dute hori. Eta Konstituzio Auzitegiak berak ere esan zuen, adierazi baitzuen jaiotzekoa eta ama bi gauza desberdin direla, eta jaiotzekoak babesa merezi duela. Kontseilu Fiskalak aurreko legeari buruz egin zuen txostenean esaten zen hori. Eta hori jasotzen zuen 1985eko legeak, eta hori jaso nahi du erreforma honek. Jaun-andreok, izenburuan bertan ere hori jaso nahi da. Aídoren Legeak "Sexu- eta ugalketa-osasunaren eta haurdunaldiaren borondatezko etenduraren Legea" izena zuen; aurreproiektu honek, berriz, "Jaiotzekoaren bizitza eta haurdunaren eskubideak babesteko lege organikoa" izena du. 2010eko legeak eskubide gisa aurkezten du abortua, nahiz eta ekimen batzuek erabakitzeko eskubidea aipatzen duten, amatasun aske eta hautatu baterako eskubidea aipatzen duten… Bada, abortatzeko nahi den eskubidea ez da existitzen gure legedian, ezta nazioarteko ezein arauditan ere. Ez da agertzen Espainiak sinatutako nazioarteko testuetan, ez Giza Eskubideak eta Oinarrizko Askatasunak Babesteko 1950eko Europako Hitzarmenean, ezta Europar Batasunaren Giza Eskubideen Gutunean ere. Ez da existitzen abortatzeko eskubiderik. Halaxe ebatzi zuen Estatu Kontseiluak 2010eko legeari buruzko informazioa bildu zuenean. Argi utzi zuen Europar Batasunak iazko abenduaren 10ean, eta lehenago ere argi utzi zuen Europako Giza Eskubideen Auzitegiak. Hori dela eta, jaun-andreok, eztabaida da egokiena. Denon artean eztabaidatzen hastea da egokiena. Eta argi utzi behar da –eta hemen esan da– abortuak ondorio larriak izan ditzakeela emakumearentzat, eta hala dago jasoa medikoki abortuaren ondorengo sindromean. Eta, hemen esan denez ere, porrot bat da. Ez da irtenbide bat, batzuek aurkezten dutenez, baizik eta porrot politiko bat eta porrot sozial bat. Nahi ez diren haurdunaldiak prebenitzeko politiken, berdintasun-politiken, emakumeen aurkako indarkeriaren aurka borrokatzeko politiken eta amatasuna sustatzeko politiken porrot bat da. Horregatik da beharrezkoa indarrean dagoen legearen erreforma bat planteatzea. Utz iezaiozue legeari Ganberara iristen, jaunandreok. Zuen argudioez hain ziur baldin bazaudete, eraman itzazue eztabaidara, nahiz eta egia den zuei –batez ere zuei, Sánchez andrea, sozialistei– eztabaidatzea ez zaizuela gustatzen. 2010eko legea eztabaidatu zen azpibatzordeak sei hilabete iraun behar zuen gutxienez, eta bost astera jo zen amaitutzat, Berdintasuneko eta Justiziako ministroek agerraldirik egin gabe. Eta zergatik jo zen amaitutzat? Bada, parte- hartzaileetako asko ez zirelako haien tesien aldekoak, eta, horregatik, ez zieten entzun nahi izan, eta ez zuten eztabaidatu nahi izan. Eta, orain, gauza bera egin nahi duzue. Eztabaida ekidin nahi duzue, eta, horretarako, gai zarete hautetsontzietan gehiengoak hautatu zuen Gobernuaren zilegitasuna zalantzan jartzeko; izan ere, dirudienez, esan bezala, herrialde honetan ezkerrak bakarrik berritu ditzake legeak, uste baitute –hemen esan nuenez, eta errepikatu egin nahi dut– besteak baino gehiago direla intelektualki eta moralki. Badirudi Alderdi Sozialistako emakumeen iritziak bakarrik balio duela, eta, aldiz, Alderdi Popularreko emakumeen iritziak, zuk argazki batean erakutsi dituzunenak, ez duela balio; zeren eta gizonen edo emakumeen iritziek bakarrik balio dute zurearekin bat baldin badatoz. Eta, orain, esan bezala, zilegitasuna ukatu nahi diozue Alderdi Popularraren Gobernuari legea berritzeko. Nori galdetu diogun? Espainiarrei. Eta esaten dizuet Alderdi Sozialistak ez zuela galdetu. Guk bai. Hauteskunde-programan generaman, eta gehiengoak bozkatu zuen. Gehiengoak. Mayoritariamente. Hemen gertatzen dena dela aukera bakarra? Jendeak bozkatzen duenak ez du balio? Jaun-andreok, honekin bukatuko dut. Entzun eta eztabaidatu egin behar da. Atzo bertan, atzo bertan, Gobernuko presidenteak adostasuna eskaini zuen, baina zuek ez duzue adostasunik nahi, adostasunak adostea esan nahi baitu, eta zuek ez dakizue zer den akordio bat, ez dakizue zer den adostasun bat. "Nik esaten dudalako eta nik esaten dudana" da, eta "nik esaten dudana eta nik esaten dudalako" ez den guztia jada gaizki dago. Bada, hara, entzun eta eztabaidatu egin behar da, eta guk entzun eta eztabaidatu egin nahi dugu. Jaun-andreok, ez iezaiozue beldurrik izan eztabaidari. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3526 |
10 | 66 | 20.02.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Ez ezazue baztertu eztabaida; utz ezazue eztabaida egiten. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3527 |
10 | 66 | 20.02.2014 | ETXEBERRIA IRADI | EH Bildu | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Egun on, berriz ere. Nerea Llanosen ahotik entzun dugu abortua ez dela eskubidea. Nola ez! Lehen esan dugun bezala, zuentzat emakumeak eta eskubideak kontzeptu kontrajarriak dira. Ez dakit merezi duen ere hemen argudioetan sartzeak. Orain dela bi aste azalpena egin genuen, eta pixka bat errepikakorra izango litzateke, baina, batez ere, esaten genuen, kontrarreforma hau frankismoan errautsetatik sortutako kontrarreforma bat da, emakumeon askatasunen eta eskubideen kontra egiten du zuzen-zuzenean, abortua delitu bilakatzen du, amatasuna inposatu egin nahi du eta Estatua, Eliza eta komunitate zientifikoa ezarri nahi ditu emakumeon tutore legal gisa. Azken finean, zigor gehiago eta eskubide gutxiago, hori da zuen politika. Hemen gaur jokoan dagoena da norena den emakumeon gorputza eta, hortaz, norena den erabakitzeko eskubidea, nork erabaki behar duen emakumeon gorputzaren gainean, sexualitatearen gainean, amatasunaren gainean, azken finean, emakumeen bizitzen inguruan nork erabaki behar duen. Jokoan dago emakumeak pertsona helduak garen, pertsona osoak garen eta hortaz, gainontzekoak bezala –esan nahi dut, gizonek bezala ere–, eskubide osoko herritarrak garen, eta jokoan dago zer den emakume izatea, emakume izatea ama izatea den, emazte, zaintzailea izatea den edo emakume izateko hamaika modu dauden eta emakumeok nahi duguna izateko eskubidea dugun. Esandakoa, zigor gehiago eta eskubide gutxiago. Eta kontua da abortua debekatzeak ez duela abortua desagertzea ekarriko, baina bai baldintzak okertzea. Lehen kontatu dut Adelaren istorioa, ezta? Bada, oso garbia da. Eta hor, zuzen-zuzenean sartzen da klase faktorea, zeren eta legeak debekatzen diena, batzuei diruak irekiko dizkie atzerriko klinika pribatuetako ateak. Eta beste emakume asko eta askok klandestinitatera jo beharko dute abortatzera, beraien osasuna eta bizitza arriskuan jarriz. Norena da ardura? Eta gaurko gure mozioan zentratuz, aipatu duten bezala, erdibideko bat adostera iritsi gara. Inportantea iruditzen zaigu, zeren eta Nerea Llanos, zuk aipatu duzu gehiengo bat dagoela Espainian, hautu politiko bat egin zuen hauteskundeetan eta nolabait horrek adierazten duela kontrarreforma honi ematen dioten babesa edo, eta kontua da hemen gehiengo batek abortatzeko eskubidea babesten duela. Hemen gehiengo bat dago abortatzeko eskubidearen alde. Eta zentzu horretan adostu dugu proposamena. Proposamen hau aurrerapauso bat iruditzen zaigu, zeren eta orain arte Legebiltzarrak argi adierazi bazuen ere bere posizioa kontrarreformaren aurrean, argi adierazi bazuen ere kontrarreformaren kontra zegoela eta abortatzeko eskubidearen alde zegoela, eta babestu beharrekoa zela, oraingoan bai, uste dugu hitzetatik ekintzetara pasatzeko lehenengo konpromiso bat hartu dela. Eta alde horretatik pozgarria iruditzen zaigu eta zoriondu nahiko nituzke talde jeltzalea eta talde sozialista ere, beraien jarreran ere eman duten aurrerapauso horrengatik. Ez du ezer ziurtatzen, baina hasiera bat da. Hasiera bat da abortatzeko eskubidea blindatzen hasteko, aukerak, neurriak, bitartekoak baloratzen hasi ahal izateko. Ez dakigu noraino iritsiko den, baina abiapuntua da. Hortaz, has gaitezen abortatzeko eskubidea blindatzeko pausoak ematen. Gure gorputza gurea da. Eta gurea da erabakia. Eta euskaraz esaten dut, gaztelaniaz esanda ere, Madrildik ez luketelako ulertuko. Ez luketelako ulertuko. Eta ulertu edo ez, guri, azken finean, berdin zaigulako. Guri dagokigulako gure bidea egitea, beste inoren baimenik gabe. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3528 |
10 | 66 | 20.02.2014 | MANEIRO LABAYEN | Mixto-UPyD | Honako ekimen hauek batera eztabaidatu eta behin betiko ebazpena hartzea: | Bai, eskerrik asko, presidente andrea. Egin nahi den lege hau ez da emakumeen aurkako lege bat. Hobeto esanda, ez da bakarrik emakumeen aurkakoa. Lege honek gizartearen aurkakoa izan nahi du, gizarte anizkoitz eta laikoaren aurkakoa. Beraz, ez da bakarrik, hemen esan denez, emakumeen aurkako erasoa. Emakumeei edo haien eskubideei eraso egiten zaienean, gizarte osoari egiten zaio eraso. Lege honek, hortaz, gizarte anizkoitz eta laikoari egiten dio eraso. Jakina, emakumeen aurkako berariazko eraso bat ere bada, adingabe gisa tratatu nahi baititu; ustez zer egiten duten ez dakiten eta adituek edo profesionalek, edo Gobernuak berak, zaindu behar dituen adingabe gisa. Horregatik ere bada emakumeen aurkako eraso bat. Baina ez bakarrik emakumeen aurkako erasoa, baizik eta gizarte osoaren aurkakoa. Eta, gaur egun, gizartearen gehiengo oso zabal bat dago planteatu den aurreproiektu honen aurka. Tristeena da, Llanos andrea, Espainiak aurrera ez egitea. Ez bakarrik aurrera ez egitea, baizik eta, kasu honetan, atzera egitea, bistan denez. Geunden tokian jarraitu beharrean, edo, behintzat, segurtasun juridiko handiagoa ematen duen eta norbanakoaren eskubideak hobeto errespetatu eta babesten dituen lege baterantz joan beharrean, kontrako norabidean doa. Gainerako herrialdeak lege aurrerakoiagoetarantz, irekiagoetarantz, doaz. Kasuren batean, pixkanaka-pixkanaka, baina horrelako jarreretarantz doaz, horrelako legeetarantz. Eta zuek justu kontrakoa planteatzen duzue: zuri-beltzeko Espainiara itzultzea planteatzen duzue. Horixe da errealitatea. Aurreproiektu hau Hego Amerikako herrialde askotakoa baino murriztaileagoa da. Boliviaren, Malaysiaren eta Poloniaren parean jartzen gaitu. Atzerantz goaz. Zuek proposatzen duzue atzerantz joatea. Eta, atzerantz joatea proposatzeaz gain, esaten diguzue ezin dugula eztabaidatu gai honetaz. Hamaika aldiz errepikatu duzu ez dugula eztabaidatu nahi; bada, gaia Legebiltzar honetara ekarri dugu, baina zuk, aurreproiektua defendatu ordez –hori legokizuke berez–, aurreproiektu hori defendatu ordez –baina, bestalde, defendaezina da–, esaten diguzu izan dezagula pazientzia Gobernuak gai hau Kongresura eraman dezan. Ez dugu eta nahi aurreproiektu hau Kongresura iristerik! Lehenago geldiarazi nahi dugu, Europan eta munduan barregarri gelditzeari uzteko. Hori da kontua, barregarri utzi nahi gaituzuela Europako eta munduko herrialde modernoenen eta aurreratuenen aurrean. Alderdi Popularreko jaun-andreok, bozkatu ezazue, mesedez, proposamen honen alde. Izan zaitezte askeak. Boto-askatasuna. Ez al zineten bada kritikoak?, non daude Alderdi Popularreko kritikoak? Non daude kritikoak? Zentzugabekeria honi, adimenari egindako irain honi, bai bwana esango diozue. Eztabaidatu ezazue, altxa ezazue eskua, mesedez, eta bozkatu ezazue lortu dugun erdibideko honen alde. Ez diogu Gobernuari bere ekimen-gaitasuna kendu nahi, Llanos andrea. Nahi duguna da ekimen jakin honekin aurrera ez jarraitzea, zeina han eta hemen aldeztu baitu Gallardón jaunak. Hark jada aldeztu du. Guk hona ekarri dugu, Legebiltzar honetara, esateko ez gaudela ados, eta argudioak ematen saiatzen gara. Eta esaten duzu adostasunera itzultzea proposatzen dela? Aurreproiektu hau Alderdi Popularraren oinarriek ere ez dute eta defendatzen! Inork ez du eta defendatzen! Adostasuna hausten du eta! Hobera doan proposamen bat proposatu beharrean okerrera doa eta! Alderdi Popularraren militanteak eta boto-emaileak sinetsi ezinik daude-eta zuek proposatu duzuena ikustean! Hori da kontua. Esan bezala, legeak aldatu egin daitezke, bistan denez, baina norbanakoaren askatasunak hobeto babesteko eta segurtasun juridikoa hobetzeko. Ez dit ezertarako balio esateak Alderdi Popularra koherentea edo kontsekuentea dela, edo gai hau hauteskundeprograman daramala –eta hori, gainera, gezurra da–. Baina, hauteskunde-programan eraman arren, ez zeraman honen antzeko ezer. Ez zen zehazten zer proposatzen zen. Baina, eraman arren, eta zer? Eraman dezala hauteskunde-programan! Ez gaude ados aurkeztu denarekin; horregatik aldezten dugu erdibideko hau. Bistan denez, geure proposamena dugu, eta proposamen hori beti eta nonahi defendatu dugu, baita Diputatuen Kongresuan ere, eta nik neuk ere bai Ganbera honetan: epeen lege bat, emakume haurdunari aukera emango diona azken erabakia hartzeko haurdunaldia eteteari buruz egungo hamalau asteko epea baino legezko epe handiago batean –zehaztu behar litzateke zenbateraino, baina hori nik neuk defendatu dut hemen bertan eta beste une batzuetan–, Gobernuaren eta adituen zaintza inposaturik gabe. Hori nahi genuen guk. Hobetu daiteke egungo legea, baina, nolanahi ere, gaur hemen dagokiguna da, batez ere eta guztiaren gainetik, PPren Gobernuari esatea gorde dezala burugabekeria hau tiradera batean. Que lo guarde. Ez gaudela ados, ez hemen, ez Espainiako gainerako erkidegoetan, eta herritar gehien-gehienak bat datozela gure jarrera honekin –hor akordio bat lortu dugu gainerako taldeekin–. En todo caso… | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3529 |
10 | 66 | 20.02.2014 | MANEIRO LABAYEN | Mixto-UPyD | Honako ekimen hauek batera eztabaidatu eta behin betiko ebazpena hartzea: | Dena den, ekinean jarraitzen baduzue, eztabaidatzen jarraituko dugu hemen eta Diputatuen Kongresuan, bistan denez. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3530 |
10 | 66 | 20.02.2014 | SÁNCHEZ MARTÍN | SV-ES | Honako ekimen hauek batera eztabaidatu eta behin betiko ebazpena hartzea: | Abortuaren legedia aldatzeko Gallardónen erreformak, bada, 1985eko legearen garapenak ezarri zuen moral bikoitzera eta lege-ingurune zehaztugabera itzultzea dakar; hori argi dago. Erreforma horretan proposatutako aldaketek urratu egiten dituzte emakumeek autonomiarako, osasunerako, intimitaterako, diskriminaziotik aske egoteko eta tratu anker, krudel eta umiliagarritik aske egoteko dituzten eskubideak. Gaur egun indarrean dagoen legeak, 2010ean onartutakoak, lege-ingurune argi bat ezarri zuen, behin eta berriz arauketa argi baten alde agertu den Espainiako gizarteari erantzunez. Gallardónek aurkeztutako aurreproiektuari dagokionez, emakumeei eskubideak murrizteagatik bakarrik kritikatu badaiteke ere, lege-esparru hori oso nahierakoa da, eta araudiiluntasun handiak ditu. 2010eko legea Europako gainerako herrialdeen ildo beretik joan zen, Europan 1994an hasi zen bideari jarraituz. Izan ere, urteen joanarekin, egoera aldatu egin da abortuaren Europako arauketari dagokionez, eta, 1994az geroztik, bide desberdin bati ekin zitzaion. Ez da egia 2010eko legeak ez duela betetzen Konstituzio Auzitegiak sortua baina jaiotzeko dena babesteari buruz ezartzen duena, Konstituzio Auzitegiaren epai horretan esaten baitzen babestu egin behar zirela eta lehentasuna ematen zitzaiela emakumearen konstituzio-eskubideei: bizitzarako eta osasunerako eskubidea, osotasun fisiko eta moralerako eskubidea, intimitaterako eskubidea eta nortasuna askatasunez garatzeko eskubidea, besteak beste. Esaten duzue zuen programan zegoela, baina, Maneiro jaunak oso ondo esan duenez, oso modu orokorrean zegoen jasoa. Egin zenezaketen lege ez hain murriztaile bat, edo egungoaren zuzenketa bat, baina ez; ahalik eta aurreproiektu murriztaileena hautatu duzue. Bestalde, Gallardónek Sexu- eta ugalketa-osasunaren eta haurdunaldiaren borondatezko etenduraren Legeari egin dion kontrarreformak hura erabat indargabetzea dakar, eta horrek esan nahi du, orobat, kendu egiten dela informaziorako, sexu-hezkuntzarako eta familia-plangintzarako eskubidea. Laburbilduz, PPren legea ez da bakarrik emakumeek erabakitzeko duten askatasunaren aurkako lege bat, baizik eta biztanleria osoaren sexu- eta ugalketa-eskubideen aurkako lege bat. Eta erreforma honek ez du abortu-kopurua murriztuko; erreforma honekin ez da abortu-kopurua murriztuko. Abortatzera beste herrialde batzuetara joan daitezkeen espainiarrak joan egingo dira, abortatu egin nahi duen emakumeak abortatu egingo baitu. Eta ezin duena, baliabiderik ez duelako, abortu klandestinoetara edo erditzera kondenatuta egongo da, eta horrek bi klasetako sistema sortuko du, non baliabiderik ez duten emakumeak aukerarik gabe ere geratuko baitira. Gizarte-eredu hori ari zarete sortzen zuek: baliabiderik ez baduzu, ez duzu eskubiderik; eskubideak ordaindu ditzakeenarentzat dira. Indarrean dagoen epeen legea da berme gehien ematen duena; horregatik da gure legebiltzartaldeak aldeztuko duen aukera bakarra. Guk ez diogu uko egiten eztabaidatzeari; nire lehenengo hitzaldian esan dizut. Baina ez gara sartuko kasuen eztabaida batean. Izan ere, edo kasuen sistema batean gaude, edo epeen sistema batean gaude, eta gizartearen gainerakoak 2010eko legearekin jarraitu nahi du une honetan, eta hori epeen sistemaren barruan dago. Gaur, Legebiltzar honetan ordezkatuta gauden alderdi guztiok batera ezetz esango diogu berriro lege honi, edo lege-aurreproiektu honi, lehen hizkitik azkenera. Ezetz esaten diogu aurreproiektu honi esaten duenagatik eta izan nahi duenagatik, eta hura baztertzea eskatzen dugu. Denok, Talde Popularrak izan ezik, jakina. Eta guk guztiok euskal biztanleriaren gehiengoa ordezkatzen dugu. Utz iezaiozue Espainiako Gobernuaren gehiengo osoan babesa hartzeari, eta baztertu ezazue erreforma hau, herritarren % 80k gaitzetsi egiten baitu. Itzul zaitezte zuek egungo legearen adostasunera, legebiltzar-talde gehienen, gizartearen gehiengoaren eta sistemako profesional gehienen adostasuna baita. Zuek zuen morala inposatu nahi diguzue demokraziako legeen gainetik. Betiko eskuina izaten jarraitzen duzue, gobernatzeko era berarekin: inposizioz eta herritarren borondatearen aurka. Horregatik gaitzesten dugu erreforma hau, lotsagarria eta zeharo matxista delako, eta gainerako taldeekin egindako erdibideko zuzenketa aldeztuko dugu. Eta, bukatzeko, eskerrak eman nahi dizkiet talde guztiei emakumeen eskubideen aurka eta Espainiako gizartearen eskubidearen aurka doan lege-aurreproiektu hau Eusko Legebiltzar honetan elkarrekin gaitzesteko eta hura baztertu dadila eskatzeko egin duten ahaleginagatik. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3531 |
10 | 66 | 20.02.2014 | ARRIZABALAGA ARRUZA | EA-NV | Honako ekimen hauek batera eztabaidatu eta behin betiko ebazpena hartzea: | Eskerrik asko, berriro ere, mahaiburu andrea. Llanos andrea, gu guztiok engainatu nahian zaude ala zure burua da engainatzen duzun hori? Llanos andrea, berriro esan diguzu oraindik existitzen ez den proiektu bati buruz ari garela eztabaidatzen; baina errealitate bat da, hemen dago. Aurretiko tramitazioan dago jada. Izan ere, otsailaren 11n aurreproiektua baztertzea eskatu da Madrilgo Gorteetan, eta, Alderdi Popularraren botoei esker, ez da baztertu, aurrera jarraitzen du; beraz, ez zaitez saiatu gaitik ateratzen, aurreproiektu hori aurkezteko eta onartzeko arriskua hurbilekoa eta benetakoa baita. Berriro aipatu diguzu zure alderdiaren hauteskunde-programa, eta jakin-mina sortu zait, eta begiradatxo bat eman diot. Eta, hain zuzen, 108. orrialdean, 3.1 puntuan, esaten du "Familia: ongizatearen lehenengo gizartea". Eta 6. neurrian esaten du –esaldi bat besterik ez da–: "Abortuari buruzko egungo arauketaren eredua aldatuko dugu, bizitzarako eskubidearen babesa berritzeko". Zuen boto-emaileei lege organiko hau goitik behera eta behetik gora aldatuko zela jakinarazteko modu labur bat da hori. Agian, programa zertxobait gehiago eta hobeto azaldu izan bazenieten, zer asmo zenuten honi buruz, agian ez zizueten bozkatuko 11 milioi pertsona horiek. Konstituzio Auzitegiak emakumearen zein jaiotzekoaren eskubideen defentsari buruz duen doktrina ere aipatu duzu. Esan diguzu abortatzeko eskubidea ez dagoela inongo legeditan, ezta nazioarteko araudian ere, eta hori ez da egia. Badago. 1995ean, Emaku- meari buruzko Nazio Batuen Laugarren Mundu Konferentzia egin zen Beijingen, eta emakumeek beren ugalkortasuna kontrolatzeko duten gaitasuna aitortu zen, eta hori funtsezko oinarria izan zen beste eskubide batzuk, oinarrizko eskubideak, giza eskubideak, gauzatzeko eta erabiltzeko. Eta Europako Kontseiluaren 2008ko 16/07 Ebazpenean adostu zen abortua eskubide bat dela, kide diren estatuek bermatu eta errespetatu egin behar dutela emakumeek beren buruari buruz erabakitzeko duten askatasuna, eta haurdunaldiaren borondatezko etendura modu irisgarrian eta seguruan bermatu behar dutela. Zer gertatzen zaio Alderdi Popularrari Europako eta nazioarteko araudi horri guztiari kasurik ez egiteko? Konstituzioaren 15. artikuluan ezarritakoaz ere hitz egin duzu; Konstituzio Auzitegiak berresten du artikulu hori, eta esaten du jaiotzekoaren bizitza gure antolamendu juridikoaren babesa merezi duen ondasun juridiko bat dela. Eta legez kanpoko abortuak eginez arriskuan jarriko diren emakumeen bizitza, abortuak egin, egingo baitira? Zer gertatuko da babestu behar den ondasun juridiko horrekin? Hori ere babesten du Konstituzioaren 15. artikuluak! Alacanteko Unibertsitateko Zuzenbidearen Filosofian katedradun den Manuel Atienza jaunak zera dio –utz iezadazue irakurtzen–: "Bereziki, ezin daiteke baieztatu hiru hilabete baino gutxiagoko fetu batek duintasunik duenik, non eta ez den arrazoi erlijiosoetara jotzen; baina, arrazoi erlijiosoa bada, diskurtso politikotik kanpo utzi behar da. Hortik ondorioztatzen da hiru hilabeteko denboraldi horretan autonomiaren balioa, emakumearen erabaki askea, nahikoa arrazoi dela abortua juridikoki baimentzea justifikatzeko; fetuaren garapenaren ondorengo etapetan, berriz, abortatu ahal izateko, beste faktore batzuek egon behar dute, hala nola emakumearen osasunerako arriskua eta fetuaren malformazioak". Gizon hau adituetan aditua da. Eta, azkenik, aurreko legealdiaz, Zapateroren legealdiaz, ere hitz egin duzu. Ez da nire egitekoa Zapatero defendatzea, baina, aizu, nahiz eta bere hauteskunde-programan ez egon, eta eskaera sozialik ere ez egon, hala ere, adostasun handia lortu zuen hainbat alderdi politiko eta sentsibilitate ideologikoren artean. Bitxia da adostasun hori lortu izana, baina, oraingoan, ez da horrelakorik gertatu. Erreforma honek ez du ez hanka, ez buru. Baztertu ezazue lege organikoaren proiektua, gizarte honek eskertu egingo dizue eta. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3532 |
10 | 66 | 20.02.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Batzuek hain dute aurrez pentsatuta esan behar dutena, erantzuna ere idatzita ekartzen baitute. Alegia, berdin du besteok zer esaten dugun. Esan duzu ez garela eztabaidan sartzen. Arrizabalaga andrea, esan duzu esaldi batean generamala hauteskunde-programan. Baina, aizu! Nik ulertzen dut Euzko Alderdi Jeltzalearen boto-emaile askok ez ulertzea zuen jarrera, haiek argi baitute bi ondasun juridiko daudela gatazkan, eta hori da kontua. Izan ere, horri abilezia handiz egiten zaio ihes, baina ez zaitez kezkatu, hemen bainago ni gogorarazteko. Bi ondasun juridiko daude gatazkan, ala ez? Eta ez zaitez etorri bizitzaren kontuarekin, zeren Aído ministroak botatakoaren aurrean, alegia, sorkuntzaren emaitza izaki bizidun bat dela, baina ez gizaki bat –eta ez dakit harentzat non dagoen desberdintasuna, ez dakit zer zen…–, Bioetika Batzordeak argi eta garbi esan zuen sorkuntzaren emaitza gizaki bat zela. Gero hura sakrifikatu egin behar zela amaren eskubidea garrantzitsuagotzat jotzen zelako? Baina gizaki bat zela Bioetika Batzordeak esan zuen. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3533 |
10 | 66 | 20.02.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Eta hauteskundeprograma aipatu duzu. Aizu, 108. orrialdean generaman, baina uste duzu Alderdi Popularrari botoa eman ziotenek uste zutela Gobernura iristen baginen eta Abortuaren Legea berritzen bagenuen egungoa baino epeen lege hedakorrago bat egingo genuela? Benetan? No. Alderdi Popularrari botoa eman ziotenek, hauteskunde-programan baikeneraman Abortuaren Legea berrituko genuela, bazekiten zer jarrera genuen: beti izan duguna, 1985ekoa, bi eskubideak uztartzekoa. Esa. Hura, 2010ean Aído Legea aldatu zenean izan genuen jarrera. Hura, boto partikularrean izan genuena. Esa. Konstituzio Auzitegian jasota dagoena. Eta, horretaz ari garela, Sánchez andrea, jada ez duzue Konstituzio Auzitegian eztabaida egin beharrik! Zuk oso argi utzi duzu hemen 2010eko legea guztiz konstituzionala dela. Bada, zertarako! Deitu eta esan iezaiezu: "Aizue, ez ezazue eztabaidatu, jada erabaki baitugu sozialistok". Eta ez da moral-kontua, Maneiro jauna; esan bezala, Konstituzioak ezarritako aldaketa bat da, zuri batzuetan hainbeste gustatzen zaizun Konstituzio horrek ezarritakoa, baina, gai honetan, 15. artikuluak eta Konstituzio Auzitegiaren hiru epaik esaten dute bi ondasun juridikoak uztartu behar direla… Eta jakina premisa…, jakina adostasunera iritsi behar dela. Baina esaten diguzue baztertu dezagula. Baina oraindik ez da eta aurkeztu! Oraindik ez da eta aurkeztu! Oraindik ez da eta sartu Diputatuen Kongresuko Ganberan! Egin behar den lana egiten ari dela, aurreproiektu batek egin behar duen lege-lana, hots, informazioa biltzea! Eta Alderdi Popularraren Gobernuari eskatzen diot izan dezala kontuan, Alderdi Sozialistaren Gobernuak izan zuen baino gehiago, txosten horiek esaten dutena. Alderdi Sozialistak ez zituen kontuan izan: Kontseilu Fiskalaren ezezko txostena; ez zen txostenik egin, Botere Judizialaren Kontseilu Nagusia ez zen gai izan txosten bat egiteko; Estatu Kontseiluak eragozpenak jarri zizkion izenburuari ere, esan baitzizuen ezin zitzaiola haurdunaldia etetea deitu, baizik eta haurdunaldia geldiaraztea. Eta zuek ez zenieten jaramonik egin txosten horiei guztiei; ez zizuen axola izan. Protestak aipatu dituzue. Manifestazioak egin ziren! Manifestazioak egin ziren 2010eko legearen aurka! Eta zer egin zenuten zuek? Ezer ez! Segi gezurrak esaten! Medikuen Kontseiluak adierazpenak egin zituen, esanez hamasei urtetik gorako eta hemezortzi urtetik beherakoek gurasoen baimenik gabe abortatu ahal izateak ziurgabetasun handia sortzen zuela! Zer egin zenuten zuek? Segi gezurrak esaten! Eta zuek esaten duzue guk ez dugula entzuten! Izapide guztietara eramaten ari gara eta! Hasierahasieratik ari gara eta esaten prest gaudela adosteko, aurreproiektuaren erreformak aldatzeko, hobea izan dadin! Baina bai, Sánchez andrea, baldintza batekin, noski: uztartu beharreko bi ondasun juridiko daudela, jakina. Eta, hara, ez ezazue zeuen burua hartu… Izan ere, benetan, gauza batzuek, emakume naizen aldetik, min egiten didate. Eta ezkerrak bere burua hartzea emakumeen defendatzaile handi gisa… Ez, hara, zuen alderdiak zuek defendatzen zaituzten adina defendatzen nauela nireak uste dut. Berdin. Ez duzuela ezeren jabetzarik; emakumeak defendatzearen jabetza denona dela! Gertatzen dena da zuentzat defentsa eta zilegitasuna existitzen direla zuengandik datozenean bakarrik. Eta guk, hautetsontziek eman badigute ere, ez daukagu. Eta kontrarreforma aipatu duzue. Gauza bera esan genezake guk 2010eko legeaz, kontrarreforma baitzen, eta hark bai hautsi zuela adostasuna! Eta esaten duzue gizartearen gehiengoak… Hara, hemen gehiengoa… Hauteskundeetan bozkatzen da, eta, gero, inkestetan ere bai, ezta? Eta El Paíseko inkesta batean ere, batuz gero zenbat zeuden kasuen legearen alde edo epeen legearen kontra, % 50 baino gehiago! Eta, azken inkestan, joan den asteburuan argitaratutakoan, % 30 bakarrik zegoen epeen legearen alde. Eta, bide batez esanda, sozialisten boto-emaileen % 46 daude horren alde. Has zin- tezkete haiek botatzen atzerakoiak izateagatik, emakumeen eskubideen aurkakoak izateagatik… Tira! Eta ikertu ezazue nor diren. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3534 |
10 | 66 | 20.02.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Hara, uste dut zuek eztabaidatzeko beldur zaretela, eztabaidatzeko beldur. Eta ezin da ezer baztertu, ez baita hasi. Eta guk, orain esaten dizuet, nahi dugu erreforma Kongresura iristea, ekarpenak kontuan hartzea, txosten guztiak egitea, autonomia-erkidegoek egitea… La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3535 |
10 | 66 | 20.02.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | … eta, hortik aurrera, egungoa baino askoz lege hobea egitea. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3536 |
10 | 66 | 20.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Eskerrik asko, presidente andrea. Berriro hitz egingo dugu, batzuei gustatu ez arren, zerga-iruzurraz, zerga-iruzurraren aurka borrokatzeaz, zerga-iruzurraren aurkako konpromisoaz; zer egin dezakeen Legebiltzar honek, egungo egoeran, zerga-iruzurraren aurka gehiago eta hobeto borrokatzeko. UPyDk historia laburra baina bizia izan du Ganbera honetan. Denok dakizuenez, bost urte daramatzagu, gutxi gorabehera, beste talde politiko batzuen diskurtsoan sartzen ari diren gai batzuk aldezten. Bost urte hauetan esan dugu zerga-erreforma bat bultzatu behar dela Euskadin; euskal zerga-sistemaren erreforma bultzatu behar dela; lehenbailehen jarri behar dela martxan zerga-iruzurraren aurka borrokatzeko plan bateratu bat, iruzurraren aurka hobeto borrokatzeko. Urteak daramatzagu esanez zerga-datuen interkonexiorako sistema informatikoren bat jarri behar dela helburu hori lortzeko. Eta aldeztu dugu, halaber, ia guk bakar-bakarrik, gaur egun lurralde historikoetako batzar nagusien esku dauden zerga-eskumenak Legebiltzar honetara pasatzea. Eta antzeko edo gaiarekin lotutako beste gauza batzuk. Hori hor dago; historian dago. Bost urte daramatzagu hori guztia aldezten, eta urte askoan hainbat alderdi politikok behin eta berriz esan digute ez zela behar zerga-erreformarik, ez zela behar iruzurraren aurka borrokatzeko plan bateraturik, ez zela beharrezkoa zerga-datuen interkonexio informatikoa. Eta, hain zuzen, gaur egun, ia guztiek errepikatzen jarraitzen dute zerga-eskumenak ondo daudela dauden tokian, ondo daudela lurralde historikoetako batzar nagusietan. Guk borrokan jarraituko dugu helburu horietako bakoitzarengatik, baita azken helburu horrengatik ere; hots, zerga-eskumenak Legebiltzar honetara pasatzea. Bistan denez, badakigu zer indar dugun (legebiltzarkide bakarra 75etik), Gatzagaetxebarria sailburuak gogorarazi ohi didanez, bereziki nire aurka eztabaidak galtzen dituen guztietan, eta erantzunean gogorarazten du "zero zinegotzi, zero batzarkide, legebiltzarkide bakar bat". Nolanahi ere, garrantzitsuena argudioak eta proposamenak dira, eta, kasu honetan, legebiltzarkide bakar batek erdibideko bat sinatzea lortu du, eta espero dut gainerako taldeek haren alde egingo dutela; izan ere, aurrerapauso bat da, pauso txiki bat, baina beharrezko pausoa zerga-iruzurraren aurka gehiago eta hobeto borrokatzeko. Gorospe andrea, UPyDk hogeita hemezortzi legebiltzarkide izango balitu, ez genuen sinatuko zuekin sinatu dugun erdibideko hori, jakina; baina, esan bezala, pauso bat iruditzen zaigu, pauso txiki bat, eta Legebiltzar honek irailaren 26an fiskalitateari buruz egindako bilkura monografikoan onartutakoa gogorarazten du, hori ere garrantzitsua baita. Esaten ari nintzenez, hortik abiatuta, proposamen horietatik abiatuta, Euzko Alderdi Jeltzalearen eta Euskadiko Alderdi Sozialistaren arteko akordioa iritsi zen, eztabaida monografiko bat planteatu zen, eta gogorarazi nahi dut ezen, eztabaida monografiko hartan, Euzko Alderdi Jeltzaleak eta Euskadiko Alderdi Sozialistak adostuta eta ia itxita –edo, hobeto esanda, itxita– ekarri zituzten hogeita hamabi ebazpenproposamenetatik, UPyDk ez zuela arazorik izan –guztiz kontrakoa baizik– hamabosten alde bozkatzeko, puntuka bozkatzea eskatuz. Iruditu zitzaigun neurri egokiak zirela, eta ez genuen arazorik izan hogeita hamabi ebazpen-proposamen horietatik hamabost bozkatzeko. Une horretatik aurrera, adostu ziren eta Legebiltzar honetan onartu ziren ebazpen-proposamen horiek legebiltzar-agindua dira jada. Eta gu legebiltzaragindu horretaz baliatu gara Jaurlaritzari gogorarazteko zer ari den egiten gai honen inguruan, ea betetzen ari den legebiltzar-agindu hori. Gure iritziz, ez da ari betetzen legebiltzar-agindu hori, zehazki 6. ebazpen-proposamena, edo barraskiloa bezain motel ari da betetzen. Duela pare bat aste, interpelazio bat egin genion sailburuari galdetuz zer gertatzen den zergairuzurraren aurka borrokatzeko hartu behar ziren neurriekin, zehazki plan bateratuarekin eta zergen datubaseen interkonexio informatikoarekin. Sailburu jaunaren erantzuna hilabete eta erdi lehenago Pastor jaunak emandako bera izan zen funtsean: "lanean dihardugu". Kontuan izanik urteetan ez zutela lanik egin, pauso bat da. Hain zuzen, Eusko Jaurlaritzak iruzurraren aurka lan egitea pauso bat da, baina, gure iritziz, pauso hori alferrikakoa da. Egia esan, hogeita hamar urte geroago, iruzurraren aurka borrokatzeko plan bateraturik gabe jarraitzen dugu, eta komunikaziorik gabe eta zergen datu-baseen denbora errealeko interkonexio informatikorik gabe jarraitzen dugu. Hauxe da errealitatea: hogeita hamar urte geroago, oraindik ez daukagu. Ez dakit Alderdi Sozialistari ondo irudituko zaion hori. Guri ez zaigu nahikoa iruditzen, eta, hortaz, uste dugu ebazpen-proposamen hori ez dela betetzen ari. Zer esaten zigun sailburu jaunak? Hain zuzen, gogorarazi zigun irailaren 26an ebazpen-proposamen horiek onartu zirela; urrian iruzurraren aurka borrokatzeko batzordea eratu zela –alegia, hilabete osoa behar da batzorde bat eratzeko–; esan zitzaigun azaroan hiru foru-aldundiek eta Eusko Jaurlaritzak batzordeko kideak izendatu zituztela –beste hilabete oso bat batzordeko kideak izendatzeko; hori horrela da–; eta behin eta berriz esaten zaigu lanean dihardutela. Eta ia martxoan gaude, otsailean gaude, eta oraindik ez da martxan jarri. Duela egun gutxi jakin dugu foru-aldundiek zerga-datuen trukatze mugatu samar bat onartu omen dutela; baina, hasiera batean, dirudienez, ez du betetzen ebazpen-proposamen horretan eskatzen zaiena. Horregatik eskatu genuen guk, mozio horren bidez, aldundietako Ogasuneko diputatuen agerraldia, Legebiltzar honetan azaldu diezaguten zer hitzarmen sinatu diren edo sinatuko diren. Laburbilduz, mozio hori planteatu genuen guk. Esto es lo que pedimos nosotros: por una parte, que el Parlamento Vasco ratifique la resolución número 6 que se aprobó en el debate monográfico de fiscalidad, y, por otra, que ponga en marcha cuanto antes un plan integral contra el fraude fiscal. Poner en marcha un plan de esas características es algo que llevamos pidiendo durante los últimos seis años. Queremos que se ponga en marcha cuanto antes. Y, para terminar, solicitamos la comparecencia en el Parlamento Vasco del consejero de Economía y Hacienda del Gobierno Vasco y de los diputados de Hacienda de las diputaciones forales, para que den todas las explicaciones sobre este asunto. Horixe eskatzen genion Jaurlaritzari. Azkenean, erdibideko batera iritsi gara Euzko Alderdi Jeltzalearekin, eta pauso txiki bat izan daiteke, aurrerapauso bat, modu bat Jaurlaritzari esateko bizkortu egin behar dituela pausoak zerga-iruzurraren aurka borrokatzeko plan bateratu hori lehenbailehen martxan jartzeko. Eta eskatzen dugu, orobat, egin dezala lehenbailehen agerraldia Legebiltzar honetan Ekonomia eta Ogasuneko sailburuak, plan hori jada eginda dagoenean, ebazpen-proposamen hartan jasotzen ziren eta sailburuak eman behar dituela iruditzen zaigun azalpen guztiak emateko. Gardentasunagatik, jakiteko zer ari diren egiten zehazki. Hauxe da, beraz, ekimenaren helburua: Jaurlaritzari presioa egitea; uler dezatela guk ez dugula ez ikusiarena egiten, adi gaudela Legebiltzar honek onartzen duenaz, eta, horrenbestez, gai honekin ekinean jarraituko dugula, pauso ugari baitaude emateko horren inguruan, pauso ugari. Proposamen horietako batzuk ebazpen-proposamen horietan daude jasota; beste batzuk, ez. Baina, nolanahi ere, guk, Legebiltzarreko Mahaiak uzten digun heinean, legez besteko proposamen gisa edo beste edozein modutara ekartzen jarraituko dugu. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3537 |
10 | 66 | 20.02.2014 | DAMBORENEA BASTERRECHEA | PV-ETP | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Eskerrik asko, presidente andrea. Maneiro jauna, kontua ez da batzuk ez dugula nahi gai hauetaz hitz egin; kontua da aspertuta gaudela gai hauetaz hitz egiteaz, eta hori desberdina da. Desberdina da. Gogoraraztearren bakarrik, azken urtean bi eztabaida monografiko izan ditugu zure ebazpen-proposamenekin, ez dakit zenbat mozio, eta ez dakit zenbat legez besteko proposamen. Ez dakit zenbat izan ditugun, ez baitio axola. Eta esan behar dizut gaur planteatzen diguzuna planteatzeko duzun indarra ez dela zu legebiltzarkide bat izatea. Konstituzioa aldatu nahi baduzu –hark ematen baitie lurralde historikoei foru-eskumena–, ez duzu hona etorri behar. Diputatuen Kongresuan planteatu behar duzu, eta han planteatu behar duzu Konstituzioaren aldaketa, eta, gaur-gaurkoz, ez dut uste planteatu duzuenik. Beraz, hilak joan hilak etorri hona etortzen bazara ere esatera "Ez dut nahi zerga-eskumenak batzar nagusiek edukitzerik"… Bada, oso ondo geratzen da hori esatea, baina ez zara ari saiatzen hori aldatzen. Plantea ezazu Diputatuen Kongresuan. Plantea ezazu Diputatuen Kongresuan zerga-eskumenek Legebiltzar honetan egon behar dutela, eta ikus dezadala nik. Ikus dezadala nik UPyD Diputatuen Kongresuan eskatzen Espainiako Konstituzioa aldatzea zerga-eskumenak Eusko Legebiltzarrean egon daitezen. Eta gainerakoa –barkatu esatea–, su artifizialak. Plan bateratuarena esan diguzu… Nik askotan esan dizut; ez zait iruditzen beharrezkoa denik iruzurraren aurka borrokatzeko hiru foru-aldundien plan bateraturik. Ez zait iruditzen beharrezkoa denik. Eta zuri hain beharrezkoa iruditzen bazaizu, bada, bistakoa dirudi Estatuko Zerga Agentziarekin, Nafarroarekin, Kanariekin… egin behar litzatekeela plan bateratu hori, baita Frantziarekin ere. Baina ez dut inor ikusi hemen hori planteatzen, gu izan ezik, guk planteatu baikenuen hori bere garaian. Baina ez dago plan bateratu bat egiteko beharrik. Izan ere, gune bakoitzeko, lurralde bakoitzeko zerga-ikuskapenek gune horretako ekonomiaren araberakoak izan behar dute, bistan denez, eta behin baino gehiagotan esan dugu. Nekazaritzan oso aberatsak diren guneetan, bistan denez, zerga-ikuskapenak sektore horri zuzenduta egon beharko du, eta gune industrialagoetan, bistan denez, zerga-ikuskapenak sektore horri zuzenduta egon beharko du. Beraz, behar dena da ogasun bakoitzak plan egokia izatea ahalik eta zerga-iruzur gehien eragozten saiatzeko. Eta esan behar dizut ekimen honekin ez zarela ari Jaurlaritzari presioa egiten. Ekimen honekin legebiltzarkideok gaude. Jaurlaritzari presioa egin nahi badiozu, Jaurlaritzari eskatu behar diozu egin dezala agerraldia batzordean, edo nahi dituzun azalpenak eskatu behar dizkiozu Jaurlaritzari. Alegia, hemen ez da ari eztabaidatzen Jaurlaritza. Legebiltzarkideok gaude, eta legebiltzar-taldeok gaude. Eta azkenean planteatuko dugunari dagokionez –eta jada planteatu dugu eta onartu dugu, eta jada martxan dago–, bada, guk esan nahi dugu ados gaudela, bistan denez, erdibidekoan planteatzen denarekin. Eta berritasuna izatea Ekonomia eta Ogasuneko sailburuak agerraldia egitea Legebiltzarrean gai honi buruzko azalpenak emateko…, bada, Legebiltzar honetan gauden hirurogeita hamabost legebiltzarkideotako bakoitzaren esku dago hori, bakoitzari egokien iruditzen zaion gaiari buruzko agerraldia eskatzeko. Beraz, uste dudanez jada nahikoa hitz egin dugula honetaz, eta esan beharreko guztia esana dugula, uste dut nahikoa dela. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3538 |
10 | 66 | 20.02.2014 | GOROSPE ELEZKANO | EA-NV | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Eskerrik asko, legebiltzarburu andrea. Egun on guztioi. Sailburu, egun on. Beno, eztabaida hau, hemen esan den bezala, sarritan egin dugu eta ez gara larregi luzatuko honetan; batez ere, irailean pleno monografiko horretan hainbat ebazpen proposamen aurkeztu ziren. Ebazpenak dira gaur egun, eta hori da, orduan adostutakoa ja martxan dago. Maneiro jaunak behin eta berriro aipatzen du, bere alderdiak defendatzen du, beno, guk daukagun erakundeen antolamendua kaltegarria dela honetarako. Eta nik galdera zehatz bat egingo nizuke, Maneiro jauna: posible da esatea zein erkidegotan, beste egitura instituzional bategaz, daude emaitza hobeak iruzur fiskalaren borrokan? Beraz, antolamendu hori, hemen daukagun antolamendu hori, ez da argudioa zuk erabiltzen duzun moduan esateko: "El entramado institucional entorpece la lucha contra el fraude fiscal". Horrela izango balitz, erkidegoan, lurralde ezberdinetan lortutako emaitzak askoz ere txarragoak izango lirateke, eta hori ez da errealitatea. Hiru aldundiek urteetan zehar asko egin dute arlo honetan. Asko dago egiteko, baina asko egin dute, bakoitzak bere plana urtero egiten du. Laster hiru lurraldeetako foru diputatuek, Ogasuneko foru diputatuek aurkeztuko dituzte emaitzak Batzar Nagusietan, eta han ikusiko da zer den egiten dena. Eta justiziazkoa da egindakoa aitortzea eta pausuok ematea hobetzeko. Aipatu izan dugu…, beno, esan duzu alderdi politiko batzuk honen aurka egon garela behin eta berriro, eta nik eztabaidan, irailean egindako eztabaidan ere gogoratu nuen Alderdi Sozialistagaz sinatutako akordioaren aurretik gure alderdia, Euzko Alderdi Jeltzalea, 2012ko Legebiltzarrerako aurkeztu zen hauteskundeetara eta bertan, hauteskunde programan, argi eta garbi zehazten zela gure borondatea neurri zehatzak hartzea zela iruzur fiskala desagerrarazteko. Esate baterako, hau zen justu esaten genuena, diru bilketa nahikoa izan eta ekonomia berpizteko xedeak aipatu ditugu, planteatu dugun zerga erreforma adierazteko abiapuntu gisa. Prozesu hori guztia iruzur fiskala desagerrarazteko premisan oinarritzen da. Xede horrekin, Euzko Alderdi Jeltzaletik zerga sistema egokitzea proposatzen dugu, iruzur egitea baztertzea eta gutxitzea indartuko duten neurriak hartzeko; beraz, gu hauteskundeetara aurkeztu ginen gure programan hori sartuta. Horren ondoren, 2013an, Alderdi Sozialistarekin sinatu genuen akordioa eta bertan neurri zehatzak planteatzen ziren. Beranduago, Alderdi Popularrak babestu zuen akordioa arlo honetan. Hortik, Alderdi Sozialistarekin sinatutako akordiotik, egin genuen irailean pleno monografiko hori. Eta bertan, seigarren ebazpen proposamen hau, gaur hizpide duguna, onartu zen, besteak beste. Eta, gure ustez, asko da egin dena, irailaren amaieran onartu genuen. Urrian bidali da Legebiltzarretik Jaurlaritzara hemen onartutakoaren informazioa. Eta hortik aurrera dena izan da pausoak ematea. Gaur otsailaren erdian gaude, Maneiro jauna, eta konparatzen baduzu lehenengo aldiz egiten den gauza bat egin dela, sortu, izendatu…, eta ez ditu bakarrik Jaurlaritzak izendatu: aldundi bakoitzak bere ordezkari teknikoak izendatu behar izan ditu. Ebazpen proposamenean batzar bat aurreikusten zen, azaroan egin beharrekoa eta urtero egin beharko dena eta bat baino gehiago egin dituzte. Eta lanean dagoz, burubelarri sartuta. Eta hori astiro bada, konparatu beharko genuke guk geuk Legebiltzarrean daukagun erritmoarekin. Legebiltzar honetan baditugu lantalde batzuk, aurreko legealdian martxan jarritakoak eta oraindik euren lana amaitu barik daukatenak. Esate baterako, cannabisarena, adibide arin bat ipintzearren. Beraz, ezin da esan hiru hilabetean egin den dena eginda astiro joatea dela. Edozein kasutan, arintzea posible bada, eskatzen diogu Legebiltzarretik Jaurlaritzari arindu dadila arindu ahal dena plan hori ahalik eta arinen lehenbailehen martxan jarri dadin. Gure aldetik, erdibideko zuzenketa hori sinatu dugu, eta bertan esaten da sailburua etorri dadila hona plan hori dagoenean, ebazpen proposamenean onartu genuen guztiaren berri ematera. Eta beste barik, bakarrik kuriosidadeagatik, Maneiro jauna, esaten duzu karakolen erritmoan goazela. Beste ezaugarri bat karakolen ibiltzeaz: ez dira gai atzerantz joateko, sekula ez doaz atzerantz; beti, aurrerantz. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3539 |
10 | 66 | 20.02.2014 | PRIETO SAN VICENTE | SV-ES | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Presidente andrea, jaun-andreok, txundituta nago erdibideko zuzenketagatik. Sekulako abilidade-erakustaldia da irailaren 26ko fiskalitate-politikaren bilkurako 6. ebazpena erdibideko zuzenketa bihurtzea lortzea hitzak aldatuz. 6. ebazpena da, baina hitzak…; lehendabizi, desordenatu egin dituzue, eta, gero, erdibideko zuzenketa deitzen zaion gauza batean ordenatu dituzue. Egia esan, sekulako eztabaida, sekulako aurrerapauso handia gai honetan planteatu diguzuen erdibideko honekin. Gogoratuko duzuenez, 6. ebazpenaren puntu batean planteatzen zen ezen, emaitzak edukitakoan, zerga-iruzurraren aurkako borrokaren emaitza horiek batzar nagusietara eraman behar direla, Legebiltzarrera ekarri behar direla, eta informazio osoa eman behar dela. Bien. Orain esaten da sailburuak etorri behar duela. Tira, nik ez nuen inoiz beste inorengan pentsatu Legebiltzarrera kontuak ematera etortzeko! Baina, tira, aurkikuntza bat iruditzen zait, ezta? Tira, sailburuari begiratu eta topatu egiten da, eta hark etorri behar du. Bada, hori bada aurrerapausoa, hain zuzen, txunditzeko modukoa da. Uste dut oraingo fasea ez dela akordioak berrestekoa, akordioak errepikatzekoa, akordioak desordenatu eta berriro hitz berekin ordenatzekoa. Uste dut helburuak ikusteko eta emaitzak ikusteko fasean geundekeela. Izan ere, hain zuzen, irailaren 26tik gaur arte denbora bat igaro da, eta irailaren 26tik gaur arte badaude bultzada bat merezi duten eta biribiltzea merezi duten gauza batzuk; besteak beste, datuen interkonexioari dagokion guztia, zer akordio dagoen erakundeen artean, zer irismen duen hark, noraino iristen den, zertarako balio duen… Eta, horiek bezala, zergapolitikaren bilkura hartan planteatu ziren beste zenbait tresna. Baina, horrez gain, uste dut ona litzatekeela zerga-iruzurrari buruzko eztabaida errepikatuak baino zerbait gehiago eskaintzea politikak, erabilgarria izan dadin, eta politikari eta politikaren tresnei (Ganbera honi, Jaurlaritzari, Zerga Ikuskaritzari, aldundiei, batzar nagusiei) izen ona eman diezaien. Izan ere, uste dut politikan, zerga-iruzurrari buruz asko hitz egiten dugun bakoitzean, benetan azpimarratzen ari garela ez diogula ekiten arazo honi; arazo honekin eztabaidatu eta eztabaidatu ari garela ez garelako guztiz gai emaitzak emateko eta zerga-iruzurraren gaitz hori saihesteko. Eta uste dut ezen, tresnak izanik, askoz eraginkorragoak izan behar genukeela, askoz emankorragoak izan behar genukeela, askoz errentagarriagoak izan behar genukeela gizartearentzat, eta, esan bezala, ez genukeela hain errepikakorrak izan behar, eta gutxiago egon behar genukeela hitzen jokoan, eta gehiago ekintzen jokoan. Honezkero, mundu guztiak daki zerga-iruzurra oso handia dela. Mundu guztiak daki zerga-iruzurraren aurka borrokatzeko aukera eta tresnak ditugula. Sozialistok ondo dakigu. Ez dizkiogu geure buruari jarriko Maneiro jaunak bereari jartzen dizkion adina domina, hark aurkitu baitu zerga-iruzurra, eta hark bultzatu baititu herrialde honetan aurrera eramaten diren politika guztiak –bejondeizula!, utz iezadazu zoriontzen–. Guk oso ondo dakigu zer den zerga-iruzurraren aurkako borroka, eta zer den gaur abian dauden tresnak martxan jartzeko lan egitea. Urteak generamatzan planteatzen Euskadin zerga-iruzurraren aurka borrokatzeko batzorde bat egotea, eta han egon zitezela erakundeak, hiru lurraldeak eta Eusko Jaurlaritza. Urteak generamatzan planteatzen datuen interkonexioa, baterako ekintzak egitea, baterako helburuak izatea. Urteak generamatzan planteatzen egon zitezela bitarteko gehiago zerga-iruzurraren aurka borrokatzeko. Hara, buruarekin ezetz esaten didazunez, gauza biribilago bat esango dizut: zu jaio zinenerako, jada bazegoen zerga-iruzurraren aurkako borroka –esan nahi dut politikoki jaio zinenerako, zeren ez dezazula uste hain gaztea zarenik–. Politikoki jaio zinenerako, jada bazegoen zerga-iruzurraren aurkako borroka, jada bazeuden planak. Bazeuden planak foru-ogasunetan, eta bazeuden planak batzar nagusietan. Eta, gainera, bazeuden batzorde diskretuak, eta haietan zerga-iruzurraren aurkako borrokaren berri ematen zen. Tira, badakigu mundu guztiak duela asmoa bere bizitzako uneren batean mundua aurkitzeko, nahiz eta mundua aurkituta egon, eta zuri horrelako zerbait gertatzen zaizu zerga-iruzurraren aurka borrokatzeko kontu honekin. Nik, beraz, Ganbera honi eskatzen diot, talde guztiei eskatzen diet bilatu dezagula topagune diskretu bat, eta has gaitezela aztertzen lasai, baina ariaz, ea helburuak zuzenak diren, ea martxan dauden bitartekoak zuzenak diren, ea emaitzak lortzen ari garen… Hau da, ez dut uste publiko egin behar direnik zerga-iruzurraren aurkako borrokaren alderdi sentikorrak; uste dut alde hori gorde egin behar dela emaitzak jakin arte. Uste dut ez direla erakutsi behar egin behar liratekeen gauza batzuk; zerga-iruzurraren aurkako borrokak izan behar dituen plan, ekintza eta helburu batzuk. Eta, ziurrenik, eztabaida hau, nire ustez, atera egin behar litzateke erretorikazkoa bakarrik den eremu honetatik, eta ekintzen, zehaztapenaren eta emaitzen eremu batera eraman. Eta sozialistok, behintzat, apustu hori egiten dugu. Gonbidapen hori egiten dugu sozialistok. Baina, kontua bada hemen denbora bat edukitzea, bada, badakizu ostegunero bilkura dugula, edonork ekar ditzakeela ekimenak, eta bakoitza tematzen den gauzak jorra daitezkeela. Baina ez ekintza emankor bat egiteko, ez ekintza berri bat egiteko, ezta emaitzak dituen ekintza bat egiteko ere, baizik eta hemen norberaren buruari dominak jartzeko, edo, ez dakit, aurkitzen ez dena bilatzeko. Tira, iruditzen zait erdibideko zuzenketak ez duela egiaz ekarpenik egiten, alferrikakoa dela. Uste dut beste lan-esparru bat behar dugula, eta adierazi dugu. Iruditzen bazaizue, landu eta sakondu genezake horretan, eta, ziurrenik, askoz gehiago helduko genioke gaiari apainduren truke honetan baino. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3540 |
10 | 66 | 20.02.2014 | PINEDO BUSTAMANTE | EH Bildu | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Gaur eztabaidagai dugun mozio hau, berez, abian dagoen zerbait plazaratzea da, besterik ez. Ez dugu ikusten ezer berririk proposamen honetan, ez dugu ikusten iruzurraren kontrako borrokari ekarpenik egiten dionik, eta are gehiago lehenengo esaldian 'berretsi' hitza erabiltzen denean. Pasa den otsailaren 7an Maneiro jaunaren interpelazioa entzun genuenean eta bere mozioa iragarri zuenean harago joango zela pentsatu genuen, horrela esan zuelako berak ere, baina azkenean entramado institucional deritzon hori beste baterako utzi du. Agian, zenbait talderekin akordioa lortzeko, ezta, Maneiro jauna? Gure taldearentzat argi dago iruzurraren aurkako borroka funtsezkoa dela eta, beraz, ahalik eta eraginkorrena izateko baliabide guztiak martxan egon behar direla. Baliabide hauen artean funtsezko bat ogasun ezberdinen arteko lankidetza da. Lankidetza honen gauzatzea dira, besteak beste, datuen elkartrukatzerako akordioak eta, jakina, iruzurraren aurkako plan bateratuak. Euskal Herria Bildun hau oso argi dugu eta horregatik iruzurraren aurkako borrokan egunero lan egiten dugu. Eta horregatik, elkarlana funtsezkoa dela sinesten dugulako, pasa den urtean, 2013aren maiatzean, Gipuzkoako Foru Aldundiak egoeraz kezkaturik eta pausoak emateko beharraz jabeturik, Zergen Koordinaziorako Organoan bertan zerga informazioa elkarri trukatzeko proposamena jarri zuen mahai gainean, eztabaidatzeko eta onartua izan dadin. Hau da errealitatea, 2013ko maiatzean Gipuzkoak aurkeztutako proposamenetik abiatuta lana garatu egin dela eta, nahiz eta batzuek urteetan izandako jarrera guztiz kontrakoa izan, emaitzak lortzen ari direla, berriki iragarri den moduan. Egia da, Maneiro jauna, egia da iruzurraren plan bateratua oraindik ez dugula, baina jakin, badakigu teknikariak lantzen ari direla eta gure aldetik plan hori martxan jarriko dela espero dugu, eta horretarako lanean gaude. Guk iruzurraren arloan eskatzen duguna zera da: emaitza zehatzak izatea, konpromisoak adostea eta borondate politikoa izatea konpromiso horiek aurrera eramateko, guretzat pauso bateratuak ematea garrantzitsua delako. Eta horretarako, ez da beharrezkoa zarata egitea eta protagonismo antzua bilatzea proposamen honetan ikusten duguna, hain zuzen ere. Hala ere, guk ez dugu orain arte egindakoarekin geratu nahi, eguneroko lanean sinesten dugulako. Guk uste dugu beharrezkoak direla ikuskatzaile nahiko eta prestatuak, zerga bilketako unitatea eta zuzeneko eta zeharkako zergen kudeaketa zerbitzu sendoak eta, jakina, zerga-arau ezberdinen azterketa sakona, iruzurraz gain, zerga elusioaren mekanismoak ere zaildu eta eragotzi behar direlako. Iruzurraren aurkako borroka ez da berrindartuko soilik plan bateratua izateagatik. Hori oinarri bat izango da, baina administrazio bakoitzak borroka honetan duen konpromisoaren arabera emango dira benetako aurrerapausoak, plan hori martxan jarriz eta eskura dauden baliabide guztiak borroka honen zerbitzura jarriz. Horretan gaude lanean. Adibidez, Gipuzkoan ikuskatzaile gehiago kontratatuz eta bai iruzurraren eta bai elusioari zirrikituak ixten zerga-arau ezberdinetan aldaketak egiten. Hala ere, tamalez, azken arlo honetan atzerapauso nabarmen bat gertatu da zerga kontrarreformaren ondorioz. Maneiroren jatorrizko mozioan Legebiltzarrera Ekonomia sailburua eta hiru foru ogasun ahaldunak etortzea eskatzen zen. Eta ikusi duzu zer-nolako arrakasta izan duzun zure proposamenaren talde zuzentzaileengan eta zeinekin erdibidekoa sinatu egin duzun. Maneiro jauna, gogorarazi behar dizut zein ogasun ahaldun etorri zen 2013an Legebiltzar honetara iruzurraren aurkako borrokan egindako lanaren berri emateko? Ez duzu behar. Badakit dakizula: Elena Franco, bakarra, Gipuzkoako Foru Ogasun arduraduna, EH Bilduko kide. Bai, Maneiro jauna. Gipuzkoako Ogasuneko ahalduna, Euskal Herria Bilduko kidea, izan zen Lege- biltzar honen gonbitari erantzun zion ahaldun bakarra bere sailak iruzurraren aurkako borrokan egiten duen lana azaltzeko. Eta ez da beharrezkoa azaltzea zergatik ez ziren etorri beste bi ahaldunak, ezta? Zuk esango zenukeenez, "erakunde-antolamenduaren gorabeherak". EH Bildu iruzurraren aurka plazaratu diren jarduera guztietan parte hartzen ari da eta planteatu daitezkeenetan ere parte hartzeko prest egongo da. Baina gure konpromisoa lana da. Mila esker. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3541 |
10 | 66 | 20.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Eskerrik asko. Hain zuzen, gure konpromisoa ere bada lanean jarraitzea. Horregatik aurkezten ditugu gaiari buruzko interpelazioak, mozioak edo legez besteko proposamenak. Edo zuzenketak ere aurkezten ditugu beste talde batzuek antzeko ekimenak planteatzen dituztenean, zuzenketarik ez aurkeztu ordez, Alderdi Sozialistak bezala, zer gertatuko zain, eta, gero, gainera, gaia ekarri dugun gainerakooi egotzi ez dugula nahikoa egiten, Alderdi Sozialistak zuzenketarik ez aurkezteko hartu duen erabakiarekin oso argi geratu delarik haren helburua zela Euzko Alderdi Jeltzalea ez haserraraztea, fiskalitateari eta iruzurraren aurkako borrokari buruz duten ituna ez hausteko. Eta Txarli Prieto jauna, ordea, berezkoa duen abilidade horrekin, hona etorri da esatera Euzko Alderdi Jeltzalearekin adostu duguna ez zela nahikoa, edo ez dela nahikoa. Bi aukera zeuden: Euzko Alderdi Jeltzalearen zuzenketak aurrera egitea zuen botoarekin, edo ezerk ez egitea aurrera. Horiek ziren, funtsean, aukerak: Euzko Alderdi Jeltzalearen zuzenketak aurrera egitea, edo ezerk ez egitea aurrera. Eta zuek Euzko Alderdi Jeltzalearen zuzenketaren alde bozkatzekoak zineten. Guk nolabaiteko aurrerapauso bat lortu dugu, Euzko Alderdi Jeltzalearen nolabaiteko konpromiso bat. Nolanahi ere, ea, Damborenea jauna aspertu egiten da gai hauekin. Ez du arazorik ikusten fiskalitatean, ezta iruzurraren aurkako borrokan ere. Bost urte daramatza hori esaten; ez dakit 2009tik ari den aspertzen edo askoz lehenagotik. Harengatik izango balitz, 1980ko hamarkadan egongo ginateke, oraindik ere zuzenketak idazmakinarekin egiten, eta ez genukeen ezertxo ere aurreratuko iruzurraren aurkako borrokan. Beti esaten du ez dela ezertxo ere egin behar, baina bitxia da, aldi berean esaten baitu bost urte hauetan Zerga Agentziarekin eta Nafarroarekin plan bateratu bat aldezteko ekimen bat aurkeztu duen talde bakarra Alderdi Popularra dela. Baietz esaten didazu, baietz esaten didazu, nahiz eta ez den baietz, guk ere aurkeztu baitugu. Baina, gero, bitxiena da iruditzen zaizula plan bateratu hori ez dela beharrezkoa. Iruditzen zaizu plan bateratu hori ez dela beharrezkoa, eta, aldiz, esaten duzu zure taldeak bakarrik aurkeztu duela iraganean proposamen hori. Eta ez hori bakarrik; gainera, gurekin sinatu duzu erdibidekoa, eta horixe proposatzen dugu hor, hain zuzen. Eta ez hori bakarrik; zuek, ezer egiteko inoiz hatz bat mugitu nahi ez duzuenok, azkenean sinatu duzue Euzko Alderdi Jeltzaleak eta Euskadiko Alderdi Sozialistak lortu zuten zerga-akordioa ere, nahiz eta bi aste lehenago esan zenuten politikarien arteko itun bat zela ezer ez egiteko. Baina, tira, bakoitzak jakingo du zer koherentzia duen. Beste arazo bat dugu, alderdi politiko batzuen barraskilo-erritmoaz gain. Arazoa da Euzko Alderdi Jeltzaleak ez duela uste zerga-iruzurra arazo bat denik Euskadin, eta baliteke Gorospe andreak hori esatea erantzunean. Arazoa da Euzko Alderdi Jeltzaleak oztopatu egin nahi duela zerga-iruzurraren aurkako borroka; urteak daramatza oztopatzen. Arazoa da EAJk ez duela beharrezkotzat jotzen zerga-iruzurraren aurka borrokatzeko plan bateratu bat martxan jartzea –horretan bat dator Damborenea jaunarekin–. Eta arazoa da, azkenik, Euzko Alderdi Jeltzaleak ez duela beharrezkotzat jotzen zergen datu-baseen interkonexio informatikoa. Arazo hori dugu, eta, hortaz, gure eginkizuna da saiatzea Jaurlaritzari eta Euzko Alderdi Jeltzaleari zerbait eginarazten, edo gauza batzuk eginarazten; baina, bistan denez, ez du nahi, eta gauza horiek dira ebazpen-proposamen horretan onartutako guztia eta askoz gauza gehiago, hain zuzen. Askoz gauza gehiago egin daitezke, eta legez besteko proposamen gisa erregistratu genituen eztabaidatzeko; baina Eusko Legebiltzarreko Mahaiak blokeatu egiten dizkigu. Hauxe da errealitatea: ekimen zehatz batzuk ditugu zerga-iruzurraren aurka borrokatzeko, eta ez dute zerikusirik plan bateratu bat martxan jartzearekin; baina Legebiltzarreko Mahaiak blokeatu egiten dizkigu. Jakina askoz gauza gehiago egin litezkeela! Eta daukagun beste arazo bat da Legebiltzarreko gehiengoak ez duela hatz bat ere mugitu nahi erakunde-antolamendua aldatzeko egitateen bidez. Bilkura monografiko hartan, eta beste hainbat alditan, neurri biribilak aurkeztu genituen antolamendu hori berritzeko. Beste ezein talde politikok ez zuen aldeztu neurri horietako bat ere. Baina, tira, badirudi zuei arrazoizkoagoa iruditzen zaizuela bi milioi biztanle dituen erkidego batean lau parlamentu eta hiru gobernu izatea, aldundi bakoitzak iruzurraren aurkako bere plana egitea, gero batzorde bat sortu behar izatea, batzorde horretako kideak aldundi bakoitzak izendatu behar izatea, gero plan partzialak kontuan izango dituen plan bateratu bat egin behar izatea… Tira, nahaste-borraste hori guztia egin behar izatea erakunde-antolamenduaren ondorioz. Zerga Kideketarako Organoa izatea, Finantzen Euskal Kontseilua izatea… Hori guztia arrazoizkoa da zuentzat. Guretzat, bistan denez, ez, eta hori aldatzen saiatzen jarraituko dugu. Bistan denez, askoz hobea izan zitekeen erdibidekoa, asmo handiagokoa izan zitekeen; baina, zoritxarrez, ez dugu Txarli Prieto jaunaren laguntza izan –eta ez dakit aspertzen den, ez baitu esan, baina baietz dirudi, edo, behintzat, itxura egiten du–. Hona etortzen da esatera ez dugula egiten ahal dugun guztia, baina, benetan, itxurakeria besterik ez da. Izan ere, zuk ez zenuen Euzko Alderdi Jeltzalea haserrarazi nahi; horregatik ez duzu ezertxo ere proposatu. Eta, esan bezala, ez dugu zure laguntza izan gure mozioa aurrera eraman ahal izateko; mozio hori, edo askoz zorrotzagoa zen beste bat. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3542 |
10 | 66 | 20.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Ezin izan dugu, zuek itun bat baituzue Euzko Alderdi Jeltzalearekin. Tira, ondorioa da Euskadiko Alderdi Sozialista eta beste talderen bat konformatu egiten direla barraskilo-erritmoan joatearekin –bide batez esanda, barraskiloa ez da bakarrik motel ibiltzen, baizik eta baditu denok ezagutzen ditugun beste ezaugarri batzuk ere–. Eta badirudi zuek ez duzuela hatz bat ere mugitzeko asmorik zerga-iruzurraren aurka borrokatzeko plan bateratu hori martxan jartzeko, edo zergen datubaseen interkonexio informatikoa denbora errealean egitea lortzeko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3543 |
10 | 66 | 20.02.2014 | MANEIRO LABAYEN | Mixto-UPyD | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Tira, badirudi zuek uko egin diozuela horri guztiari. Guk ekinean jarraituko dugu, zuek Euskadi modernizatzeko eta iruzurraren aurka hobeto borrokatzeko ezinbestekoak iruditzen zaizkigun jarrera batzuetara ekarrarazteko. Eutsi goiari! | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3544 |
10 | 66 | 20.02.2014 | DAMBORENEA BASTERRECHEA | PV-ETP | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Ez dakit zergatik haserretzen den hainbeste Maneiro jauna gogorarazten diodanean ezen, plan bateratua hain garrantzitsua bazen… Guk zuzenketa gisa aurkeztu genuen gai hau planteatu zen lehenengo aldian, eta zera esan genuen: "Aizu, zergatik hiru aldundiak? Hain garrantzitsua bada, zerga-administrazio gehiagorekin, ezta"? Hain garrantzitsua bada…! Uste dut bakarrik geratuko garela, bakarrik geratuko garela, baina ez dakit zergatik haserretzen zaren hainbeste hori esaten dizudanean. Eta gauza bat esango dizut. Ez dakit zuk zer dakizun zehazki zerga-iruzurrari eta zerga-iruzurraren aurka borrokatzeari buruz; ez dakit zer dakizun. Nik esan behar dizut guk beti izan dugula konfiantza zeregin horretan diharduten funtzionarioengan, baita foru-aldundietan ere, edonork gobernatzen duela ere. Nik ez dut zalantzarik Gipuzkoako zerga-ikuskaritzak ongi funtzionatzen duela, gobernuan dagoena egonda ere; baina, halaber, ez dut zalantzarik ikuskatzaile gehienek… –tira, beti egon daitezke ardi galduak toki guztietan, baita ikuskatzaileen artean ere, baina, tira…– ahalik eta ondoen dihardutela funtsean. Niri ez litzaidake inoiz bururatuko zergaikuskatzaile bati esatea zer egin behar duen edo zer bitarteko erabili behar dituen. Agian, beste modu batera egiten dugu lan, eta pentsatzen dugu zergaikuskatzaileek esan behar dutela zer bitarteko behar dituzten. Nik ez dut inoiz entzun interkonexio-arazoak dituztenik, eta, are gehiago, gauza bat esango dizut. Nik dakidana da, adibidez, bizkaitar gehiagok dituztela ondasunak Kantabrian Gipuzkoan edo Araban baino, Araba, Bizkaia eta Gipuzkoaren plan bateratuak egin dezakeen ekarpenari dagokionez. Eta Aragoin edo Frantzian ondasunak dituzten gipuzkoar gehiago ezagutzen ditut Araban edo Bizkaian dituztenak baino. Zerga-iruzurrari aurre egiteari dagokionez esaten dut. Adibide gisa jartzen dizut! Adibide gisa jartzen dizut! Eta guk jakin, badakigu azkenaldian demagogia asko egiten dela Legebiltzar honetan gai honekin. Eta guk jakin, badakigu zerga-iruzurraren aurkako borroka ez dela hobea hartaz asko hitz egiteagatik, edo esateagatik zer egin behar den, edo, baten batek bere garaian eskatu zuenez, ikuskapen-planak aldizkari ofizialetan argitaratu behar direla, pentsatzen dut balizko iruzurgileak erne jartzeko; izan ere, hemen batzuek nahasi egiten dituzte publizitatea eta informazioa zerga-iruzurraren aurkako borroka errazteko neurri nagusi gisa. Agian kontrakoa da! Agian kontrakoa da! Agian planteatu behar da, berritasuna baita, albiste hura, esaten zuena zergaikuskatzaileek esaten zutela agian ezkutuko polizia gisa ibiltzea planteatu behar litzatekeela! Bada, agian! Haiek planteatzen dutenez, planteatu egin behar litza- teke. Planteatu egin behar litzateke, baina nik ez zaitut inoiz ikusi horrelako ezer planteatzen. Nik ikusi zaitut hona etortzen gai honekin zarata handia egitera, esatera gainerakook, jakina, ez gaudela zerga-iruzurraren aurka, eta, dirudienez, sustatu egiten dugula, eta funtzionarioei esaten diegula ez dezatela egin beren lana… Bada, ez dakit zergatik ez gaituzun salatzen guztiok! Funtzionarioetatik, ikuskatzaileetatik hasita. Bai, bai, jakina. Ez, izan ere…, zu hona zerga-iruzurraz hitz egitera iritsi arte hemen ez da ezer egin. Nik ez dakit nondik zatozen, zer planetatatik zatozen, ea ez duzun ezagutzen azken urteetan ikuskatua izan den inor. Nik ezagutzen dut jendea bost aldiz ikuskatua izan dena; bost aldiz, alajaina! Eta beste batzuk hiru aldiz, eta beste batzuk bi aldiz… Eta badakit, orobat, batzuk ez direla inoiz ikuskatuak izan. Baina begira zenbateraino egin izan den demagogia, planteatu ere egin baita ikuskatu beharreko lehenengoa txandako foru-aldundiaren Gobernua zela, hark baitzuen iruzur egiteko aukera gehien, jakina. Atxikipenekin eta diru-sarrerekin soldata publikorik ez dutenez…! Alegia, zu bezala zerga-iruzurraren aurkako borrokaz oso kezkatuta zegoen batek planteatu zuen: bideratu ditzagun zerga-ikuskatzaileak foru-ahaldunak ikertzera. A zer ekarpena zergairuzurraren aurkako borrokan! Bideratu ditzakegu gainerako ikuskatzaileak funtzionarioak ikertzera, ea zenbateko zerga-iruzurra egiten duten funtzionarioek. Zuetako batzuek demagogia egiteari uzten badiozue, eta benetan interesatzen bazaizue zergairuzurraren aurka borrokatzea, benetan baliagarria den zerbait baldin baduzue proposatzeko, badakizue nora joan behar duzuen. Ez duzue hona etorri beharrik: zoazte Zerga Ikuskaritzara. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3545 |
10 | 66 | 20.02.2014 | GOROSPE ELEZKANO | EA-NV | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Eskerrik asko, berriro ere, legebiltzarburu andrea. Pinedo andrea, aldundien arteko lankidetza beharrezkoa dela diozu. Beharrezkoa da eta aldundien arteko lankidetza, badago, egon da eta egongo da. 2012an bakarrik Bizkaiko Foru Aldundiak 75 milioi datu jaso zituen, bai beste aldundietatik, bai Estatuko Zerga Agentziatik, bai beste erakunde batzuetatik. Hori da lankidetza garrantzitsua dagoelako erakunde ezberdinen artean. Horrek ez du esan gura bide horretatik lan gehiago ezin denik egin. Ebazpen proposamen honetan planteatzen den moduan, hitzarmen bat orain adostu berri dago, eta zuk esaten duzu 2013an Zerga Koordinatzeko Organoaren mahai gainean ipinitako hitzarmenean oinarritutakoa dela, baina nik esango dizut ebazpen proposamenean ipintzen dena eta egin dena hau dela: 2011ko maiatzaren 11n Gipuzkoako Foru Aldundiak eta Estatuko Zerga Administrazioaren Agentziaren artean egindako hitzarmenean oinarritutako hitzarmen bat da; hain justu, esaten zen hitzarmen horren intentsitatearekin ekin beharko zela. Eta gogoratuko dizut hitzarmen hori 2011n Markel Olano Gipuzkoako ahaldun nagusia zela onartutako hitzarmena dela, hori dela hitzarmen horren oinarria. Eta plan bateratua bai, lankidetza horretan. Hori da momentu honetan egiten ari direna eta espero duguna laster mahai gainean edukitzea. Ogasuneko foru diputatuena planteatu duzu, eta gertatzen dena da itxura batez guk horretan zuokin gure erakundeen egitura planteamendu ezberdinak ditugula: zuk defendatzen duzunaren arabera, UPyDk eta Bilduk planteamendu bera egiten dute, eta zentralizatzeko planteamendua egiten dute. Eta guk, badakizunez, ez dugu planteamendu hori egiten eta uste dugu bakoitzak erakundeen egitura bat badaukagu, errespetatzeko dela, besteak beste. Hori da gure lan egiteko modua: bakoitzak berari dagokion lekuan aurkeztu behar ditu datuak. Eta horrela da, Ogasuneko foru diputatuek euren lurraldeetako Batzar Nagusietan aurkezten dituzte datuak, planak, ebaluazioak eta eginbeharreko agerraldi guztiak egiten dituzte; eta Legebiltzarrean Jaurlaritzako sailburuak. Hor daukaguna da erakundeen egituren inguruan planteamendu ezberdinak: Bildurena eta UPyDrena berdina dela eta guk beste planteamendu bat daukagula. Ez, inola ere ez. Inola ere ez. Esaten dizut zerga-iruzurra arazo bat dela. Arazo bat da. Eta lehen irakurri dizut zer hauteskunde-programarekin aurkeztu zen gure taldea hauteskundeetara, eta, hari esker, herritarren botoa jaso genuen, eta hemen gaude. Eta hauteskunde-programa hartan esaten genuen: "Ese tipo de comportamientos violan los principios fundamentales de convivencia ciudadana". Y en ese programa electoral decíamos: "Izan ere, horrelako jokabideek herritarren bizikidetzarako funtsezko printzipioak urratzen dituzte". Eta ez da beharrak bultzatutako iritzi-aldaketa bat edo jarrera politikoaren aldaketa bat. Inola ere ez. Horren aurretikoa da, eta printzipio horrekin aurkeztu ginen hauteskunde orokorretara. Horrelako jokabideek herritarren bizikidetzarako funtsezko printzipioak hausten eta urratzen dituzte. Muchas gracias. Eskerrik asko. Guztion aldeko botoa eskatzen dugu. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3546 |
10 | 66 | 20.02.2014 | PRIETO SAN VICENTE | SV-ES | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Presidente andrea. Maneiro jauna, zergatik haserretzen zara munduarekin, zure arazoa zeu bakarrik bazara? Ekimen bat egiten duzu inorekin kontsultatu gabe, jakina, eta Ganbera honi planteatzen diozu eman dezala iritzia aurtengo lehen lau hilabeteetan, edo aurtengo lehen hiru hilabeteetan –ez naiz gogoratzen hiru edo lau ziren– sailburuak eta foru-aldundietako Ogasuneko ahaldunek agerraldia egiteari buruz. Guk hori ikusten dugu, eta ez dugu inongo arazorik zuk planteatzen duzunarekin. Hain da horrela, non gu ez baikinen hona etorri ea baimena ematen ziguten Ogasuneko foru-ahaldunak kontuak ematera etortzeko, baizik eta zuzenean eskatu genuen haiek etortzea. Haien agerraldia eskatu genuen. Eta, hain zuzen, adierazi denez, Gipuzkoako Ogasuneko ahalduna etorri zen; baina ez Legebiltzarrak gonbidatuta, Legebiltzarrak ez baitu oraindik bizitza propiorik. Legebiltzar-taldeen egitekoa da hori, eta Talde Sozialistak eskatu zuen. Franco andrea etorri zen, eta, bide batez esanda, zintzoa izan zen ni gehien kezkatzen ninduenarekiko eta gutxien azaldu ahal izan zidanarekiko, hots, zer lortuko zen zerga-iruzurraren aurkako borroka horrekin. Gogoratu ezazu garai hartan hiru forualdundiek lasterketa azkar bat egin zutela ikusteko nor borrokatzen zen gehiago zerga-iruzurraren aurka eta nork azaleratzen zituen baliabide gehiago, eta informazio-mailan nahasi egiten ziren espedienteak eta emaitzak. Eta gure helburua zen publizitatetik errealitatera pasatzea, eta, hortaz, jakitea zehazki zer ari zen lortzen zerga-iruzurraren aurkako borroka horretan, eta azalpena hau izan zen: "Espedienteak zabalik daude; batzuk ondo bukatzen dira, beste batzuk gaizki, batzuk hemen, beste batzuk han, eta, horrenbestez, ezin dut zehaztu". Arabako Aldundiak esan zuen ezen, eskaera egin zuenak jada bazuenez taldea Biltzar Nagusietan, eska zezala han informazioa. Eta Bizkaiko Foru Aldundiak sekulako zalaparta atera zuen esanez eskumenetan sartzea zela… Tira, guk egitera eta ondorioak izatera behartu genuen fiskalitatearen bilkura hartan gertatutakoa baino lehenago izan zen… Tira, bilkura hura baino lehenago izan zen, batez ere Bizkaiko Aldundiak planteatzen zuenean ezinezkoa zela elkarrekin borroka egitea, datuen interkonexioa… Eta, gero, ezinezkoa zena, bizitzari eskerrak, posible bihurtu zen. Beraz, guk bide bat egin dugu, bide praktiko bat, aipatu berri dudan emaitzarekin; baina bide bat. Ez dakit, hona etortzea horretarako baimena eskatzera… Tira, uste baduzu hori egin behar duzula, etor zaitez eta plantea ezazu. Guk ez genuen inolako arazorik zure proposamenarekin! Zergatik aurkeztu behar dugu zuzenketa bat ez badugu inolako arazorik zure proposamenarekin? Are gehiago, Euzko Alderdi Jeltzaleak bere ordezko zuzenketa egin zuenean guri eskaini zigun hura sinatzeko, eta ez dugu sinatu. Tira, horixe da errealitatea. Euzko Alderdi Jeltzaleak zuzenketa gisa planteatzen duena ere adostu daiteke; bietako edozeinek balio zigun, baita bien baturak ere. Eta horregatik esan dizuet gaur goizean zuri eta zuri jar zinteztela ados, eta adosten zenuten hori guk aldeztu egingo genuela. Begira zer ari garen egiten, eta hona etorri zara harro-harro ez dakit zenbat gauza esatera, eta guztiaren errua nik dut…! Aizu, Maneiro jauna, tira! Goizeko kafearen esnea garraztu egin bazaizu, bada, egin ezazu gaztanbera, baina ez ordainarazi niri. Izan ere, jakina, gu prest geunden bat egiteko, eta gauzak ikusteko. Zu, azkenean, berrespen batera iritsi zara… Begira zer esaten duen erdibideko zuzenketak: "Berretsi egiten dugu adostutakoa, lan egiteko eskatzen dugu, eta dagokionean kontuak emateko eskatzen dugu". Aspaldiko egia. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3547 |
10 | 66 | 20.02.2014 | PINEDO BUSTAMANTE | EH Bildu | Mozioa, Gorka Maneiro Labayen Mistoa-UPyD taldeko legebiltzarkideak aurkeztua, zerga-iruzurraren aurkako baterako plan bat martxan jartzeari buruz. Eztabaida eta behin betiko ebazpena | Bien. Maneiro jauna, erantzunean esan duzu zuzenketa honekin nolabaiteko konpromisoa harrarazi nahi diozula Euzko Alderdi Jeltzaleari, baina, aldi berean, adierazi duzu Euzko Alderdi Jeltzaleak ez duela uste zerga-iruzurra arazo bat denik; Gorospe andreak erantzun dizu zer iruditzen zaion bere taldeari; Damborenea jaunak berriro dio hau jada gertatzen dela, ez duela sinesten plan bateratu batean… Maneiro jauna, norekin sinatu duzu erdibideko zuzenketa hau? Bi talderekin, zeinetako batek esaten baitizu ez duela sinesten iruzurraren aurkako plan bateratuetan, eta besteak esaten baitizu jada egiten ari dela, eta, hortaz, daukagunarekin nahikoa dugula. Maneiro jauna, beste batzuetan ere ekarri duzu ekimen hau, nik baino askoz hobeto dakizunez, hemen baitzinen. Duela zehazki bi urte, 2012ko otsailaren 23an, oker ez banago, ildo bereko mozio bat ekarri zenuen Legebiltzar honetara, eta bi alderdi horiek esan zizuten jai-jai, ez dutela uste zerga-iruzurraren plan bateraturik behar denik! Eta zuk haiekin sinatu duzu. Ez dizut gogorarazi behar norekin adostu zenuen eta non zegoen bakoitza; non zegoen bakoitza, non dagoen eta non egongo den. Baina, aizu, niri ongi iruditzen zait, e! Hemendik laudorio batekin atera behar bada, denok borrokatzen gara zerga-iruzurraren aurka; bada, aurrera! Baina, benetan, Maneiro jauna, uste dut hori ez dela bidea. Beste gauza batzuk daude jokoan! Alegia, hemendik laudorio batekin ateratzea, plan bateratua ez zaiela gustatzen esaten ari zaizkizun jaun-andre batzuengandik jasoa… Jo! Pentsa ezazu, Maneiro jauna, benetan. Eta Gorospe anderea, mozio honetan ez dago entramado institucional delakoa. Maneiro jaunak ez du sartu. Berak badaki zergatik eta nik somatzen dut; beraz, ez naiz hemen entramado institucionalaren inguruan eztabaidatzen hasiko. Eta sinplekeria, UPyD eta EH Bildu maila berdinean jartzean zure aldetik; ez dakit zertarako eta zernolako helburuetarako. Bakoitzak badaki zein entramado institucional gura duen. Nik oso argi daukat aspaldi, oso aspaldi, eta zuk ere oso aspaldi daukazu. Beraz, dagoena, dagoena, baina nik badakit lanean daudela aldundiak. Ez dut dudan jarri. Baina lan eta lan egon behar da, egunero-egunero. Eta horretan datza plan bat egitea. Ez duzunean sinesten guztiz plan horretan, paper bat egitea da. Hori bai, ondo agertuko zara gizartearen aurrean plan bat egin duzula. Perfectamente. Baina planez beteta dago herri hau, planez beteta. Eta gero, gerokoak. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3548 |
10 | 66 | 20.02.2014 | EGIBAR ARTOLA | EA-NV | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Egun on guztioi. Gure ekimena aurkeztu aurretik eztabaidagai izan zen. Aurkeztuta egon denetik emendakinak edo zuzenketak jaso izan ditu, batzuk osoko zuzenketak eta beste batzuk gehigarri bezala aurkeztu direnak. Eta mundu guztiak, behintzat, halako espekulazio ariketa bat egin nahi izan du debate honen inguruan. Eta nik lehenengo eta behin esan nahi dudana da hau abiapuntu bat dela. Abiapuntu bat, zutabe batzuen inguruan, noski. Abiapuntu bat, besteak beste, gure herriaren borondate politikoa gaurkotzeko ariketa izan behar duelako. Gure herriaren borondate politikoaren ordezkaritza hemen dago eta, autogobernuaren inguruan bada ere, garbi dago borondate politiko hori gaurkotzeko garaia iritsi dela. Garai eta momentu ezberdinak izan dira, eta guk, behintzat, bakarren batzuek iragan hurbilean, 2003 eta 2004. urtean ariketa bat egin genuen autogobernu batzorde baten eskutik eta proposamen batzuk ere azaldu diren, bozkatu ziren, gehiengo absolutuaren eskutik. Eta mundu guztiak ezagutzen du orduan zer gertatu zen, zein giro politiko zegoen, zenbat estrategia zeuden gure herri honetan, politikaz aparte. Eta gure egitasmo elektoralean hauteskunde hauetara aurkeztu ginenean asmo hau jarri genuen: borondate politiko hori gaurkotu egin behar da (autogobernuaren inguruan, noski). Eta galdera da: zergatik, zergatik momentu honetan? Zergatik da garaia? Bada, guk pentsatzen dugulako –behintzat, perspektiban begiratuta, 1979tik hona, Gernikako Estatutuak izan zituen helburu haiek kontutan edukita eta helburu haietatik egon den garapena aztertuta– garbi dagoela garaia iritsi dela eta, gainera, beharra dagoela. Beharra dagoela, besteak beste, euskal gizarteak jakin dezan etorkizunari begira ditugun erronkei eta desafioei aurre egiteko zer-nolako tresneria politikoa, soziala eta ekonomia behar duen herri honek bere etorkizunaren jabe izateko. Eta gogora ekarri nahi dut bere garaian, eskubide historikoen eztabaida ezberdinetan azaldu delako, baina Estatutuak bere nolabaiteko ainguraketa eduki zuen, anklajea eduki zuen eskubide historiko horietan. Eta nik gogoan daukat, besteak beste, kanpaina egin nuelako oso gazte Estatutuaren alde, hiru helburu zituela, behintzat, gure diskurtsoak eta Estatutuaren alde geundenenak: batetik, herri honek bere garapen politikoa martxan jarri behar zuela (helburu nagusia); bigarrena, eskubideak, oinarrizko eskubideak, berreskuratzen Estatutuak izan behar zuela guzti horren bermea; eta hirugarrenik, nola ez, herritarren ongizatea bermatzeko ezinbestekoa eta beharbeharrezkoak ziren eskumenak behar zituela Estatutu horrek bere barruan. Eta lurraldetasuna ere hortxe egon zen, eztabaidan. Eta denok dakigu nola Estatutuak Araba, Bizkaia, Gipuzkoa eta Nafarroa ere aipatzen duen, eta Konstituzioa bera, orain indargabetu nahi duten atal hori, laugarren transitoria hori, Estatu arrazoia tarteko, Nafarroak daukala erabakitzeko eskubidea, behintzat, Erkidego Autonomoan sartzeko, sartu nahi baldin badu. Badakigu hori politikoki gaur ezin dela egin. Horregatik aipatzen nuen, alde batetik, garaia dela, momentua izan daitekeela, aukera bikaina izan daitekeela; eta beharra ere badagoela, zergatik hiru atal horietan, garapen politikoari dagokionez, foruen ezabatze prozesuak gertatu ziren garaian gertatu ziren, 1839-1876. Ordutik hona, gero gerra garaian lehenengo Estatutua izan genuen, bai, bai,1936an, urrian, eta ordutik hona, gero 40 urteko diktadura, 1979an egiten den ahalegin horretan, zergatik hemen gogora ekarri behar da Espainian edo Estatuan ez zela rupturarik egon, ez zen haustura demokratikorik eman, erreforma bat izan zen eta apustu bat egin zen, apustu bat egin zen herri honen garapena ziurtatzeko. Hori hala izanda, eta lehen aipatu dut lurraldetasuna, azkenean hiru, lau lurralde hortxe aurreikusten ziren, beno, euskaldunok aldi berean badaukagu monarkia eta badugu aldi berean errepublika ere. Aurrekoan esaten zuen Kontzertu Ekonomikoaren jardunaldi batzuetan ponente batek: "Desde que aparece la terminología de 'sin perjuicio de la unidad constitucional de la monarquía', date por perjudicado; o sea, el 'sin perjuicio' siempre te perjudica". Beno, bada, ordutik dago…, ez dakit euskal gatazkaren oinarria edo lehenengo datuak hortik datozen. Eta aldi berean ere daukagu euskaldunok errepublika, eta errepublikaren izenean ere eskubide historikoak ezabatuak izan ziren, zergatik Iparraldeko lurraldeek eskubideak zeuzkaten, eskubide historikoak ere. Eta, beraz, monarkiak eta errepublikak euskaldunoi, behintzat, mesede politiko apartekorik ez digute egin, baina hori eskema izanda, garbi dago oinarrizko eskubideen aldeko apustu horretan, Estatutua onartu zenean –1979ko urrian izan zen erreferenduma–, Jaurlaritza apirilean osatu zen, Garaikoetxea lehendakari zela, eta handik 10 hilabetera Estatu kolpea egon zen eta, ondorioz, LOAPA eta gainontzekoak. Eta horrek Estatutuaren bizitzan, eta hori aztergai izango da, azterketarako gaia, Estatutuak eduki du bere bizitza horretan izugarrizko nolabaiteko zama, zergatik Estatuak beti berreskuratu nahi izan du ustez, behintzat, gogoaren kontra askatu zuena negoziazio batetan. Baina, baita ere, balio izan du eta Legebiltzar hau izan da euskal hiritarren eskubideak defenditzeko instituzioa, erakundea eta eskubide horiei bermea eskaintzeko, baita ere, Legebiltzarra. Zer esan nahi dut honekin? Bada, hamarkada hauetan, gizartea eraikitze prozesu horretan, Estatutuaren eskutik ere, eta justizia sozialaren eskutik eraiki den gizarte bat daukagula aurrez aurre begira, eta horrek ere badu perspektiban bere gaurkotze beharra, batik bat politika publikoen diseinoetan. Politika publikoez hitz egiten dut, besteak beste, eskumenen murrizketa nagusiki azkeneko urte hauetan hortik datorrelako. Eman zena, ustez eman behar ez zena, atzera berriz berreskuratzen ari da Estatua, gobernu ezberdinek, eta horretarako legedi bat asmatzen du. Eta, beno, azkenekoa ja izan da bai Alderdi Sozialistak bai Alderdi Popularrak, lehen ontzat ematen zuena Alderdi Sozialistak orain biek bat egiten dute UPyDrekin, eta Konstituzioaren aurrean ere aldez aurretiko helegitea aurkezteko bidea berriz zabaldu egiten da. Hori ez da bidea, gure ustez, eta horretaz guztiaz ere hitz egin beharko da. Zergatik esaten dugu orain dela garaia? Besteak beste, herri honek ere bere politikaren garapenean izan dituen gorabeheretan garbi dago, alde batetik, bakea bermatzeko aukera daukagula, paregabea, eta, bestetik ere, etorkizunari begira…, eta bakeak ere badauka dimentsio politiko bat eta da herrien arteko bakea, nazioen arteko bakea eta bakea gauzatu ahal izateko, errealitate hauetan, garbi dago ezinbestekoa dela errespetua. Eta errespetua ez da emango errekonozimendurik ez baldin badago. Eta guk uste dugu garaia iritsi dela, baita ere, horretaz jarduteko. Beraz, ni momentu honetan ez nator hona, guk ponentziara emango ditugun gaiak, kontzeptuak, ekimenak azaltzera. Abiapuntu bat dela diogu eta adostu dugun emendakina ez da edukietan sartzen. Esaten da autogobernuaren ponentzia bat izango dela, Gernikako Estatutuaren garapenaren inguruan lorpenak, gabeziak eta azterketak egingo direla. Batzuentzat eginak egongo dira, beste batzuentzat egiteke, baina iragan hurbilean –behintzat, Legebiltzar honetan– lan asko egin zen 2003-2004 urtean eta gai horiek guztiak hortxe daude. Eta gero esaten da herritarren ordezkaritza dugunok, borondate politiko hori gaurkotze ariketa horretan, kontsentsurik handiena lortzen saiatu behar garela eta arauak, indarrean dauden arauak eta lege prozedurak erabili behar ditugula. Hori da esaten duena, eta ikusten ari naiz bakar batek, ez dakit zerbaitetan kale egiten dudan, baina testua hori da. Beraz, guk pentsatzen dugu aukera bat dagoela eta ematen dela ponentzia baten eskutik, gorde behar diren momentuak gordez bai barrutik bai kanpotik entzun behar diren iritziak entzuteko, jakiteko, eta, baita ere, beste fase batetan, behar den momentuan, bakoitzak bere ekimen eta proposamenak aurkezteko. Euzko Alderdi Jeltzalearenak bere egitasmoan daude, hauteskunde egitasmoan daude. Inork irakurri nahi baldin baditu, hortxe dauzka, gure programa elektoralean 257 orrialdetik hasi eta 261a bitartean dauka Euzko Alderdi Jeltzalearen pentsamendua edo, kasuan, ekimenen errolda. Hantxe dago. Guk pentsatzen dugu, emendakinak ikusita –eta aitortu beharra daukat batzuekin eta besteekin, behintzat Sozialistekin eta Ezker Abertzalearekin hizketan jardun dugula–, ikusi duguna da –behintzat, interpretazioak interpretazio– gehigarriak, EH Bilduk aurkeztutakoak, baita ere, ontzat emanez gure bi puntuak gehitzen zituenak, azkenean helmuga marrazten duela. Helmuga marrazten du, zergatik sorkuntzan ponentzia honek herri aitormena erabakitzeko eskubidea bermatuta behar baldin badu, garbi dago, ez dakigu zein gaurkotze prozesu edukiko duten Sozialistek edo UPyD eta Popularrek, baina ez dira hala ezta hizketan ere jardungo edo hasiko. Bakoitzak bere posizioak mantendu beharko ditu ponentzi barruan. Eta, aldiz, entzuten dudanean –eta sozialistekin batera sinatu dugu–, sozialistek esaten dutenean sinatu dutela hau guztia horrek ekidingo duelako erabakitzeko eskubidearen inongo eztabaidarik ez ematea Ganbera honetan, hori ezin daiteke ondorioztatu testu honetatik, ezta gutxiagorik ere. Are gehiago, are gehiago, eta paperak errepasatzen hasi bakarren batzuk, zergatik legediaren inguruan egin dugun aipamena, hau da, arau eta prozedura legalak erabiliko ditugula, da, besteak beste, hiru alderdi politikoen artean Loiolan hitzartutako deitura bera. Beraz, hemen aldaketak egon daitezke, baina hirurak, hirurak –eta hori hitzartuta zegoen– erabakita geneukan zein arau eta zein prozedura legal erabiliko genituen. Eta ez propio herri borondatea murrizteko, baizik eta herri borondatea ahalbideratzeko, erreforman. Beraz, abiapuntuan baldin bagaude, nik gonbidatzen zaituzten bertan parte hartzera, bakoitzak esan beharrekoak esateko, mahai gainean jarri beharreko ekarpenak ekartzeko eta guztion artean ahal den kontsentsurik handiena lortzeko. Eta hori posible ez baldin bada, zergatik kontsentsua nahi izatea helburua bat da, baina aldi berean denok jakin behar dugu inork ez daukala beto eskubiderik. Eta osotasuneko kontsentsu bat ez baldin badago, gehiengo demokratikoak zilegitasun osoa dutela aurrera egiteko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3549 |
10 | 66 | 20.02.2014 | LÓPEZ ÁLVAREZ | SV-ES | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Señora presidenta. Venimos a este pleno para hablar sobre un tema que conocemos perfectamente; a vueltas, de nuevo, con el autogobierno y con el nuevo estatus. No sabemos aún cual es la propuesta del gobierno, pero tenemos, una vez más, este debate en el Parlamento. Aun así, no tenemos ningún problema para hablar de ello. Yo tengo clara nuestra apuesta. Quiero modernizar el autogobierno, sí, pero también quiero modernizar la Constitución y las instituciones europeas para adaptarlas al nuevo siglo. Y también quiero decir lo siguiente: si con esta ponencia quieren garantizar el autogobierno, usted y yo estaremos de acuerdo. Si quieren reforzar la convivencia entre distintos, estaremos de acuerdo. Si quieren recuperar acuerdos en la sociedad vasca, estaremos de acuerdo. Hablemos, pues; pero sobre todo, consigamos acuerdos, como los conseguimos hace 35 años. Nosotros también queremos decidir, pero no una única vez y para siempre. Queremos continuar decidiendo todos los días. Ese es nuestro deseo. Talde Abertzaleak, bere esanean, autogobernua Euskal Herriaren borondate politikoaren adierazpen gisa eguneratzeari buruzko legez besteko proposamena aurkeztu du, beste leku batzuetan "estatus politiko berria" deitzen diotena, nahiz eta jakin gabe jarraitzen dugun zer dagoen inoiz zehaztu nahi izan ez duten baieztapen horren atzean. Sozialistok, ordea, hasieratik esan nahi dugu, argi eta garbi uzteko, zer lortu nahi dugun legebiltzar-batzorde hori martxan jarrita. Eta lehenengoa gauza sinplea da, eta, nire ustez, denok ados egon beharko genuke horretan: baliozta dezagun Gernikako Estatutuaren eskutik elkarrekin eraiki dugun guztia, haren bidez eratu baikinen erkidego politiko gisa eta hark jarri baitzuen gure eskuetan autogobernurako ahalmen handi bat, munduko handienetako bat (zenbat herrialdek begiratzen diote gaur egun Euskadiri inbidiaz?). Erabakitzeko eskubide izugarria daukagu, eta eskubide horrekin joan gara eraikitzen euskal herritarren ongizatea, bizikidetza eta garapena, eta uste dut denok egon gaitezkeela pozik denbora horretan lortu dugunagatik. Eta aitortzeko lehen ariketa hori funtsezkoa da. Ez esker onekoa izan behar delako, baizik eta abiapuntua kontuan izan gabe ezin delako inora iritsi. Eta abiapuntua, Egibar jauna, ez da ez legez besteko proposamen hau ez batzordea, zuk esan duzun bezala. Abiapuntua, gure abiapuntua, Gernikako Estatutu bikaina da. Eta badakit urte hauetan guztietan ondo funtzionatu ez duten gauzak, konpondu beharreko bat ez etortzeak edo nabarmen hobetu daitezkeen kontuak ikusi ditugula… Bai kanpora begira eta bai barrura begira: hogeita hamar urte udal-legerik gabe, Ekarpen Lege guztiz disfuntzionala, erakundeen arteko koordinazio-mekanismo ez oso argiak… Hori ere zuzendu egin behar da. Hori delako kontua; zuzendu egin behar da, hobetu egin behar da, daukagunean aurrera egin behar da, beti bezala, denon artean, herrialde hobea eraikitzen jarraitzeko. Denon artean, ez batzuk besteen kontra. Beraz, beti adostasuna bilatuz. Eta horregatik da hain garrantzitsua daukaguna berrikusten ari garenean zer lortu nahi dugun jakitea. Eta nik esango dizuet zer nahi dugun eta zer ez dugun nahi sozialistok. Guztiaren erdian herritarrak egon daitezen nahi dugu, ez beste entelekia batzuk, izen askoz arranditsuagoak badituzte ere: herritarrak nahi ditugu. Eta badakit zuk ez duzula oso gogoko termino hori. Kontzeptu atzerritarra zela esan zenuen behin, frantsesa zela. Ez dakit zuk nahiago duzun XVII. mendera itzultzea, pertsonak jauntxoak edo mendekoak ziren garaira itzultzea; baina guri herritar kontzeptua gustatzen zaigu, herritarra pertsona librea delako, eskubide sozial eta politikoak dituena. Eta euskal gizarteaz hitz egitea gustatzen zaigu, bertan txertatzen direlako herrialde honetan bizi garen pertsona guztiak, eta inori ez zaiolako galdetzen bere ideologiaz, bere erlijioaz edo bere nortasunaz. Gauden guztiok gara, eta elkarrekin eraikitzen dugu Euskadi deitzen diogun erkidego politikoa. Horregatik, ez ditugu nahi denok sartzen ez garen proiektuak. Ez dugu parte hartu nahi nortasun bakarrarekin uniformatu nahi gaituen eta hori onartzen ez duena kanpora uzten duen eraikuntza nazional batean; modu menderaezinean sozialak garelako, modu setatian askotarikoak garelako eta ez dugulako nahi inork esatea nolakoak izan behar dugun, eta ezta euskaldun onak edo txarrak garela ere, beste batzuen iritzi berekoak ez bagara. Denok gara euskaldunak, bakoitza geure erara, eta eskatzen duguna da aniztasun hori errespetatzea, gure ezaugarri nagusietako bat delako. Eta horregatik nahi dugu autogobernua bakoitzaren identitate librea bermatzen duen tresna gisa, eta ez identitate bakarra inposatzeko, euskaltasunaren kontzepzio jakin bat inposatzeko modu gisa. Autogobernua pertsona desberdinentzako eskubide berdinen zaindari gisa. Eta alderantzizkoa nahi duenak, berriro XVII. mendera eraman nahi gaituenak, aurrean izango gaitu. Eta subiranotasunaz hitz egingo dugu, baina subiranotasuna ez da lehengo gauza bera. Lekuz aldatu da, ez dago leku bakarrean. Subiranotasun-forma berria hemen dago, gure artean; Eusko Legebiltzarrean dago, baina baita Diputatuen Kongresuan eta Europako Parlamentuan ere. Gune partekatuak daudenean, esaterako, gu mugitzen garen esparru politiko eta sozial desberdinak daudenean, subiranotasunak ere egon behar du eta partekatu egin behar da. Eta subiranotasun esklusiboak eta baztertzaileak bilatzea, zuetako batzuek egin nahi duzuen bezala, errealitatearen aurka, historiaren aurka eta etorkizunaren aurka joatea da. Horregatik, muga horiek –oso subiranoak izan arren– eraiki nahi dituenak ere aurrean izango gaitu. Dagoeneko ez dago estatu unitario eta bere baitan itxitakoaren eredurik. Hori guztia eraldatzen ari da gure inguruan. Ekonomia globalizatuta dago, informazioa globala eta berehalakoa da, gure eguneroko bizitzari eragiten dioten erabakiak hemen hartzen dira, Euskadin, baina baita munduko beste toki batzuetan ere. Eta guri errealitate berri horretarako, mende berri honetarako erakunde-bilbe berri bat sortzea dagokigu; estatu zabalagoa, maila anitzetakoa eratzen duen bilbea. Eusko Jaurlaritza estatua da, Espainiako Gobernua estatua da eta Europan eraiki nahi dugun ordezkaritza-gobernua ere estatua da. Denok gara errealitate instituzional berri baten zati. Hori da gure etorkizuna definitzen duen oraina, eta zeregin honetan gurekin bat egiteko eskatzen dizuet. Estatu independente berriak proposatzeak gizartea hautsi eta herritar batzuk beste batzuen aurka jarri ez ezik gobernatu behar dugun errealitatearen aurka joatea ere bada, eta, horregatik, independentziak ere aurrean izango gaitu. Zuen proposamenak autogobernua eguneratzea aipatzen du, eta ados nago horrekin. Baina ez hori bakarrik. Autogobernua modernizatu nahi dugu, akatsak zuzentzeko eta zirkunstantzia berrietara egokitzeko; baina Konstituzioa ere aldatu nahi dugu, autogobernu berriak gobernantza erkidean txertatzeko. Eta Europako instituzio handiak aldatu nahi ditugu, demokratikoagoak egiteko eta eragiten diguten erabakien benetako partaide izan ahal izateko. Aldaketei ezikusiarena egin diezaiekegu, baina errealitatea gailenduko da azkenean; eta hobe dugu guk eguneratzea gure autogobernua, gure eredu politikoa, gure lurralde-eredua, eta egoera berrira egokitzea, beste batzuek inposatutako aldaketa batzuen ikusle izatea baino. Gauza horiei buruz hitz egin nahi dugu sozialistok: nola modernizatu gure esparru politikoa iragazkorrago eta irekiago egiteko, eta ez itxiago eta opakuago egiteko; nola bermatu gure presentzia eragiten diguten erabakiak hartzen diren foroetan, eta ez geure baitan nola ixten garen esparru zabalagoetakoak izateari uko eginda; nola bermatu askatasunak. Horretaz guztiaz hitz egin nahi dugu. Eta jendearen aurrean egin nahi dugu, hurrengo belaunaldientzako eredu instituzionala jokoan baitago eztabaida horretan. Eta egin nahi dugu, bai horixe, jokoarauak betez, egin nahi ditugun aldaketak egiteko ibilbidea markatzen duten lege-eskakizunak betez. Hori delako demokrazia. Demokrazia ez da gehiengoen eta gutxiengoen joko hutsa. Eta erregelamenduak, arauak eta legeak errespetatzea ere bada –eta norbaitek esango luke batez ere hori dela–, horiek bermatzen baitute nire askatasuna, denon askatasuna; boterearen kontrola direlako, edozein delarik ere boterea erabiltzen duena. Horregatik, oinarri horiekin, etorkizunera begiratzeko eskatzen dizuet berriz ere, ez iraganera; ondorengo belaunaldiari behar duen erosotasuna emango dioten instituzio berriak elkarrekin eraikitzeko ahalegina egiteko eskatzen dizuet. Bada garaia batzuek iraganeko muga zeharkatu eta historian utz dezaten historia dena, eta ahaleginak batzea erabaki dezaten esparru instituzional modernoago bat eraikitzeko, etortzeko dagoenarekin bat datorren bat, eta ez milurtekoko ez dakit zer oinarritan ainguratutako bat. Ez dakit ohartu zaren, Egibar jauna, baina zure interbentzioan iraganaz baino ez duzu hitz egin. Nirea orainari buruzkoa izan da, eta errealitate berrira egokitzeko egin behar dugunari buruzkoa. Eta arraroa egingo zaizu entzutea, baina euskal sozialistok ere erabaki nahi dugu. Baina ez behin bakarrik eta betiko. Sozialistok… La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3550 |
10 | 66 | 20.02.2014 | LÓPEZ ÁLVAREZ | SV-ES | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Acabo. Sozialistok egunero erabakitzen jarraitu nahi dugu, Euskadin, Espainian eta Europan; hori delako gure eragiteko ahalmena handituko duena eta, ondorioz, gure herritar-askatasuna handituko duena. Eta, azkenik, edozein eguneratzek lehendik daukaguna hobetzeko balio behar du, ez atzera egiteko, batzuk oso gustura baldin badaude ere. Eta Gernikako Estatutuak autogobernurako ahalmen ikaragarria jartzen du gure esku, denok elkarrekin bizi gaitezkeen esparrua definitzen du, pentsatzen duguna pentsatzen dugula edo sentitzen garen moduan sentitzen garela ere, eta herrialde honek eraiki ahal izan duen desberdinen arteko ituna irudikatzen du. Beraz, autogobernua bermatzea, desberdinen arteko bizikidetza finkatzea eta indartzea, eta desberdinen arteko itunak berreskuratzea da hobetzea. Beraz, hitz egin dezagun, eztabaidatu dezagun eta, batik bat, adostu dezagun, erabakitzen dugunak gure Estatutuak izan zuen babes bera eta adostasun bera izan ditzan, gutxienez, alderantzizkoa atzera egitea izango litzatekeelako. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3551 |
10 | 66 | 20.02.2014 | LÓPEZ ÁLVAREZ | SV-ES | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | … Eta horrek ere aurrean izango gaitu; izan ere, berriro esango dut, herrialde hau denon artean egin behar dugulako, ez batzuk beste batzuen kontra. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3552 |
10 | 66 | 20.02.2014 | SÉMPER PASCUAL | PV-ETP | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Eskerrik asko, presidente andrea. Buenos días a todos. Arratsalde on, guztioi. Aitortu beharra daukat nolabaiteko ikusmina dugula eztabaida honen aurrean. Gaur egingo denaren aurrean ere bai, hein batean; baina, batez ere, dudarik gabe, gaurtik aurrera abian jarriko den batzordearen aurrean. Eta ekarpenak egiteko borondate argiarekin; ez gaur eta batzordean gure iritzia emateko borondatearekin soilik, baita gure iritziz jarreretan argitasun asko behar duen zerbaitetan argitasun pixka bat jartzeko borondatearekin ere. Aldez aurreko bi konturekin hasiko naiz. Horietako bat da atentzioa ematen didala ez eztabaida honetako jatorrizko testuan eta ez erdibidekoan Euskadi konstituzionalean beti gobernatzen aritu direnek –lau urtez izan ezik– berariaz ez balioztatu izana Autonomia Estatuak izan duen garrantzia, euskal herritarrentzat izan duen eta oraindik duen garrantzia, azken ia berrogei urte hauetan gure aurrerapenerako eta Euskadiren modernizazio objektiborako izan duen garrantzia; Autonomia Estatutuak izan duen garrantzia, Euskadiren historiako autogobernu-maila handienak lortzeko aukera eman baitigu. Eta harritu egin gaitu, atentzioa eman digu ez esateak –eta berariaz utzi da alde batera, horretaz ez daukat zalantzarik– Euskadi bi baldintza bete direnean soilik izan dela subjektu politiko: batetik, Espainia demokratikoa eta Konstituzioak legeztatutakoa izatea eta, bestetik, euskaldunen arteko akordioa. Bi baldintza horiek bete direnean soilik existitu da Euskadi gaur egun ezagutzen dugun subjektu politiko gisa: 1936an, egoera dramatikoan, eta 1979an. Horregatik ematen du atentzioa, bai, atentzio handia ematen digu ezen alde batera uzten diren bi gauza horiek, berez, balioztatu beharko litzatekeen zerbait gorrotatzeagatik uzten direla alde batera. Eta sentitzen dut, Egibar jauna, batetik, zuen testuan ez agertzea eta, bestetik, autogobernu-maila horiez objektiboki gozatu duenak eta Autonomia Estatutuari esker lur hau gobernatu duenak ez aitortzea. Benetan uste dut politika modernoak dituen gaitzak –edo gaitzetako batzuk– eufemismoak gehiegi erabiltzea dela, zeinek lausotu egiten baitute eztabai- daren ezinbesteko argitasuna eta, ondorioz, alde batera uzten baitute eztabaiden ezinbesteko zorroztasuna. Eztabaida honen planteamendua eufemismoz betea dago talde proposamengilearen aldetik, buruzagi politikoen aldetik eta, aurreko asteetan, baita lehendakariaren aldetik ere. Zuek interesagatik saihesten duzue jakineko proposamen bat aurreratzea –zuen esanean, lehendakari jaunaren esanean–, "zatiketa eta istilua eragitea ekiditeko". Horrek adierazten du ezen hitz onek, mozorrotzen badira ere, gaur ekiten diogun bide horren azken emaitzari buruz zuek daukazuen ikuspegia ezkutatzen dutela, zeina, zuen aurreikuspenen arabera, ez baita oso egokia adostasunerako. Eta atentzioa ematen dute, eta eufemismoak, eta estatu demokratiko batean saihestezina eta erraz formulatzekoa izan beharko lukeen zerbait amaitzeko dituzten zailtasun erretorikoak eta literarioak erabiltzea gaurtik bertatik gainditzeko premia ere justifikatzen dute: legea bera aldatzeko edozein prozedura legera egokitzea. Zuk hanka erakutsi duzu, Egibar jauna, baina ez duzue argi esaten ez gauza bat eta ez bestea (orain hitz egingo dugu argitasunez). Eta gauzak horrela, Euzko Alderdi Jeltzaleak eta lehendakariak eguneratzea, erreforma edo estatus berria deitu dioten hori adostera gonbidatu gaituzte Ganbera honetan ordezkaritza dugun alderdiak. Hainbat modutan deitzen diote aldi berean, unearen eta adierazpena egiten duenaren arabera, proiektu propio bat arriskatzea saihestuz, esplizituak izatea saihestuz eta argiak izatea saihestuz. Eta haien zehaztapena Ganbera honetara eta Legebiltzar honetara ekarri da. Bide bat irekitzen da, zuek bide bat irekitzen duzue gertakari bitxien zain eta haizeak alde jotzearen zain, eta ez diguzue esaten zer nahi duzuen benetan. Ez diguzue kontatzen. Badirudi ez dagoela proiektu propiorik. Ala, badago? Hitz egin dezagun argi, eta eufemismorik gabe. Eta espero dut hitz hauek direna bezala interpretatuko direla: inor gogaitzeko eta haserrarazteko asmorik gabeko hitz gisa. Baina hitz dezagun argi elkar ulertzeko oinarrizko kontuetan oraintxe bertatik hasita, horrek lagundu egingo digulako eta gaizki-ulertze eta antzerki asko aurreztuko dizkigulako batzordean. Zuek, Egibar jauna, independentistak zarete. Zuek, eta baita jaun horiek ere. Baina ñabardura bat dago, desberdintasun bat dago. Horiek, independentziaz gain, estatu sozialista iraultzaile bat ezarri nahi dute. Baina zuek independentistak zarete. Politikaarloko zuen zeregina Euskal Herrian independentzia lortzea da. Honaino uste dut ondo ari naizela. Egiten dituzuen urrats guztiak, egiten dituzuen proposamen guztiak, koherentziaz, azken helburu hori lortzera zuzenduta egongo dira. (Berriro diot, gutxiespen-asmorik gabe esan dizut, deskribatzeko asmoz soilik.) Helburu hori lortzeko, batzuetan azeleragailua zapalduko duzue, eta beste batzuetan moteldu egingo zarete; batzuetan legea eskatuko duzue, eta beste batzuetan ez duzue arazorik izango salatzeko edo alde batera uzteko; batzuetan argiak izango zarete, eta beste batzuetan eufemismo gehiegi erabiliko dituzue. Baina dena betikora zuzenduta egongo da beti: gertatzen dena gertatzen dela, edozein delarik egoera, zuen helburua Euskal Herriaren independentzia izango da. Gaur, Egibar jaunak esan du, legez besteko proposamen horren aurkezpena justifikatzeko eta batzordea justifikatzeko, "hauxe izan daiteke unea" (hitzez hitz kopiatu dut: "hauxe izan daiteke unea"). Lehen ere izan zen, eta hala esan zuen Ibarretxe jaunak! Lehen ere izan zen unea, eta aurretik ere izan ziren beste une batzuk! Zuentzat beti da unea (eta ez naiz ari gutxietsi nahian, deskribatu nahian baizik), beti da unea independentziaranzko urratsak egiteko. Hitz egin dezagun argi! Independentzia lortzea –hori da zuen asmoa, hori da politika-arloko zuen izateko arrazoia– zuen zerbitzu publikoko bokazioaren gainetik dago; nik ez dizuet ukatzen bokazio hori, baina beste edozein arrazoiren eta beste edozein motibazioren gainetik dagoen asmoa duzue hori. Horregatik, berdin izango zaizue euskaldunen arteko eta euskaldunen eta gainerako espainiarren arteko bizikidetza- eta aurrerakuntzahistoria. Berdin izango zaizue gaur egungo Euskadik eta bere aurrerakuntzak modernotasunetik eta kemenetik dutena hona bizimodu hobe baten bila etorri eta Euskadi hobea egin zuten milaka espainiarri esker lortu izana. Baina historiatik harago –batzuentzat erabakigarria izango da, interpretatzen duten, kontatzen duten eta nola bizitzea erabakitzen duten moduaren arabera (beste batzuentzat ez da horrenbestekoa izango)–, okerrena da berdin zaizuela etorkizuna, berdin zaizuela munduaren norabidea. Berdin izango zaizue XIX. mendeko ideia bat defendatzea, behin eta berriz defendatzen jarraitzea, halako bilakaera eta aldaketa izan dituen eta, ondorioz, iraganeko ametsen kontura bizitzen uzten ez duen, erantzun errazik ez duen eta ez zurian eta ez beltzean azaldu ezin den mundu batean (ez hemengoak eta ez hangoak). Mundu askoz konplexuagoa da, azaldu ezin dena eta XIX. mendeko erantzunik onartzen ez duena, Egibar jauna. Berdin izango zaizue estatu-nazioen bilakaera, berdin izango zaizue Europak herritarren arteko hormak eraitsi nahi izatea eta norbanakoa eta nortasun pertsonala nortasun kolektiboaren gainetik indartu nahi izatea, mundu gero eta irekiago eta elkarrekin gehiago lotutako mundu batean. Hori guztia berdin izango zaizue, eta baita beste gauza asko ere. Sortzen diren ziurgabetasuna, kezka eta tentsio politikoa bigarren maila batean geratuko dira, zuen helburua Euskal Herriaren independentzia delako, eta dena izango da ongi etorria helburu hori lortzen laguntzen badu. Horregatik da hain garrantzitsua eratuko den batzordea. Eta guk gogoz eta ausardiaz hartuko dugu parte batzorde horretan, batzorde horren barnean aukera izango dugulako bi eredu alderatzeko, Euskadi ulertzeko bi modu alderatzeko, iraganekoak baino gehiago Euskadi etorkizunera proiektatzeko bi ereduak. Eta gure eredua zein den aurreratuko dizut nik, Egibar jauna… Izan ere, bakoitzak bere iritzia defendatuko duela ere leporatzen diguzu. Besterik ez genuen behar, EAJren iritzia defendatzea! Guk uste dugu Euskadik etorkizun liluragarria eta itxaropentsua duela. Hala uste dugu. Egia da etorkizun hori erronkaz eta zailtasunez betea dagoela; mundua, lehen esan dizuedan bezala, gero eta konplexuagoa delako, lehiakorragoa delako eta, aldi berean, txikiagoa ere badelako. Baina aukeraz betetako etorkizuna da, horiek aprobetxatzen asmatzen badugu, ondo kokatzen eta daukagun potentzial ikaragarria aprobetxatzen asmatzen badugu. Eta guk uste dugu ezen, Euskadin etorkizun hori izateko, nahitaezkoak direla elkarrekiko mendekotasuna eta lankidetza; elkar ulertu behar dela, Espainiako eta Europako gainerakoekin batzen gaituzten lotura kultural, historiko edo ekonomiko nabarmenak indartu behar direla, horiek ematen digutelako Europan indartsuago izateko aukera. Izan ere, hemen tamainak axola du, Egibar jauna. Kasu honetan axola du. Baina askoz gehiago axola du… La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3553 |
10 | 66 | 20.02.2014 | SÉMPER PASCUAL | PV-ETP | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Amaitzen ari naiz, presidente andrea. Baina askoz gehiago axola du ziurtasunak, askoz gehiago axola du segurtasun juridikoak eta bizikidetza-esparruek xedatutakoa betetzeak; askoz gehiago axola du herritar guztien ordezkari izateko erantzukizun ikaragarria dugunok egunero horren jakitun izateak, hau da, herritar guztien ordezkari garela, ez zati baten, atal baten edo identitate baztertzaile edo bananduen ordezkari. Herritar guztien ordezkari gara. Eta horregatik, apelazio bat eginez bukatuko dut, bereziki Euzko Alderdi Jeltzaleari; oro har, denei, baina bereziki zuei: ikas dezagun iraganeko akatsetatik, ikas dezagun hutsegiteetatik, ikas dezagun tentsio politiko eta sozial gogaikarriko uneetara eraman gintuzten akats horietatik. Ferrari bat daukagu: autonomismoa, autonomia, Euskadi; baina seiscientos bat balitz bezala ari zarete gidatzen. Balia dezagun gure Autonomia Estatu- tuaren potentzialtasuna, hobetu dezagun hobetu beharrekoa, eraberritu dezagun eraberritu beharrekoa; baina ikas dezagun iraganetik, lehendakari jauna. Ez gaitezen berriro erori zatiketa- eta tentsio-erroreetan… La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3554 |
10 | 66 | 20.02.2014 | SÉMPER PASCUAL | PV-ETP | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Lege barruan dena da posible. Kanpoan amildegia dago, eta amildegi horrek kale itsura garamatza. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3555 |
10 | 66 | 20.02.2014 | ARRAIZ BARBADILLO | EH Bildu | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Egun on guztioi. Gaurkoan Euskal Herria Bildu zetorren Legebiltzar honetara beste batzuekin batera etorkizunari ate bat irekitzera eta ez da posible izan. Agian ez zen guk nahiko genukeen atea, baina ate bat zen eta etorkizunari begira zegoen. Baina ez da posible izan batzuk tematu direlako, ahalegin handiak egin dituzte azkenean iraganari begira dagoen leiho bat irekitzeko eta horretan gelditzea nahiago izan dute. Autonomia Erkidego honek behar duen estatus berriaren inguruko eztabaida honez gero kalean dago, eta horren aurrean bi aukera zeuden: batetik, herritarren borondatea muga bakar gisa eztabaidatzen hastea, beti ere euskal herritarrei hitza eta erabakia emateko asmoz, ala gaur egun daukagun eta erabat agortuta dagoen Gernikako Estatutuari itxura aldatzeko operazioa abian jartzea. Lehenengo aukera etorkizuna da, ez dakiguna, ezagutzen ez duguna, etortzeke dagoena. Bigarrena, bigarren aukera aspaldi aspalditik ezagutzen dugu, aski ezaguna den jarrera politikoa da, funtsean ezer ez aldatzeko gauzen itxura aldatzea, Lampedusaren "Il Gatopardo" bezain zaharra ala zaharragoa den jarrera politikoa. Euskal Herria Bilduk bat egiten du Araba, Bizkaia eta Gipuzkoak osatzen duten Autonomia Erkidegoak estatus berria behar duela adierazten duten guztiekin, baina zergatik behar dute Araba, Bizkaia eta Gipuzkoak estatus berria? Bada, logikoa denez, zaharrak ez duelako balio, honez gero, estatus zaharrak ez du balio. Hau da, Gernikako Estatutua agortuta dagoelako, agortua eta are agortuago dagoelako, euskal gehiengo sindikalak eta herri sektore desberdinek behin eta berriz aipatu eta adierazi duten bezala. EH Bilduk bat egiten du zentzu horretan Euskal Herri osoan zabalduta dagoen aldaketa politikarako gogoarekin; gure iritziz, ez da hemengo kontu bat bakarrik, hiru lurraldeetako kontu bat, baizik eta gainontzekoetakoa ere bai. Nafarroa Garaian, adibidez, gaur egun erregimena kolokan dakusagula, argi eta garbi dago herritarren nahia, herritarren gogoa aldaketa politikoarena dela. Ipar Euskal Herrian ere –Lapurdin, Behe Nafarroan eta Zuberoan ere– aldaketarako gogoa ere oso zabalduta dago, euskal lurraldeei erakunde bat ematea lehentasun. Noski, Euskal Herriko zazpi lurraldeetan aldaketa politikorako gogoa oso era desberdinetan arnasten dugu, gure lurraldeetako egoerak ere zeharo desberdinak direlako. Baina lurralde guztietan aldaketa politikorako gogoak iturburu bakarra du: euskal herritarrok espainiar eta frantziar estatuek aitortzen ez duten nazio batean bizi garela. Ukazio horretatik, Espainiak eta Frantziak Euskal Herriarekiko menpekotasunezko harremanak inposatzen dituzte, gure etorkizuna herri gisa bahituz. Menpekotasunezko harreman horiek gainditu nahiaren ondorioz aldaketa politikorako gogoa sortzen eta Euskal Herri osora zabaltzen ari da. Euskal herritarren aldaketa politikorako gogoa estatus berriak eskatzen ditu, estatus berri bat Nafarroa Garaiarentzat, beste estatus berri bat Ipar Euskal Herriarentzat eta beste bat hemen. Estatus berri horietako bakoitza desberdina izango da, lehen esan dudan bezala, egoerak ere desberdinak direlako, baina enbor bakarra izango dute: Euskal Herria Europako nazio bat dela eta, ondorioz, euskal herritarroi dagokigula erabakitze eskubideak ardazten duen estatus berri bakoitza. Hau da, badago estatus berriari buruz hitz egitea, honek bere baitan erabakitze eskubidea baldin badauka. Bestela ez da estatus berria, baizik eta estatus zaharraren itxuraldatze hutsa. Es decir, solo hay nuevo estatus para la Comunidad Autónoma vasca o para Nafarroa Garaia o para Ipar Euskal Herria, si este contiene dentro de sí mismo el derecho a decidir, porque si no lo contiene, si no lo contempla, no es nuevo estatus: es el viejo remozado, es el viejo parcheado. EH Bilduk ez du ulertzen erabakitze eskubidea bide baten azken geltoki gisa, ezta pentsatu ere. EH Bilduk erabakitze eskubidea Araba, Bizkaia eta Gipuzkoak osatzen duten Autonomia Erkidegoak behar duen estatus berria goitik behera ezaugarritzen duen ardatz nagusi gisa ulertzen du. Erabakitze eskubidea ez da zentzu horretan euskal herritarrek une zehatz batean, kontu zehatz bat erabaki ahal izatea, baizik eta prozesu dinamiko eta iraunkor bat, non herritarrentzako garrantzitsuenak diren kontu guztiak eztabaidan jarri behar diren eta hitza eta erabakia beraiei eman behar zaien. Herritarrei ezin zaie hitza eta erabakia eman oraingoan eta gero kendu. Euskal Herria Bilduk proposatzen du gure gizarteak erabaki behar dituen funtsezko kontu horiei guztiei buruz euskal herritarrei, eta soilik herritarrei, dagokiela hitza eta erabakia. Eta zeintzuk dira kontu horiek? Noski, guztion artean adostu beharko ditugu. Baina guk batzuk ponentzia horren mahaiaren gainean ere jarri nahi ditugu: lan harremanetarako markoa, adibidez, eredu sozioekonomikoa, hizkuntza eta hezkuntza, nazio sinbologia, euskal herritartasuna, euskal lurraldeen arteko harremanak eta, noski, espainiar Estatuarekiko harremana ere. Euskal Autonomia Erkidegoak behar duen estatus berriak kontu horiei guztiei, gutxienez, erantzun beharko lieke, Euskal Herria Bildu eztabaida horretara etorkizunari ate hori parez pare irekitzera etorri da. Horixe izan da gure asmoa eta, gainera, ez geneukan bakarrik egiteko asmorik. Guk bide hori, abiapuntutik helbururaino, Euskal Herria nazio gisa aintzat hartzen duten euskal eragile eta sektore guztiekin batera, baita alderdi politikoekin ere, egiteko asmoa geneukan, eta badaukagu, gaur ezinezko izan bada ere. Bide horretan, alderdi politikoek ardura handia daukagu. Gure esku dago hein handi batean ateak zabaltzea eta herritarrei noiz, nola eta zeren inguruan eman behar zaien hitza eta erabakia eztabaidatzea eta adostea. EH Bilduren ustez, alderdi politikook eta instituzio publikoek bide horretan herritarrei hitza eta erabakia emateko tresna izan behar dute. Horretan datza estatus berriaren funtsa, baina Legebiltzar honetan iraganarekiko tentazio handiegiak ikusten ari gara. Batzuk baldintza berdintasunean lehiatu behar izatearen beldur ikusten ditugu. Noski, seguruenez, eszenatoki horretan beraien proiektu politikoa galtzaile suertatuko litzatekeelako. Azkenean, Araba, Bizkaia eta Gipuzkoako herritar gehiengoaren nahiarekin bat egiten ez duelako, baina horiek dira demokraziaren miseriak ala dohainak. Inork ezin dio itsasoari aterik itxi eta batzuk saiatzen ari dira, baina ez dute lortuko oraingoan ere. Eta gaur, lan horretan onartu behar da erabakitze eskubidea ukatzen dieten horiei laguntza handia eman dietela beste batzuek, hain zuzen ere, hauteskunde programan hori idatzita dutenek. Eta ez dugu oso ondo ulertzen zertara datorren hori guztia, nola batu gaitezkeen egitasmo horretan, bai erabakitze eskubidea ukatzen dutenak eta baita bere hauteskunde programan horrela adierazita daukatenak ere. Ez dago hori ulertzerik. Edo, behintzat, guretzako ez dago hori ulertzerik. Hori bai, nora doaz batzuk eta besteak batera? Lehengo eztabaidan ikusi dugu. Ez doaz inora, ez doaz inora. Buelta handi bat marraztera berriro abiapuntura itzultzeko abiapuntu horretatik mugitu ez gaitezen, herri bezala aurrerapausorik eman ez dezagun. Ez kontatu bidaia horretarako EH Bildurekin. Ez kontatu gurekin euskal herritarrei iruzurra egiteko edo herritarrei hitza eta erabakia lapurtzeko. Are gutxiago, instituzio hau horretarako baliatuz. Hori bai, euskal bidea batera egiteko prest gaituzue. Euskal Herriaren nazio aitortzaren alde lan egiteko prest gaituzue, erabakitze eskubidea lortzeko eta gauzatzeko prest gaituzue. Hona gure konpromisoa. Hona gure hitza eta erabakia. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3556 |
10 | 66 | 20.02.2014 | MANEIRO LABAYEN | Mixto-UPyD | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Eskerrik asko, presidente andrea. Egun on, berriz ere. Bere ekimenaren justifikazioan, Euzko Alderdi Jeltzaleak guri interesgarria iruditzen zaigun egia bat esan du. Honako hau dio berariaz: "Espainiako estatuan eztabaida bizia sortu da indarrean dagoen autonomia-ereduaren dohain eta akatsen gainean eta haren bideragarritasun orokorra eta haren eraginkortasuna bermatzeko bertan sartu behar diren egiturazko aldaketen gainean…". Bai, halaxe da. Gaur egun, autonomia-estatua eztabaidan jartzen da, eta horretan badute zerikusia UPyDk planteatutako ekimenek eta azaldutako argudioak: autonomia-estatuaren kontua, zer egin beharko genukeen autonomia-estatu bideragarria, efizientea eta eraginkorra bermatzeko. Hori idatzi du Euzko Alderdi Jeltzaleak bere justifikazioan. Eta guk, Euzko Alderdi Jeltzaleak jasotzen duenari erantzuna emateko, planteatu dugun zuzenketa planteatu dugu: zer egin beharko litzatekeen, gure iritziz, herrialde osoa modernizatzeko. Eta hortik aurrera proposatzen duguna nik uste dut oso argia dela. Beste bozeramaile batzuek ez be- zala –batzordea martxan jartzea proposatzen duten batzuk barnean direla–, bozeramaile horiek ez bezala, guk argi daukagu norantz joan behar dugun eta zer eredu defendatzen dugun. Zer proposatzen dugu guk zuzenketa horrekin? Autonomia-eredua berritzea, hain zuzen ere; baina ez nazionalistak pozik uzten ahalegintzeko –hori oso garrantzitsua da, eta bereziki Talde Sozialistari zuzenduta doa–, ez nazionalistak pozik uzteko, ez nazionalistak eroso jartzeko, nazionalistak ezin baitira eroso jarri, nazionalistak ez direlako inoiz eroso egongo, nazionalistak ez direlako inoiz konformatuko daukatenarekin, nazionalistak aseezinak direlako. Nahi duzuena defendatuko duzue, baina guk ez dugu ezer proposatuko nazionalistak eroso jartzeko. Guk erreforma bat egingo dugu, eta horixe proposatzen dugu, interes orokorra, guztien ongia eta denok batzen gaituena defendatzeko. Hori da guk defendatzen duguna. Eta, jakina, autonomia-eredua berritzea lehendik dauden akatsak eta bikoiztasunak zuzentzeko eta interes orokorra eta berdintasuna defendatzeko. Eta bizi garen herrialdean zerga-berdintasuna defendatzeko. Kontu horretan, iruditzen zait progresistak edo beren burua ezkertiartzat dutenak ados egongo direla: herritarren arteko berdintasuna, zerga-berdintasuna herritar gaituen estatuaren barruan. Eta oso garrantzitsua da adieraztea ustelkeria, lardaskeriak eta lurralde-istiluak ohikoak dituen estatua interesatzen zaiela nazionalistei. Horregatik ere zuzendu behar da bizi garen estatua. Esan dudan bezala, ez nazionalistak pozik uzteko –hori ezinezkoa da–, guztion ongia eta interes orokorra defendatzeko baizik. Eta gure proposamena estatu federal simetriko eta kooperatiboa da. Estatu federal simetriko eta kooperatiboa. Eskumen berak dituzten autonomia-erkidegoez eratutako estatu federal simetriko eta kooperatiboa, interes orokorra eta ahalik eta berdintasun handiena bermatzeko eskuordetu ezinezko eskumenak izan ditzakeena. Hori da gure eredua. Eta, jakina, gure zuzenketan Euskadiko arkitektura instituzionala aldatzea ere proposatzen dugu, oraindik egin ez dena eta azken urte hauetan inoiz planteatu ez dena. Lurralde Historikoen Legearen erreforma eta udal-lege bat lehenbailehen onartzea, modernizatzeko eta Euskadin ahalik eta berdintasun handiena bermatzeko. Estatu federal simetrikoa, eskumen berak dituzten autonomia-erkidegoez eratutakoa. Probintziako diputazioak eta foru-aldundiak kentzea. Udalerriak bat egitea. Eskumenen banaketa berria Europaren, Espainiako Gobernuaren, autonomia-erkidegoen eta udalerrien artean. Baliabide publikoak gauza garrantzitsue- tarako erabili behar ditugu; ez alferrikako erakundeak mantentzeko, herritarren interesak defendatzeko baizik. Beraz, hori da gure zuzenketa. Hori ere gure programa politikoan dago, zuek irakurri dezakezuen programa politikoan. Hori da azken boladan defendatu duguna. Orain dela egun gutxi batzuk, hain zuzen ere, duela pare bat hilabete edo hilabete eta erdi, izenburu hau irakurri nuen komunikabide batean: "Espainiako Alderdi Sozialista Langileak uko egin dio Katalunia eta Euskadirako lurralde-eztabaida zatikatua egiteari". Eta Elena Valenciano andreak hau zioen: "Gernikako Estatutua aldatzeko batzordea ez da ez euskal politikaren eta ez euskal gizartearen lehentasuna". Ikusi dugu Euskadiko Alderdi Sozialistak estatu konfederalean eta lurralde-desberdintasunetan sakontzeko bere bideari jarraitzen diola, eta hori, azken batean Euzko Alderdi Jeltzaleak bere onurarako baliatuko du. Nolanahi ere, interesgarria izango litzateke jakitea zer proposatzen duen zehazki Euskadiko Alderdi Sozialistak. Hemen esan den bezala, badakigu zer proposatzen duten nazionalistek; Alderdi Sozialistak zehazki edo gutxi gorabehera zer proposatzen duen jakin beharko litzateke; Kataluniarako proposatzen duena edo Madrilerako proposatzen duena..., edo zer den zehazki proposatzen duena. Batzorde bat eratzea zuek proposatu duzuelako esan dut hori. Beraz, zuek azaldu beharko duzue zer nahi duen zuetako bakoitzak. Esan dudan bezala, badakigu zer proposatzen duten nazionalistek: independentziaranzko urratsak egitea eta Espainiako gainerako lurraldeetatik banantzea. Horren ondorioa izango da –edo ondorioa izango litzateke, ez delako inolaz ere gertatuko– bizikidetza haustea eta herritarren arteko borroka. Argi dago gu egongo garela batzorde horretan; ez Euzko Alderdi Jeltzalearen proposamenei aurka egiteko soilik, baita gureak defendatzeko ere, urte hauetan guztietan defendatu ditugunak. Beraz, badakigu zein diren euskal nazionalismoaren asmoak batzorde hori proposatzen duenean, oso ondo ezagutzen ditugu. Asmoa ez da jendearen bizimodua hobetzea. Nazionalismoaren asmoa ez da jendearen bizimodua hobetzea, independentziarantz joatea baizik. Ezin ditugu izan eskumen gehiago. Ezin ditugu izan eskumen gehiago. Hurrengo urratsa independentzia izango litzateke. Hori ere azaldu beharko lukete Talde Sozialistako kideek, zer autogobernu berri proposatzen duten. Dena den, badakigu zer proposatzen duen euskal nazionalismoak: independentziarantz joatea, herrialdea apurtzea eta gu Espainiatik eta Europatik ateratzea. Eta litekeena da batzuek joko horretan sartu nahi izatea. Gu ez gara sartuko inolaz ere. Bizikidetza hautsi nahi dutenen eta desberdintasunean sakondu nahi dutenen aurrean egongo gara. Badakigu zein diren mugak, eta ondo egongo litzateke zuek muga horiek ondo ezagutzea: indarreko legeria eta demokrazia bera. Legeak aldatu egin daitezke, Espainiako Konstituzioa aldatu egin daiteke, baina xedatutako legezko prozeduren bitartez. Eta Euzko Alderdi Jeltzaleko eta EH Bilduko kideei gauza bat esan behar zaie: erabakitzeko eskubidea, nazionalistek ulertzen duten bezala (hau da, autodeterminazio-eskubidea), gezurra da; gezurra da, eta ezingo da inolaz ere aplikatu. Estatuaren lurraldeeredua espainiar guztion artean erabakitzen dugu, hautesleria ezin da zatitu, eta erabakitzeko eskubidea Espainiako herritar guztiei dagokie. Por lo tanto, esta es nuestra postura: defendemos un estado federal simétrico. Para ello, proponemos la reforma de la Constitución Española, pero no para cumplir los deseos de los nacionalistas, sino para defender el interés general y la igualdad. Por otro lado, proponemos la reforma de la Ley de Territorios Históricos y traer lo antes posible a este Parlamento la ley municipal. Si se constituye la comisión sobre autogobierno, ahí estaremos nosotros. No tenemos miedo a defender nuestras propuestas, nuestras ideas y nuestros argumentos, y, de paso, desmontar las mismas mentiras de siempre del nacionalismo. Hori da, gure iritziz, egin behar dena, horiek dira egin behar diren legezko eta egiturazko aldaketak. Euskadik ez du nazionalismo gehiago behar; berdintasun eta demokrazia gehiago behar ditu, batik bat. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3557 |
10 | 66 | 20.02.2014 | EGIBAR ARTOLA | EA-NV | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Tal vez si hablaran entre ustedes sobre lo que el Partido Nacionalista Vasco piensa sobre este tema, sería extraño, porque algunos dicen que está muy claro qué es lo que queremos, y otros piden explicaciones acerca de lo que queremos con esta ponencia. Lo que yo he manifestado desde el principio ha sido que nosotros no hemos venido hoy aquí a explicar nuestras posiciones; pero sí acerca de la organización y acerca de la necesidad, puesto que la base del Partido Nacionalista Vasco está en el programa. Antes lo he dicho en euskera; ahora lo diré en castellano. 255. orrialdetik 261. orrialdera biltzen da zer pentsatzen duen Euzko Alderdi Jeltzaleak kontu horren inguruan. Hasieratik daude "Etorkizuna euskal autogobernuarentzat", "Akordio irekia, XXI. menderako akordioa", "Krisiaren amaiera. Geure eredu sozioekonomikoan aurrera egiten", "Subiranotasun eta autogobernu gehiago", zehaztapenekin, eskubide historikoen eguneratzearekin eta erabakitzeko eskubidearen instituzionalizazioarekin; bizikidetza-garai berrirako bost konpromiso berriak, eta zehaztutako konpromisoak. Hori da Euzko Alderdi Jeltzalearen pentsamendua. EH Bilduk "euskal bidea" dokumentua prestatu du, lehen eskutik ezagutzen duguna –oraindik irakurtzeko astirik izan ez badut ere–. Baina hauteskundeprograman ez zegoen ezer, ez erabakitzeko eskubideari buruz, ez antzekorik. Nik ulertzen dut berrituz eta garai berrietara egokituz joan behar duzuela, baina horretaz ez dago ezer idatzita aste honetara arte; ez dakit gidoiaren premiengatik, behartuta edo halaxe nahi zenutelako, "euskal bidea" deituriko proiektua aurkeztu baituzue. Lo leeremos. Baina beste batzuk ez dira ausartzen euskal herria existitzen dela esatera ere. Sistematikoki, Patxi Lópezen interbentzioak entelekia gisa sailkatzen du gure gaia. Eta herritartasunaz hitz egiten du, herritarren eskubideez hitz egiten du… Oharkabean ere ez dio ihes egiten euskal herriaren definizioak. Gertatzen dena da Gernikako Autonomia Estatutuko 1. artikuluak Euskal Herria aipatzen duela bere nazionalitatearen adierazpen gisa. Eta Estatutuaren gehigarriak dio Estatutu hori onartzeak ez duela esan nahi euskal herriak (ez lurralde historikoek, euskal herriak baizik) uko egiten dienik berarenak izan litezkeen eskubideei. Zu babes zaitez herritartasunaren, gizartearen eta abarren kontzeptu iheskorretan. Baina, bestalde, adierazi diguzu (iheskorra, bai, ihes egiten duelako), iragarri diguzu, testu konstituzionalaren aldaketen zerrenda oso bat, gidoi oso bat. Itxura batean, hauteskundeetan barrena egindako bidaia honek Estatua lurraldeka antolatzera eramango zaitu! Gainera, esan diguzu subiranotasunaz hitz egin dezakegula. Hitz egin dezagun independentziaz, aldaketa konstituzionalez... Horretarako baldin bada, aurrera! Lehen esan da "hauxe da unea", edo "hau ez da unea". Sémper jauna… Ez, ez; nik esan dut "hauxe da unea", eta zuk erantzun didazu: "Lehen izan zen unea!". Nork galarazi zuen une hura? Legebiltzar honek? Ala beste ganbera batek ukatu zuen elkarrizketarako aukera, eta negoziaketa-prozesu bat abian jartzea? Zuk esan duzu herrialde honek…, Euskadiren etorkizuna bermatua dagoela, eta Euskadik etorkizun bikaina duela. Erabat ados nago. Ez dut uste gauza bera gertatuko denik alderdi politiko guztiekin. Euskadiren etorkizuna bermatua dago. No queremos engaños, EH Bildu. Lo que nosotros hemos presentado está en el programa. Cuando nos reunimos con ustedes nos trajeron dos documentos: por una parte, el prólogo del nuevo estatuto político, y, por otro, los papeles de Loiola. No son suyos, pero han participado. En el primero yo diría que de forma intermitente En el segundo, sí, en los papeles de Loiola, con ahínco. Lo dice el prólogo: "Los ciudadanos de la Comunidad Autónoma Vasca, utilizando nuestra voluntad democrática y respetando y actualizando nuestros derechos históricos en el Estatuto de Gernika y en la Constitución Española, manifestamos la voluntad de materializar un nuevo pacto político de convivencia". Por lo tanto, sí que hay un anclaje, y estamos de acuerdo. Esto lo subrayaron ustedes, es un documento que han traído ustedes. Legezkotasun ospetsuari buruzkoa da, zeina, zuen iritziz, dena preskribatzen baitu baina nire iritziz ez horrenbeste, edo ez hain bizkor. Loiolako paperetan, "euskal herritarrei beren etorkizun politiko instituzionalari buruzko erabakiak askatasunez eta demokratikoki hartzeko aukera ematen dieten mekanismoei" buruzko kapituluan, legezkotasunari buruzko erreferentzian esaten du "erabaki horiek indarkeriarik eta bortxarik gabe hartuko direla, legezko arauak eta prozedurak betez". Eta honako hau esanaz adierazten dira legezko arauak eta prozedurak. "Guri iruditzen zaigu" –eta Alderdi Sozialista han zegoen– "legezko prozedura horiek une bakoitzean indarrean daudenak direla, eta etorkizunean aldatu egin daitezkeela herritarren borondatearen muga izan ez daitezen, erabiltzeko bermea baizik". La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3558 |
10 | 66 | 20.02.2014 | EGIBAR ARTOLA | EA-NV | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Ez herritarren borondatearentzako eragozpena, hura erabiltzeko bermea baizik. Hori da dagoena. Nik amaitu nahi nuke gauza batekin, eta da aurreko saiakaeran, 2004. urteko saiakaeran, bai Estatutuaren egoeraren inguruan bai etorkizunari begira bere barruan zituen potentzialtasunak azpimarratzeko garaian, egon zen ebazpen bat, eta nirea egiten dut, irakurri ondoren, zergatik ez da edukietan sartzen. Baina autogobernuari buruzko bilkura hartan ebazpen bat egon zen, honela dioena: "Askatasunez eta demokratikoki aldarrikatutako euskal herriaren egungo nahiei erantzuten dien esparru juridikoaren erreformaren bitartez euskal autogobernua eguneratzea eta horretan sakontzea esparru baliagarri bat eta ahalegin legitimo berri bat bilatzeko eskubidea da euskal gizartearentzat" (ahalegin legitimo berri bat) "eta beharrezkoa, arazoak gainditzeko eta aplika dai- tezkeen tresna arauemaile eta partaidetzakoen bidez bere normalizazio demokratikorako erregulazio egokia lortzeko". Horrek esan nahi du borondate kolektiboen adierazpen edo bilakaera demokratikoa galaraztea ez dela bidea… La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3559 |
10 | 66 | 20.02.2014 | EGIBAR ARTOLA | EA-NV | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Ukatu, galarazi, edo kasu honetan atzeratu egin dezake…, ez da bide egokia herrien borondate demokratikoetan bilakaera demokratiko hori galaraztea, ez herri katalanarenean eta ez euskal herriarenean. Eta aukera hori batzorde honetan sortzen zaigu. Guk aurreiritzirik gabe parte hartuko dugu, baina jarrerak baditugu: 257. orrialdetik 261. orrialdera. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3560 |
10 | 66 | 20.02.2014 | LÓPEZ ÁLVAREZ | SV-ES | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Bai, Egibar jauna. Eta zuri ez zaizu ateratzen deskuiduz ere hiritar hitza, eta oso gauza bitxia da, zure Gobernuak esaten baitu lehentasuna pertsonek dutela. Nik ez dut arazorik euskal herria aitortzeko eta euskal herriaz hitz egiteko, baina euskal herria herritar libre eta berdinek osatzen dute. Ez dakit zu gauza bera ari zaren pentsatzen. Bai, eta horrenbeste gertatzen zaizu herritar hitza ez erabiltzea, non, une egokia oraintxe izatea eragiten duten kontuetako bati buruz hitz egin duzunean ere eta garai berri honetan izan dezakegun bakea aipatu duzunean ere, honako hau esan duzu: "Bakeak bere dimentsio politikoa du"… Jakina, dimentsio politikoa, soziala eta ekonomikoa. Eta honako hau ere esan duzu: "Herrien bakea, herrien arteko bakea, nazioen arteko bakea". ETA talde terroristak alderdi sozialistako norbait, alderdi popularreko norbait, enpresari bat, nazionalista bat edo guardia zibil bat hiltzen zuenean, herri batek beste herri bat hiltzen zuen ala euskaldun batek beste euskaldun bat hiltzen zuen? Ala aberrisalbatzaile gisa, herriaren izenean beste pertsona bat hiltzen zuen pertsona bat zen? Beraz, zer da herrien arteko bakearen kontu hori? Hemen egon behar dutenak herritarren arteko bakea eta herritarren arteko adiskidetasuna dira. Beraz, erabili noizean behin herritar-kontzeptua, zeina, hain zuzen, Frantziako Iraultzan sortu baitzen, orduan utzi geniolako mendeko izateari eta orduan hasi ginelako pertsona libre gisa eskubideak eta askatasunak izaten. Herritartasuna, euskal gizartea, hori da euskal herriaren borondateak eratu behar duena. Eta lehengo interbentzioa beste modu batean planteatuko dut. Zer nahi dugu esaten dugunean gure egitura berrikusten ari garela? Aurrera egin, ala atzera egin? Eta bi zentzutan planteatu dut. Batetik, daukaguna hobetzeko zentzuan. Hau ez da orri garbi bat, zure alderdiko norbaitek esan zuen bezala! Ez. Hemen Gernikako Estatutuarekin ari gara bizitzen, autogobernurako ahalmen ikaragarria, desberdinen arteko bizikidetza eta desberdinen arteko ituna izateko aukera eman digunarekin. Batek aurrera egiten badu, batek hobera egiten badu, autogobernua hobetu eta bermatzen du, desberdinen arteko bizikidetza hobetu eta finkatzen du, eta desberdinen arteko itunak indartzen ditu; eta ez alderantziz. Horregatik, Estatutuak izan zuena baino adostasun handiagoa izatea izan beharko luke baldintzetako bat, ez al da hala? Aurrera egiteari eta hobetzeari buruz esandakoaren bigarren zentzua: errealitatera egokitzeari dagokionez. Eta hainbat adibide jarri ditut. Subiranotasuna ez da lehengoa; bizi garen gune partekatuetan, subiranotasun partekatuak daude. Eta erabaki batzuk hemen hartzen ditugu, eta beste batzuk Madrilen, eta beste batzuk Bruselan, eta gehiegitan Berlinen, eta beste batzuk oso txarrak Wall Streeteko bulegoren batean. Eta zenbat eta erabaki-eremu gehiagotan parte hartzen dugun, geure burua isolatu gabe, libreagoak izango gara, eta eragiteko ahalmen handiagoa izango dugu. Hau da, subiranotasun partekatua subiranotasun esklusibo eta baztertzailearen aurka. Mugak kentzen ari den mundu bat, ala mugak jarri nahi ditugu? Izan ere, kontua da bizi garen munduan –lehen ere esan dut– ekonomia globalizatua dagoela eta mugak gainditzen dituela. Informazioa… Ez, zer egin nahi dugu guk? Pertsonentzako mugak jarri? Ez, aizu; hori ez da errealitate berrira egokitzea. Ikusi behar dugu nola definitu behar dugun erakunde-, politika-, lurralde-eredu berri bat –edo deitu nahi duzun bezala– gai izango dena, errealitate horretara egokitzeaz gain, hura gobernatzeko ahalegina egiteko. Bilduko ordezkariak zioen bezala: "Ez, ez; guk lan-harremanetarako esparru propioa nahi dugu, eta politika propioa eta esklusiboa…". Hainbat adibide jarri ditu; eta zenbaitek, egia esan, egiten dugu. Ez naiz sartuko ikur nazionalen kontuan, horrek asko kezkatzen bainau kontu horiez hitz egiten den bakoitzean. Bada, nik nahi dudana da Europa osoan politika edo esparru bateratua edukitzea, Europa osoan politika propioa izatea. Eta nik Europako fiskalitate bateratu baten aldeko apustua egin nahi dut, eta Europa osoko politika ekonomiko erkide baten alde, eta Europa osoko politika sozial erkide baten alde. Nik kontinente bat eraiki nahi dudalako. Nik kontinente bat eraiki nahi dut, nire erabakitzeko ahalmena bermatuko duena. Horregatik esaten dut: ez, ez, dena batera ezinezkoa da. Ez, ez, dena batera ezinezkoa da. Zu esklusibotasunean eta zure ahalmenaren bazterketan ari zara ixten zure proposamena. Ni ire- kitzen ari naiz. Eta, gainera, denoi eskatuko nizueke: har ezazue mundua den bezala. Ireki zaitezte, eta utzi beti zeuen zilborrari begiratzeari. Guk geure berezitasuna daukagu, eta funtsezkoa da. Gure erabakitzeko eskubidea izango dugu, eta eutsi egin behar diogu; baina horri eusteko, irekitzeko eta beste eredu batekin parte hartzeko gai izan behar dugu, hor kanpoan eraikitzen ari den horretan mugarik gabe, bazterketarik gabe eta esklusibotasunik gabe. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3561 |
10 | 66 | 20.02.2014 | SÉMPER PASCUAL | PV-ETP | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Bai, presidente andrea. Eskerrik asko. Egibar jauna, jende horrek oso argi hitz egiten du. Zaila da horiekin elkar ulertzea, beste maila batean bizi direlako, daukagun eredua ez bezalako baten aldeko apustua egiten duen maila batean bizi direlako. Horien eredua Venezuelan, Kuban…, gisa horretako erregimenetan islatzen da. Independentzia nahi dute, baina gisa horretako eredu bat ezartzeko. Baina zuek gai zarete argiago hitz egiteko. Nik uste dut gai zaretela denborak aurrera egin ahala eboluzionatzeko. Badakit ahalegintzen ari zaretela, badakit egin duzuela (Risas), badakit ahalegina egiten ari zaretela, badakit horretarako ahalegin txiki batzuk egon direla. Baina oraindik bidea duzue egiteko. Mundua erortzen ari zaizue. Argudio politikoa eta politikan izateko arrazoi bat eraikitzeko balio izan zizuen mundua erortzen ari da, hain zuzen ere, Euskal Herriaren independentzia lortzea. Mundu hori erortzen ari da, estatu-nazio tradizionalak, orain arte estatunazio subirano gisa ulertu direnak eboluzionatzen eta aldatzen ari direlako. Herritarren eskaerak aldatu eta eboluzionatu egiten direlako. Belaunaldi berri bat sartu delako, eta horrek beste erantzun batzuk nahi ditu, lehengo erantzun tradizionalek ez diotelako balio, eta gauza berriak, desberdinak, garai berrietara egokitutakoak aldarrikatzen ari da. Lehen esan dizuedan bezala, modu sinple batean, ezkerraren eta eskuinaren kontzeptu tradizionalekin eta independentziaren eta subiranotasunaren kontzeptu tradizionalekin azaldu ezin den mundu batera egokitutakoak. Aldatu egin da. Lehertu egin da. Eta zuek ez zarete gai izan, irudimen nazionalista ez da gai izan, denborak aurrera egin ahala eboluzionatzeko eta errealitate berri horretara egokitzeko. Eta eztabaida zahar eta zaharkituetara eraman nahi gaituzue denok; zilegi da zuek hori egitea, baina ez dizuegu utziko. Eztabaidaren erdigunea ez delako herri bat, Egibar jauna. Euskadin hainbat herri daude, identitate asko daude, Euskadi ulertzeko, sentitzeko eta bizitzeko modu asko daude, eta Euskadi homogeneizatzen ahalegintzea, absurdua izateaz gain, akats larria da. Eta zuek tematuta zaudete, euskal herria ulertzeko zuen modua onartzen ez dutenak kanporatuz, gu benetako euskaldunen kategoriatik kanpo uzten tematuta zaudete. Eta berriro diot, Egibar jauna, identitatea ulertzeko hainbat modu daude. Horregatik, plaza publikoa da gizabidea…, instituzioek legeak egiteko lekua, herritarrak plaza publikoan gara daitezen. Ez die erreparatzen identitateei, herritarrei erreparatzen die, eskubidez eta betebeharrez betetako herritarrei. Hori da kontua, eta hori antolatzen dugu gizarte modernook legeen inguruan, konstituzioen inguruan eta autonomia-estatutuen inguruan. Daukagun autonomia-estatutuak gure historian lehen aldiz lortu zuen –gauza batzuei uko eginez, baina gauza txiki pozgarriak ere lortuta– plaza publikoan denok elkarrekin bizitzeko moduko bizikidetza-esparrua antolatzea. Eta zuri inork ez dizu galarazten zure euskaltasuna egokien iruditzen zaizun moduan bizitzea, legeriak eta legeak bermatzen dutelako. Eta gai izan ginen inoizko askatasun-mailarik, autogobernu-mailarik eta euskaltasunaren adierazpen-mailarik handienak lortzeko. Berriro diot, Euskadik ez zuen inoiz izan 1979az geroztik izan duen entitate politikorik. Inoiz ez. Entitate politiko bat Gipuzkoa zen, beste bat Bizkaia eta beste bat Araba; eta Nafarroa, zu pozik uzteko. Entitate politiko berezituak, bakoitza bere foru-erregimen aparteko eta bereziekin. Eta 1979tik aurrera eratu zen politikoki Euskadi, 1979tik aurrera eman zitzaion forma politikoa errealitate politiko bati. Eta berriro diot, gauza batzuei uko eginez eta adostasunera iritsita. Eta Autonomia Estatutuak eratzen duen plaza publiko hori da zaindu behar duguna, eta plaza publiko horretan denok batera bizi gaitezke, gure euskaltasuna nola sentitzen dugun alde batera utzita eta euskal herriaren kontzeptu horri (nire ustez zaharra dena, baina onartzen dudana) zer eduki ematen diogun alde batera utzita. Eta bide horretatik doaz garaiak, eta bide horretatik doa mundua. Lehen esan dizudan bezala, oso handia da, baina gero eta txikiagoa eta hurbilagoa da. Galdetu diezaiotela gure enpresei, galdetu diezaietela gure enpresaburuei, gure ekintzaileei, munduan barrena ibiltzen den eta ziurtasunak eta indarrak behar dituen jendeari. Ez du beste sesio eta liskarrik behar. Nik espero dut, berriro diot, ikasiko zenutela (hori bai) iragan berri honetatik, eta espero dut denon artean gai izango garela zuhurtziaren eta zentzu pixka baten eta erreforma batzuen ekarpena egiteko –zergatik ez, beharrezkoak badira– baina ez hausturak, Egibar jauna, horrek nekatu eta aspertu egiten baitu. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3562 |
10 | 66 | 20.02.2014 | ARRAIZ BARBADILLO | EH Bildu | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Eguerdi on berriro. La primera cuestión, ya lo comprenderán…, nosotros ya lo hemos dicho hoy…, lehen esan dugu gure asmoa zela etorkizunari ate bat irekitzera etortzea, eta iruditzen zaigu batzuk iraganera soilik begiratzen duen leiho bat irekitzen tematu direla. Lo que ustedes han firmado hoy dice lo siguiente: "Autogobernuari buruzko batzorde espezifiko bat, haren lorpenak eta estatutuaren garapenaren egungo egoera ebaluatuko dituena eta, legezko arau eta prozeduren arabera eta ahalik eta adostasun handienarekin, eguneratzeko oinarriak adostuko dituena". Hori da sinatu duzuena. Hori ez da posizio neutro bat, "eta hortik aurrera gure posizio politikoa adieraziko dugu". Ez. Hori posizio politiko bat da, eta posizio politiko hori gelditzen da egungo markoan eta ez du gainditzen. Eta erabakitze eskubideaz aukera, hipotesi bezala ere ahaztu egiten da. Hori, argi eta garbi. Koldo Mediavilla Euzko Alderdi Jeltzaleko instituzio-saileko arduradunak gaur bertan esan du zuek hurbilago sentitzen zaretela PSEtik EH Bildutik baino. Berak esan du. Oso ondo iruditzen zait. Ez duzue hemen azaldu behar. Joan zaitezte kalera eta azaldu jendeari, kanpoan dauden abertzale eta demokrata guztiei, kontu honetaz gertuago sentitzen zaretela PSEtik EH Bildutik baino. Esan ezazue, azaldu ezazue hori. Eserleku horretan daudenak eta beste hartan daudenak ados jartzen ari dira, eta zeuek salatu duzue aste honetan bertan, Auzitegi Konstituzionalak eten dezan erabakitzeko eskubidea barnean hartzen duen estatutua berritzeko aukera oro. Eta horiekin adostu duzue! Alderdi horrekin adostu duzue batzorde hori martxan jartzea. Ez dago hori ulertuko duenik. Ez dago ulertuko duenik. Sémper jauna, gainbehera datorrena espainiar estatua da. Espainiar estatua da gainbehera datorrena. Eta gainbehera dator ustezko erreforma demokratikoak, halakoa izan ez zenak, ezin duelako gehiago iraun. Hogeita hamabost urte iraun du, eta ezin du gehiago. Katalanek eta euskaldunok joan egin nahi dugu. Joan egin nahi dugu. Eman ziguten esparruak ez du ase gure subiranotasun-irrika, sable-zarata atzean zela, badaezpada ere. Hori guztia kontuan hartuta, joan egin nahi dugu. Zer arazo dago? Zer arazo dago euskaldunok gure etorkizuna askatasunez eta demokratikoki erabaki ahal izateko? Zer arazo duzue demokraziarekin? Zer arazo duzue guk erabaki ahal izateko zer izan nahi dugun, zer harreman izan nahi dugun espainiar estatuarekin, frantsesarekin, Europarekin, munduarekin, galaxiarekin…, edo nahi duzunarekin, López jauna, nahi duzunarekin? Baina, axola ez bazaizu, guk erabaki nahi dugu. Hori dela eta, hori dela eta planteatzen duguna da estatus berri bat behar dela Euskal Herrian, estatus berriak behar direla, eztabaidatu nahi dugu horretaz. Gaurkoa, pentsatzen dugu atzean gelditzen dela eta aurrerabide luzea eta handia dagoela egiteko, eta espero dugu horretan berriro elkartzea, posible baldin bada, eta akordioak egitea eta akordio horiek irautea behar den momentua arte. Besterik gabe, eskerrik asko guztioi. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3563 |
10 | 66 | 20.02.2014 | MANEIRO LABAYEN | Mixto-UPyD | Euzko Abertzaleak legebiltzar-taldeak egindako legez besteko proposamena, Euskal Herriaren borondate politikoaren adierazpen den aldetik autogobernua eguneratzeari buruz. Eztabaida eta behin betiko ebazpena | Eskerrik asko, presidente andrea. Jatorrizko ekimenaren justifikazioan planteatzen zenarekin jarraituko dut nik. Euzko Alderdi Jeltzaleak dio autonomia-estatuak arazo larri bat duela, Espainiak estatua konfiguratzeko arazo larri bat duela. Eta Euzko Alderdi Jeltzaleak hortik aurrera planteatzen duena ez dira Estatua bideragarri, berdintasunezko, eraginkor edo efiziente egiteko jakineko neurriak. Zer proposatzen du Euzko Alderdi Jeltzaleak? Argi dago ezen proposatzen duen batzordearen helburu nagusia dela Espainiako gainerako lurraldeetatik banantzea eta Europatik ateratzea. Uste dut hori argi dagoela. Hori jasotzen du Euzko Alderdi Jeltzalearen programa politikoak. Beraz, hori da helburua. Dena den, zuek proposatu duzue batzordea, eta zuek azaldu behar zeniguten guri eta herritar guztioi zein den zuen asmoa; baina oraintxe bertan, bozketa egin aurretik. Zer proposatzen duzue zehazki, zein da zuen helburua, zer urrats egin nahi dituzue (ez zer urrats egingo dituzuen, zer urrats egiteko asmoa duzuen baizik), zer gehiengo lortzeko asmoa duzue, zer estatutu-erreforma planteatzen duzue, zer estatus berri proposatzen duzue? Hori zen azaldu beharrekoa. Edo Alderdi Sozialistaren kasuan, zer eredu berri proposatzen diguten. Izan ere, López jaunak eredu berriaz hitz egin digu. Ondo eta argi azaldu behar zuten zer proposatzen duten zehazki Euskadirentzat, herritarrek jakin dezaten. Baina ez hori bakarrik: zuek planteatzen duzuen Euskadi hori guk osatzen dugun Estatuaren ba- rruan nola txertatuko den ere proposatu behar zenuten. Eta zer estatu-eredu defendatzen duzuen azaldu behar zenuten; estatu federala, estatu federal simetrikoa, asimetrikoa edo konfederala defendatzen duzuen azaldu behar zenuten. Hori guztia azaldu behar zen. Ez da nahikoa esatea autogobernua eguneratu behar dela. Zertarako eta zergatik ere esplikatu behar da, eta estatu-ereduan, Espainia osoan nola txertatzen den ere azaldu behar da. Eta ez Espainia osoan bakarrik, baita Europa osoan ere, hori baita etorkizuna. Etorkizunak ezin ditu mugak jarri, kendu egin behar ditu. Hori da gure aurrean daukagun etorkizuna: muga gutxiago izatea, lehendik dauden mugak kentzea, eta ez berriak jartzea. Dena den, mugak zein diren gogorarazi nahi dizuet berriro. Ez legezko mugak soilik: legezko mugak, muga demokratikoak eta herritarren eskubideen mugak. Horiek dira mugak. Guk geure zuzenketa daukagu. Uste dut berdintasun gehiago eta askatasun gehiago bermatzeko biderik onena dela. Uste dugu aldaketa horiek egin beharko liratekeela, estatus berri bat edo antzeko zerbait planteatu baino gehiago. Uste dut Euskadin, Espainian, Europan eta bizi garen mundu globalizatuan denok hobeto bizi ahal izateko behar diren proposamenak planteatzen direla helburu bakar batekin: demokrazia gehiago, askatasun gehiago, berdintasun gehiago; muga gutxiago jarri, eta gehiago kendu. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3564 |
10 | 66 | 20.02.2014 | LÓPEZ DE MUNAIN GANUZA | EH Bildu | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Buenas tardes. Erabilera anitzeko Iradier Arena deritzonaren prozesuaren laburpena eginez hasi nahi nuke. 2004an ekin zitzaion zezen-plaza izango zena eraikitzeko proiektuari, bere buruari plazari bira bat ematea eskaintzeko bezain handinahi eta harroputza zen alkate baten neurriko bati. Espainian, Alderdi Popularraren Gobernuaren espekulazio-politikek adoretu zituzten diru-xahuketaren eta etxebizitzaren eta lurzoruaren prezioak infinituraino hazteko itxaropenaren urte zoro haiek lagundu egin zuten adreiluaren lagun ziren alkateek, edo adreiluaren lagun baino gehiago eraikitzaileen lagun ziren alkateek, berebiziko ideiak izan zitzaten; esaterako, hegazkinik gabeko aireportuak, autorik gabeko errepideak, bidaiaririk gabeko abiadura handiko trenak eta hirigunea apaintzeko zezen-plazak. La plaza de toros de Gasteiz se planteó desde el principio, y sin ningún reparo, como fraude urbanístico. Aquella operación urbanística se le ocurrió a Alfonso Alonso, justamente a quien hoy en día es el portavoz del PP en el Congreso. Alfonso Alonso Gasteizko alkatea zen garai hartan, baina bere etorkizunerako lanpostu hobe baten bila ari zen. Aurreko zezen-plazaren lurzoruaren salmentan eta lurzoruaren liberalizazioaren espekulazioan oinarritzen zen proiektu bat asmatu zuen. Hala, ia dohainik aterako zen obra berria, eta, gainera, erabilera berria emango zitzaion, eta auzoa biziberrituko zuen, eta merkatariak eta auzotarrak erdigunean kokatu. Baina azkar desegin zen ilusio hura, eta hasieratik hasi ziren Gasteizko Udaleko oposizioko talde batzuk herritarrei makroegitura haren kostu errealaren berri ematen, eta behin eta berriz agertu zuten kezka. Noski, inork ez zien entzun. Ez behintzat aurreko Alkatetzako inork. 2006an jarri zen abian zezen-plaza berria, eta Alderdi Popularra Gasteizko herritarrak engainatzen saiatu arren, 13 milioi euro baino gehiagoko kostua izan zuten lanek. Ia ezer ez. Aldi hartan, ikusi zen eremu hura alferrikakoa izango zela erabat, ez baitzen inondik ageri Gasteizen zezenketa-espiritua. Eta ikusi zen inbertsio hark ez zuela gizarte-onurarik izango herritarrengan; aitzitik, alferrikako inbertsio gisa hautematen hasi ziren. Une hartan, inbertsio hura arazo politiko bihur zitekeela ikusita, erabilera anitzeko kontzeptua agertu zen. Cambiar una plaza de toros para que sea una infraestructura multiusos requiere nuevas inversiones. Es normal, puesto que el edificio se diseñó inicialmente para otro uso. El espacio ha de adecuarse desde el punto de vista acústico, de seguridad, de movilidad y demás. Y en ese camino de acondicionamiento se gasta una cantidad de siete cifras; concretamente, más de un millón de euros. No es baladí. Milioi bat euro baino gehiago egokitze-prozesu horretan. Horregatik guztiagatik, eraikitzaileentzako diru-jana izan dela diogu; diru publikoz ordaindu da, eta oraindik ere ordaintzen jarraitzen dugu, erabiltzeko aukeraren bat izan dezan. Adreiluaren eta diru-jan espekulatiboaren politikaren testuinguru horretan agertzen da berriro erabilera anitzeko espazioa; kasu honetan, Kultura Zinegotzigoak kobratzen dituen udal-tasak direla eta. Gaur, hemen, Gasteizko Udalaren arduradun politiko nagusia gurekin izateko zortea dugu, Iradier Arenaren tasaren inposaketaren arduradun nagusia. Gasteizko egungo alkateak, Ogasun eta Kultura zinegotziekin batera, bereizkeriaz egin dizkiete deskontuak zazpi sustatzaile pribaturi, eta, kasualitatez, Madrilekoak dira guztiak. Sarrera kobratu dute sustatzaile horiek ikuskizunetarako, eta ez zuten merezi hobari hori, ezta besterik ere, indarrean dagoen araudiari jarraikiz. Hala ere, hobariak egin zizkieten, jakin arren ez zetozela bat zuzenbidearekin. Hala onartu dute jada, eta hala ari da ikertzen epaile bat, ustezko prebarikazio-delituagatik, eta Kulturako zinegotzi ohia inputatu du. Gasteizko alkateak aukera eman du sustatzaile pribatuek irabazi-asmorik gabeko eta gizarte-intereseko jarduerei ematen zaizkien hobariak iruzur eginda jasotzeko; jarduera horiek, hain zuzen, % 90era arteko "deskontuak" (kakotx artean) izan ditzakete tasetan. Baina, kasu honetan, ikuskizunetarako sarrerak kobratu eta tasetan % 90etik gorako deskontuak izan dituzten sustatzaileez ari gara. Legezkoa da hori? Epaile batek ebatziko du. Eskuarki, Ogasun Zinegotzigoak aztertzen ditu tasak udaletan. Gasteizen, ez. Kulturara joaten ziren. Han negoziatzen ziren; jakina, alkatearen onespenarekin, eta, noski, Ogasun zinegotziaren onespenarekin. Ezin zitekeen bestela. Eta gure hirian ere gertatzen dira gauza bitxi askoak, hala nola tasak negoziagarriak izatea. Hala adierazi zuen Ogasun zinegotziak, Uriarte jaunak. Antzeko ekitaldiengatik, tasa eta deskontu desberdinak zeuden. Noski, sustatzailearen eta Alderdi Popularraren arteko adiskidetasunak zehaztu zezakeen baremoa. Hala, Ogasun zinegotziaren hitzetan, "tasa errealitatera egokitzeko zuzendu da". Errealitateak erruz gainditzen du fikzioa, eta ausartzen da hau esaten –haren hitzak dira–: "ez gaitezen engainatu; inor ez bada etortzen, prezioak oso garestiak direlako, are gutxiago kobratuko genuke". Cosas tan extrañas como esa pasan en nuestro ayuntamiento; sí, señoras y señores. Cosas extrañas que favorecen a unos. Ese es el nivel de los políticos que mandan en el Ayuntamiento de Gasteiz, y la gestión partidista y lamentable que llevan a cabo tiene consecuencias en los bolsillos de los ciudadanos. Ezagutzen duzue udal-tasak banaka negoziatzen ausartzen den ordezkari publikorik? Ezagutzen duzue ordezkari publikorik esan dezakeenik herritarrek udalak zehaztu dituen tasak ordaintzeko betebeharra dutela, baina enpresek negoziatu egin ditzaketela, beren irabaziak handiagoak izan daitezen? Ezagutzen duzue halako adiskidekeriarik, eta jendeaz hainbeste eta hain ozen barre egiten duenik? Bada, bilatu hemen bertan, popularren artean. Maroto jaunak jakitun izanik onartu zituen halako jarduerak. Egin barre, Maroto jauna. Bai, egin barre, epaileak esango baitizu Kulturako eta Ogasuneko zinegotziak bezain erruduna zarela. Egin barre. Politikoki, Kulturako zinegotziak eraman zuen errua, Encina Serranok, eta kargua utzi zuen, itxuraz, arrazoi pertsonalengatik; erretiroa ere eman zitzaion. Hala, Ogasun zinegotzia eta alkate jauna, hemen bertan duguna, oharkabean bezala igaro ziren halako adiskidekeria-kasu nabarmen honetan. La concejala de Gasteiz Ane Aristi lo dijo muy claro en el pleno: "Zuek, horrela jokatuta, erabilera anitzeko ekipamendutzat saldu nahi izan diguzue iruzur hau, ekitaldiak eta jarduerak hartzeko, eta, hala, Iradier Arenaren iruzur handia estali". Udalari diruak ihes egiten dion beste zulo bat (eta nik esaten dizut hori, alkate jauna). Eta iruzurrak diru publikoz estaltzen hasita, zuen lagun sustatzaileei ere lagundu zeniezaieketen, beren negozioetan erraztasunak emanez. Eta, arren, ez ausartu esaten iruzur horiekin jarduera ekonomikoa sortu zela eremu hartan. Ez esan tokiko merkataritza sustatzen duenik. Ez esan Gasteizko hiriari ordaindu behar ziotena ordaintzeari utzi ziotenez gain badela honen onura jaso duenik. Euzko Alderdi Jeltzalearekin adostu dugun erdibideko zuzenketa irakurriko dut jarraian. Lehen puntua: "Eusko Legebiltzarrak Herri Kontuen Euskal Epaite- giari eskatzen dio Gasteizko Udaleko ordenantza fiskala eta udal-prezio publikoko 7.11.3 tasaren aplikazioaren fiskalizazioa eta azterketa juridikoa egin dezala, erabilera anitzeko udal-eraikinean burutu diren jarduera guztiena, 2008tik 2013ra bitarteko ekitaldietan, biak barne". 2. puntua: "Eusko Jaurlaritzak honako hau eskatzen dio Herri Kontuen Euskal Epaitegiari: 7.11.3 tasaren ikuskatzea premiaz gehitu dezala Gasteizko Udalari buruz, 2011ko epeari dagokionez, egiten ari den lanean; eta han gehitu ditzala Iradier Arenaren prozedura eta gastuak hobetzeko onartzen dituen gomendioak. 3. puntua: "Eusko Legebiltzarrak honako hau eskatzen dio Gasteizko Udalari: jar ditzala Herri Kontuen Euskal Epaitegiaren esku 2008tik 2013ra artean kobratutako tasen gaineko espedienteak, hala nola tasa horiei buruz Bilkurako Idazkaritza Nagusiak egindako txostenak". Proposamen hori adostu dugu EAJrekin, Gasteizko Udalean bozkatu zen bera, edo, gutxienez, sentsibilitate berekoa; Herri Kontuen Euskal Epaitegiari Iradier Arenaren tasak berrikusteko eskatzen diona; Gasteizko hiriarekiko errespetuz, zuek guztiok bozkatu beharko zenuketena; hori onartu zutenei erantzukizun politikoak eskatzeko aukera emango duena. Epaileak zehaztuko ditu erantzukizun penalak. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3565 |
10 | 66 | 20.02.2014 | MAROTO ARANZÁBAL | PV-ETP | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Eskerrik asko, presidente andrea. Mikrofonotik hartu behar nuen hitza; baina López de Munain jaunari zinegotzi izatera jolastea gustatzen zaionez (ez zaizu, bada, biderik geratzen!), bada, haren jolasarekin pixka bat jarraitzeagatik atera naiz hona. Hasteko, nabarmen uzteko ez duzula ezer ulertzen. Ezer ez. Gaizki azaldu dizute Udalekoek, nahiko gaizki. Hasteko, Gasteizko Udalari ez zaiolako euro bakar bat ere kostatu Iradier Arena erabilera anitzekoa. Euro bakar bat ere ez Gasteizko Udalari. Gogorra izan behar du hona etorri eta zenbakien kontu horiek esan ondoren isiltzea. Euro bakar bat ere ez. Badakizu zergatik? Alderdi Sozialistarekin adostu genuelako, eta, ondoren, EAJrekin, eragiketa horrek ez zuela euro bakar bateko kostua izango altxortegi publikoan. Euro bakar bateko kostua ere ez altxortegi publikoan. Ekipamendu berria da, eta eremu hori guztia eraberritu da altxor publikoari euro bakar bateko kostua ere eragin gabe. Beste hogeita hamar aldiz esan diezazuket, baina ikusten dut ez duela ezertarako balio. Bigarren lekuan, halako espazio publikoetan ematen diren hobariak ordenantzek diotena zorrotz betez ematen dira. Eta kasuren batean nabarmentzen denean, kasu honetan bezala, egin diren jarduerak –beti interes publikoa defendatuz, erabilera bat emateko espazio horri– punturen batean urrundu egin direla, kasu honetan gertatu eta publiko egin den moduan, bada berehala zuzentzen da. Berandu dator zure esku-hartzea, arrazoi askorengatik. Besteak beste, EAJ eta PP jada ados jarri direlako Gasteizko Udalean ordenantza hori zuzentzeko. Besteak beste, horregatik. Berandu zatoz, besteak beste, Herri Kontuen Euskal Epaitegia jada egiten ari baita txostena. Ez da beharrezkoa zu hona ezer eskatzera etortzea. Eta, besteak beste, hemen EAJrekin adostu duzuen erdibideko zuzenketa Bilduk Gasteizen PPrekin, eta EAJrekin, bozkatu duena delako. Ikusten duzu zer urrun zauden errealitatetik, eta zer zaila den estualdi horretatik ateratzea. Hori gertatzen zaizu zinegotzi ez zaren leku bateko zinegotzi izan nahi izateagatik. Eta ez nau harritzen han ez egoteak, hobeto egin behar baita. Beste gai garrantzitsu bat ere nabarmendu nahi dut: batek jarduera bat egiten duenean, eta zerbitzu teknikoek edo epaitegiren batek, edo edozein talde teknikok, nabarmentzen dutenean jarduera bat hobetu daitekeela, hala dela onartu behar da hasteko, eta, gero, ongi egin. Eta hori egin da. Gasteizko Udaleko osoko bilkuran adostutako akordioan (gaurkoa haren kopia da, eta gure aldeko botoa izango du, nola ez), eskatzen da, hain zuzen, gai horretako jarduerak aztertzeko 2008tik gaur egunera arte, egiaztatzeko, hain zuzen, gauzak ongi egin diren. Eta uneren batean, gairen batean, kudeaketa horiek ez badira ordenantzei jarraikiz egin, hau esan behar da: "Jaun-andreak, ez da ordenantzei jarraikiz egin, prozedura hori hobetu daiteke, eta berehala hobetu behar da". Hori egin da kasu honetan. Eta jarraitu egin behar da helburuarekin, zuk partekatzen ez baduzu ere –esan dituzunak entzun besterik ez da–, eta da potentzialtasuna ematea espazio bati Gasteiz erdigunean; potentzialtasun hori behar dute, gainera, eremu horretako merkatari eta ostalariek, eta denbora luzea daramate hori ozen eskatuz. Bistan denez, biziki zaila da, zurearen moduko esku-hartzeekin, halako helburu bat gauzatzea, baina badakigu zer gertatzen den zuek agintean zaudeten lekuetan; Gasteizko Bilduko zinegotziek ere esaten dute: Gasteiz ez da Donostia bezalakoa, besteak beste, ez zaudetelako zuek agintean. Besteak beste. Izan ere, han edozein ekipamendu kudeatzeko dagoen paralisia eta Bilduk gobernatzen ez duen edozein udalerriren egoera alderatuta, bada, gaua eta eguna bezalakoak dira. Baina bertan egonda ikasten da hori, bertan egonda. Halako mintzaldi txarra idazten dizutenean, akatsez eta gezurrez betea, denbora galdu baizik ez duzue egiten. Denbora galtzen duzu zuk, eta gainerakook. Epaitegiak hilabeteak daramatza txosten hori egiten. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3566 |
10 | 66 | 20.02.2014 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Eskerrik asko, presidente andrea. Arratsalde on. Proposamena eta aurkeztu diren zuzenketak ikusita, badirudi denok ikusten dugula beharrezkoa Herri Kontuen Euskal Epaitegiak 7.11.3 zergaordenantzaren aplikazioa ikuskatzea; alegia, Gasteizko Iradier Arenaren erabilera arautzen duen tasa, eta, batez ere, ekitaldi-motei ezarri zaizkien salbuespen guztiak. Uste dut guztiok bat gatozela horretan. Hain zuzen ere, jada egiten ari da. Argi dirudi zerbait gaizki egin dela. Hain zuzen, epaitegietan dago gaia, izapidetzeko onartu da, eta bi lagun daude inputatuta, zinegotzi ohi bat eta Kultura zuzendaria, ustezko prebarikazio-delituengatik eta bidegabeko jabetzeagatik. Kezkagarria da Gasteizko Udalak gutxienez 600.000 euro galdu izana tasa gure ustez oso zuzena ez den moduan aplikatzean. Udal-taldeak dio bere garaian onartu ziren tarifak ez zirela oso lehiakorrak, baina ez dirudi ibilbide luzea duenik argudio horrek. Izan ere, hala balitz, zergatik ez zuten aldatu lehen unetik, urte luzetan salbuespen bereizi eta ilunetara jo beharrean? Gure ustez, desegokia da ordenantza. Ez du zentzurik tarifa batzuk zehaztu eta jarraian ia baliorik gabe uzten duten salbuespenak onartzeak, eta irrigarritzat har ditzakegun tarifa batzuk aplikatzeak. Eta, are gehiago, unean uneko zinegotziaren eskuetan uztea nahi duen moduan aplikatzeko, hain zabal eta zehaztugabea baita non mundu guztiak jaso ditzakeen onura ekonomiko horiek. Izan ere, hiriarentzat aberastasuna edo babesletza sortzeko zer horren pean azkenerako edozer sar daiteke. Mundu guztiak izango du hori baliatzeko eskubidea: funtsik gabeko edozein kontzertuk, edozein azoka edo ekitaldik. Esan dudan moduan, ados gaude epaitegiak zerga-ordenantza hori sakon aztertu eta berrikustearekin, baina pixka bat harago doa gure zuzenketa, eta haren bidez eskatzen dugu 7. ordenantza osorik ikuskatzeko, erabilera publikoko ondasunetako espazioen erabilera-tasak arautzen dituena, eta zehazki, 7.11, kultura- eta biltzar-ekipamenduei buruzkoa. Uste dut bistakoa dela azterketa zabaltzearen arrazoia: udalekipamendu guztiek dituzte antzeko salbuespenak, eta erabilera ia doakoa izan daiteke zinegotziak hala erabakiz gero. Horregatik gure zuzenketa. Uste dut epaitegiak ikuskatu egin behar duela nola egin diren kontratazio horiek, nola salbuespenak, hobariak, babesletza-kontratuak; zuzenbidearen araberakoak izan diren, sustatzaileek behin baino gehiagotan jaso dituzten onurak, etab. Esan dut, hori da osoko zuzenketa aurkeztearen arrazoia, eta bozketarako mantentzearena, iruditzen baitzaigu adostu duten erdibideko zuzenketa ez dela iristen behar lukeen bezain urrun, eta pixka bat harago doa gure zuzenketa. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3567 |
10 | 66 | 20.02.2014 | AGIRRE LÓPEZ | EA-NV | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Señora presidenta, señorías, buenas tardes a todos. Legebiltzarkideok, gai zehatz bat eztabaidatzen ari gara, Gasteizko Udalari dagokiona eta, gainera, udalean bertan jada landua. Eztabaida honetan ez dut duela hamarkada batera atzera egingo, eta nire taldeak ez ditu hemen errepikatuko gure jarreraren arrazoiak. Izan ere, ezagunak dira oso, eta publikoak, Gasteizko Udalean izan zen eztabaidaren ondoren. Planteamendu bat baino ez dut egin nahi, eta da Gasteizko Udaleko 2013ko ekainaren 28ko osoko bilkuran eztabaidatu zela gai hau, esan dudan moduan, eta Alderdi Sozialistaren hasierako mozioa ordezten zuen zuzenketa bat onartu zela Alderdi Popularraren, EH Bilduren eta Euzko Alderdi Jeltzalearen aldeko botoekin. Zuzenketa hartako hiru puntuetan hitzez hitz adierazten zen gaur bai EH Bilduren ekimenak bai gure zuzenketa gehigarriak jasotzen duena. Azkenean, erdibideko zuzenketa horretan jaso dugu. Nahiz eta pentsatu Gasteizko Udalak baduela berez nortasun nahikoa Herri Kontuen Euskal Epaitegiari eskaera hori egiteko, jabetzen gara epaitegi horren legearen 11.1 artikuluan agindutakoaz, eta uste dugu, gainera, hori dela Euskal Herria Bilduk gai hau Legebiltzar honetara ekartzearen funtsezko arrazoia. Badakizue esaten duela Herri Kontuen Euskal Epaitegiak Legebiltzar honek eskatuta beteko duela ikuskatze-funtzioa, eta, bestela, Epaitegiak berak egiten duen urteko planari jarraikiz. Alderdi Popularrak nahiz UPyD aurkeztu dituzte osoko zuzenketak. Zinez uste dut, Maneiro jauna, mutatis mutandis, zuzenketa horiek ez dutela alderik erdibideko zuzenketaren testuarekin. Eta nik galdetzen dut, legebiltzarkideok, bere garaian Gasteizko Udalean testu zehatz bat onartzeko gai izan baginen –eta, berriro diot, gaur hitzez hitz jaso badugu hura–, zergatik ezin da gauza bera egin Ganbera honetan? Eta nik diodana da, Alderdi Popularreko legebiltzarkideak, Maneiro jauna, badakit zuek ezin izan zenutela akordioan parte hartu Gasteizko Udalean, bistakoak diren arrazoiengatik, baina zinez diot, zure eskuetan dago gaur hemen, Legebiltzar honetan, ekainaren 28ko udal-akordioa berriro adostea, nire ustez guztiak pozik uzten dituen akordio bat. Muchas gracias. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3568 |
10 | 66 | 20.02.2014 | PRIETO SAN VICENTE | SV-ES | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Presidente andrea, legebiltzarkideok, labur-labur. Kontua da Legebiltzar honek adostea, gehiengoz, edo dagokion moduan, Herri Kontuen Euskal Epaitegiak Iradier Arenaren prezio eta tasa publikoak ikuskatu ahal izatea Fiskaltza jarduerak egiten ari denean, eta zigor-prozedura bat ere irekita dagoenean. Beraz, badirudi badela gairen bat aski munta handia duena ikuspegi politikotik, administratibotik, ikertzeko eta ikusteko ongi erabili diren Gasteizko Udalak dituen mekanismoak, tresnak ekipamendu baten erabilera eta ustiaketa pribatua eman ahal izateko; ongi ala gaizki egin den. Alderdi Sozialista ados dago ikuskatze horrekin, baina bi gauza iruditzen zaizkit harrigarriak, eta hemen aipatu nahi ditut, inork erantzun nahi balu ere. Lehena –beno, "inork" ez, agian alkateak erantzun nahi du–, egoera hori dela eta ikertzen ari den udaleko alkatea izanik, harritu egin nau kudeaketa hori egin zuten zinegotziak defendatu ez izanak. Nik uste nuen… Uste dut nonbait irakurri dizudala dena ongi egin dela, dena zuzen egin dela, eta orduan uste nuen, Herri Kontuen Euskal Epaitegiak ikuskapena egitearen aldeko xedapena egonik ere, gardentasunkontuengatik, ezer ez ezkutatzeagatik, erabaki edo jarrera argiagoa izango zela, irmoagoa alkatearen aldetik, bere udalbatzaren jarduerak defendatzeko. Harritu egin nau zuk hori egin ez izanak, baina erantzuteko txanda baduzunez, bada, agian azaldu nahi diguzu nola ikusten duzun zuk, eta zure ustez zer egin den eta nola. Izan ere, zuk jakin egin behar zenuke. Gertatu den guztiaren berri izan behar duzu, jakin behar duzu nola gertatu den, eta jakin behar duzu, halaber, ongi jokatu den, ala ez, ordenantzen arabera. Eta harrigarria egin zaidan beste kontua da, aldi jakin bateko gertaera zehatz bat ikuskatu nahi denean, epea zabaldu nahi izatea. Beno, kontua gardentasuna bada, nigatik, Gasteizko Udalaren kudeaketa osorik ikuskatu daiteke, baina badirudi hori dela modu bat ikusteko ea urte batzuen eta besteen artean konparazio edo paralelismoak egin daitezkeen, nahiz beharbada ez datozen ezertarako ere harira. Puntu horrek ere harritu nau: egin behar den zerbaiten jarrera zehatza denean, zabaldu nahi izatea, handitzeagatik handitu nahi izatea, azalpenik gabe, arrazoirik gabe. Izan ere, epe zehatz bat ikertu nahi denean, zerbait gertatu da epe horretan; askoz epe zabalagoa ikertu nahi denean, zer gertatu den adierazi behar litzateke gutxienez. Beno, badirudi hori ez duela inork azaldu, arrazoitu, eta bi gauza horiek egin zaizkit harrigarriak. Baina espero dut alkatea adeitsua izatea erantzuteko txandan, eta erantzunen bat ematea. Bestela, Herri Kontuen Euskal Epaitegiak ikuskatzea egitearen alde bozkatuko dugu. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3569 |
10 | 66 | 20.02.2014 | LÓPEZ DE MUNAIN GANUZA | EH Bildu | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Maroto jauna, zuk daramazu denbora legebiltzarkide eta alkate izatera jolasten, eta badirudi bi gauzak nahiko gaizki doazkizula. Nahiko gaizki joan zitzaizkizun hauteskundeen aurretik, hauteskundeetan, eta ondoren; ikusten da zu behintzat (zuk aurpegiratu didazu ez nagoela zuen mailan) ez zaudela maila horretan. Salaketa bat izan zen, eta Euzko Alderdi Jeltzaleak egin zuen salaketa, gainera, prentsaurreko batean. Uste dut Xabier Agirrek parte hartu zuela, eta salatu zen akustikari buruzko azterketetan gastatu ziren 700.000 euroek ez zutela konpondu Iradier Arena erabilera anitzekoaren arazo akustikoa. Nork ordaindu zuen diru hura? Udalak ordaindu zuen? Ez zuen inork ordaindu? Zuk ordaindu zenuen zeure poltsikotik, kosturik ez izateko Gasteizko herritarrentzat? Zuk esan duzu zeuk ongi egiten duzula, baina ez zenuen ongi egin lehen, ez orain, ez gero. Zu jarduera horien jakitun zinen, zu zara horien erantzule politikoa, zu zara Gasteizko Udal osoaren erantzule politiko nagusia. Ezagutzen zenituen jarduera horiek, eta onartu egin zenituen. Zure lagunek Iradier Arena erabiltzeagatik gutxiago ordaintzea onartu zenuen. Azaldu zergatia, azaldu nori eman zenizkien, eta zer kulturaren edo zer kultura-jardueraren alde eman zenituen % 90etik gorako beherapenak. Azaldu Ganbera honi. Esan duzu Donostiak eta Gasteizek ez dutela elkarrekin zerikusirik, eta bistakoa da. Donostian herritarren erabilera publikorako erabiltzen dituzte plaza publikoak. Hemen dugu plaza bat urtean sei hilabetez marka pribatuen erakusketetara bideratzen dena, markek dirua eta publizitatea egin ditzaten, pentsatzen dut kasu batzuetan ia dohainik, eta espazioa okupatuta izanik. Eta horren erantzulea ere zu zara. Hori lotsagarria da hiriarentzat, lotsagarria: hiri-erdiguneko plazetako bat publizitate-markekin izatea ia urte erdiz. Esan didazu Herri Kontuen Euskal Epaitegia txosten hori egiten ari dela jada. Urteko planean ez da jasotzen. Ekimen honen helburua da egitea. Edo esango didazu noiztik ari den egiten txosten hori Herri Kontuen Euskal Epaitegia? Izan ere, egiaz, agian hemen gauden gainerako legebiltzarkideok baino informazio gehiago duzue! Azaldu, ekarri datak, guztiak. Azaldu! Eta, noski, onartu zure erantzukizun politikoa, tasa horiek zureak baitira. Zure Kultura zinegotziarenak eta Ogasun zinegotziarenak dira, baina zu zara erantzule nagusia, eta zuk ere ordaindu behar zenuke horregatik. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3570 |
10 | 66 | 20.02.2014 | MAROTO ARANZÁBAL | PV-ETP | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Esaten zidan gure amak, batzuetan ez da kaskarreko bat baino gauza hoberik bakoitza bere lekuan jartzeko. Zuri hemen gertatu zaizu, etorri zara, 13 milioi horien kontua irakurri duzu, ez dakit zer ere bai, zer gertatu zen haiekin, eta abar, eta atera zara bigarren txandan burua makurtuta, eta Andre Mari Zuriari eta ez dakit zeren publizitatea egiten duen karabana bat izateari buruz hitz egin didazu. Hori gertatzen zaigu ez dakigunean; ezin duzu eta ez duzu gaitasunik parte hartu ez duzun eztabaida bati buruz dagokion mailan jarduteko. Ikasi ikasgaia. Ni ez nator ikasgairik ematera, baina nabarmen geratu zara, erabat irrigarri, hobeto esanda. Gainera, galdetzeko aukera eta gaitasuna dutenez legebiltzarkideek; hartu telefonoa eta galdetu, oso erraza: "Ari da txosten bat egiten Gasteizko Udaleko bilkuran txosten hori eskatu ondoren, PPren, EAJren eta Bilduren aldeko botoekin eta Talde Sozialistaren abstentzioarekin?". Izan ere, oraindik erabat lotsagorrituta ikusi nahi zaitut... Esaten ari zara legez besteko proposamen hau izapidetu duzula Herri Kontuen Euskal Epaitegiak lanei ekin dien jakin gabe? A, baietz, hala izan dela. Alegia, etorri eta legez besteko proposamen bat idatzi duzu, eta hogei minutu daramatzagu hemen abian jarria den lan bat egiten? Ez duzu lanik hartu lana egiten ari zen galdetzeko? Beno, askoz gehiago dut esateko. "Lagun" kontuetan gera ninteke, baina ez dut denbora galduko, ez dut hori egingo. Eta gogo onez erantzungo diet Prieto jaunak edukazioz egin dizkidan bi galderei, eta azalduko dut, halaber, erabat ados nagoela Agirre jaunak esan duenarekin. Gai zaharra da hau, eta landu da udaleko bilkuran, salatu da han, eman dira eman behar ziren azalpenak, eta oso argi eta garden geratu da kontua. Eta, noski, Herri Kontuen Euskal Epaitegiak gehien aztertu duen Euskadi osoko udala Gasteiz da, PP dela gobernuan, eta berdin zait niri. Oso ongi iruditzen zait begiratzea, aztertzea, eta, gainera, prozedurak hobetzeko jarraibideak ematea. Nahiago nuke hori beste udal batzuetan ere egin ahal izatea. Horregatik nago ados. Gasteizko Udalean konpondu genuen arazoa. Gasteizko Udaleko aurrekontuak osatzen bazkide izan dugu taldea, eta beste arlo batzuetan oposizio-lanak arduraz egiten ditu; kasu honetan ere, jakin genuen arazoa konpontzen. Eta ez hona etorri hitzaldi sutsuekin, norbaitek egin duen moduan. Prieto jaunaren bi kontuei dagokienez –ez dut uste garrantzi gabekoak direnik–, uste nuen argitara atera dudala nire lehen mintzaldian, baina zehatzagoa izango naiz orain, zalantzarik ez geratzeko. Esan dut Gasteizko Udalean Iradier Arenaren kudeaketa... Zure onerako lehen esan ez dudan zerbait esango dut. Interes publikoaren alde jardun da. Hala egin du Kulturako zinegotzi Encina Serranok, eta hala Kulturako zinegotzi Maite Berrocalek, zeina alka- teorde baitzen nire aurreko alkate sozialistarekin. Zergatik diot hori? Hori baliatuko dudalako zure bigarren galderari erantzuteko. Zergatik eskatzen da Herri Kontuen Euskal Epaitegiak azter dezala zer egin den Iradier Arenarekin 2008tik? Prieto jauna, zuk badakizu, Gasteizkoa baitzara gainera: 2008tik onartu baitzen Iradier Arenan kultura-, gizarte-ikuskizunak eta bestelakoak egitea –betiere halako espazio baterako eta honelako hiri baterako izan dezakeen interesari jarraikiz–. Eta hara hor gai garrantzitsua, noski, baina iruditzen zait interes publikoaren alde horrela eginez, kasu zehatz batzuetan, gure hirirako garrantzitsua zen ekitaldi bat beste hiri batean egitea edo, besterik gabe, ez egitea saihesteko, aurreko Gobernuaren alkateak ere ezartzen zituela % 90etik gorako hobariak. Pentsatzen dut horren jakitun zarela! Eta inork ez du eraman jokaera hori... Gai hau Herri Kontuen Euskal Epaitegian dago, eta, noski, epaitegian, zuek aurkeztu zaretelako, zuek akusaziotzat. Gero, baloratzen hasi gabe… Izan ere, uste dut gero azken erreferentziaren bat egingo dudala –presidenteak onartzen badit, ez naiz luzatuko– gaur hemen egiten ari garenaz. Baina bistakoa da aurreko Gobernuak –kolore jakin batekoa bera, zurea– % 90etik gorako hobariak ematen bazituen, eta hala egiten bazuen pentsatzen zuelako egokia zela erabilera hobea izateko aukerak zituen espazio bat erabiltzeko, gauza bera egin dela ondoren, alde batekin: teknikariek arreta deitzean, prozedura hobetu egin behar litzakeela eta, berehala eta astebetean aldatu zen ordenantza; prozedura aldatu zen, eta gauzak doitu. Beraz, niri bidegabea iruditzen zaidan gauza bakarra da, eta iruditzen zait hori ez dagoela ongi politikan, maila bat jartzea bati eta beste bat besteari. Zergatik eskatzen da 2008tik? Bada, 2008tik, Gasteizko Udalean, bi udalbatzarekin, bi alkaterekin, ekipamendu hori inauguratu zenetik, % 90etik gorako hobariak eman direlako batzuetan. Eta zuk ziur asko esan ahal izango duzu sarrerarik jarri zen ala ez, baten edo bestearen txostena zegoen, baina Herri Kontuen Euskal Epaitegiak hitz egin behar du horri guztiari buruz, begiratzen hasi garenez, guztiok ikasteko, zerbait ikasteko geratzen bazaigu. Beno, amaitu nahi nuen esanez batzuetan, halako eztabaidak izatean, ez Prieto jaunaren, Maneiro jaunaren edo Agirre jaunaren aldetik, baizik eta López de Munain jaunaren aldetik, bada askoz lasaiago geratzen dela bat etxera iristean. Izan ere, bietako bat: edo batzuek oso konfiantza gutxi dute udalerrietan dituzten zinegotziengan, edo oso urduri jartzen ditu une honetan dugun egoerak, eta bi lekutan egin behar diote oposizioa alkateari: Udalean eta Legebiltzarrean. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3571 |
10 | 66 | 20.02.2014 | MAROTO ARANZÁBAL | PV-ETP | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | … eta irrigarri ez geratu, hori egin baituzu zuk gaur. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3572 |
10 | 66 | 20.02.2014 | PRIETO SAN VICENTE | SV-ES | EH Bildu legebiltzar-taldeak egindako legez besteko proposamena, Herri Kontuen Euskal Epaitegiari, Gasteizko Udaletxean azterketa juridikoa eta fiskalizazioa egiteko eskaerari buruz. Eztabaida eta behin betiko ebazpena | Bai, presidente andrea, hiru gauza esan nahi ditut. Batetik, Euskal Sozialistak taldeak badakiela Herri Kontuen Euskal Epaitegia gai hau aztertzen ari dela. Horregatik, hain zuzen, ez dugu aurkeztu ez legez besteko proposamenik ez zuzenketarik. Baina zuek guztiok legez besteko proposamenak eta zuzenketak aurkeztu dituzue! Ez dakit zertara datorren elkarri esatea batzuk jabetzen direla, beste batzuk ez... hori, hain zuzen, abian denean. Zuek legez besteko proposamenetara jolasten jarraitzen duzue. Guretzat, hain zuzen, lanean ari zen Herri Kontuen Euskal Epaitegia, baina batzuek hodei handiago batean nahasi nahi izan dute, epe luzeagoa sartu, eta, beno, ea zer ateratzen den hortik. Beraz, bakoitzak hartuko du bere gain gaur gai hau hemen lantzearen erantzukizuna, eta ez dagokio Talde Sozialistari. Bigarrenik, argitu nahi dut, azaldu, jakinarazi Gasteizko Udalean hiru taldek akordio hori adostu zutenean guk ikerketa-batzordea eskatu genuela, eta zuek esan zeniguten –nagusiki zuek– ikertzeko zerbait bagenuen Fiskaltzara jotzeko, eta hori egin dugu. Fiskaltzara jo dugu, eta, hain zuzen, fiskaltza-jarduerak zeuden, eta zigor-prozedura bat irekita dago. Eta, azkenik, iruditzen zait irrist egin duzula, alkate jauna, eta tonu leun batez zikin samar jokatu, zure zinegotziak defendatu ez eta gureen atzean ezkutatu nahi izan duzunean. Begira, hau da jokaeren arteko aldea. Patxi López buru zuen udalbatza…, Patxi Lazcoz (oso argiak zarete, eta, gainera, adi zaudete, horregatik ohartu zarete akatsaz) (Risas), Patxi Lazcoz zenean udaleko buru, hiru alditan utzi zen erabilera anitzekoa ikuskizunetarako, jardueretarako. Ekitaldi haiek ez zuten zerikusirik ustiaketa pribatuarekin, ez zuten irabazi-asmorik, eta, beraz, ordenantzek babesten zituzten ehuneko batera arteko hobari batzuk. Eta, beraz, ordenantzei jarraikiz egin zen hori, eta ez zuen ikerketaeskaerarik eragin inoren aldetik. Hori ongi egin zela iritzi zitzaion, hain zuzen ere, ez zelako sarrera kobratu, ez zelako inoiz negoziorik izan. Zuekin, hamalau ikuskizun izan ziren, eta zazpitan, negozioa. Eta negozioa izateaz gainera, zuek uko egin zenioten zegozkien tasak kobratzeari. Eta, beraz, hona Encina Serrano andrea defendatzera atera ordez, atera zara Maite Berrocal zinegotzia zikintzen zenuen ikustera. Eta hori ez da batere duina zure aldetik, zuk ongi baitakizu non dagoen arazoa, eta zein den erantzukizuna. Zuk espazio publiko bat oparitu baduzu beste batzuek sarrera kobratuz ustiatzeko, irten eta izan adorea eta balioa zure jarduera publiko hori defendatzeko, baina ez saiatu ongi egindako beste jarduera batekin nahasten, arauen arabera, udaleko ordenantzen arabera egin baita, eta zuk badakizu. Eta horregatik izan zara koldarra bi aldiz: batetik, zure kideak ez defendatzen, eta, bestetik, gureen atzean babestu nahian. Hori ez da duina zure aldetik. Oso gutxitan hitz egiten duzu, hiriko alkatea zara, gutxi parte hartzen duzu Legebiltzar honetan. Hitz egitean, hitz egin ezazu kalitate handiagoz. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3573 |
10 | 66 | 20.02.2014 | GALLASTEGUI OYARZÁBAL | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Eskerrik asko, presidente andrea. Arratsalde on, legebiltzarkideok. Beno, esan nizuen moduan, uste dut lehengo astean izan zela, Gobernuak ez ditu gogoko doako zerbitzu publikoak, eta, beraz, erremediorik jartzen ez badugu, amaitu egingo da egoera hau: bakeepaitegi eta erregistro batera joan, eta esan "Egun on, ezkontza-, heriotza- edo jaiotza-agiria behar dut", jaso, eskerrak eman (beno, hori joan dena heziera onekoa bada, baina beste kontu bat da hori) eta diru-zorroa ireki gabe atera. PPren Gobernuak, pribatizazioan beste urrats bat eginez, jabetzaren erregistratzaileen eskuetan utzi nahi du Erregistro Zibila. Beraz, erregistroaren erreforma, 20/2011 Legea (2011), Erregistro Zibilari buruzkoa, Gobernu sozialistaren legegintzaldiaren amaieran talde politiko guztien (berriro diot, guztien) aldeko botoarekin onartu zena, hondoratu egingo da indarrean sartu aurretik; indarrean aurtengo uztailean sartzea aurreikusten zen. Eta, bien bitartean, diodan moduan, parlamentuko adostasuna, hondora, eta erregistratzailea, lanera! Izan ere, denek dakiten moduan, denek joan behar izan dute inoiz erregistrora, behin baino gehiagotan; jendearen bizitzako gorabehera ia guztiak jasotzen dira Erregistro Zibilean. Jaiotza, seme-alabatasuna, ezkontza, heriotza... herritarren inskripzio horiek guztiak jasotzen dira. Herritarrek, izan ere, izapide batzuk egin behar dituzte; behartuak dira batzuk, eta nahi gogozkoak beste batzuk. Adibidez, nortasunagiria izapidetu behar du, seme-alaben jaiotza inskribatu, ezkontza inskribatu, gauza batzuk izan nahi baditu –hori eztabaidagarria da–, dibortzioa inskribatu behar du, herentzia jaso nahi du… Bada, hori guztia egiteko, erregistro zibil bat behar da, eta publikoa eta doakoa da egun. Eta publikoa eta doakoa da egiaz zerbitzu publikoen funtsezko ezaugarriak publikotasuna eta doakotasuna direlako. Aipamen historiko bat egingo dizuet, komeni baita gogora ekartzea erregistroa 1870ean edo 1871n sortu zela; ez da atzokoa. Lehen Errepublikak eta laikotasunak eragin zuten iraultza baten ondorio izan zen, Eliza Estatutik bereiziz; data horren aurretik, parrokian egiten ziren erregistro-inskripzio horiek guztiak, han jasotzen ziren bataioaren, ezkontzaren eta heriotzaren inskripzioak. Hasieran arautu zen udal-epaitegien ardura izango zela, eta udal-justizia kentzean, lehen auzial- diko epaitegiak arduratu ziren. Eta 1986az geroztik (alegia, duela ia hogeita hamar urtez geroztik), doakoak dira inskripzioak, egiaztagiriak eta espediente guztiak. 2011ko legea Gobernu sozialistak bultzatu zuen, baina, esan dudan moduan, guztion legea da, talde politiko guztien adostasuna izan baitzuen. 2014ko uztailean jarriko da indarrean (jarriko da, espero dut), eta erregistroa epaitegietatik atera eta idazkari judizial eta funtzionario espezializatuak, justizia-administrazioko funtzionarioak jartzen zituen haren buru; Euskadin, gure eskumena dira giza baliabideak eta baliabide materialak. Erregistroak informatizatu eta elkarrekin lotu zirenean, ez zen jada beharrezko haiek jarraitzea magistratuen zuzendaritza eramaten, eta, beraz, hasi zitezkeen epaiak emateaz, xedatutakoa gauzatzeaz arduratzen, erabat burokratikoak diren lan horiek utzita. Eta indar politiko guztiak, hemen dauden guztiak –orduan ez zen baten bat izan ezik– ados zeuden. Aurreproiektu honekin, adostasun politikoa hautsi du Gallardón ministroak, eta borrokan jarri ditu eragiten dien sektore guztiak. Funtzionario judizialak, notarioak, idazkariak, epaileen elkarte guztiak asaldatu dira. Baina hori ez da arraroa; egunero ikusten ari gara, eta hain zuzen, Legebiltzar honetan eztabaidatzen ari gara gai horiek. Baina, egia esan, bereari eusten dio. Ohitura moduko zerbait bihurtu da, eta hor jarraitzen du, bururik gabeko oiloa bezala, guztiei aurka eginez, setatien burugogorkeriaz eta itsukeriaz, legebiltzarkideok. Izan ere, hau da... hantusteaz genion hura. Gogoan duzu, Llanos andrea? Zerbitzu publiko hori pribatizatzea beste neurri bat da zerbitzu publikoak suntsitzeko, haien alde hainbeste lan egin ondoren, eta kalte baizik ez dio egingo herritarrari, ordaindu egin beharko baititu orain arte doakoak ziren zerbitzuak. 2000. urtetik, jada esan dizuedan moduan, erregistro guztiak informatizatu ziren, eta inskripzio eta idazpen guztiak digitalizatu, 1957tik aurrerakoak. Horrek pezetatan, eurotan, 180 milioi eurotik gorako kostua izan du, eta erregistratzaileei oparituko zaie. Ministerioak dio, argudiatzen du, saiatzen da gu konbentzitzen esanez ez dela pribatizatuko. Eta esaten du ez dela pribatizatuko jabetzaren erregistratzaileak funtzionario publikoak direlako, eta beharrezkoak diren inskripzioak, jaiotzarenak, heriotzarenak eta abar, doakoak izango direla. Onar iezadazue zalantzan jartzea, baina, hala balitz, zertarako aldatu guztion adostasuna lortu zuen legea, eta hankaz gora jarri bikain funtzionatzen zuen zerbait! Gobernuaren argudioak indargabetzen dituzten zenbait ohar emango dizkizuet. Erregistratzaileak ez dira langile publikoak; tasa ofizialak kobratzen dituzten funtzionarioak dira. Elkargoetan bildutako profesionalak dira, funtzio publikoa betetzen dute, baina autogobernu-eredu independentea dute; beren zerbitzuengatik kobratzen diete herritarrei, legez monopolio-erregimenean. Haien langileak, erregistratzaileen langileak, ez dira funtzionario publikoak, eta erregistratzailearengandik soilik kobratzen dute; beno, hitzarmena zenean, bulego eta despatxuetako hitzarmenetik, zeina, esan dezagun, nahiko hitzarmen txarra baitzen. Bestalde, esan behar dizuet 300 milioi eurotik gorako inbertsioa egin beharko dela erregistro zibil berri horiek martxan jartzeko. Gure ustez, hori ez da funts publikoen erabilera zorrotza, gastu zorrotza. Horri, denok ulertzeko moduan esanda, herri-hizkeran, xahutze esaten zaio. Baina, gainera, zer gertatuko da justiziaadministrazioko langileekin, guk gure autogobernuan ditugun langileekin? Zer gertatuko da Erregistro Zibila eramaten adituak eta prestatuak diren funtzionario horiekin, prestatzea kostatu zaigunarekin? Bada, zenbait gauza: lekualdatze-lehiaketen iturria irekitzen da; bitarteko langileak kaleratzeko iturria; titularren eta haien familiaren ezinbesteko mugikortasuna; plazen amortizazioa; barne-sustapenaren murrizketa, eta funtzionarioen debaluazioa. Bada, gauza bikaina, baina hondamendi bikaintzat ere defini dezakegu. Egia esan, ez da lehen aldia Legebiltzar honek bere jarrera agertu behar duela, eta gehiengo garrantzitsuak izan ditu, Gobernuak zerbitzu publikoak desegiteko eta pribatizatzeko agertu duen sukar horren aurka. Baina, horrela jarraituz gero, legebiltzarkideok, laster ez dugu ezer izango defendatzeko, defendatzeko zerbitzu publikorik ez. Egin beharko dugun bakarra da ordaindu, eskatu eta aurretiaz ordaindu, eta ongizateestatuaren heriotza-ziurtagiria egin diezagutela. Hori dela eta, beharrezkoa ikusten da, eta asmo hori du Talde Sozialistak legez besteko proposamen honekin, Ganberari eskatzea bere jarrera agertzeko publikoa denaren hondamendi berri honen aurrean. Nik, beraz, Euskal Herria Bildurekin sinatu dugun erdibideko zuzenketa sinatu ez duten taldeen babesa eskatzen dut –berariaz eskertzen diot jarrera–; guk sinatu dugun erdibideko zuzenketa, Erregistro Zibila bere horretan mantentzea nahi dugula argi adierazten duena. Ez bere horretan zentzu hertsian, indarrean sartuko den lege bat baitugu, eta espero dut 2014an sartzea indarrean, eta erregistro zibilean dagoen legerik aurreratuenetakoa da. Baina "bere horretan" diogunean, esan nahi dugu zerbitzu publiko eta doakoa izatea. Erdibideko zuzenketa horretan esaten dugu, halaber, bake-epaitegiak babesten ditugula, haiek ematen baitiete zerbitzua, egiaz, hiri edo biztanlegune garrantzitsuetan bizi ez diren herritar guztiei. Eta Eusko Jaurlaritzari eskatzen diogu, giza baliabideen eta baliabide materialen eskumena duen heinean, eta beren botoarekin onartu zen legean funtzio betearazleak onartuak dituenez, eskumen betearazle horiek gauzatzeko. Eta, azkenik, Espainiako Gobernuari eskatzen diogu atzera botatzeko lege hori, Llanos andrea, beste asko bezala. Bada, bestela, tiraderan uzteko, lehengo egunean esaten nizun moduan. Eta, amaitzeko, presidente andrea, onartzen badidazu, Euskadiko Sozialisten elkartasuna adierazi nahi diegu Talde Sozialistatik Euskadiko eta Espainiako justizia-administrazioko funtzionarioei, gure erregistro zibil publiko eta doakoa defendatzeko, eta beren aldarrikapenei gure erabateko babesa agertu. Esandakoa. Guztiok ekimen honen aldeko botoa ematea espero dut. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3574 | |
10 | 66 | 20.02.2014 | ARZUAGA GUMUZIO | EH Bildu | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Eskerrik asko. Arratsalde on. Agerian geratu dira argudio gehienak. Nik batzuk azpimarratu nahi ditut. Izan ere, Tasa Legea eta Doako Justiziaren Legearen bidetik justizia denontzako eta dohainik izateko beste urrats bat atzera egingo du kasu honekin. Erregistro Zibilean inskripzioak egiteko pagatu beharko dugu. Pagatu beharko dugu dagoeneko pagatuta dagoen zerbitzu bat, izan ere, repago bat suposatuko du. Inbertsio publiko handia egin da erregistroa informatizatzeko eta digitalizatzeko –108 milioi euro–, orain opari bezala utzi nahi dena esku pribatuetan, notarioei eta jabego erregistratzaileei. Badakigu hala dela irakurriko ditugulako kolegioen zirkularrak. Honek, gainera, lan publikoaren baldintzak okertzea ekarriko du: erregistratzaileen lanaldia luzatu, atseden egunak murriztu eta lanpostuen galera ere ekarriko du. Gaur bertan protestaldia egin dute erregistratzaileek Bilboko erregistroetan euren sindikatuekin batera, lanpostuen defentsan. Berriro ere zerbitzu publikoen galera; azken finean, beste eraso bat zerbitzu eta gestio publikoari. Gehitu nahi dut argudio bat, garrantzitsua iruditzen zaiguna, izan ere, Erregistro Zibilak gure historiaren zati bat ere suposatzen duelako. Pertsona boteretsuek, aberatsek badute nola konstatatu familiaren ibilbidea euren zuhaitz genealogiko zabal eta oparo horiekin. Pertsona xumeak, umilak, langileak, horiek ez daukate modurik euren arbasoak, euren aztarnak oroitzeko, ez bada erregistro publikoaren idazpenen bitartez. Denboraren poderioz, jende xumearen aztarna bakarra Erregistro Zibilaren liburu zaharren orrialdeetan geratuko da. Horren bitartez, familiaren historia eraiki ahal dugu. Gure historiaren zati handi bat, oroimena ere, lapurtu nahi digute, esku pribatuetan bahituta. Aurreko argudioei eta Gallastegui andreak zehaztu dituenei gehitzen diegu zerbitzu publiko batek segurtasun juridikoa babestu beharra daukala, kudeaketari, erregistratutako datuen ezinbesteko pribatutasuna orekatzeari dagokionez, baita interesdun legitimoen sarrera libre eta doakoa ere. Nola utzi interes pribatuen eskuetan gutako bakoitzaren datuak, gure jaiotzatik heriotzara arte izaten diren aldaketa guztiekin? Nola bermatuko da pribatutasuna, eta, aldi berean, datu horien guztien babesa? Egia da bake-epaitegiak are gehiago ahultzearen aurka gaudela, herritarrak urrundu egiten dituelako justizia-administraziotik, erabat egunerokoak diren izapide horiek egiteko probintziako hiriburura joatera behartzen baititu. Pena dugu gure justizia-antolaketa izateko gaitasunik ez dugulako. Horregatik, EH Bilduk salatzen du baliabide publikoak esku pribatuetan jartzen dituela aurreproiektu horrek. Ulertzen dugu 20/2011 Legearen logika, ulertzen dugu Erregistro Zibilean ematen diren zerbitzuak epaitegietatik ateratzea, egia baita ez duela epaile edo idazkari baten eskuetan egon beharrik. Baina, hala ere, ez dugu ulertzen aurrera gehiegi egin eta epaitegietarik ateratzeaz gain arlo publikotik atera nahi izatea, administrazio publikotik atertzea. Laburbilduz, uste dugu orain arte zerbitzu publikoak, kudeaketa publikoak betetzen zuen eremu bat uztera datorrela aurreproiektu hau. Orain inolako babesik gabe uzten du eremu hori, esku pribatuetan, aurreproiektu hau sustatzen duen alderdiaren lagunen eskuetan, botere ekonomikoengandik hurbil dauden eskuetan, agian faktikoetan. Guk proposatzen dugun bakarra da babesik gabe geratuko den eremu hori betetzeko, eta, hain zuzen, Eusko Jaurlaritzak arlo horretan har ditzakeen eskumenen bidez. Esku hartzea nahi dugu, eta orain, esan dugun moduan, inolako babesik ez duen eremu hori bere egitea. Hori dela eta, gure zuzenketan, orain PSErekin lortu dugun erdibideko zuzenketan ere jaso denean, berariaz eskatzen genuen Eusko Jaurlaritza berriro ere zerbitzu publikoen kontrolik gabeko suntsiketa horren aurrean jartzeko, eta erregistro zibilen kudeaketa bere egiteko. Legeak kudeaketa hori beste esku batzuetan utzi nahi badu, utz dezala euskal administrazioaren eskuetan; zehazki, utz dezala Herri Administrazioa eta Justizia Saila kudeaketa hori bere egingo duena, ez baita hala ez egiteko arrazoirik. Inbertsioak eginda daude, baliabide materialak hor, azpiegiturak ere bai, giza baliabideak kontratatuta, prestatuta, gaituta, esperientzia dute, ezagutzen dute beren lana. Ez litzateke eskumen-eragozpen politikorik izan behar, ezta kostuei edo bitartekoei dagokienez ere, hala nola langileei edo materialei dagozkienak. Horrenbestez, borondatekontu hutsa da. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3575 |
10 | 66 | 20.02.2014 | LLANOS GÓMEZ | PV-ETP | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Eskerrik asko, presidente andrea. Arratsalde on guztioi. Beno, ekimen berak ez diren arren, azkenean errepikatu egiten dira argudioak, eta eskaerak ere bai, ezta? Hemen oso ondo geratzen diren esaldiak entzuten dira: "zerbitzu publikoak desegitea", "bururik gabeko oiloa bezala dabil"… Nik, ez dakit, baina iruditzen zait, benetan, "bururik gabeko oiloa" adierazpena beste batzuei aplika dakiekeela, non dauden oso ongi ez dakitenez, bada azkenean guztiaren kontra agertzen direlako: ideien kontra, zurrumurruen kontra... edozeren kontra. Eta, berriro ere, oraindik Diputatuen Kongresura iritsi ez den ekimen bat eztabaidatzen ari gara hemen, eta eskatzen da ez dadila iritsi. Eta, ekimenera joz, batez ere alderdi batez hitz egin den arren, erregistroarenaz, bi gauza jasotzen dira, bi alderdi, Diputatuen Kongresuaren egoitzan egin zen moduan. Izan ere, bada joera bat azkenaldian, eta da eztabaidak errepikatzea. Badirudi Diputatuen Kongresuan ez dela behar besteko bozgorailurik, eta, orduan, hona ekartzen da, ikusteko, bada, urrunago iristen den. Baina, tira, badakizue ez diedala ihes egiten nik eztabaidei, eta ez dudala eragozpenik, Ganbera honen eskumena ez den arren, eztabaida horretan sartzeko. Eta ontzat hartzen dituzuen zenbait adierazpen egiten dira: lanpostuen galera, herritarrei tasak jartzea, herritarrek justizia-administraziorako sarrera galtzea… Egun indarrean den Erregistro Zibilaren Legea –2011koa ez baita indarrean oraindik, hemen esan den moduan, hiru urteko vacatio legis delakoa baitzuen– 1957ko ekainekoa da, eta egia da kalitate tekniko handia eta egokitzeko gaitasun handia agertu zituela, baina izan diren aldaketen garrantzia dela eta, beharrezkoa da aldatzea. Eta, hemen esan den moduan, 2011n abian jarri zen aldaketa hura ekarri zuen, adostasun handiz, egia da, Diputatuen Kongresuan, eta, esan dudan moduan, vacatio legis hiru urtekoa zenez, 2014an jarriko da indarrean. Eta lege horren oinarria zen –izan ere, lege sozialista den arren, Gallastegui andrea, ez duzu asko saldu, baina nik salduko dut, guk onartu egin baikenuen Diputatuen Kongresuan–, esaten nuen Erregistro Zibilaren garrantzia zuela oinarri, eta 1978ko Konstituzioan jasotako printzipioetara doitzeko eredu berri bat hartzea eskatzen zuen. Erregistro-erakundearen alderdi baliotsuenak egungo gizarte-, politika- eta teknologiaerrealitatearekin bateratuko zituen aldaketa sakona behar zen, bistan denez, 1957koaren oso bestelakoa baita. Horregatik behar zen erregistroaren araudi berria, jendearen izatea oinarri zuena, Konstituzioarekin koherentea izateko beharretik eratorrita. Erregistroaren ikuspegi modernizatzailea, Espainia osorako erregistro bakartzat, informatizatua eta elektronikoki eskuragarria. Hori zen 2011ko araudi haren asmoa, eta hala izaten jarraitzen du. Erregistroa modernizatzeko, Estatuko Botere Judiziala osatzen zutenez bestelako funtzionario publikoak behar ziren, eta horrek ez zion zerbitzu publikoaren izaera kentzen erregistroari. Eta agindu horiek 2011ko legean jasotzen ziren, zioen azalpenean, zuk esan duzun moduan. Lege horretan jasotzen da zerbitzua epaitegietatik ateratzea, justiziakoak ez diren funtzionarioei esleitzea lanak. Legean jasotzen zen, beraz, Botere Judiziala osatzen dutenez bestelako funtzionarioek eramatea Erregistro Zibila. Eta hor, sozialisten agintepean onartutako lege baten agindutik, ondorioztatzen dira, zuen aldetik eta beste talde batzuen aldetik, baieztapen batzuk, ondorio batzuk, Justiziako idazkariak Diputatuen Kongresuaren egoitzan ukatu zituenak. Izan ere, zuek... gero argitu duzu hemen, Gallastegui andrea, baina zuen ekimenak dio erregistroa bere horretan utzi behar dela, eta, noski, nire zalantza zen, gero argitu didazun arren, zein zen zuen helburua: 1957ko legearekin zegoen bezala geratzeko? Zuek sustatu zenuten legea ez aplikatzeko? Egia da badela zirriborro bat, baina aurreproiektu izatera ere ez da iritsi, eta jasotzen zuen erregistratzaileak erregistroa eramango zuten funtzionario publikoak izateko aukera. Eta zuk esan duzu jabetzaren erregistratzaileak ez direla funtzionario publikoak. Bada, begira, Hipoteka Legearen 274. artikuluko 2. puntuak ezartzen du jabetzaren erregistratzaileak funtzionario publikoak direla ondorio guztietarako; hala dira, eta, beraz, erregistroa eramateko gaitasuna dute funtzionario publiko horiek, 2011ko legeak zehazten dituen aginduei jarraikiz. Eta, beraz, eredu berri horretan, hala badagokio, funtzionarioek jarraituko dute zeregin publiko hori betetzen. Maiatzean aurkeztu zenuen zuk ekimen hau. Diputatuen Kongresuko egoitza parlamentarioan erantzun zizun, esan dudan moduan, Justiziako estatuidazkariak, hona ekartzen dituzuen ekimenak, bistan denez, han aurkeztu baitituzue lehenago. UPyDko Díaz andreak ere ekimen ugari aurkeztu ditu gai horri buruz, eta asko erantzun zaizkio, maiatzean, irailean, urrian, eta adierazten zen Gobernua lanean ari zela zerbitzu publiko baten (zerbitzu publiko baten) inguruan, orain bezala ulertutako zerbitzu publiko bat baina herritarrentzako arinago eta erosoagoa, 2011ko legeko edukien printzipioei jarraikiz. Irakurri erantzun parlamentarioak. Esan da, halaber, idazkari judizialak izan zitezkeela. Idazkari judizialek azaldu dute Justizia Ministerioak berei eskaini ziela erregistroa eramatea. Idazkari judizialek berek. Gero, badira albisteak eta zurrumurruak, Gallastegui andrea. Zenbaitek, agertu den azkenak, adibidez, ziurtzat jotzen zuten jabetzaren erregistratzaileek eramango zutela, baina ukatu egin zuen ministerioak; berehala ukatu zuen ministerioak. Baina berdin da. Berdin da. Berdin da zuek gauza bat esatea eta ministerioak ukatzea. Berdin da. Esan dizuet, oposizioa egiteagatik egitea da! Lanpostuei dagokienez, ministerioak bermatu du lanpostu guztiak mantenduko direla. Bermatu du doakoak izaten jarraituko dutela zerbitzuek. Baina berdin da! Ez zaizue axola zer esaten duen ministerioak! Berdin zaizue. Eta bake-epaileen kontua ere nabarmentzen zen. Zuk eta biok jada eztabaidatu dugu antolaketa judizialari buruz legebiltzar-egoitza honetan, eta esan nizun hau Botere Judizialaren Lege Organikoaren eta aldatzen ari diren Auzitegi eta Epaitegien Mugape eta Antolaketaren Legearen barrukoa dela. Esan dizudan moduan, eztabaidatu ahal izan dugu, eta adierazi dut Ministro Kontseiluak, 2012ko martxoaren 2an, bi lege horiek aldatzeko erakunde arteko batzordea sortu zuela. Bazegoen aldaketa horiek egiteko arrazoirik, bi legeak indarrean sartu zirenetik % 15 hazi baita biztanleria, eta % 100 gehitu auziak. Beraz, beste antolaketa- eta kudeaketa-eredu bat eskatzen zuen horrek. Bake-epaitegiek, karrera judizialekoak ez diren jendeak eramaten dituen arren, funtzio jurisdikzionalak betetzen dituzte. Beraz, horri buruz proposatzen den edozein erreforma ez da zehatz-mehatz bake-epaitegien gainean egin behar, baizik eta haiek osoaren parte gisa hartuta, eta hori ari da lantzen une honetan. Egia da zuek ez duzuela gogoko erreforma hori, baina espezializazioaren alde, epaien kalitate handiagoaren alde egiten du, epaileak, diodan moduan, espezializatuak izango baitira... Baina ez naiz gehiago errepikatuko, izan baikenuen eztabaida hau, esan dizudan moduan. Baina ez, ez dizue balio. Berdin da besteok erantzutea, ukatzea, esatea ez dela hala. Berdin da. Zuek goizean eskatu duzuena eskatzen duzue berriro (ezaguna egiten zaizu, Gallastegui andrea?): aurreproiektua ez iristea. Ez iristea. Alegia, aurkeztu baino lehen, ez duzue atzera botatzeko eskatzen, ezinezkoa baita, oraindik ez baita aurkeztu, eta, beraz, ez iristea eskatzen duzue. Jada ez dakit obsesio bat den, aurrez pentsatzea edo ez dakit zer, baina esaten dizut araudi horren oinarriak 2011koan daudela, zuek sustatu zenuten legean. Ala ez duzue gogoko zuek bultzatu eta garai loriatsu hartan (loriatsua zuentzat) onartu zen legea, eta orain zuzendu egin nahi duzue? Eta guk ez dugu horretan parte hartuko. Sinestezina da oraindik argitaratu ez den zerbaiten aurka agertzea. Nire ustez, ekarpenak egitea da garrantzitsuena, eztabaidatzea, eta guztion artean hobetzea. Nik, Gallastegui andrea, merezimendu bat baizik ez dizut onartuko, eta egiaz da merezimendua: lortu duzu, zure erdibideko zuzenketarekin, Bilduk ahaztea asmo independentistak, abertzaleak eta lurraldeari dagozkionak, PPri egurra ematearren, hori beste edozein asmoren gainetik jartzen baitu. Besterik ez, eta eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3576 |
10 | 66 | 20.02.2014 | OTADUI BITERI | EA-NV | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Eskerrik asko, presidente andrea. Lehendakari jauna, legebiltzarkideok, arratsalde on denoi. Gure taldeak ez zion zuzenketarik aurkeztu Alderdi Sozialistak egindako legez besteko proposamenari, eta ez genuen zuzenketarik aurkeztu ados geundelako ekimen honen mamiarekin. Gure ustez, Erregistro Zibilak zerbitzu publiko eta doakoa izan behar duelako, inolako zalantza barik, eta, gure ustez, zerbitzu publiko hau eman behar delako orain arte ematen den baldintza berberetan. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3577 |
10 | 66 | 20.02.2014 | OTADUI BITERI | EA-NV | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Iragarri da erdibidekoa sinatu dutela talde biek, eta gure taldeak hori babestuko du gure botoekin. Herritarren zerbitzura eta herritarrengandik hurbil dagoen justiziaren alde apustu eta lan egiten du Urkullu lehendakariaren Jaurlaritzak, eta horregatik bake epaitegiak mantentzearen aldekoak gara gu ere. Baina ez hori bakarrik. Gure taldeak behin eta berriz aldarrikatu eta eskatu du Botere Judizialari buruzko Lege Organikoa eta Mugapen eta Plantari Buruzko Legea aldatzea. Zertarako? Eusko Jaurlaritzak diseinatu ditzan antolaketa judiziala eta urteko programak, eta baita ere, Euskadin epaitegien sorrera zehaztu dadin. Konpromiso hau, dakizuen moduan, gure hauteskunde programan jasota dago, eta, gure ustez, Espainiako Gobernua oso txarto kudeatzen ari da Erregistro Zibilaren berrantolaketa. Guztiz gardena eta adostua izan beharko lukeen gai garrantzitsu hau inprobisazioaren eredua bilakatzen ari da, gure ustez. Ez dago batere gardentasunik, inprobisazioa eta ziurgabetasuna dira nagusi eta ageri-agerikoa da talde politikoen adostasunik eza. Gaur da eguna oraindik ez dakiguna uztailean indarrean sartuko den Alderdi Sozialistaren Gobernuak onartutako legea edota aldaketarik egongo den. Gallardónek bere aurreproiektua aurkeztu zuen, baina gero baztertu egin zuen eta azkeneko berriak erregistradoreen dekanogoarengandik jaso ditugu. Izan ere, erregistratzaileei bidalitako zirkular batean baieztatu egiten da Gobernuak erabakita daukala Erregistro Zibila erregistratzaileen esku uztea. Baina gauza gehiago nahasteko, idazkari judizialek adierazi dute orain dela hilabete eskas Justizia Ministeritzak eurei eskaini diela Erregistro Zibilaren kudeaketa. Benetan kudeaketa oso traketsa, Gallardón jaunarena, adostasunik gabea. Eta adostasuna da, hain zuzen ere, erregistratzaileek Zaragozako kongresuaren ondoren eskatu zutena. Oso deigarria eta kezkagarria iruditzen zaigu kudeatzaile izan behar dutenek horrelako eskaera egitea eta Gobernuak jaramonik ere ez egitea, eta ziur gaude hau arazo iturri izan daitekeela. Erregistro Zibilaren berrantolaketa honen aurrean arazo larri bi ikusten ditugu: lehena, herritarrei sortuko zaizkien eragozpenak, eta bigarrena, eskumenen inguruko gatazka. Oso kezkagarria iruditzen zaigu orain arte doakoa eta publikoa izan den zerbitzuak izaera hau galtzea. Guztiz bidegabea iruditzen zaigu Erregistro Zibilaren aurrean egin beharreko inskripzioengatik ordaindu behar izatea. Gallardónek baieztatzen du zerbitzua doakoa izango dela, baina nik ez dut uste erregistratzaile jaunandreek musu-truk lan egiteko asmoa edukiko dutenik. Ez du ematen, ezta? Eta azkenean, erregistradoreek hartzen badute Erregistro Zibilaren gaineko ardura, orduan zer gertatuko da erregistrorik ez daukagun herrietan? Adibidez, Bizkaian 21 jabetza erregistro daude, eta hauetarik 13 daude Bilbon. Eta horrek esan gura du herritarrek peregrinajean hasi beharko dutela herri batetik bestera xume-xumeak diren tramiteetarako. Badakigu legearen espiritua dela tramitazio elektronikoa bultzatzea, baina ez dezagun bakar jokoan tranparik egin, zeren eta oraindik eten teknologiko handia ematen da gurean. Eta berrantolaketa honek beste ondorio kezkagarri bat ekarriko du eskutik: bake epaitegien desagerpena. Bake epaitegien zereginak hustea ekarriko du egoera berriak eta hurrengo pausoa zein izango den, ez da oso azti ona izan behar egoera berria zein izango den iragartzeko, ezta? Eta, benetan, gure taldea arduratuta dago Justizia Administrazioa herritarrengandik urruntzeko ematen ari diren pausoekin. Bigarren arazoa, bigarren kezka, eskumenen ingurukoa da. Dakizuen moduan, Erregistro Zibilari buruzko 2011ko Legeak erregistroaren desjudizializazioa ekarriko du, eta bake epaitegiak eta lehen auzialdiko epaitegien esparrutik kanpo geldituko da Erregistro Zibila, hau da, eskumena lekua aldatuko da Botere Judizialetik Justizia Ministeritzara. Emilio Olabarria jaunak aspaldi ohartarazi zizkigun lekualdatze honek gure Erkidegoan sortuko zituen kontraesanak. Erregistro Zibila Justizia Administrazioaren eskumenetik ateratzean, ez da aplikagarria izango Gernikako Estatutuaren 35.2 artikulua, bere lurraldean Justizia Administrazioaren zerbitzuko langileak eta funtzionatzeko beharrezkoak diren baliabide material eta ekonomikoak hornitzea autonomia-erkidegoari dagokiola dioena. Artikulu horrek dagozkien eskumenak ematea gaitu du. Gure Autonomia Estatutuak ez du berariaz jasotzen erregistro zibilaren arloko gaitasun betearazlea, eta, beraz, Justizia Ministerioaren lana izango da Euskadin Erregistro Zibilaren bulego orokorrak martxan jartzeko giza baliabideak, baliabide materialak eta finantza-baliabideak hornitzea, hura baita eta izango baita arlo horretan eskumenduna. Gure taldeak proposatzen du eskumen-arazo hori konpontzeko Autonomia Estatutua berritu behar dela, gure autonomia-erkidegoko erregistro zibilen funtzio betearazlea esleitzeko, edo helmen bera duen eskuordetzeari buruzko lege organikoa onartu. Hori bai, dagokion finantzaketarekin, euskaldunok ditugun tresnen bidez. Alegia, erregistroa antolatzeko eskumena emango digun titulu bat behar dugu. Agerian azaldu da azkenengo parte honetan, talde proposatzaileak eta Bildu taldeak egindako irakurketarekin, irakurketa ezberdina egiten dugula. Baina esan behar dut horrek ez duela eragotziko gure aldeko botoa, baita bigarren paragrafo horretan ere. Zergatik? Bigarren paragrafo horretan eskatzen zaio Jaurlaritzari bere gain har ditzala izaera exekutiboko eskumenak, baina hori, saiatu naiz azaltzen ezin dela egin goizetik gauera gaur-gaurkoz, ez daukagulako hori egiteko titulurik. Besterik ez, eta eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3578 |
10 | 66 | 20.02.2014 | GALLASTEGUI OYARZÁBAL | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Eskerrik asko, presidente andrea. Amaieratik hasiko naiz, Otadui andrea, hain zuzen ere, egia delako irakurri duzuna. Baina egia da, halaber, zuek sinatu eta zuen botoekin babestu zenutela Erregistro Zibilaren Lege hori, eta hori da dioena. Eta, hain zuzen, erraz konpon daiteke eskumen betearazlearen arazoa, batez ere kontuan izanik zuek beti nahi izan duzuela zuen jarrera irmotu, eta, noski, gure autogobernuari ahalik eta eskumen gehien eman, eta horrek onura egiten die herritarrei, eta hori da interesa. Beraz, ez dut uste arazorik denik zentzu horretan. Kasu horretan, erabat ados gaude biok. Llanos andrea, zuk eta biok profilaxiari buruz eztabaidatu ditugu... direnak eta ez direnak. Alegia, jende guztiak kasu egingo baligu, guztiaren aurkako txertoa izango genuke, esperientziak esaten baitu askoz hobea dela prebentzioa damua baino. Eta, zorionez, parlamentuetan eta beste egoitza batzuetan eztabaidatzen eta argitzen ari diren eskumen horiek guztiak direla eta, bada, lortzen ari gara gauza batzuk ez onartzea behin betiko. Baina goazen harira. Oso gauza interesgarria esan duzu. Hain zuzen ere, oso malgua zen 1957ko legea, eta garai bakoitzera moldatu da. Hain zuzen, 2011ko Erregistro Zibilaren Legea hiru urteko vacatio legis hori dela-eta indarrean ez sartzea uste dut zuen zuzenketa izan zela, hain zuzen, autonomia-erkidego askok ez zituztelako eguneratuak erregistro zibilak... Eta horregatik eman zen vacatio legis hori, funtsean, modernizazio-, digitalizazio-, lotura-baldintzak eta gainerakoak bete ahal izateko. Baina, egia esan, jada aplikatzen da Erregistro Zibilaren Legeak dioena. Egun, erregistro zibilez idazkari judizialak arduratzen dira nagusiki, gutxienez lehen entzunaldiko epaitegietan. Epaileek ez dute egiaztapenik egiten, sinatu baizik, hala dagokionean, eta zigilua jarri, eta hori gertatzen da Erregistro Zibileko egiaztagiriekin. Baina, dena den, zergatik aldatu behar dugu oraindik ere indarrean jarri ez den lege bat, berriki egina eta talde parlamentario guztien erabateko adostasuna lortu zuena, eta zuen aldeko botoa ere bai oposizioan zinetenean? Ez dakit zein den arrazoia, baina egia esan aurreproiektuko azalpenetan (bai, aurreproiektua) erreformaren helburu batzuk aipatzen dira ia azaldu ezin dena azaltzen saiatzeko. Zioen azalpenaren zati handienak zuzenak ez diren premisak erabiltzen ditu. Adibidez, errepikatuko dizut modernizazioa, informatizazioa eginda dagoela, Erregistro Zibila mar- txan dagoela; 2000. urtetik informatizatuta dago, eta, lehen esan dizudan moduan, 1957tik aurrerako inskripzioak digitalizatuta daude. Zuek aldatu nahi duzuen Erregistro Zibilaren Legearen aurreproiektuak elementu hauek jasotzen ditu funtsezkotzat: funtzionamendu informatizatua, inskripzio elektronikoa, erregistroan informazio-teknologiak erabiliz komunikatzea... Hori guztia eginda dago, eta, gainera, zuek, esan dizudan moduan, hondoratu nahi duzuen legearen 3, 5, 7, 8 artikuluetan eta beste batzuetan jasota. Erregistratzaileen kontua. Arrazoi pixka bat ematen dizut, duzuna, eta, hain zuzen, oposizio bidez lortzen dute lanpostua erregistratzaileek. Oposizio bidez, bai, baina ez dira funtzionario publikoak. Ez dira funtzionario publikoak, modu pribatuan lan egiten baitute. Modu pribatuan lan egiten dute, beren bulegoak antolatzen dituzte, langileek berek nahi duten antolaketa-sistemaren mende daude, eta tasa ofizialaren bidez kobratzen dute. Tasa ofizialaren bidez. Egiten duten jarduera eta inskripzio bakoitzagatik kobratzen duten dirua beren poltsikoetara doa zuzenean. Ez administraziora, ez da prezio publikoa: tasa ofiziala da. Eta horrek esan nahi du garela funtzionario publiko batzuez ari. Egongo da jendea ni bezain adostailea ez izanez gero zenbait gauza desatsegin esango lizkizukeena Erregistro Zibila erregistratzaileen eskuetan uztearen arrazoia izan daitekeenari buruz (eskerrik asko, Maneiro jauna, oso atsegina zara), baina ez da hori kontua. Amaitzen ari naiz, legebiltzarkideok. Zortziehun erregistratzaile inguru daude Espainian. Martxan jar daitekeen Erregistro Zibilaren Legearekin –indarrean ez dago, indarrean sartzeko data halakoa baita–... Datu bat emango dizut, aurkitzen badut. Ikus dezagun: lehen 431 udal-erregistro baziren, lege horrekin erregistro bakarrean delegatutako 7.677 erregistro izango lirateke, eta, gutxi gorabehera, Erregistro Zibilaren 106 bulego, bulego nagusiarekin batera, eta eskumen propioak dituztela. Askoz zerbitzu hobea emango zaie herritarrei, Erregistro Zibila erregistratzaileen eskuetan utzita baino –taberna bat balitz bezala–. Ez dugu ongi funtzionatzen duena aldatzeko beharrik! | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3579 | |
10 | 66 | 20.02.2014 | GALLASTEGUI OYARZÁBAL | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Amaitzen ari naiz, presidente andrea. (Risas) Oso labur, azken gauza bat. Ez dizut azalduko nola betetzen den ur-pitxer bat, Tip eta Collek vas-vasua hari buruz ziotena, eta abar. Oso entretenigarria zen, eta gomendatu egiten dizut. Baina esan diezazuket hala jarraituz gero Gobernuaz hitz egiten jarraituko dugula ia astero. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3580 | |
10 | 66 | 20.02.2014 | ARZUAGA GUMUZIO | EH Bildu | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Bai, eskerrik asko. Otadui andrea, ematen du hor egon daitezkeela arazo batzuk, titulurik ez dagoela horrelako eskuduntzak hartzeko, eta nik hitz egiten dut aukeraz eta borondateaz. Batzuetan, Justizia sailburuak, Erkoreka jaunak esan digu saiatzen dela katramilatuta geratu gabe horrelako arazoetan, kateatuta geratu gabe, interpretazio imaginatiboa erabili daitekeela horrelako eskuduntzak eta, horrelako ataka horretatik ateratzeko eta ikuspegi kreatibo batetik behar honi, behar honi –eta hori da nik proposatzen nuena erdibidekoan– erantzuteko. Llanos andrea, aurreproiektua Kongresuan eztabaidatzeko ez iristea; bai, zentzuzkoa dirudi ahalegintzea, eta lortzea. Zergatik? 2014ko ekainaren 22an indarrean jartzea aurreikusten den 20/2011 Legearen alde bozkatu zenutelako eta jada aldatu egin nahi duzuelako. Oraindik ez da martxan jarri, oraindik ez dakigu zer arazo izango diren legea aplikatzean, baina jada aldatu egin nahi duzue. Horrek pentsarazten dit badela hor erreforma horren bidez estali nahi duzuen bestelako interesen bat! Arlo hori epaitegietatik ateratzea aipatzen duzu, baina, gero, badirudi berehala jauzi egiten duzula hau erregistratzaileen eskuetara igaro dadin. Ez dut gehiago sakonduko Gallastegui andreak esan dizun horretan, baina egia da ez direla funtzionario publikoen kidegokoak. Funtzionario publikoak dira, baina ez dira administrazio publikoa. Beren interesen arabera jokatzen dute. Ez dira langile publikoak, eta lehenago esan dizuten moduan, erregistro bakoitzaren tasa ofiziala kobratzen dute, eta badirudi hori oso ordainketamekanismo gozoa dela; ez zerbitzu publikoak finantzatzeko tresna bat, baizik eta finantzaketa-tresna bat, autofinantzaketakoa egiaz, eta badirudi adierazten duela, gainera, onura handiak ekarriko dizkiela, eta tasa ofizial horien bidez itxuragabe bikoiztuko dituztela irabaziak. Eta badakigu Erregistratzaileen Elkargoko dekanoaren otsailaren 12ko zirkularra ezagutzen dugulako. Eta esan duzu ukatu egin dela eta baztertu, eta esan zuela ministroak... Hala ere, baliteke zuhurtziagabeak izatea, diskrezio gutxikoak, baina, hala ere, errealitateitxura ematen diet zirkular horretan jaso dituzten elementuei. Erregistro Zibilaren lurralde-, materia- eta teknologia-antolaketari buruzko alderdiak beren kabuz antolatzeko gaitasuna izango dutela diote. Nork esan die hori? Esan dute etengabe daudela harremanetan zuzendariarekin, idazkaritzarekin... Etengabe ari dira lanean ministerioarekin. Badakite zertaz ari diren, eta kezka sortzen du horrek. Eta kezka sortzen du horrek, gaur dozenaka erregistratzaile kalera atera eta protestan ari direlako. Eta zuk ez dituzu argitu haien zalantza eta kezkak. Ez duzu lortu haiek argitzea. Eta barkatuko didazu esatea, Llanos andrea, baietz, egia dela, ezagutzen dudala esparru juridikoa, eta barka iezadazu erabiltzea, hura baita erreferentziaesparrua, ezagutzen dudan bakarra, gero eta berme gutxiago ematen duen arren, gero eta segurtasun juridiko gutxiago; gero eta esparru juridiko hondatuagoa da. Hain zuzen, gure helburua delako esparru juridiko horretatik beste batera igarotzea, Euskal Justizia deritzonera. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3581 |
10 | 66 | 20.02.2014 | LLANOS GÓMEZ | PV-ETP | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Bien. Eskerrik asko berriro, presidente andrea. Begira, izugarri gustatzen zait niri eztabaidatzea. Nik inoiz ez diot ihes egiten eztabaida bati, eta badakizue. Baina ez eskatu niri zalantzak argitzeko, egiaz, ez bainaiz Justiziako estatu-idazkaria. Eta Gallardón ministroa eta biok alderdi berekoak gara, baina ni ez naiz Justiziako ministroa. Alegia, zalantzak argitzeko, han, Diputatuen Kongresuan. Grazia egiten dit kasu batzuetan erabateko sinesgarritasuna emateak egunkarietako albiste batzuei... Izan ere, nik ez dakit erregistratzaileen zirkularraz komunikabideetan atera dena besterik. Ez dut ezagutzen. Baina komunikabideetan agertu zen idazkari judizialena ere, Justizia Ministerioak haiei eskaini ziela esan zutenekoa. Noski, harrigarria da erabateko sinesgarritasuna ematea albiste bati baina ez besteari. Gutxienez, harrigarria da. Nik, Gallastegui andrea, eskertzen dizut ez esatea zergatik esleitu nahi zaien jabetzaren erregistratzaileei, eta uste dut dela, nagusiki, zu Diputatuen Kongresuan dauden zure alderdiko zenbait ordezkari baino askoz adimentsuagoa zarelako, eta badakizulako ez duela zerikusirik. Eta horregatik eskertzen dizut hemen aipamen hori egin ez izana. Baina zure gaitasunaren kontua da. Begira, hau da 2011ko legearen arrazoien aurkezpena, eta hau zehazten du: "Erregistro Zibila modernizatzeak eskatzen du Estatuko Botere Judiziala osatzen duten funtzionario publiko ez direnek eramatea erregistroa, lehen horiei Konstituzioak ezartzen dien lana baita epaitzea eta epaitua egikaritzea". Vale. Idazkari judizialek eramatea nahi bazen, idatzi besterik ez zen! Idatzi besterik ez zen! Organo judizialetako bestelako funtzionario publikoak dira, bestelakoak. Zertan gara? Bada, jar zezaketen administrazio publikoa izatea, eta ez funtzionario publikoak, hemen jada kontzeptuak nahi dugun bezala hartzen baititu bakoitzak, nahi den zentzuan. Funtzionario publikoak dira ondorio guztietarako (esan dizut, 247. artikulua, Hipotekaren Legea). Orain ez dute funtzionario publikoak izan beharrik; administrazio publikoko kide izan behar dute. Beno, jarri besterik ez zen, jarri besterik ez. Zergatik aldatzen dira alderdi batzuk? Bada, vacatio legis hain luzea izanik, hiru urtekoa, indarrean jarri aurretik ikusi delako alderdi batzuk hobetu egin daitezkeela indarrean sartu aurretik, eta ez indarrean sartu ondoren; alegia "Honek ez du funtzionatzen, alda dezagun". Ez, aurretiaz konpondu, aukera izan baita. Vacatio legis oso laburra den kasuetan, ez da denborarik, hemen bai. Eta, egiaz, Otadui andrea, ez dut ulertzen gai honek hainbeste kezka eragiten badizue horri buruzko zuzenketarik eta ekimenik aurkeztu ez izana, ezta galderarik ere Diputatuen Kongresuan. Eta zergatik onartu zenuten legea. Ez dut ulertzen, zuek... Bada, uste dut zure diskurtsoko zenbait gauza baliatuko ditudala. Baliatu egingo ditut, zuek hemen Gobernuan baitzarete, eta zerbitzu publikoei, zerbitzu publikoak kudeatzeko moduari, zerbitzu publikoak emateko moduari buruzko baieztapen batzuk egin dituzue, eta, badakizu esaera, bakoitza bere isiluneen jabe da, eta bere hitzen esklabo. Eta zu Gobernua babesten duen taldekoa zarenez, hemen egin dituzun zenbait baieztapen erabiliko ditut Eusko Jaurlaritzak ematen dituen zerbitzu publikoez hitz egiten denean hemen. Eta, noski, kontua izanik orain eskumena zuzenean Justizia Ministerioarena izango dela, eta bere garaian arloa eta bitarteko ekonomikoen transferentzia egin zela, bada, ez dakit oso ongi orain alderantzizko bidea egingo den ala zer egingo den. Begira, nire ustez, kontu honetan guztian, esan dudan moduan, prebentziozko politika dago. Jakina badirela negoziazioak, jakina badirela... baina hori normala da. Normala da! Normala da gobernu batek arau bat indarrean sartu aurretik elkarrizketa batzuk izatea. Pentsatzen dut gauza bera egiten duela Eusko Jaurlaritzak, ezta? Pentsatzen dut gauza bera egiten duela Eusko Jaurlaritzak! Baina zuek ez duzue uzten elkarrizketarik izan dadin ere. Zuek benda jartzen duzue zauria atera aurretik. Jada ez da profilaxia, Gallastegui andrea; prebentziozko politikaren kontua, benetan... Begira, gauza bat esango dizut: nahiago nuke orain prebentziorako duzuen gozamen hori lehenago izan bazenute. Zenbat gauza ekidingo zituen Espainiak! Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3582 |
10 | 66 | 20.02.2014 | OTADUI BITERI | EA-NV | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Beno, egia esanda, ez neukan asmorik bigarren txanda honetan parte hartzeko, baina Llanos andreari erantzuteko. Uste dut azaldu dudala zergatik gure taldeak ez zuen zuzenketarik aurkeztu bere garaian… | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3583 |
10 | 66 | 20.02.2014 | OTADUI BITERI | EA-NV | Euskal Sozialistak legebiltzar-taldeak egindako legez besteko proposamena, herritarrei zerbitzu doakoa eta publikoa eskaintzen jarraitzeko Erregistro Zibila orain arte bezala mantentzeari buruz. Eztabaida eta behin betiko ebazpena | Ados geundelako Alderdi Sozialistak aurkeztutako ekimenarekin. Baina beste arrazoi bat ere emango dizut: ekimena aurkeztu zen egunean eta gaur egun ere oraindik egoera zein izango den ez dakigu, eta hain da horrela, nire lehenengo interbentzioan, ni eta gainontzeko bozeramaileak, saiatu gara azaltzen zein izan den Gallardonen kudeaketa traketsa. Baina beste datu bat ere eman gura dizut: begira, oraindik ez dakigu zein izango den egoera eta Erregistro Zibila, azkenean, nork hartuko duen horren gaineko ardura. Eta begira zelako larria den gaia: urte honetako uztailaren 22an legea indarrean sartzen da. Bada, begira, irailaren 25ean ahozko galdera egin zioten Justiziako Estatu idazkariari, eta bere erantzuna izan zen Gobernuak oraindik erabakirik ez zeukala. Orduan, zeri zaudete itxaroten? Esan dugu lehen: gardentasunik ez, adostasunik ez. Eta gainontzekoek azaldu duten eta dugun moduan, Erregistro Zibila garrantzi handiko kontua da. Por lo tanto, seriedad, por favor, señora Llanos. Eta gura duzunean prest nago zerbitzu publikoen inguruko debatea izatera zurekin. Arrazoiak emango dizkizut; beraz, erabili gura duzun moduan gaurko nire interbentzioko berbak, puntu eta koma guztiekin. Eta gero, pozten naiz entzun diedalako, bai Gallastegui andreari bai Arzuaga jaunari –eta egia da horrela sinatu duzuela eta guk horri babesa emango diogula– erregistroaren exekuzioaren inguruko eskumena gureganatu nahi dugula guztiok. Nire lehenengo interbentzioan saiatu naiz azaltzen zeintzuk izan behar diren hori lortzeko pausoak. Beraz, ongi etorriak eta zuen laguntza oso estimagarri izango dugu eskumen hori gureganatzeko, azken finean, hori izango delako gure herritarren mesederako. Besterik ez, eta eskerrik asko. | eu | https://www.legebiltzarra.eus/ic2/restAPI/pvgune_descargar/default/0cf14008-c360-4cfe-9e0c-5c3d37a8c052 | parl_eu_3584 |
10 | 67 | 21.02.2014 | ORBEGOZO URIBE | EA-NV | Galdera, Kerman Orbegozo Uribe Euzko Abertzaleak taldeko legebiltzarkideak Osasuneko sailburuari egina, Europako Gutun Soziala betetzeari buruz | Eskerrik asko, presidente anderea. Egun on lehendakaria, egun on sailburuok, eta egun on legebiltzarkideok. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3585 |
10 | 67 | 21.02.2014 | ORBEGOZO URIBE | EA-NV | Galdera, Kerman Orbegozo Uribe Euzko Abertzaleak taldeko legebiltzarkideak Osasuneko sailburuari egina, Europako Gutun Soziala betetzeari buruz | Espainiar Gobernuak orain dela urte batzuk Europako Karta Soziala edo, gaztelaniaz ezagutzen den moduan, Carta Social Europea onartu eta sinatu zuen. Europako Eskubide Sozialen Batzordeak urterourtero aztertzen du gutuna izenpetu duten estatuek bertan jasotako eskubideak zenbateraino betetzen dituzten. Horrek esan nahi du espainiar Gobernuak urtero aurkeztu behar dizkiola datuak Batzordeari, honek azter ditzan eta eskubideen betetze-mailaren inguruan bere ondorioak atera eta betetze-mailari buruzko txostena argitara dezan. Hain zuzen ere, duela hiruzpalau aste Batzordeak argitaratu du bere txosten berria eta espainiar Estatuan eskubide sozialen betetze-mailaren inguruan ondorioztatutakoak jakin ahal izan ditugu. Beste eskubide sozial batzuen artean, Batzordeak bere txostenean osasun arloko eskubideak eta babes sozialerako eskubideen inguruan azterketa sakona egin eta hainbat kritika eta ez betetze aurpegiratu dizkio espainiar Estatuari. Horien artean, benetan azpimarragarria da Batzordeak espainiar Estatuari esaten diola immigranteak osasun sistematik kanpo uztea, oinarrituta egoera irregularrean daudela, osasun sistema publikotik kanpo uztea, beraz, diskriminazioa izateaz gain, Europako Karta Sozialaren urraketa ere badela. Hau da, espainiar Estatuak ezarritako araudiak, 2012ko 16/2012 Errege Dekretuan ezarritakoak, zeinaren bitartez ukatzen baitzaie osasun arreta normalizatua egoera irregularrean dauden pertsona immigranteei, esaten du, beraz, araudi horrek edo neurri horiek Europako Giza Gutunaren edo Karta Sozialaren 11.1 artikulua nabarmen urratzen dutela. Horrez gain, osasun arloko eskubideez gain, Batzordeak prestazio sozialen egoera ere aztertzen du espainiar Estatuan. Esaterako, gutxieneko errenten maila edo kopurua, eta txostenean argi adierazten du autonomia-erkidego gehienetan, Euskadin eta Nafarroan izan ezik, ez direla nahikoa Eskubide Sozialen Gutuna betetzeko. Euskadi eta Nafarroako egoera beren-beregi salbuesten du, beraz. Hori guztia ezagututa, Euzko Abertzaleak taldeak jakin nahi du ea zein balorazio egiten duzun, Osasuneko sailburua, Europako Eskubide Sozialen Batzordeak egindako txostenak aipatzen dituen osasun-eskubideen urraketen inguruan. Besterik gabe, aldez aurretik, mila esker. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3586 |
10 | 67 | 21.02.2014 | OSASUNEKO SAILBURUAK (Darpón Sierra) | Galdera, Kerman Orbegozo Uribe Euzko Abertzaleak taldeko legebiltzarkideak Osasuneko sailburuari egina, Europako Gutun Soziala betetzeari buruz | Eskerrik asko, presidente anderea. Lehendakari jauna, legebiltzarkideok, egun on guztioi. Hain zuzen, Orbegozo jauna, Eskubide Sozialen Europako Batzordeak aurtengo urtarrileko azken txostenean hauteman du estatuan urratu egiten dela Europako Gutun Soziala. Osasun-arloko urraketen artean, Batzordeak azpimarratzen du egoera irregularrean dauden etorkinak oro har osasun-sistema nazionaletik kanpo uztea osasuna babesteko eskubidea urratzea dela, ez baitzaie uzten osasun-arreta baldintza beretan jasotzen. Europako Batzordeak hitzez hitz adierazten du "krisiak ez luke ekarri behar Gutunean aitortutako eskubideen babesa murriztea", eta gaineratzen du gobernuon betebeharra dela Gutun Sozialeko eskubideak eraginkortasunez bermatzea, onuradunek babes hori gehien behar duten unean, hain justu. Beraz, nahiz eta Batzordeak 2008-2011 denboraldia aztertu, eta osasun-sistema nazionalaren jasangarritasun-neurrien dekretua 2012ko apirilean onartu, Batzordeak argi kritikatzen du neurri horiek hartu izana, eta haiek zuzentzeko eskatzen dio Espainiako Gobernuari. Guk hasiera-hasieratik esan genuen 16/2012 Errege Dekretuan jasotako neurriek oinarrizko adostasun sozialak hausten dituztela osasun-politikei dagokienez, eta gure erantzukizunpekoak bakarrik diren eskumenei eragiten dietela. Gure ustez, dekretu honekin erreformak baino gehiago murrizketak egin nahi dira. Irizpide ideologi- koetan oinarrituta dago eta helburua da osasuna uniformatzea. Unibertsala den eta zergen bidez ordaintzen den osasun-eredu batetik Gizarte Segurantzari lotutako eredu batera pasatu nahi da, eta horrek hogeita hamar urte garamatza atzera. Atzera egite horrek, bistan denez, gehiago eragiten die pertsona ahulenen oinarrizko eskubideei: pentsiodunak, alargunak, etorkinak, oraindik lanik egin ez duten eta Gizarte Segurantzan kotizatu ez duten hogeita sei urtetik gorakoak… Horrek guztiak desitxuratu egin nahi du Euskadiko osasunsistema, hasieratik unibertsaltasunaren, ekitatearen, elkartasunaren eta izaera publikoaren printzipioetan oinarritu dena, eta osasun-eredu hori aldezten du Jaurlaritza honek. Dekretuak guztiz desitxuratzen du Gobernu honek defendatzen duen euskal osasun-eredua, eta horrela salatu dugu askotan. Guk, Europako Batzordearen antzera, pertsonen eskubidetzat jotzen ditugu unibertsaltasuna eta osasuna. Osasun-arloan ditugun eskumenek hobetu egin dituzte Euskadiko herritarren osasuna, laguntzakalitatea eta ongizatea. Ahalegin handia egin dugu gure osasun-sistema garatzeko, haren jasangarritasunari eusteko eta euskal herritarren konfiantza geureganatzeko. Batzordeak bere txostenean jasotzen du prestazioak ez direla egokiak autonomia-erkidego gehienetan, eta berariaz salbuesten ditu Euskadi eta Nafarroa. Eskubide Sozialen Europako Batzordearen ondorioak ez dira lotesleak, baina, zalantzarik gabe, estatuak sinatutako eta berretsitako nazioarteko itun baten interpretazio baimendu oso garrantzitsua dira. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3587 | |
10 | 67 | 21.02.2014 | ZULAIKA PORTILLO | EH Bildu | Galdera, Arri Zulaika Portillo EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, ontziolen industriari buruz | Eskerrik asko, mahaiburu andrea. Egun on denoi. Eta agur bero bat La Naval-etik etorri diren langile guztiei. Ontziolen industriak milaka lanpostu sortzen ditu Euskal Herrian. Sektoreak, ordea, ez ditu bere garairik goxoenak bizi. Iaz, tax lease-ren harira saihestu zen krisiak gogor kolpatu zuen ontzigintzaindustria. Testuinguru horretan, Euskal Herrian lan-kargari dagokionean errealitate ezberdinak bizi dira. Balenciagak, Muruetak eta Zamakonak lan nahikoa izango dute behintzat epe ertainera begira. Aldiz, Sestaoko La Naval-en egoera guztiz kontrakoa da: 1.500 lanpostu inguru kolokan daude. Bitxia da egoera hori, bitxia eta kezkagarria. La Naval-eko langileek iritzi diote erakunde publikoek gai horretan paper aktiboagoa hartu dezaketela eta babesa eskatu ziguten zuzenean Jaurlaritzari, Garapen Ekonomiko eta Lehiakortasuneko sailburuari, hurrengo galdera egiteko: Jaurlaritzarentzako ontziolen industria jarduera ekonomiko estrategiko bat da? | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3588 |
10 | 67 | 21.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegi) | Galdera, Arri Zulaika Portillo EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, ontziolen industriari buruz | Eskerrik asko, presidente andrea. Lehendakari, sailburuok, legebiltzarkideok, La Naval-etik etorri zareten langileok, egun on guztioi. Ba erantzuna baiezkoa da. Ontziolaren industria gure industriaren egituraren barruko sektore garrantzitsu bat da, sektore estrategikoa esan genezake. Aipatu duzun bezala, itsas-sektore guztia une honetan Euskadin Barne Produktu Gordinaren % 2,1 da gutxi gorabehera. Beraz, handia, beraiek bakarrik izateko. Enpresek oro har, aurreko urtean, 2013an, 2.000 milioi euroko fakturazioa baino handiagoa izan dute. Ekoizpenaren % 85 baino gehiago nazioartekotzera joan da eta, enpleguari dagokionez, 14.000 langile baino gehiago ditu Euskadin. Beraz, sektore estrategiko bezala kontsidera genezake, garrantzitsua bai behintzat eta estrategikoa baita. Agertoki berri baten atarian egon gaitezkeela esan genezake, zeren tax lease berriaren asuntoa erabat despejatu denean eta Europar Batzordeak onespena eman dionean, sektore horrek aurrera egiteko nolabaiteko aukerak dituenean, tax lease zaharraren asuntoa erabat despejatu gabe daukagu oraindik eta batez ere, aipatu duzun bezala, La Naval-i eragiten dio, modu garrantzitsuan behintzat. Zergatik? Ba ontziola handiena delako eta bertan gertatzen direlako fakturazio handienak, eta tax lease zaharraren asuntoa beraiei dagokie batez ere. Dena den, epe luzera gainditutzat emango dugu eta seguru nago kontratu berriak iritsiko direla eta iristen ari direla dagoeneko. Beraz, ontziolen sektorea, zalantzarik gabe, estrategikoa da guretzat, baina ez bakarrik aipatu dizkizudan zifrengatik, baita haren ezaugarri bereizgarriek aukera ematen digutelako ere aurre-aurrean egoteko teknologiaren ikuspuntutik. Hori dela eta, Eusko Jaurlaritzak, sektoreko klusterra den Itsas Foroarekin batera, lan-talde bat eratu zuen, non lau ildo nagusi landu baititugu: finantza-sistema berri bat, tax leasearen sistema berria, eta Ontziolen Sektorerako Bermeen Ondare Funtsa izeneko funtsa, abalak izan ditzaten kontratu berriak bermatzeko; nazioarteratzegaiak, berariazko laguntza emanez kontratu berriak berenganatzeko; itsas zabaleko haize-sektorean egin dugu lan, non aukera handiak ikusten baitira; eta, jakina, proiektu eta enpresa-partzuergo berrietan egin dugu lan, aukera eman diezaieten nazioarteko esparru horretan kokatzeko. Ildo horiek lantzen ari gara, uste baitugu sektore estrategikoa dela, eta hari laguntzen jarraitu behar dugula. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3589 | |
10 | 67 | 21.02.2014 | ZULAIKA PORTILLO | EH Bildu | Galdera, Arri Zulaika Portillo EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, ontziolen industriari buruz | Errealitateak nabarmen uzten zaitu, sailburu andrea. Eusko Jaurlaritzarentzat ontziolen industria estrategikoa izango balitz, nazio-mailako ikuspegiarekin jokatuko luke, eta bistakoa da ez zaretela ari horrela jokatzen. Nazio-mailako ikuspegiarekin jokatzeak esan nahi du lankidetza-sare bat eraiki behar dela jarduera horretan diharduten eragile guztiekin, nazio-mailan lankidetzan arituz nazioartean lehiakorra izango den sektore indartsu bat sortzen lagunduko duten aliantza estrategikoak eraikitzeko. Zuek aldarrikatzen duzuen lehiakortasunak ez du esan nahi euskal ontziolak beren artean lehiatu behar direnik kontratu berriak lortzeko. Guztiz kontrakoa; izan ere, gainera, badakigu zein izaten den enpresa askoren lehen aukera lehiakorragoak izateko. Eusko Jaurlaritza lankidetza- edo koordinaziosare horren –deitu nahi diozuen bezala– motorra izan daiteke, eta hala izan behar luke. Nazio-mailan batera egin behar da lana, nazioartean indarra erakusteko; horrek izan behar du ideia. Izan ere, planei dagokienez, oso polita geratzen da zuk eta zure sailak inbertsio- edo nazioarteratzeprogramak definitzea, enpresa horientzako abalprogramak…; baina ez badago kontratu itxirik, ez badago ontzirik eraikitzeko, abal horiek guztiek, definizio eta sektore osoaren aldeko apustu argirik gabe, ez dute ezertarako balioko. Ontziolen industrian ikuspegi erreala eta naziomailakoa aplikatzea erantzukizunez jokatzea izango litzateke zure aldetik, eta horixe eskatzen dizuegu. Ez iezaiezue eskatu hainbeste erantzukizun langileei, kontu honetan norbait erantzukizunez jokatzen ari bada pertsona horiek guztiak baitira. Erantzukizunez jokatzen dute, beren lanpostuei eusteko borrokatuz. Eta ez bakarrik beren lanpostuak; baizik eta Ezkerraldean sortzen dituzten milaka lanpostu –eskualde horrek du Euskal Herriko langabezia-tasarik eta prekarietaterik handiena–. Gune hori are gehiago ez deprimitzeko borrokatzen dira. Izan ere, sailburu andrea, zer eskatzen diezu? Edo zer nahi duzue? Beren lanpostuetan lasai geratzea ikusiz egunez egun lan-karga galtzen ari direla eta inork ez duela ezer egiten lan-karga gehiago lortzeko? Unea iristea edo ohar bat jasotzea esanez egun batean La Naval itxi egingo dela ez dagoelako lankargarik eta inork ez duelako esku hartzen? Eta, bistan denez, inork ez badu esku hartzen, egun hori iritsi egingo da. Ez dut uste gogorarazi beharra dagoenik ezen, Jaurlaritza sozialistak La Naval pribatizatu zuenean, Urkullu jauna pribatizazioaren guztiz kontra agertu zela. Gaur espero dugu, Tapia andrea, egungo lehendakariak orduan zuen kezka zeure egitea, eta esku har dezazula ahalik eta irmoen ontziolen industria etorkizunean bideragarria izan dadin. Izan ere, ez dago egungo enpleguari eusten laguntzen duena baino enplegu-programa hoberik. Eta honekin bukatzen dut. (Txaloak) | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3590 |
10 | 67 | 21.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegi) | Galdera, Arri Zulaika Portillo EH Bildu taldeko legebiltzarkideak Ekonomiaren Garapen eta Lehiakortasuneko sailburuari egina, ontziolen industriari buruz | Mila esker. Zulaika andrea, eta zer da Euskal Herriko Itsas Foroa? Zer da Euskal Herriko Itsas Foroa, ontziolek bakarrik ez, ontziola horiei zerbitzuak ematen dizkien laguntza-sektore osoak ere esku hartzen duen leku bat ez bada? Zer da Itsas Foroa, kontratu berriak eta jarduera berriak lortzeko lankidetzan jarduten den leku bat ez bada? Zer da ontziolek bakarrik ez, Jaurlaritzak eta sektore osoak egiten duten nazioarteko jarduera guztia? Adibidez, Europako Berrikuntza, Ikerketa eta Zientziako komisario andrea bisitan etorri zenean, proiektu zehatz bat aurkeztu zen, Marinel proiektua, eta hor, hain justu, parte hartzen ari da La Naval. Zer da hori, nazioarte-mailan lan egitea ez bada, erakunde publiko eta pribatuek elkarrekin lan egitea ez bada? Zalantzarik gabe, hori da gure bokazioa eta gure jarduna, baina guk ez dugu egiten politika jakinik enpresa batentzat; lurraldeko enpresa guztientzat egiten dugu. Denak dira garrantzitsuak guretzat, eta haiek guztiek ezagutzen dituzten neurri batzuk ditugu. Eta, kasu honetan, ontziolen sektorean hasiera-hasieratik hartu dugu esku; ez ezazu zalantza izpirik izan. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3591 | |
10 | 67 | 21.02.2014 | REYES MARTÍN | SV-ES | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, La Naval ontziolari buruz | Eskerrik asko, presidente andrea. Agur bat gaur hemen gurekin diren La Navaleko langile guztiei. Sailburu andrea, aurreko erantzuna entzunik, bere horretan utzi behar dut nik egin behar dizudan galdera. Izan ere, zuk orokorrean hitz egiten duzu, eta enpresa jakin bati buruz ari gara hizketan, zeina garrantzitsua baita, estrategikoa delako ontziolen sektorean, Ezkerraldeari eragiten diolako –langabezia handiko eskualdea–, eta Jaurlaritzak zuzenean hartu behar duelako esku ontzien eraikuntzan, proiektu jakinez edo tangentzialez gain. Horregatik esaten dizut: zer ari da egiten Eusko Jaurlaritza La Navalek bere jarduera modu egonkorrean mantentzeko aukera emango dion lan-karga izan dezan laguntzeko? | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3592 |
10 | 67 | 21.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegi) | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, La Naval ontziolari buruz | Señor Reyes, el Gobierno Vasco hace una apuesta permanente por la competitividad. Por eso, dispone de numerosas herramientas para todas las empresas, digo que para todas, siendo hoy La Naval la más importante, porque existen otras empresas y porque para el Gobierno no hay diferencia entre unas empresas y otras o unos trabajadores y otros. Eso es lo más importante. Para ello, para renovar las finanzas y las herramientas y para apoyar la tecnología, para trabajar en la diversificación, para la internacionalización, existen numerosas herramientas, que están listas para todos. Ahora bien, son medidas hechas a medida y que se adaptan de forma personalizada a nuestras empresas; pero no hay nada especial que sirva para todas. Trabajamos específicamente con cada una. Esa es nuestra política industrial, y ese es nuestro estilo, el que siempre hemos mantenido. Ez ditut errepikatuko Jaurlaritzak ontziolen sektorearen eskura jarri dituen politikak. Sektorearekin berarekin batera garatu ditugu, oraindik guztiz konpondu ez den tax lease-aren arazoari aurre eginez, esan dudanez, ontziolen industria suspertzeko eta bultzatzeko, enpresen eskura dauden laguntza-tresnak; bakoitzari tratamendu pertsonalizatua ematen diogu, baina berberak dira guztientzat. Euskadin, ez dago enpresarik ez langilerik beste bat baino garrantzitsuagorik; denak dira garrantzitsuak. Badakite hori La Navalek eta haren lantaldeak, eta badakite hurbiletik egin dugulako lan, eta ez pasiboki, baizik eta aktiboki. Ezin daiteke espero, zuk zenioenez, Eusko Jaurlaritzak ontziak eraikitzea. Hori ez da gure helburua. Baina, hor izango gaituzue… Horrela ulertu dut nik, eta barka iezadazu ez baduzu hori esan, baina hauxe esan duzu: Eusko Jaurlaritzak eraiki dezala. Hori ez da gure helburua, ezta La Navalen edo beste edozein enpresaren merkaturatze-sail bihurtzea ere. Baina hurbil egongo gara, laguntzen; haiek egingo dituzten jarduera guztietan parte hartzen, eskatzen diguten bakoitzean, eskatzen diguten bezala. Han izango gaituzue beti. Baina ez gara ez La Navalen ez beste ezein enpresaren merkaturatze-saila. Denekin hartzen dugu parte, gure politikekin, modu pertsonalizatuan. Muchas gracias. La | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3593 | |
10 | 67 | 21.02.2014 | REYES MARTÍN | SV-ES | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, La Naval ontziolari buruz | Bistan denez, sailburu andrea, nik ez dut nahi Jaurlaritzak ontziak eraikitzea; nahi dudana da berariazko arazoak dituzten industria guzti-guztien arazoez arduratzea. Hau da, ontzien eraikuntzak eta, zehazki, La Navalek oraintxe bertan duen arazoa finantzaketaarazoa da batik bat, eta horrek esan nahi du Jaurlaritzak lan egiteko marjina bat duela, bitartekari gisa joka dezakeela, harremanetan jar daitekeela, enpresari lagundu diezaiokeela, eta ez da horrelakorik egiten ari. Zu komunikabideetan agertzen zara etengabe; ontziolen prentsaburua dirudizu. Baina ez zara hori. Jaurlaritza bateko sailburua zara, eta Jaurlaritza horrek lan egin behar du, ez bakarrik Itsas Foroarekin hitz eginez, baizik eta zuzenean esku hartuz; diskrezioz, baina esku hartuz eta laguntzak bilatuz. Hara, Jaurlaritzak egin izan du lan iraganean. Aurreko legealdian, Patxi López lehendakariak, Euskadiko ekonomia atzerrian sustatu zuenean, Itsas Foroko zenbait kide, zenbait ontziola eta zenbait herrialde hartu zituen bidelagun, eta Jaurlaritzak modu erabakigarrian lagundu zuen azken draga kontratatzeko. Bestela, galdetu ezazu sektorean. Zuek ez duzue egin lan hori. Hitz egiten duzu, baina ez duzu lan egiten. Enpresaren jardunari babesa eman behar diozu. Adibidez, badirudi La Navalek asmoen gutun bat sinatu duela ontzi bat eraikitzeko, baina baliteke hori ezerezean geratzea, azkenean finantzaketa behar baita. Bada, begira, asko lagunduko luke zu harremanetan jartzea finantza-erakundeekin eta inbertitzaileekin, babesa emateko, bitartekari gisa jokatzeko… Batzuek, hala nola Kutxabankek, lehentasunezko harremana dute Jaurlaritzarekin, akzioduna ere bai baita. Zergatik ez duzu bultzatzen Kutxabankek ontzi baten eraikuntza egituratzea eta hor inbertitzea, adibidez, edo beste batzuengana hurbiltzea? Azter zenezake, halaber, enpresaren kapitalean zuzenean sartzea, merkatu-baldintzetan, legearen barruan, edo arrisku-kapitalaren formulekin. Izan ere, Jaurlaritzak enpresan parte hartzeak kideen jarrerak norabide berean orientatzen lagunduko luke. Ekintza jakin horiek bururatu ere ez zaizkizu egiten. Zuk foroan hitz egiten duzu, eta prentsan agertzen zara. Kito. Horixe ari da egiten Jaurlaritza hau. Edo zergatik ez duzu jarri lanean SPRIren nazioarteko sarea? Isilik, baina lanean. Eta ez zara ari erabiltzen, zeren, bestela, sektoreak ezinbestean jakingo zuen. Eta ezetz esaten dute. Edo zergatik ez duzu erabiltzen Jaurlaritza sozialistarekin emaitza onak eman zituen tresna bat ontziolen sektoreari laguntzeko, hots, industria-gaietarako erakunde arteko batzordea? Eta tax lease-ari dagokionez, kalkulatutako dirua itzuli behar du ez ontziolak, baizik eta inbertitzaileak. Beraz, eragozpen bat da, baina ez du baldintzatzen ontzien kontratazioa; hain zuzen, ez da ari beste ontziola batzuena baldintzatzen. Hori ez da arazo nagusia, nahiz eta arazo bat izan. Aldiz, laguntzen ez duena da zu etengabe agertzea komunikabideetan gai honekin. Horrek bai uxatzen dituela balizko inbertitzaileak, dirua itzultzeaz hitz egiteak. Ez baduzu diskretuki lan egiten laguntzeko, izan zaitez diskretua kalterik ez egiteko, sailburu andrea. Eta aholku bat: bilatu ezazu laguntza sindikatuetan ere, asko baitute esateko denen konponbide hitzartuetan. Dena den, Jaurlaritzak ez duenez zehazki lan egiten, sozialistok erakundeetan erasoaldi bat egiten jarraituko dugu, La Naval salbatzen laguntzeko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3594 |
10 | 67 | 21.02.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegi) | Galdera, Vicente Reyes Martín Euskal Sozialistak taldeko legebiltzarkideak Ekonomiaren Garapen eta Lehiakortasuneko sailburuari egina, La Naval ontziolari buruz | Reyes jauna, babesa ematea, diskretuki laguntzea eta abar aipatu dizkidazu. Tira, horixe ari gara egiten, hain justu, aipatu duzun operazio honetan eta besteren batean: alde inbertitzailearekin eta alde finantzatzailearekin hitz egin, hain justu. Eta horretan ari gara lanean ez gaur, baizik eta aspalditik. Kontratuak lortzeko formula jakina eta zehatza zaila da. Konbinazio konplikatua da, aldagai asko dituena eta faktore kontaezinak. Baina, zalantzarik gabe, egia da denok arduraz jokatu behar dugula hori lortzeko, eta ahalik eta ziurgabetasun txikiena sorrarazi behar dugula. Eta esan didazu: "Tax lease zaharraren gaia ez da ari eragiten". Zuk ederki asko dakizu eragiten ari zaion eta une honetan bere inbertitzaileekin arazoak dituen ontziola bakarra La Naval dela, hain justu. Eta esan didazu: "Aurreko Jaurlaritzak gauza asko egin zituen". Bat behintzat esango dizut: hauts haietatik, lohi hauek. Eta, hain justu, Almunia jauna, komisario jauna, aurreko ministroa, eta, behintzat, uste dut oraindik Alderdi Sozialistako militantea. Agian egin zenezaketen zuek zerbait iazko uztailean gertatutakoaren emaitza beste bat izan zedin lortzeko. Hori garrantzitsua izango zen ontziolarentzat gaur egun. Hala ere, guk lanean jarraituko dugu faktore horrek orain adina eragin izan ez dezan, eta lan-karga izaten jarraitu dezagun, orain arte bezala. Muchas gracias. La | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3595 | |
10 | 67 | 21.02.2014 | LLANOS GÓMEZ | PV-ETP | Galdera, Nerea Llanos Gómez Euskal Talde Popularreko legebiltzarkideak Herri Administrazio eta Justiziako sailburuari egina, doako justizia-zerbitzua eskaintzen duten legelariei sortutako arazoen irtenbideari buruz | Eskerrik asko, presidente andrea. Egun on guztioi. Egun on, lehendakari jauna. Egun on, Erkoreka jauna. Duela urtebete eskas, interpelazioa egin nizun aurreko legealdian onartu zen eta doako justizia arautzen duen 110/2012 Dekretuaren eraginak zuzentzeko beharrari buruz. Izan ere, akats handi batzuen ondorioz, elkargo profesionalek presio-neurriak hartu behar izan zituzten. Zuk konpromisoa hartu zenuen –ez zenuen zehaztu, ordea, nola eta zer epetan– disfuntzio guztiak desager zitezen eta arazoak konpon zitezen; baina, egia esan, nahiz eta aurrera egin den, nahiz eta gauzak egin diren, nik hemen aipatu nituen eta hainbatetan aipatu ditudan arazo askok bere horretan jarraitzen dute. Tramitazioak arazoak ematen jarraitzen du, eta hala aitortzen dute elkargoek. Eta, Bizkaiko elkargoak salatu zuenez, 2.000 zerbitzu eman dituzte profesionalek 2013an, eta oraindik ez dituzte kobratu. Eta, hemen esan dudanez, ados egongo zara nirekin, sailburu jauna, ahal den neurrian ordaindu egin behar zaiola lan bat egiten duenari. Horren ondorioz, elkargoek neurriak hartu behar izan dituzte, eta Arartekoak ere esku hartu behar izan du. Hori dela eta, galdera hau egiten dizut, Erkoreka jauna, ia urtebete geroago oraindik ez diezulako behin betiko irtenbide bat eman aurreko araudiak sortutako arazoei Ganbera honetan onartutakoa eta zeuk hitzemandakoa betez. Zuzenketak egin behar dira zerbitzuak behar bezala funtziona dezan; horretarako, gure ustez, dekretu berri bat idatzi behar litzateke, profesionalei segurtasuna emango liekeena eta arreta berriz ere espedientearen defentsan jarriko lukeena –eta ez tramitazioan–, eta bermatuko lukeena lan egiten duenak hargatik kobratzea. Horregatik, Erkoreka jauna, nola ari da lanean zure saila arazo horiek konpontzeko? Araudi berri bat egingo duzu? Dekretu berri bat idatziko duzu? Eta, hala bada, hartuko dituzu kontuan abokatuak, profesionalak? Eta hori planteatuko diezu laster haiekin izango duzun bileran –galdera hau aurkeztu genuenean, data ez zegoen finkatuta, baina orain bai–? Eskerrik asko, eta zure erantzuna espero dut. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3596 |
10 | 67 | 21.02.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Nerea Llanos Gómez Euskal Talde Popularreko legebiltzarkideak Herri Administrazio eta Justiziako sailburuari egina, doako justizia-zerbitzua eskaintzen duten legelariei sortutako arazoen irtenbideari buruz | Eskerrik asko, legebiltzarburu andrea. Llanos andrea, ados nago zurekin bi gauzatan: batetik, hain zuzen, aurreko Jaurlaritzak doako justiziari buruz onartu zuen dekretuak kalte objektiboa egin ziela abokatuen elkargoen interesei, haiek protestekin eta errekurtsoak jarriz erantzun baitzuten; eta, bestetik, duela urtebete, gutxi gorabehera, hemen ebazpen bat onartu zela, hain zuzen, Jaurlaritzari eskatzen ziona har zitzala neurriak dekretu hark sortu zituen disfuntzioak konpontzeko. Horraino, ados gaude. Ezin naiteke ados egon, ordea, Jaurlaritzak urte honetan izan duen jardunari buruz egiten duzun balorazio negatiboarekin, zeren… Begira, lehendabizi kontatuko dizut zer egin dugun, eta, gero, nahi baduzu, hori baloratuko dugu. Hara, lehenik eta behin –eta ez da gutxi–, berriro ezarri dugu abokatuen elkargoekiko elkarrizketagiroa, guztiz hautsita baitzegoen aurreko legealdiaren amaieran. Bigarrenik, haiekin adostu dugu aurreko legealdian onartu zen eta doako justizia arautzen duen dekretua berritzea –bai, berritzea–, eta, bitartean, lan egitea haren eranskinetan jasotzen zen dokumentukarga, abokatuentzat eta haiek barnean hartzen dituzten elkargoentzat planteatzen ziren eskakizunei buruzkoa, arintzeko. Hirugarrenik, abokatuen elkargoekin konpromisoa hartu dugu, batetik, doako laguntza juridikoaren batzordeek kaudimengabezia-autoak berrikusiko dituztela –aspalditik ari ziren hori eskatzen–, eta, bestetik, berrikusi, erraztu egingo ditugu diru-sarrerak bermatzeko errenta jasotzen dutenek doako justizia eskatzeko prozedurak, eta horrek izugarri erraztuko du tramitazioa. Eta, azkenik, lorpen historiko bat: abokatuen elkargoen eta foru-aldundien arteko akordioa ahalbidetu dugu laguntza juridikoaren bulegoak zuzenean sar daitezen, ezarritako mekanismo teknologikoen bidez, telematikoki, foru-ogasunek doako justizia eskatzen dutenei buruz dituzten datuetara. Aldarrikapen horiek guztiak garrantzitsuak dira, aurreko dekretuak eragin zituen arazoak arintzen dituzte, eta guztiak abokatuen elkargoekin adostuta daude, haiekin harreman estua eta etengabeko komunikazioa izanez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3597 | |
10 | 67 | 21.02.2014 | LLANOS GÓMEZ | PV-ETP | Galdera, Nerea Llanos Gómez Euskal Talde Popularreko legebiltzarkideak Herri Administrazio eta Justiziako sailburuari egina, doako justizia-zerbitzua eskaintzen duten legelariei sortutako arazoen irtenbideari buruz | Eskerrik asko berriro ere, presidente andrea. Erkoreka jauna, edo abokatuak guztiz inkonformistak dira beti, edo nik uste dut irtenbide guztiak, hemen esan baituzu arazo guztiak erabat konpondu direla, ez dituztela hain argi. Egia da zuek dekretua aldatzea eta berria idaztea iragarri duzuela, baina ez diezue esan dekretu hori burututa dagoela. Izan ere, esan dizut ziurrenik martxoaren 11n izango duzuen bilera, hein batean, horretarako izango dela. Ni pozten naiz aurrera egiteaz. Egia da egoera guztiz ulertezina zela, hots, doako justizia-zerbitzua, zerbitzu profesionalak, eman behar zituenak izapide administratiboak egin behar izatea, horrek, bistan denez, kalte nabarmena egiten baitzion herritarrei ematen zitzaien zerbitzuari. Nik espero dut behin betiko irtenbide bat ematea; izan ere, baliteke Jaurlaritza honek borondate ona izatea, baina profesionalek eskatzen dute hori jasota egotea, hori araututa egotea; hala, juridikoki ziur egon daitezen hori beti horrela izango dela, eta ez dela txandako Jaurlaritzaren borondatearen mende egongo. Izan ere, zerbitzu publiko batek behar bezala funtziona dezan bermatzea da helburua. Izan ere, nahiz eta profesionalek ematen duten, ez dezagun ahaztu zerbitzu publiko bat dela. Batzuetan, hitz egitea erraza da, eta ekitea zailagoa, baina, hemen esan zenez, zerbitzu publiko bat da –atzo esan zen hemen–, garrantzi handikoa, gailentasun handikoa; beraz, zeren zain zaudete hura arautzeko eta behin betiko zuzentzeko? Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3598 |
10 | 67 | 21.02.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Nerea Llanos Gómez Euskal Talde Popularreko legebiltzarkideak Herri Administrazio eta Justiziako sailburuari egina, doako justizia-zerbitzua eskaintzen duten legelariei sortutako arazoen irtenbideari buruz | Gracias, señora presidenta. Llanos andrea, dekretuaren atzerapenak oso justifikazio argia du: Gobernu zentralak doako justiziaren arloan hitzemanda duen legearen aspaldiko atzerapena. Bai, bai; urte eta erdi darama tiraderan sartuta! Eta horrek bai argituko lukeela panorama abokatu eta elkargo guztientzat. Dena den, nik deskribatu dizut zer ari den egiten Jaurlaritza hau, eta orain esango dizut zer balorazio ari diren egiten abokatuen elkargoak. Begira, zuk asko jotzen duzunez prentsara zure ekimenak egiteko, ikus ezazu Bizkaiko Abokatuen Elkargoko dekanoari egin zioten elkarrizketa kargua hartu zuenean, elkargokide ugariren aurrean. Zera galdetu zioten: "Zernolako harremana du elkargoak Eusko Jaurlaritzako Justizia Sailarekin?". "Harremana ona da; uste dut akordioetara iritsiko garela. Tira, jada iritsi gara akordioetara. Halaber, uste dut elkargoak eskatu behar dituen gauzak eskatzen dituela, eta sailak eskatzen duena ematen digu". Hil honetan bertan, otsailaren 12an, dekanoak eta gobernu-batzordeak sinatutako gutun bat bidali zien Bizkaiko Abokatuen Elkargoak elkargokide guztiei, eta ondorioztatzen zuen…; egiten ari diren guztia eta nik aurreko hitzaldian aipatu dizudana deskribatu ondoren, esaten zuen: "Hau bai dela lan egitea eta doako laguntza juridikorako eskubidearen aldeko apustu irmoa egitea". "Hau bai dela…". Ez dut nik esaten; Bizkaiko Abokatuen Elkargoko dekanoak eta gobernu-batzordeak esaten dute. Ziur naiz hobetu daitekeela; ez ezazu zalantzarik izan. Ziur naiz askoz gehiago egin dezakegula aurrera, eta horretan ari gara buru-belarri. Baina ez iezadazu esan ez dugula ezer egin. Eta, jakina, ez ezazu ezkutatu sakoneko arazoa; alegia, Gobernu zentralak aspaldi hitzeman zuen doako justiziaren legea falta dela. Lagundu iezadazu hori lortzen, benetan, harreman ona baituzu Rajoyrekin, eta presidente andrearekin. Muchas gracias. La | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3599 | |
10 | 67 | 21.02.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Eusko Jaurlaritzak ETArekin kontaktuak izateko asmoari buruz | Eskerrik asko, presidente andrea. Egun on guztioi. Lehendakari jauna, uste dut Eusko Jaurlaritzak eta zuek hutsegite larri bat egin duzuela, beste hutsegite larri bat Jaurlaritza honek ETAren aurkako borrokari dagokionez egin dituen hutsegiteen zerrenda luzean. Egia esan, duela egun gutxi esan zenuten prest zaudetela ETArekin elkarrizketan hasteko. Horixe esan zuen, funtsean, Erkoreka jaunak. Oso hutsegite larria da, eta espero dut aitortuko diguzuela, eta, hala ez bada, argituko diguzuela, zeren hala ulertu genuen eta hala jaso zuten komunikabideek, eta hala entzun genizun zuri, Erkoreka jauna, nahiz eta gero disimulatzen saiatu zineten hasieran esan zenutena. Dena den, eta zuek borondate hori erakutsi duzuenez, galdetu nahi nizuke ea prest zaudeten agintari judizial eskudunekin hitz egiteko haiei jakinarazteko zer ordu eta lekutan izango den ETArekin izateko asmoa duzuen bilera, gaizkileak eta terroristak atxilotu ditzaten. Eskerrik asko. | eu | https://www.legebiltzarra.eus/ic2/restAPI/pvgune_descargar/default/b3b19183-8c52-4eee-a719-a36d145470f5 | parl_eu_3600 |
Subsets and Splits
No community queries yet
The top public SQL queries from the community will appear here once available.